
Prefaţă 



Volumul de Predici la sărbătorile de peste an, al 
I.P.C. Sale Arhim. Ilie Cleopa, e deosebit de preţios prin 
conţinutul lui dogmatic înfăţişat pe înţelesul poporului, ca şi 
prin concluziile practice ce se trag din fiecare învăţătură 
pentru o viaţă conformă legii evanghelice. Istorioarele care 
se dau aproape la sfârşitul fiecărei predici sunt foarte 
impresionante. 

O publicare a acestui volum ar fi de mare folos 
pentru răspândirea învăţăturii de credinţă a Bisericii noastre 
între credincioşi şi pentru întărirea vieţii lor duhovniceşti. 

Rar am citit vreun volum de predici atât de pline de 
învăţătura de credinţă a Bisericii şi atât de impresionant prin 
îndemnurile ce le dă pentru o viaţă cu adevărat creştinească, 
în duhul Sfinţilor Părinţi şi al ortodoxiei noastre. 

1 octombrie 1976 

Pr. Prof. Dr. D. 
Stăniloae 

In loc de prefaţă 



Predicile din această carte au fost rostite în faţa Sfân- 
tului Altar din Biserica Sfintei Monastiri Sihăstria, în di- 
ferite Praznice şi duminici, şi mai ales când mi se întâmpla 
să fiu în rânduiala săptămânii mele de slujbă. De aceea ele 
sunt aşezate în ordinea calendaristică a Sinaxarului anului 
bisericesc: s-a pus la început predica de la Naşterea Prea 
Sfintei Fecioare Născătoare de Dumnezeu, deoarece acest 
praznic al ei cade la 8 septembrie, în prima lună a anului nou 
bisericesc. Apoi urmează predica de la înălţarea Sfintei 
Cruci, cea de la Acoperământul Maicii Domnului şi aşa mai 
departe. 

Trebuie spus dintru început că aceste predici nu sunt 
prea bine întocmite şi de prea mare folos, ci după simplitatea 
şi sărăcia cea duhovnicească şi intelectuală a celui ce le-a 
rostit. Dar pentru cel flămând uneori şi pâinea cu apă îi este 
bună. Când am început a le scrie m-am gândit a le pune şi 
trimiterile cuvenite, spre a avea astfel temelie şi adeverire 
neîndoielnică a celor ce s-au vorbit şi scris. 

Dacă cititorul va găsi în ele şi unele greşeli - fie în 
ortografie, fie în alcătuire sau în alt fel - îl rugăm cu smere- 
nie să acopere cu duhul blândeţii neştiinţa noastră şi ne- 
băgarea de seamă, căci precum nu este cu putinţă a se afla 

cerul în toată vremea fără de nori şi trupurile fără de umbre, 
tot aşa şi celor ce scriu nu le lipsesc unele greşeli făcute cu 
voie sau fără de voie. Unele din aceste predici sunt cam 
lungi şi poate pentru unii cam plictisitoare, dar acest lucru s- 
a întâmplat deoarece în vremea vorbirii nu m-am putut opri 
la un anume punct sau la anumite soroace de timp stabilite 
dinainte în minute, ci am căutat să duc cuvântul spre 
desluşirea subiectului vorbit până la oarecare capăt, spre a 
nu strica înţelesul celor de la început şi spre a face o 
încheiere mai clară celor ce au fost arătate în drumul 
cuvântului. 

Darul Domnului Dumnezeu şi Mântuitorului nostru 
Iisus Hristos, pentru rugăciunile Prea Sfintei Născătoare de 
Dumnezeu şi pururea Fecioarei Măria şi ale tuturor Sfinţilor, 
să fie şi să rămână cu noi toţi în veacul de acum şi în cel 
viitor. Amin. 

25 martie 1976, 

Praznicul Bunei Vestiri a Maicii Domnului 

Arhimandrit Cleopa Ilie 

PREDICĂ LA CINA CEA MARE 
(Duminica a XXVIII-a după Rusalii - Luca 14, 16-24) 

Părinţilor şi fraţilor şi iubiţi credincioşi, 

Aproape din tot cuvântul şi din tot versetul Sfintei 
Evanghelii de astăzi se pot trage o mulţime de învăţături, şi 
nu va fi vreme să o tâlcuim cu de-amănuntul. Dar vom arăta 
puţine din ele, ca să vedeţi câtă comoară de învăţături 
cuprinde Sfânta Evanghelie. 

Un om oarecare a făcut cină mare. 

Cine este omul acesta? Acesta este însuşi Dumnezeul 
părinţilor noştri, Care, pentru negrăita Sa iubire de oameni, 
Se numeşte pe Sine om. De fapt, în Evanghelii II auzim pe 
Mântuitorul numindu-Se adeseori Fiul Omului, căci din 
iubirea de oameni cea negrăită şi minunată a venit El la noi 
şi S-a făcut om. 

Dar de ce spune că a venit să facă cină şi nu prânz? 
Prânz se numeşte de obicei masa de dimineaţă sau de amia- 
ză, iar cina este masa pe care o iau oamenii seara. 

Acest om a făcut cină şi nu prânz, pentru că 
Mântuitorul lumii n-a venit de la începutul lumii pentru 
mântuirea noastră. A trebuit ca dreptatea lui Dumnezeu să 
pedepsească neamul omenesc în iad pentru păcatele protopă- 
rinţilor şi ale popoarelor care au murit înaintea lui Iisus 
Hristos, timp mai îndelungat. 

Dar venirea Mântuitorului când a fost? La plinirea 
vremii, căci îl auzim pe marele apostol Pavel zicând: „La 

plinirea vremii a trimis Dumnezeu pe Fiul Său Unul Născut, 
Care S-a născut din femeie". {Galateni 4, 4) 

Vezi de ce numeşte Evanghelia masa dată de acest 
om cină? Prin venirea Sa, Mântuitorul a pregătit cină, căci a 
venit în zilele mai de pe urmă, nu de la începutul lumii. Doar 
auzim pe marele apostol Pavel zicând: „Pe noi, apostolii, cei 
mai de pe urmă [cei mai de apoi], ne-a ales Dumnezeu ca pe 
nişte rânduiţi..." şi celelalte. 

Dar de ce numeşte cina aceasta mare? Căci zice: „Un 
om oarecare a făcut cină mare"; deci nu aşa, cum s-ar întâm- 
pla, ci mare. De ce este mare cina aceasta duhovnicească a 
lui Dumnezeu? 

Deci aţi înţeles ce este cina. Este venirea lui Hristos 
în lume, este taina iconomiei în trup, este mântuirea neamu- 
lui omenesc prin venirea Mântuitorului în lume. Iar El o 
numeşte mare, pentru că mare este taina creştinătăţii. 

Aţi auzit cum cântă Biserica: „Cu adevărat, mare este 
taina creştinătăţii. Dumnezeu a venit în lume, S-a arătat în 
trup..." şi celelalte. Numeşte mare cină taina aceasta a veni- 
rii lui Dumnezeu printre oameni, pentru că taina iconomiei 
în trup sau a întrupării lui Dumnezeu Cuvântul nu este 
supusă nici înţelegerii minţilor raţionale ale îngerilor din 
ceruri, nici înţelegerii minţilor oameneşti. Taina iconomiei 
în trup pururea rămâne taină, necuprinsă de vreo minte de 
înger sau de om (Sfântul Nicodim Aghioritul, Paza celor 
cinci simţiri, pp. 378-379). Nimeni nu ştie cum Mântuitorul, 
fiind de o mărime cu Părintele Său, era întreg în pântecele 
Fecioarei şi cum un Dumnezeu nemărginit şi necircumscris 
încape întreg într-o fecioară. 

Deci taina iconomiei în trup, sau cum se naşte 
Dumnezeu din Fecioară şi Fecioara rămâne totuşi Fecioară, 

fără să se strice peceţile fecioriei sale, rămâne necuprinsă de 
vreo minte în veacul veacului. De aceea şi Sfântul Nicodim 
Aghioritul, aducând ca mărturie cuvântul Marelui Vasile, 
zice că taina iconomiei în trup rămâne pururea taină 
(Condacul învierii). 

Cina aceasta este mare, pentru că este o taină 
coborârea Cuvântului lui Dumnezeu printre oameni, şi 
îmbrăcarea cu trup, şi flămânzirea cu noi, şi însetarea cu noi, 
şi ocărârea cu noi, şi pălmuirea şi omorârea şi răstignirea 
Lui, ca şi învierea cea de-a treia zi. 

Dar ce mai spune Sfânta Evanghelie? Că la această 
cină mare a trimis Dumnezeu să cheme pe mulţi. 

Dar de ce n-a zis - pe toţi? Căci ştim din Sfânta 
Evanghelie că: „Dumnezeu voieşte ca toţi oamenii să se 
mântuiască şi la cunoştinţa adevărului să vină". In Evanghe- 
lia de astăzi vedem însă că spune că au chemat la cina lui 
Dumnezeu pe mulţi şi nu pe toţi. Cum trebuie înţeles 
cuvântul acesta? Evanghelia ne dă o pildă, şi toate pildele 
Mântuitorului nostru Iisus Hristos au două înţelesuri: unul 
după literă şi altul după duh. 

Căci Mântuitorul nostru, venind în lume, a vorbit mai 
mult în pilde, potrivit celor proorocite de la Duhul Sfânt, 
care cu peste opt sute de ani mai înainte a spus prin gura lui 
David: „Deschide-voi în pilde gura mea...". (Psalmi 77, 2) 
O pildă este şi Evanghelia de astăzi, şi pilda are două 
înţelesuri: unul după slovă şi altul după Duh. Pilda înseamnă 
mai întâi o închipuire a unor adevăruri şi în al doilea rând 
arată ce este lucrul închipuit de dânsa. Deci, după înţelesul 
literei a spus Mântuitorul că a chemat pe mulţi şi nu pe toţi. 

Oare ar încăpea în gândul dumneavoastră dacă v-aş 
spune că cineva a făcut o cină mare şi a chemat pe toţi 

oamenii din lume? Mai ales că aici Dumnezeu Se ascunde 
sub chipul unui om oarecare. Ce aţi spune? Nu se poate. A 
chemat omul acela la cină o mie, zece mii, o sută de mii, dar 
toată omenirea n-a putut să o cheme. Deci, când a zis că a 
chemat pe mulţi, a spus după slovă şi după pildă. Deci 
cuvântul acesta, mulţi, arată de fapt pe toţi, după înţelesul 
cel închipuit prin pildă. 

Ce s-a întâmplat după aceasta? A chemat Dumnezeu 
pe toţi oamenii la cină. Dar mulţi au început a respinge 
chemarea. Căci zice: "Şi a trimis, în ceasul cinei, omul acela 
pe sluga sa, ca să cheme pe cei mulţi". 

Dar cine era sluga pe care a trimis-o omul acela să 
cheme la cina sa cea mare? Acesta este Iisus Hristos, Care 
de bună-voia Sa, din iubirea Sa cea negrăită pentru neamul 
omenesc şi către Dumnezeu Părintele Său, slugă S-a făcut 
pentru noi. Căci II auzim zicând în Evanghelie: „N-am venit 
să Mi se slujească Mie, ci ca să slujesc multora să se mântu- 
iască" (Ioan 4, 34). Slugă S-a făcut Dumnezeu Cuvântul şi 
Părintelui Său, şi neamului omenesc, din iubirea Sa de 
oameni cea negrăită, şi ascultător S-a făcut Părintelui Său 
până la moarte, şi încă moarte pe cruce. „Pentru aceasta 
Dumnezeu L-a proslăvit pe Dânsul şi I-a dat Lui nume care 
este mai presus de tot numele, ca în numele lui Iisus Hristos 
tot genunchiul să se plece, şi al celor cereşti, şi al celor 
pământeşti, şi al celor de dedesubt". (Filipeni 2, 8,9) Pentru 
negrăita Sa smerenie L-a înălţat Părintele Său ca să stea de-a 
dreapta slavei şi ca om, să fie de un scaun, de o fire şi de o 
putere cu El. 

Şi ce a făcut sluga? S-a dus să cheme la cină, chiar în 
ceasul ei. In Legea Veche era obiceiul ca, atunci când făcea 
cineva praznic la amiază sau seara, să trimită mai înainte cu 

câteva ceasuri, sau cu o zi chiar, oameni care să poftească pe 
invitaţi. 

Dar aici, de când trimite el să cheme pe oameni? De 
când începe masa, în ceasul cinei. întâi spune că a chemat pe 
mulţi. Cine au fost aceştia? Tot neamul omenesc. După cum 
s-a scris, Dumnezeu voieşte ca toţi oamenii să se mântu- 
iască. (Isaia 45, 22; Matei 18, 24; Ioan 3, 16; / Timotei 4, 4) 

Când a venit Mântuitorul să slujească neamului 
omenesc, ca o slugă a Părintelui ceresc, întâi a chemat 
neamul evreiesc, căci spune: „Nu sunt trimis decât către oile 
cele pierdute ale casei lui Israil" {Matei 15, 24). Mai întâi 
S-a dus la ei, ca să nu aibă cuvânt în ziua Judecăţii, că Iisus, 
Care după firea omenească se trage din Avraam, din David, 
din neamul evreiesc, a chemat mai întâi pe păgâni. Nu! Mai 
întâi a venit să cheme oile cele pierdute ale casei lui Israil. 
Şi pentru ei a venit întâi. 

Dar cum ştim că pe ei i-a chemat întâi? Apostolul 
Petru, în Ierusalim, predică în ziua întâi şi cred trei mii, iar 
în ziua a doua, se adaugă încă cinci mii. Dar cine erau aceş- 
tia care au crezut primii în Evanghelie? Evreii. 

Biserica din Ierusalim, întemeiată de apostoli, de 
Iacov, de Petru şi de Ioan, stâlpii Evangheliei, a avut ca pe 
cei dintâi credincioşi, mai mult evrei. In Proschimentarul 
Ierusalimului se scrie: „... am avut în Ierusalim 15 arhierei, 
15 patriarhi tăiaţi împrejur". De la Iacov, fratele Domnului, 
şi până aproape de marele Constantin, au fost în Biserica din 
Ierusalim arhierei tăiaţi împrejur, adică din neamul evreilor, 
care mai ţineau încă tăierea-împrejur. 

Deci, într-o perioadă de circa 300 de ani au fost în 
Ierusalim numai patriarhi şi arhierei evrei, iar Biserica din 
Ierusalim era alcătuită mai mult din evrei. După aceea a 

trimis Dumnezeu pe Pavel la neamuri, departe de Ierusalim. 
De aceea spune că i-a chemat întâi pe evrei, ca să n-aibă 
răspuns în ziua Judecăţii că nu i-a chemat. 

Iar mai apoi, zice dumnezeiasca Evanghelie, a trimis, 
în ceasul cinei, să cheme şi pe alţii. 

Cel dintâi chemat a zis: „Ţarină mi-am cumpărat, mă 
duc s-o văd, rogu-te să mă ierţi!". 

Ce este ţarina? De vrem să ştim ce este ţarina, să-L 
întrebăm pe Hristos şi El ne va spune. Căci ne-a spus-o 
pentru totdeauna în pilda cu semănătorul din ţarină, pe care 
le-a tâlcuit-o ucenicilor, atunci când L-au rugat: "Spune-ne, 
Doamne, care este înţelesul pildei cu semănătorul ţarinei?". 
Şi El le-a spus: „Cel care seamănă sămânţa cea bună este 
Fiul Omului. Ţarina este lumea; sămânţa cea bună sunt fiii 
împărăţiei; iar neghina sunt fiii celui rău" (Matei 13, 37-38). 
Deci când auzim în Evanghelia de astăzi că cel dintâi a pus 
pricină de refuz că şi-a cumpărat ţarină, se înţelege că s-a 
legat de lumea de acum. Cel care nu vrea să meargă la cina 
Marelui împărat, la împărăţia cerului, zicând că şi-a cumpă- 
rat ţarină, este tot omul care-i legat cu inima de lume, de 
lumea aceasta în care se lucrează toată fărădelegea şi tot 
păcatul. Acesta e omul care nu vrea să meargă la cina lui 
Dumnezeu când glasul conştiinţei îl cheamă, ci cumpără 
mereu ţarina aceasta, adică slujeşte acestei lumi şi răutăţilor 
din ea. 

Dar de ce spune că a cumpărat-o şi nu spune că este a 
lui? Pentru că atâta mulţime stăm pe lumea aceasta, de când 
ne naştem şi până murim. O cumpărăm când deschidem o- 
chii şi o vindem înapoi când îi închidem: aşadar nu-i a 
noastră. Aici am găsit-o, aici rămâne. 

Deci, când îl auzim pe omul acela că şi-a cumpărat 
ţarină şi n-a mers la cina lui Dumnezeu, să ştim că el este 
om lumesc, care se leagă cu inima de lucrurile cele deşarte şi 
stricăcioase ale lumii şi nu ascultă de chemarea conştiinţei, 
ca să meargă pe calea poruncilor lui Iisus Hristos. Acela şi-a 
cumpărat slujirea cea rea a lumii. 

Al doilea a zis: „Mi-am cumpărat cinci perechi de boi 
şi mă duc să-i cerc. Rogu-te să mă ierţi!". 

Care-s perechile de boi şi cum le cearcă omul? Şi 
cum nu merge el la împărăţia cerurilor, cercând mereu aceste 
perechi de boi? Şi de ce le-a numit perechi de boi? 

Perechile de boi sunt cele cinci simţuri pe care le 
avem toţi şi care sunt în câte două organe. Avem doi ochi cu 
care vedem, două urechi cu care auzim, două nări cu care 
mirosim, două organe cu care gustăm: limba şi cerul gurii; 
două organe ale pipăitului: cel din afară şi cel dinlăuntru. 
Căci simţim fierbinţeala şi răceala şi în afară, dar şi 
înăuntru. Tot aşa simţim asprimea şi durerea până la inimă, 
dar le simţim şi în afară. 

Dar cum le cercăm noi şi cum nu mergem la cina 
Marelui împărat? Prin aceea că pironim mintea şi inima 
noastră în aceste cinci simţuri şi nu vrem să ascultăm de 
glasul conştiinţei, ca să mergem la cina Marelui împărat. 
Iată că vă dau o pildă. Astăzi e miercuri, sau vineri, sau timp 
de post şi trebuie să postesc, sau am canon de la duhovnic şi 
trebuie să postesc până la ora 5 sau până seara. Dar eu mă 
duc prin piaţă şi văd nişte plăcinte care-mi plac, sau nişte 
cornuri, sau altceva de mâncare, şi mă las biruit de pofta 
ochilor şi a pântecelui, mâncând înainte de vreme. Am 
încercat o pereche de boi. Care? Gustul. Glasul conştiinţei 
mi-a spus: "Omule, azi e zi de post, ai canon de la 

duhovnic!". „Da, voi posti poimâine, azi mănânc, că mi-i 
foame!". Am încercat o pereche de boi. 

înţelepciunea ne învaţă aşa: „Ochii tăi drepte să vadă 
şi urechile tale drepte să audă". Iar Duhul Sfânt ne spune: 
„Doamne, abate ochii mei de la deşertăciuni" {Psalmi 118, 
37). 

Eu ştiu că trebuie să păzesc vederea, pentru că 
vederea e simţire împărătească la om, iar ochii se numesc 
cele două mâini ale sufletului, cum spune Marele Vasile, cu 
care omul ia păcatul de la distanţă. Dacă nu păzim ochii, nu 
putem păzi nici mintea, căci mare legătură au ochii cu 
mintea. Iar Scriptura ne spune să păzim gândirea, dar eu n-o 
păzesc; mă duc acolo unde e distracţie, la televizor, la meci, 
la cinema şi la necuraţii. Şi aşa, mai încerc o pereche de boi. 
Care? Vederea. Şi astfel nu ascult de glasul care mă opreşte 
de la aceasta, ca să mă duc la cina Marelui împărat, la 
împărăţia cerurilor. 

Dar să vedem mai departe. Zice Sfânta Scriptură: 
„Urechile tale drepte să audă" (cf Pilde 23, 12). Trebuie să 
asculţi numai predicile, numai cuvântul lui Dumnezeu, 
numai cântările bisericeşti şi numai cele ce sunt necesare 
vieţii. Dar noi ce zicem? O voi face aceasta mai târziu, căci 
azi e nuntă şi cântă lăutarii! N-auzi cum cântă de frumos? 
Unu-i cu mandolina, altul cu scripca, altul cu toba... Şi aşa 
am mai încercat o pereche de boi. Cele două urechi au 
încercat şi perechea aceasta. 

Sfânta Carte spune să umbli îmbrăcat în haine sfinte, 
că Sfântul Ioan Botezătorul a umblat în piele de capră şi Ilie 
Tesviteanul cu cojoc; iar patul nostru să fie tare, nu moale, 
că: „Vai - zice Isaia - de cei ce dorm pe saltele şi pe paturi 
moi, că uită de Dumnezeu!". Dar eu vreau să fie pe mine 

haine moi, blănuri, patul meu să fie moale, cu plapumă de 
mătase, cu saltea de lână, nu de paie. Şi iată, am mai încercat 
o pereche de boi. Care? Pipăitul. 

Glasul lui Dumnezeu îmi spune: Omule, să trăieşti cu 
cele strict de trebuinţă vieţii. Dar eu vreau podoaba trupului 
şi moleşeala lui, vreau băi. Vreau să-i fac baie viermelui 
acestuia care e tină şi merge în iad, dacă nu se pocăieşte. 
Numaidecât vreau să-1 duc la băi; şi nu la băi simple, ci cu 
săpunuri frumos mirositoare. Şi aşa se aduce în suflet toată 
moliciunea şi toată răutatea dracilor, de la vederea goliciunii 
omului şi de la această nebăgare de seamă, mai ales când 
trupul e sănătos. Am mai încercat şi această pereche de boi, 
a pipăirii (Evrei 11,6; Fapte 17, 27). 

Ce ne-a mai rămas? Mirosul. 

In post, bucătăria noastră trebuie să miroasă a 
zarzavat şi a ceapă şi a cartofi copţi, nu a carne şi a peşte şi a 
grăsimi. Că pierduţi suntem dacă voim să miroasă a dulce în 
zilele de post în bucătăria noastră. "Nu se mănâncă azi, 
miercurea sau vinerea, peşte şi carne!". "Ei, taci din gură, că 
nu ce bagă în gură spurcă pe om, ci ce iese din gură!". Ştie 
ca sectarul să tălmăcească Scriptura pentru pântecele lui. 
Dar nu aşa se tâlcuieşte ea. Şi bagă friptura în pântece, şi 
mănâncă gras, şi foloseşte mirosuri de săpun şi parfumuri, şi 
se fardează pe obraz, că din om se face măscărici; nu lasă 
frumuseţea pe care i-a dat-o Dumnezeu. Se vopseşte şi la 
buze, încreţeşte părul, face manichiură, toate blestemăţiile la 
care satana îi învaţă pe oameni. Şi se parfumează ca să 
miroasă pe drumuri şi să zică lumea: "Asta-i cucoana cutare, 
ăsta-i domnul cutare; dar frumos mai miroase după dânşii!". 

Dar acestea duc la putoarea gheenei şi la iad. Că atâta 
putoare e acolo, că toate putorile din lume de le-ai strânge la 

un loc, n-ai putea aduna cât un miligram din oceanul acela 
de putoare. 

Vrei să miroşi pe drumuri şi să sminteşti pe alţii? Nu 
uita putoarea aceea din iad şi poate te vei îndrepta şi vei urî 
parfumurile. 

Dumnezeu spune: da, să umbli în haine curate, să 
mergi la biserică, să te speli cu săpun care nu miroase, să te 
cureţi şi să te îngrijeşti, dar să nu miroşi a parfumuri. Că 
putoare şi vierme este omul după moarte. Dacă mergi pe la 
cimitire, când se dezgroapă vreun mort, ai să vezi în ce 
putoare stă acolo trupul. Dacă-1 dezgropi după şapte-opt zile, 
miroase mai rău decât toate putorile lumii. Iţi arată 
Dumnezeu ce eşti. 

Deci, aşa încearcă omul cele cinci perechi de boi: 
când coboară mintea cu voia sa la cele cinci simţiri şi vrea să 
le facă tuturora desfătare. 

Dar dacă aceia au pus aceste pricini, ce-a făcut sluga 
din Evanghelie? Mergând înapoi la Domnul Său, a zis: 
"Doamne, am chemat pe aceştia la cină şi s-au scuzat cum 
vezi". Atunci s-a mâniat Domnul acela care făcuse cina. Şi 
mâniindu-se că cei chemaţi au dat aceste pricini şi n-au 
venit, a zis către slugă: "Ieşi pe la răspântii şi pe la uliţele 
cetăţii şi adu-i aici pe săraci, pe orbi, pe betegi şi pe 
şchiopi!". 

Ce înseamnă răspântiile? Ştim că mergând singur pe 
un câmp, dacă dai deodată de două drumuri, unul care face 
la dreapta şi altul la stânga, şi dacă n-are cine să-ţi spună 
care e drumul cel bun, stai la răspântie şi nu ştii încotro s-o 
iei. Oare ce să fac: s-o iau la dreapta sau la stânga? Dacă nu 
ţi-ar arăta cineva calea cea bună, sigur vei greşi. 

Aşa a fost când a venit Mântuitorul în lume pentru 
cina Părintelui Ceresc: a găsit lumea aceasta la o răspântie. 
Şi spune Scriptura: „Veţi umbla în calea limbilor şi a 
popoarelor, şi în întuneric, şi în umbra morţii". 

Erau atâtea popoare pe pământ care nu-L ştiau pe 
Dumnezeu şi care se închinau la mii de dumnezei. Fiecare 
avea dumnezeul lui şi pentru fiecare păcat îşi crea un 
Dumnezeu, după plăcerea lor. întreaga omenire era la mare 
răspântie, la mare răscruce, şi a venit Mântuitorul să arate că 
este un singur drum şi un singur Dumnezeu, care a făcut 
lumea şi pe toate cele din ea. 

Aţi aflat, deci, de ce ieşise la răspântie. Dar a mai 
spus: mergeţi şi pe uliţele cetăţii! 

Cine merge mai adesea pe uliţe? Poporul de obşte. 
Fie că merge să vândă sau să cumpere, să-şi ia hrană pentru 
copii, fie pentru alte treburi, poporul de obşte umblă mai 
mult pe uliţe decât cei mai învăţaţi, care stau la birou, la 
divanuri, la locuri înalte. Ei sunt cei din casă, cum spune altă 
Evanghelie: „Doi vor fi în casă, unul se va lua şi altul se va 
lăsa". Căci între ei sunt şi buni, şi răi. Va lua Dumnezeu pe 
cei buni pentru împărăţie, iar pe cei răi îi va lăsa să se 
muncească. Dar cei ce umblă pe uliţe sunt săracii şi oamenii 
de obşte. I-a spus să cheme pe cei de pe uliţe, pentru că la 
Hristos nu este deosebire de om mare şi mic. Căci spune 
Pavel: „în Iisus Hristos nu este iudeu, nu este elin, nu este 
stăpân, nu este slugă". Şi iarăşi: „Vezi, frate, chemarea 
noastră, că dintre cei chemaţi la noi nu sunt mulţi de neam 
mare". 

A ales Dumnezeu pe cele simple ale lumii ca să 
ruşineze pe cei înţelepţi, şi pe cele de neam slab şi neputin- 
cios, ca să dea de ruşine pe celelalte. Aşa face înţelepciunea 

lui Dumnezeu, ca să nu se laude omul cu înţelepciunea sa şi 
să nu se sprijine pe puterea sa. El vrea ca Dumnezeu să Se 
laude întru toate, să-Şi arate puterea în cei slabi şi în cei 
neputincioşi, în cei nebăgaţi în seamă şi în cei puţini, ca să 
cunoască oamenii că puterea Lui este cea care lucrează - 
cum zice apostolul Pavel - ca mulţimea puterii să fie a lui 
Dumnezeu, nu a noastră. 

I-a spus să cheme orbii. Care orbi? Orbii la minte. 
Căci poate fi cineva orb cu ochii trupului, dar foarte înţelept 
la minte şi cu duhul. Iar acela nu e orb, ci adevăratul orb e 
cel cu păcate, care-i şi acela se lipseşte de cina Marelui 
împărat. Căci a zis Mântuitorul la vindecarea orbului: „Am 
venit în lumea aceasta ca cei ce au ochi să nu vadă (fariseii, 
cărturarii şi făţarnicii, care nu vedeau decât cu ochiul 
zavistiei), iar cei orbi să vadă lumina". 

Şi a mai zis: „Cheamă-i şi pe cei betegi", adică pe cei 
bolnavi, dar nu cu trupul, ci cu sufletul. Că Mântuitorul a 
spus: „N-au trebuinţă cei sănătoşi de doctor, ci cei bolnavi", 
adică cei bolnavi sufleteşte. Pentru aceasta a venit El în 
lume. 

Şi a mai zis: „Cheamă şi şchiopii". Care şchiopi? 
Credeţi că numai cei ce umblă în cârje sunt şchiopi? Şchiopii 
adevăraţi sunt cei ce şchiopătează în legea lui Dumnezeu. 
Căci a zis marele Ilie Tesviteanul, când 1-a mustrat pe Ahab: 
„Nu eu, împărate, nu eu l-am abătut şi l-am învăţat pe Israil 
să şchiopăteze din calea lui Dumnezeu, ci tu şi casa 
părinţilor tăi aţi şchiopătat de amândouă gleznele, din calea 
poruncilor lui Dumnezeu" {III Regi 18, 21). De aceea spune 
Evanghelia că sluga lui Dumnezeu, Iisus Hristos, chema pe 
cei care şchiopătau din calea poruncilor lui Dumnezeu, că 
erau şchiopi cu sufletul, nu cu trupul. 

Şi după ce i-a chemat pe aceştia, sluga a dat de veste 
Stăpânului: „Stăpâne, am făcut cum ai zis, am chemat şi pe 
cei de pe uliţe, şi pe cei de la răspântii, şi pe cei orbi, şi pe 
cei betegi, şi pe cei şchiopi, şi tot mai este loc". Ce 
înseamnă: „mai este loc"? V-am spus că a chemat mai întâi 
neamul evreiesc şi a întemeiat Biserica din Ierusalim, dar 
mai era loc. Pentru cine? Pentru popoarele păgâne. Căci iată 
ce au spus dumnezeieştii apostoli când au văzut că 
Dumnezeu, prin apostolul Petru (Fapte. 11, 1-19), le-a 
chemat şi pe acestea la credinţa cea în Iisus Hristos: „Acum 
la neamuri ne vom duce". Era loc pentru toate popoarele 
lumii, că în rai şi în împărăţia cerurilor e mare lărgime. 
Dumnezeu cheamă toate popoarele lumii. Căci spune 
proorocul Isaia: „Pământul va fi plin de cunoştinţa 
Domnului ca marea de apă" (Isaia 9, 9; vezi şi Avacum 2, 
14). Dar şi Ieremia spune: „Toate neamurile, toate popoarele 
Mă vor cunoaşte până la urmă şi Mi se vor închina" (31, 34). 
Deci trebuie să vie toate popoarele, care se vor mântui până 
la urmă. Şi pământul, până la urmă, va fi plin întreg de 
cunoştinţa Domnului. Căci zice proorocul: „Nimeni nu va 
mai întreba în ziua aceea: Cunoşti pe Domnul? Că toţi Mă 
vor cunoaşte, de la mic la mare" (Isaia 40, 5; 46, 18). Va 
veni o perioadă când tot trupul are să cunoască, are să vadă 
slava Domnului. 

Şi dacă a zis sluga că mai este loc, ce a zis Stăpânul? 
"Ieşi, omule, la drumuri şi la garduri, şi adu-i aicea, să se 
umple casa Mea!". 

Sluga a spus că mai este loc, iar Părintele Ceresc îşi 
arată negrăita Sa iubire de oameni, zicând: „Adă-i aicea pe 
toţi, vreau să Mă bucur în veacul veacului. Vreau să se 
umple împărăţia cerurilor până la margine cu tot sufletul pe 



25 

care l-am creat. Adu-i aicea, să se umple casa Mea. Aceasta 
va fi bucuria Mea cea desăvârşită. Eu i-am zidit pe toţi şi 
vreau ca toţi să stea cu Mine şi să cineze cu Mine în veacul 
veacului aici, în împărăţia cerurilor". 

Şi i-a zis să iasă la drumuri şi la garduri. Dar de ce la 
drumuri? Fiecare om are în viaţă drumul său. Pe atunci unii 
oameni mergeau pe calea rătăcită a închinării la idoli, alţii 
erau în calea rătăcită a iudaismului, alţii în calea filosofiei 
veacului de atunci. Erau foarte multe căi în viaţa popoarelor 
lumii. Acestea erau drumurile lor. De aceea a zis: "Ieşi la 
drumurile lor, du-te şi întoarce-i din drumurile lor greşite, şi 
adu-i la cina cea mare!". 

Dar de ce a spus: „şi la garduri"? Gardul este 
simbolul păcatului. Gardurile - fie că-s la curte, fie că-s la 
moşie, fie că-s la grădină - au rostul de a despărţi o grădină 
de alta, un ogor de altul, o casă de alta, o livadă de alta. Tot 
aşa, păcatul ne desparte pe noi de Dumnezeu, Ziditorul 
nostru, ca şi pe unul de altul. Când a zis „la garduri", a zis: 
„Ieşi la cei căzuţi în păcate, care s-au despărţit de Mine şi 
unii de alţii, prin păcatele şi răutăţile lor, şi adu-i aicea, ca să 
se umple casa Mea!". 

Dar apoi ce mai spune dumnezeiasca Evanghelie? 
„Că zic vouă că nici unul din cei chemaţi nu va gusta din 
cina Mea". Aţi văzut? Din cei ce şi-au găsit scuze în păcate 
şi n-au vrut să vie, nici unul nu va gusta din cină. 

Dar acum e momentul să vorbim ceva şi despre acele 
pricini date ca scuze. Vai de noi, păcătoşii! Glasul lui 
Dumnezeu în om este sluga Lui. Conştiinţa noastră este 
sluga lui Dumnezeu, care ne cheamă la cina Marelui împă- 
rat. Ea pururea ne cheamă la Dumnezeu şi noi pururea găsim 
pricini ca să nu răspundem. Vezi pe omul înconjurat de 

averi? Oricât ar avea omul de mult, şi mai mult vrea. Am de 
arat, am de semănat, am treabă cu oile, am treabă cu boii, 
vreau să-mi fac casă nouă, am de măritat fete, am de însurat 
feciori, am de făcut cutare lucru... Şi zăbovindu-se în toate 
acestea, în toate lucrurile lumii celei deşarte şi stricăcioase, 
nu răspunde glasului conştiinţei, al slugii lui Dumnezeu din 
el, care-1 cheamă la cină. S-a încurcat în toate pentru toată 
viaţa, legat de grijile lumii, şi le dă ca pricină, ca să nu poată 
merge la biserică, la rugăciune, la citire şi la toată lucrarea 
faptei celei bune. Găseşte tot felul de pricini şi nu merge la 
cina Marelui împărat, nu-şi găseşte vreme de un ceas pe zi 
pentru rugăciune. De ce? Toată grija lui o cheltuieşte în 
grijile veacului de acum. Unul dă ca pricină, când trebuie să 
postească: "Nu pot, sunt neputincios, m-a dezlegat doctorul 
să mănânc bine. Dacă postesc în Postul Mare, în Postul 
Crăciunului, dacă ţin lunea, miercurea şi vinerea, ca toţi 
creştinii, mă topesc de foame". 

Dă drept pricină neputinţa şi nu vrea să postească. 
Conştiinţa îţi spune: "Omule, adu-ţi aminte că nu numai cu 
pâine va trăi omul, ci şi cu tot cuvântul care iese din gura lui 
Dumnezeu!". Nu-ţi aminteşti ce spune apostolul Pavel? 
„Bine este a întări inimile voastre cu darul, iar nu cu 
mâncările, întru care nu este mântuire". Largă este calea 
pântecului şi pe toţi îi duce în gheena. Omul dă ca pricină 
neputinţa şi se ţine de ea. Dar ce e pricina sau scuza? Iată ce 
ne învaţă Sfântul Isaac: „Pricina sau scuza este o voinţă a 
păcatului şi înainte-mergătoare a lui; scuza este punte spre 
păcat" (Cuv. 26). 

Unul ar vrea să facă milostenie, dar găseşte ca pricină 
pe "N-am de unde să fac, n-am nici un ban". Altul vrea să 
lase tutunul, dar găseşte ca pricină pe "Nu pot, că m-am 

obişnuit cu dânsul". Unul vrea să lase rachiul sau beţia, că-1 
distruge. Răspunde: "Nu pot, că aşa m-am deprins". Altul 
vrea să meargă la biserică, însă zice: "Dar nu pot, că am 
treabă astăzi, trebuie să mă duc în cutare loc, am cutare 
treburi de făcut". El ne-a auzit cuvântul: „Să nu abaţi inima 
mea spre cuvinte de vicleşug, ca să mă dezvinovăţesc de 
păcatele mele. Iar cu oamenii cei ce fac fărădelege nu mă voi 
însoţi cu aleşii lor" {Psalmi 140, 4). Găseşte mereu pricini 
Vrea să facă omul păcatul, dar frica lui Dumnezeu îl opreşte 
Insă după ce a găsit o pricină, îl face. Căci cel ce râvneşte la 
muiere străină, cel ce păcătuieşte şi face fărădelegi şi 
curveşte, acela zice: "Am firea fierbinte, sunt om sănătos şi 
nu-mi ajunge o femeie". Strică şi casa celuilalt, îşi strică şi 
sufletul lui, ca şi pe al aceleia cu care păcătuieşte, pentru că 
a pus pricină neputinţa, că nu poate să se înfrâneze. Vai şi 
vai nouă, că a ajuns gheena acum lângă noi! Pricina merge 
înaintea păcatului, este grabnic înainte-mergătoare. Punte 
către păcat s-a făcut pricina, fiindcă a lipsit din el frica de 
Dumnezeu. Cum spune Duhul Sfânt: „Necredinţa 
călcătorului de lege spune inimii mele că nu este într-însul 
frica de Dumnezeu" {Psalmi 35, 1). Omul ar posti, ar merge 
la biserică, ar face milostenie, s-ar închina sau ar ţine 
curăţenia cu soţia sa, după legea căsătoriei, s-ar împăca cu 
fratele său, ar lăsa tutunul, beţia, sudalmele, ar lăsa 
zgârcenia, otrava nemilostivirii şi ura către fratele său, toate 
le-ar lăsa, dar nu-1 lasă pricina închipuită de el. Găseşte 
pricină şi zice: „Dar cum am să-1 iert eu pe celălalt, că eu 
sunt cineva, şi apoi el m-a supărat?!". Pune vină pe celălalt, 
nu pe sine, şi găsind pricina aceasta, nu-1 iartă pe acela şi, 
legat de satana, orbit şi prins cu inima în ghearele lui, se 
duce în focul gheenei, dacă moare fără să ierte. 



28 

Mânia omului se împarte în trei. Este o mânie care 
vine şi trece repede. Aceasta nu e periculoasă precum cele- 
lalte. Aceasta-i ca focul de câlţi: se aprinde şi se stinge. Căci 
zice Scriptura: „Mâniaţi-vă şi nu greşiţi" {Psalmi 4, 4). După 
ea îndată îşi cere omul iertare; de aceea această mânie nu 
este periculoasă. Este apoi al doilea fel de mânie. Ea e pizma 
care ţine minte răul două-trei zile sau mai mult. Şi, în sfârşit, 
este mânia sau zavistia, care ţine uneori toată viaţa. II ţine 
satana legat uneori de nici pe patul de moarte nu-1 iartă pe 
fratele său. Această zavistie îl face pe om mai rău decât 
dracul, cum spune Sfântul Ioan Gură de Aur. 

Deci unul ca acesta dă ca pricină pe "Nu pot să-1 iert, 
că el m-a nedreptăţit". Şi stă întunecat ca un drac, şi stă cu 
satana în inima lui, şi nu aude Scriptura care zice: „Soarele 
să nu apună întru mânia voastră" (Efeseni 4, 26). II ţine 
satana şi-i zice că-i drept, că are dreptate să nu ierte şi să nu 
ceară iertare, pe motiv că nu e el vinovat. 

Iar cel ce trebuie să facă milostenie zice: „N-am de 
unde". Cel pornit spre desfrâu găseşte şi el pricini. Pricina 
găsită este o învoire cu satana. Vai de noi şi de noi de 
credem că scăpăm din gheena pentru aceste pricini! N-auzi 
ce spune Duhul Sfânt: "Să nu abaţi inima mea spre cuvinte 
de vicleşug, ca să mă dezvinovăţesc de păcatele mele"? 

Dar va zice careva: „Părinte, sunt şi pricini binecu- 
vântate". 

Să vedem care ar fi aceste pricini binecuvântate. Să 
vă dau un exemplu. Spune dumnezeiasca Scriptură în 
porunca a cincea: „Cinsteşte pe tatăl tău şi pe mama ta, ca 
să-ţi fie ţie bine şi să trăieşti ani mulţi pe pământ". Dar 
această poruncă din Decalog n-are putere când te cheamă 
Dumnezeu la pocăinţă şi la mântuire, şi n-ai voie să mai 

iubeşti pe tatăl şi pe mama ta şi pe sora ta dacă ei nu te lasă 
să posteşti, să mergi la biserică, să te rogi, să te mântuieşti, 
să duci viaţă cinstită. Dacă te opresc de la acestea tatăl şi 
mama, nu-i mai poţi iubi, că ei sunt cei mai mari vrăjmaşi. 

Căci spune Hristos în Evanghelie: „Tot cel ce vine la 
Mine şi nu urăşte pe tatăl şi pe mama sa, sau pe sora sa, sau 
pe fratele său, sau pe prietenul său, sau pe însuşi sufletul 
său, nu poate să fie ucenic al Meu" (Luca 14, 26-27). Şi mai 
spune Iisus Hristos: „N-am venit să aduc pe pământ pace, ci 
sabie, căci vor fi doi contra trei într-o familie şi trei contra 
doi" (Matei 10, 34-36). 

Deci cei ce ascultă cuvântul lui Dumnezeu trebuie să 
fie contra firii? Nu, dar firea noastră adevărată o găsim când 
iubim pe Dumnezeu. Numai în Dumnezeu trebuie să-i iubim 
pe părinţi şi pe fraţi. Porunca întâi din Decalog cere: "Să 
iubeşti pe Dumnezeul tău din toată inima ta şi din tot cugetul 
tău, din toată puterea ta" (Ieşirea 20, 1). Deci cere toată 
fiinţa omului. Pe Dumnezeu trebuie să-L iubim din inimă, 
adică din suflet, şi din cuget, adică cu mintea sau cu partea 
cugetătoare; din inimă, adică cu simţămintele, cu partea 
sentimentală a sufletului nostru, şi din virtute, adică cu 
trupul, deci cu toate cele ale noastre. Deci porunca întâi din 
Decalog cere de la noi o dragoste nemărginită faţă de 
Dumnezeu. Numai după Dumnezeu sau în Dumnezeu trebuie 
să iubim pe aproapele, între care sunt şi tata, şi mama, şi 
neamurile. In acest caz trebuie să iubim pe aproapele ca pe 
noi înşine. In ceasul când eu vreau să mă mântuiesc, să merg 
după Hristos, dar tata nu vrea, sora nu vrea, mama nu vrea, 
femeia nu vrea, copiii nu vor, prietenii nu vor, eu nu sunt 
ţinut să ascult de ei. In acest caz, am poruncă să-i urăsc şi 
să-L iubesc pe Dumnezeu. Nu trebuie să mă despartă de 

dragostea lui Dumnezeu nici părinţii, nici înălţimea, nici 
adâncimea, nici puterile cele de sus, nici cele de jos. Când e 
vorba de ascultarea lui Dumnezeu şi de dragostea Lui, cine 
iubeşte mai mult vreo zidire decât pe Ziditorul, ori mamă, 
ori tată, ori ţarină, ori vie, ori moşie, ori copii, ori viaţa de 
aici, acela se înşeală şi va fî lepădat de la Dumnezeu cu 
totul, şi nu a ales cărarea care duce la cina Marelui împărat. 

Dar de ce să-L iubim pe El mai presus de orice? 

Mai întâi, pentru că El este Ziditorul lumii văzute şi 
nevăzute. Al doilea, pentru că e Ziditorul omului. El a dat 
omului viaţa şi mintea, voinţa şi raţiunea, lumina, auzul, 
vederea şi tot ce îi trebuie pentru viaţa de acum şi pentru cea 
de dincolo. Al treilea, fiindcă poartă grijă tuturor fiinţelor 
din cer şi de pe pământ. Al patrulea, pentru că ne iubeşte şi 
este Prea Sfânt şi Prea Drept, şi nu urăşte pe cel ce vine la 
pocăinţă. Al cincilea, pentru că ne-a pregătit nouă împărăţia 
fără de sfârşit pentru puţinele fapte bune ce le putem noi 
face în zece sau douăzeci sau o sută de ani pe pământ, şi care 
sunt o nimica toată faţă de viaţa veşnică. Al şaselea, trebuie 
să iubim pe Dumnezeu din toată inima şi să renunţăm la 
toate ale lumii, pentru că El este o fiinţă desăvârşită, 
preabună şi preaîndurătoare, Care nu voieşte să ne ducă în 
munca iadului. A făcut iadul cu atâţia diavoli şi munci, dar 
nu 1-a făcut pentru oameni, căci zice: „Duceţi-vă de la Mine, 
blestemaţilor, în focul cel veşnic care este gătit diavolului şi 
îngerilor săi". N-a făcut iadul pentru noi, ci pentru draci, iar 
dacă ne facem şi noi răi, asemenea dracilor, ne facem 
vinovaţi şi vrednici de gheenă. Iar al şaptelea, trebuie să-L 
iubim din toată inima, din tot cugetul şi din toată puterea, 
căci El este Stăpân suprem peste toate, Stăpânul lumii celei 
văzute şi nevăzute. Iar din dragostea cea nemărginită către 

noi, a trimis pe Mântuitorul, Fiul şi Cuvântul Cel Unul 
Născut, în lume, să Se îmbrace cu firea noastră - afară de 
păcat - şi să vestească mântuirea neamului omenesc, să ne 
cheme la cina cea mare a împărăţiei cerurilor, ca să petrecem 
acolo, împreună cu El, în vecii vecilor. 

Dar vai de noi şi de noi când conştiinţa ne spune să 
facem o faptă bună sau să lăsăm răul! „Lasă-te de tutun, lasă 
rachiul, lasă jocurile, lasă petrecerile, lasă înjurătura, lasă 
ura pe fratele tău, lasă luxul, lasă femeia străină, lasă 
păcatele cu care te-ai îndeletnicit, lasă zgârcenia, lasă 
nemilostivirea, lasă aducerea aminte a răului!", iar noi nu 
vrem, ci găsim fel de fel de pricini cu mintea noastră, şi 
socotim că aceste pricini sunt binecuvântate. V-am spus că 
atunci când e vorba de ascultarea lui Dumnezeu şi de 
dragostea Lui, chiar pricinile binecuvântate n-au nici o 
putere. Toate cad în acest caz. 

Avraam a primit poruncă: „Du-te de înjunghie pe fiul 
tău..." {Facerea 22, 1-13). A aşteptat Avraam o sută de ani 
ca să-1 aibă, şi când să se bucure de el, a primit poruncă să-1 
înjunghie. Şi s-a dus. Pentru ce? Ca să asculte de Dumnezeu, 
fiindcă-L iubea din toată inima. Şi văzând Dumnezeu la 
Avraam atâta lepădare de sine, atâta iubire, i-a spus cu 
jurământ: „Avraame, Avraame, fiindcă n-ai cruţat pe fiul 
tău, cu jurământ îţi spun că întru tine voi binecuvânta toate 
popoarele pământului prin credinţă". Căci toţi suntem fiii lui 
Avraam, dar după credinţă, nu după trup. Căci Avraam prin 
credinţă s-a îndreptat. Pentru că zice Scriptura: „A crezut 
Avraam lui Dumnezeu şi i s-a socotit lui aceasta spre 
dreptate" {Facerea 15, 6). 

Deci, iată că trebuie să lăsăm toate pricinile pe care 
ni le aduce satana în minte, când vrem să facem o faptă 

bună. Căci toate sunt pricini omeneşti şi drăceşti, pricini 
care îndeamnă la păcate. Niciodată să nu căutăm pricini când 
trebuie să urmăm calea poruncilor lui Iisus Hristos. Toată 
pricina care ni se face spre neascultarea lui Hristos, a 
poruncilor Sale şi a dragostei lui Dumnezeu, de la satana 
este, sau de la păcatul din noi, şi nici o îndreptare nu vom 
avea prin ea în ziua morţii şi a Judecăţii. AMIN! 

PREDICA DIN POSTUL CRĂCIUNULUI, 
DESPRE FEMEIA GÂRBOVĂ 

(La Evanghelia de la Luca - 13, 16-17) 



Iubiţi credincioşi, 

Evanghelia de astăzi e aşa de luminată şi aşa de limpede, 
că oricine o înţelege, aş zice că aproape nu mai are nevoie s-o 
tâlcuiască nimeni. Dar după cum ierburile şi florile cele binemi- 
rositoare, ca busuiocul, menta şi altele, cu cât le freacă cineva 
mai mult în palme şi le pipăie, cu atât mai mare mireasmă aduc 
celor ce fac aceasta, şi precum scafandrii, care merg pe fundul 
mării ca să caute mărgăritare, cu cât se scufundă mai adânc în 
adâncurile cele mari ale oceanelor, cu atâta află mărgăritare mai 
de preţ, aşa se întâmplă şi cu cuvintele dumnezeieştii Scripturi. 
Dacă le citim la suprafaţă, sau le ascultăm la suprafaţă, după 
literă, ne folosim într-o mică măsură; dar dacă cercetăm adâncul 
lor tot mai mult, aduc sufletelor noastre tot mai mult folos. 

Noi vedem din dumnezeieştile Scripturi că, din 
îngăduinţa lui Dumnezeu, după depărtarea de Dumnezeu a unora 
dintre oameni, diavolul are mare putere să-i muncească şi să-i 
chinuiască pe oameni cu fel de fel de boli, cu fel de fel de 
nenorociri, cu fel de fel de scârbe şi pagube. Vedem aceasta din 
cazul sfântului şi dreptului Iov, când a îngăduit Dumnezeu 
satanei ca degrabă să-i pricinuiască pierderea tuturor averilor şi 
apoi să-i aducă răni, bube rele în trup, de la creştetul capului 
până la talpa piciorului. Aceasta se vede şi în cazul regelui Saul, 
primul rege al lui Israil, cum după ce S-a depărtat Dumnezeu de 
la dânsul pentru neascultare, a trimis un duh necurat care îl 
muncea, îl trântea pe jos, de făcea spume, şi numai când David îi 
cânta din harpă sau din psaltire, se depărta de la el duhul acela şi 

nefericitul se uşura puţin. O vedem apoi în cazul desfrânatului 
aceluia din Corint, de care spune sfântul apostol Pavel că a trăit 
cu mama lui, cum pentru această fărădelege, care nu se pomenea 
nici la păgâni, dumnezeiescul apostol Pavel a hotărât: „Intru 
numele Domnului nostru Iisus Hristos, să daţi pe unul ca acela 
satanei spre pieirea trupului, ca duhul să se mântuiască în ziua 
Domnului Iisus" (7 Corinteni 5, 4-5). 

Aţi văzut deci cum, fie pentru păcate, fie pentru certare, 
Dumnezeu îngăduie câteodată satanei să aducă omului boală, 
neputinţă, pagube, scârbe şi multe feluri de necazuri. Aşa s-a 
întâmplat şi în Evanghelia de astăzi, cu femeia cea gârbovă. 

Iată ce zice dumnezeiescul apostol şi evanghelist Luca: 
„Şi învăţa Iisus într-una din sinagogi sâmbăta" {Luca 13, 10). 
De ce învăţa Mântuitorul mai mult sâmbăta decât în celelalte 
zile? Sâmbăta, în Legea Veche, era zi de odihnă şi sărbătoare 
pentru vechiul Israil. Ei atunci se adunau în sinagogile lor. Şi 
acolo preoţii, leviţii, dascălii şi legiuitorii citeau dumnezeiasca 
Scriptură, care cuprinde legea lui Moise şi scrierile proorocilor. 
Poporul stătea şi asculta. Mântuitorul se ducea acolo, căci îi 
găsea grămadă pe toţi şi putea să le tălmăcească dumnezeieştile 
cuvinte ale Scripturii, prin cuvântul Său cel viu şi lucrător. 

Aşa S-a dus Mântuitorul într-una din sinagogi şi, când a 
ajuns El acolo, iată era o femeie care avea duhul neputinţei de 
18 ani şi stătea gârbovă, adică cu capul în jos, neputând să-1 
ridice în sus nicidecum. Era o jale să vezi o biată femeie bătrână 
cum stătea încovoiată, cu capul aproape de pământ. Nu mai 
putea vedea soarele niciodată, nici stelele de pe cer, ci vedea 
numai pământul. Iar această gârbovire a ei nu era o boală 
firească, precum celelalte boli, ca la surzi, la orbi, la şchiopi, ci 
era o legătură a satanei. Ea era chipul omului păcătos, care când 
e legat de satana nu mai poate să privească la cer, ci priveşte tot 
la pământ, la mâncare, la băuturi, la desfrâu, la distracţii, la toată 
fărădelegea care trage pe om la fundul iadului. Aşa era şi biata 
femeie, un simbol, însă fără voia ei, fiind legată de satana de 18 

ani. Şi Mântuitorul, văzând pe această femeie legată de satana, I 
s-a făcut milă şi, fără să-L roage nimenea, fără să mijlocească 
nimenea şi să zică: „Doamne, îndură-Te de femeia aceasta, că e 
gârbovă şi stă cu capul la pământ de 1 8 ani şi n-a mai văzut nici 
soarele, nici stelele nopţii şi nici pe oameni la faţă", văzând ca 
un Dumnezeu şi pe satana care o ţinea aşa încovoiată ca o 
seceră, i-a zis: „Femeie, eşti dezlegată de neputinţa ta". Şi 
punând pe dânsa preasfîntele şi preacuratele Sale mâini, a fâcut- 
o deplin sănătoasă, iar ea dădea slavă lui Dumnezeu" (Luca 13, 
11-13). 

Poporul s-a înfricoşat şi totodată s-a bucurat de minunea 
aceasta. Dar, după săvârşirea acestei preaslăvite minuni pe care 
a făcut-o Mântuitorul sâmbăta, mai marele sinagogii, un preot 
sau un cărturar care reprezenta sinagoga, a ieşit în faţa poporului 
şi a început să mustre poporul, zicând: „Şase sunt zilele când 
puteţi să veniţi aici să vă vindecaţi, dar nu în ziua sâmbetei!". 
Dar n-a îndrăznit să-I spună lui Hristos cuvântul acela, ci 1-a 
spus către popor. Şi nu râvna Legii 1-a îndemnat pe mai marele 
sinagogii să mustre poporul pentru minunea ce se făcuse în ziua 
sâmbetei, ci zavistia şi răutatea care pururea stăpâneau pe 
cărturari şi pe farisei. Aceştia urau pururea pe Mântuitorul şi 
voiau să dispreţuiască minunile Lui şi să le acopere cu răutatea, 
cu zavistia şi cu ura lor. Dacă n-ar fi fost plini de zavistie şi de 
răutate, ar fi înţeles ce este mai mare: ţinerea sâmbetei sau o 
vindecare ca aceasta, care era aşa de minunată, şi o facere de 
bine aşa de mare, în ziua sâmbetei. Dar satana şi zavistia din 
inima lui nu l-au lăsat pe acest făţarnic şi zavistnic să înţeleagă 
puterea minunii dumnezeieşti. 

Iar Mântuitorul, ca Unul ce era Dumnezeu şi însuşi 
Cuvântul şi înţelepciunea lui Dumnezeu, a zis către acest mai 
mare al sinagogii, care se arăta atât de râvnitor în faţa poporului 
pentru ţinerea sâmbetei: „Făţarnice, care din voi, în ziua 
sâmbetei, nu-şi dezleagă boul sau asinul şi nu se duce să-1 
adape?". Adică, aţi legat pe om să nu facă un bine altuia 

sâmbăta, dar nu l-aţi legat să nu dea apă boului sau asinului. Şi 
tu, făţarnice şi zavistnice, aşa înţelegi Legea? Nu înţelegi că 
această femeie e mai mult decât un bou şi decât un asin? Dacă tu 
dezlegi boul şi asinul şi-1 duci în zi de sărbătoare la apă şi la fân 
şi la mâncare, nu se cade ca Eu să dezleg pe această fiică a lui 
Avraam, pe care satana a legat-o de 18 ani, în ziua sâmbetei? 

Deci 1-a pus la întrebare, la examen. Ia spune tu - zice - 
ce e mai bine: să dezleg un bou şi un asin şi să-1 duc la apă şi să- 
i dau fân, sau să dezleg un om din legătura satanei? 

Iată deci cum stau lucrurile. Iisus osândeşte aci 
făţărnicia, care e o mare răutate şi o mare viclenie şi un mare 
păcat. Bine a numit-o Hristos aluat, când a zis în altă 
Evanghelie: „Căutaţi şi vă păziţi de aluatul fariseilor, care este 
făţărnicia". Căci precum aluatul, dacă-1 pui în făină, dospeşte 
toată frământătura, aşa făţărnicia strică la om toată întocmirea 
lui. Ii strică şi mintea, şi privirea, şi purtarea din afară, şi inima 
lui - toate i le strică. De aceea Mântuitorul îi face atenţi pe 
apostoli să se ferească de acest aluat vrăjmaş şi plin de otravă al 
făţărniciei (Luca 12, 1). 

Făţărnicia are ca rădăcină vicleşugul, iar ca odrasle şi 
roade zavistia, răutatea, râvnirea, prefăcătoria, minciuna, 
vătămarea cinstei altuia şi cele asemenea. Toate acestea - şi 
nenumărate altele - sunt roadele făţărniciei. Dorinţa de câştig, 
slava deşartă, sunt, de asemenea, roade ale făţărniciei. De aceea, 
în dumnezeiasca Evanghelie, vedem foarte adesea pe 
Mântuitorul lumii mustrând acest blestemat păcat, această 
blestemată otravă şi aluat al satanei din sufletul nostru. Căci nu- 
L auzim în Evanghelie pe Hristos zicând: „Vai ţie, curvarule! 
Vai ţie, curvă! Vai ţie, tâlharule! Vai ţie, vameşule!", ci: "Vai 
vouă, cărturarilor făţarnici!", "Vai vouă, arhiereilor şi 
cărturarilor făţarnici!", "orbi şi vicleni şi făţarnici", "nebuni şi 
orbi" şi câte altele. De zeci de ori îi blesteamă Hristos pe 
făţarnici. Căci Dumnezeu fiind El, vedea câtă răutate aduce 
omului făţărnicia (Luca 11, 39-52). 

Omul făţarnic întotdeauna una are în inimă şi alta pe 
limbă, una are în minte şi alta la arătare. Omul făţarnic nu are 
nici mintea sănătoasă, nici inima, nici arătarea, ci toate îi sunt 
stricate cu aluatul acesta care creşte din vicleşugul inimii lui. 
Una spune, alta gândeşte, una te sfătuieşte, alta plănuieşte, una 
îţi arată că este şi alta este de fapt. Dacă priveşti la făţarnic, îl 
vezi bocind, rugându-se, spunând că face bine. Dar toate astea le 
face urmărind sau câştigul, sau răzbunarea pe altul, sau 
vătămarea cinstei altuia. Şi câte chipuri nu ia făţărnicia, că nu 
ajunge vremea şi nimeni nu poate spune felurile vicleşugurilor 
făţarnicului. De aceea s-a spus că făţarnicul este ca un cameleon. 
Viaţa făţarnicului este pestriţă ca râsul. Aţi văzut blana râsului, 
că are numai ţepi, când albi, când negri, când vineţi. Aşa e viaţa 
făţarnicului; acum e într-un fel, acum în alt fel. Trece de la o 
stare la alta, că făţărnicia nu-1 lasă să fie cinstit, nu-1 lasă să aibă 
sinceritatea şi nerăutatea sufletului, cum a cerut Hristos: „Fie dar 
vouă cuvântul ce este da, da, şi ce este nu, nu. Că ce este mai 
mult, vine de la cel rău". Hristos îmi cere: dacă inima mea zice 
da, da să zică şi limba mea; dacă limba mea zice nu, nu voi zice 
şi cu mintea. Iar dacă inima mea zice da, iar limba nu, sunt 
făţarnic şi pestriţ, sunt râs, sunt cameleon, sunt drac făţarnic, 
sunt blestemat de Hristos pentru făţărnicie, că una am în inimă şi 
alta pe buze. Prefăcătoria e meşteşugul dracului. Viclenia, 
făţărnicia, răutatea, vătămarea cinstei altuia, dorinţa de câştig, 
dorinţa de slavă, iubirea de arătare, dorinţa de a plăcea 
oamenilor şi alte multe rele izvorăsc din făţărnicie, care are ca 
rădăcină, cum am spus, vicleşugul. 

De aceea Sfântul Apostol Iacov ne spune: „Să fie 
cuvântul vostru da, da - şi nu, nu, ca să nu cădeţi în făţărnicie" 
{Iacov 5, 12). Când vom vedea că una spunem şi alta gândim, să 
ştim că ne-am prins în această mreajă a satanei şi e foarte greu 
să scăpăm de ea. Cât de greu e acest păcat, dacă Hristos 1-a 
blestemat mai mult decât pe toate celelalte! Dacă vreţi să ştiţi un 
făţarnic mai mare decât toţi făţarnicii lumii, gândiţi-vă la Iuda. 

Când a venit femeia aceea păcătoasă să spele picioarele 
Mântuitorului şi a vărsat un vas de alabastru întreg cu mir de 
nard, cu mir scump, şi spăla picioarele lui Iisus şi le ungea cu 
mir şi le ştergea cu părul capului ei, pocăindu-se din toată inima, 
iar Hristos i-a zis: „Femeie, iartă-ţi-se păcatele!", atunci Iuda, 
care era de faţă, n-avea grijă de pocăinţa femeii, că este din toată 
inima, ci se gândea cât de scump este mirul, astfel că a şi spus 
către ceilalţi apostoli: „De ce s-a făcut paguba aceasta? Se putea 
vinde mirul acesta cu mai mult de 300 de dinari şi să se dea 
săracilor". Dar grijă de săraci avea Iuda atunci? El, cum spune 
Evanghelistul, avea punga de obşte, iar ceea ce se punea într-in- 
sa, de către cei 12 apostoli, dădea la ai casei lui. De aceea a 
moştenit toate blestemele care sunt scrise în Psalmul 108 din 
psaltire. El voia să pară că e foarte milostiv cu săracii. Dar 
n-avea el grijă să vândă mirul ca să dea banii la săraci, ci era 
supărat că s-a vărsat mirul pe care putea el să-1 vândă şi să ia pe 
el mai mult de 300 de dinari. 

Deci, după vorbă, se arată că are iubire de săraci, iar în 
inimă râvnea după arginţi, şi numai cu gura vorbea de iubirea de 
săraci. Deci nu grija de săraci îl mânca pe dânsul, ci grija că n-a 
putut face rost de o nouă sumă de bani. Ei, dacă ar fi căpătat el 
vasul acela plin cu mir, ar fi făcut pe el vreo 300 de dinari, ba 
poate şi mai mult, şi apoi dădea la obşte cât voia el, iar restul îl 
punea deoparte. Aceasta era în inima lui Iuda şi aşa s-a arătat că 
este. Iar când vine la Hristos, în grădina Ghetsimani, cu slujitorii 
arhiereilor, auzi câtă făţărnicie! Se apropie ca un prieten şi zice: 
„Bucură-te, învăţătorule!", şi-L sărută! Din afară se arată 
prieten, II îmbrăţişează pe Hristos, pe învăţătorul său, şi-L sărută 
în faţa tuturor, iar în inima sa era planul de vânzare. Luase 
argintii şi le-a zis slujitorilor arhiereilor: „Băgaţi de seamă, pe 
Care-L voi săruta eu, Acela este; prindeţi-L!". 

O, răutatea ta, ludo, care cu sărutare vinzi pe Fiul 
Omului! La arătare era prieten, în inimă vânzător; la arătare era 
râvnitor de săraci, în inimă avea mare dorinţă de a face bani prin 

vânzarea mirului. In toate purtările lui se vede că una era la faţă 
şi alta în inimă. De aceea s-a numit "fiul pierzării". Căci s-a 
pierdut pentru veşnicie, fiindcă era unul din cei mai mari 
făţarnici, în care lucra satana cel mai mare vicleşug, făcându-se 
pentru veşnicie fiul pierzării. Să ne ajute Sfânta Treime şi Maica 
Domnului să luăm aminte ca aceea ce e în inima noastră, tot 
aceea să fie şi pe limba noastră. 

Dar, fraţii mei, făţărnicia se amestecă în toată fapta cea 
bună, cum zic dumnezeieştii Părinţi. Că precum iedera sau 
rugul, dacă le pui lângă un copac, se agaţă de el, şi dacă le pui 
lângă un gard, iarăşi se agaţă de el, aşa şi făţărnicia, viclenia, 
zavistia şi slava deşartă se prind de sufletul nostru şi ne trebuie 
mare pătrundere ca să putem deosebi când lucrăm fapta cea 
bună cu smerenie şi când o lucrăm cu slavă deşartă şi cu 
făţărnicie. 

Auzi ce spune Mântuitorul: „Când postiţi, nu fiţi ca 
făţarnicii; că ei îşi smolesc feţele, ca să se arate oamenilor că 
postesc" {Matei 6, 16). 

Postul a fost privit în trei feluri necuvenite de-a lungul 
veacurilor. Pe vremea Mântuitorului Iisus Hristos erau cărturarii 
şi fariseii şi alţi oameni care voiau să fie lăudaţi pentru post. Ce 
făceau ei? Se ungeau cu smoală, ca să se arate că-s slabi, că-s 
plânşi, că-s traşi, că-s necăjiţi. Mântuitorul, vrând să cureţe 
răutatea aceasta de pe fapta bună a postului, învaţă: „Când 
postiţi, nu fiţi trişti ca făţarnicii... Tu însă, când posteşti, unge 
capul tău şi spală faţa ta"; să te arăţi vesel, să nu ştie toată lumea 
că posteşti. Aceia erau făţarnici şi vicleni şi-şi pierdeau toată 
plata pentru osteneala postului. De aceea Hristos a spus: „Amin 
grăiesc vouă, că-şi iau plata lor" (Matei 6, 16-17). De la cine? 
De la oameni. Ii lăudau oamenii, zicând: „Vezi, cutare, cât e de 
slab, cât de mult a postit?". Dar vai de noi, păcătoşii, dacă ne 
vom lua plata aici! Dincolo nu vom avea decât focul cel veşnic. 

Pe timpul Sfântului Ioan Gură de Aur, postul era folosit 
de unii altfel. Aceştia erau mai răi decât cei dinainte. Ce făceau 

aceştia? Cei amintiţi cel puţin posteau şi se dădeau pe faţă cu 
smoală, dar pe timpul Sfântului Ioan Gură de Aur erau unii care 
mâncau de dulce, dar ca să nu se arate că-s graşi, se dădeau şi ei 
cu smoală pe faţă sau cu altceva, ca să pară că-s slabi. Cei dintâi 
posteau, dar din pricina făţărniciei lor, pierdeau toată plata 
postului. Cei de apoi, mai făţarnici, nici măcar nu posteau, dar 
voiau să ia slava celor postitori. 

In sfârşit, în timpul nostru, postul e privit mai rău şi 
decât în timpul Sfântului Ioan Gură de Aur. Sunt unii acum care 
nu mai postesc nici măcar la arătare, precum cei din timpul 
Sfântului Ioan Gură de Aur, care măcar se temeau să nu fie 
cunoscuţi de oameni că nu postesc. 

In cel dintâi caz erau răi că se ungeau pe faţă; în cel de-al 
doilea erau mai răi, dar chiar dacă nu posteau, se temeau să nu 
smintească pe alţii şi de aceea se dădeau cu unsori pe faţă, ca să 
nu ştie lumea că nu postesc. Dar cei de acum sunt de o mie de 
ori mai răi, pentru că nu numai că nu se tem că smintesc pe alţii 
mâncând de frupt în post, dar nici grijă nu au de aceasta. Ei 
declară sus şi tare că posturile sunt puse de preoţi şi de călugări. 
Ei nu recunosc că cel ce nu posteşte este anatema. Dar canonul 
19 din Gangra spune: „Cine nu va posti posturile rânduite de 
Biserică, întemeindu-se pe îndreptăţirea cugetului său, să fie 
anatema". 

Ştiţi ce înseamnă anatema? Cea mai grea pedeapsă a 
Bisericii. Anatema este despărţirea de Dumnezeu şi împreunarea 
cu satana şi pogorârea la iad împreună cu dracii. Acolo se duc 
cei ce nu postesc şi mai ales cei ce defăima postul. 

Ei zic: „Nu ce intră în gură spurcă pe om, ci ce iese din 
gură" {Matei 15, 17-20). Dar la ce S-a gândit Hristos când a 
spus cuvântul acesta? La obiceiul spălării mâinilor şi la carnea 
diferitelor animale oprite a se mânca de către iudei (carne de 
porc, de cal etc), nicidecum la post. N-a postit Hristos însuşi 40 
de zile şi 40de nopţi şi nu S-a ispitit de satana, care-I spunea să 

prefacă pietrele în pâini? Şi ce a spus Iisus? „Nu numai cu pâine 
va trăi omul, ci şi cu tot cuvântul lui Dumnezeu" {Matei 4, 4). 

N-au postit apostolii Petru şi Pavel şi toţi cei 12, când au 
plecat la propovăduire? N-aţi auzit ce zice Pavel? „In post, în 
foame, în sete, în frig, în golătate". Care dintre apostoli n-a 
postit, care dintre cuvioşi, care dintre sfinţi? Iar astăzi sunt mii şi 
zeci de mii de creştini care nu mai postesc şi nici nu se mai tem 
că smintesc pe alţii. Mănâncă tatăl de faţă cu femeia şi cu copiii 
săi de dulce, sau mănâncă mama de dulce de faţă cu copiii, care 
trebuie crescuţi în frica de Dumnezeu. Nu se tem nici de 
Dumnezeu că strică postul, nu le e ruşine nici de cei ai casei. Vai 
de noi şi de noi! Am ajuns mai rău decât butucii cei nesimţitori, 
mai rău decât păgânii, că numai numele de creştin îl mai 
purtăm! Am ajuns cum a proorocit Pavel, marele luminător al 
lumii: „în vremea aceea vor avea numai chipul bunei credinţe, 
dar puterea ei o vor tăgădui". 

Deci, să luăm aminte! Cine dezleagă posturile rânduite 
de Biserică, fie el arhiereu sau preot, sau dascăl de Teologie, sau 
creştin, toţi cad sub canon. Arhiereul şi preotul cad sub 
caterisire, iar creştinul sub afurisenie. Dacă veţi zice: „Este o 
dezlegare în caz de boală", da, este. Dar când? Când cineva este 
aşa de tare bolnav şi atât de uscat de boală, încât îl întoarce altul 
în pat şi nu poate să se ridice în picioare, şi atunci vine un doctor 
creştin şi cu frică de Dumnezeu şi zice: „Omule, ca să te ridici 
din boala aceasta, ai nevoie numaidecât de supraalimentare şi 
trebuie să mănânci mâncările ce ţi le prescriu eu". Numai acela e 
iertat de post. Dar nu când el e roşu cum e sfecla, se duce la 
teatru, se duce la bal, se duce la nuntă, se duce la pădure, se 
duce la treburi, dar când îi vorbeşti de post, declară că e bolnav. 
N-ai auzit ce cântă Biserica? Să nu pricinuieşti pricinuiri întru 
păcat. N-ai auzit ce spun Sfinţii Părinţi, că pricina născocită este 
o punte către păcat? Vrei să strici postul? îngerul spune: „Nu-1 
strica!". Satana spune: „Caută o pricină, spune că ai vătămătură, 
că ai de ridicat butuci, că pleci în călătorie; doar ştii că numai 

pustnicii trebuie să postească!". Ai luat o pricină născocită ca 
scuză şi ai trecut la păcat. Dar pricina aceasta nu e 
binecuvântată. Ai auzit de cei ce au găsit motive în Evanghelie, 
când i-a chemat la nuntă Marele împărat! I-a chemat sluga să vie 
la nunta Marelui împărat, dar unul a spus: „Femeie mi-am luat şi 
nu pot merge", adică sunt legat de patimile trupeşti. Altul a zis: 
„Ţarină mi-am cumpărat", adică sunt legat de lumea aceasta, de 
grija veacului. Iar altul a zis: „Perechi de boi mi-am cumpărat", 
adică s-a lăsat robit şi a slujit celor cinci simţuri, vederii, 
gustului, mirosului, auzului şi pipăitului. Şi atunci le-a spus lor: 
„Amin grăiesc vouă, nici unul din cei chemaţi nu va gusta din 
cina Mea" (Luca 14, 24). Ce le-a folosit lor pricina născocită? I- 
a scos afară din împărăţia cerurilor. De aceea, nimeni să nu năs- 
cocească pricină, că nu poate să mănânce mâncare de post. Nu 
poţi pentru că nu vrei, dar dacă te-ar băga Dumnezeu într-un 
lagăr, cum ai putea? Că spune unul, care a stat într-un lagăr 
şapte ani: „Părinte, era nişte troscot acolo şi eram vreo 14.000 de 
deţinuţi. Şi scoteam rădăcina cu unghiile din pământ şi opt zile 
şi opt nopţi n-am mâncat şi n-am băut apă, şi trăiesc încă şi n-am 
murit". Au mâncat troscot şi iarbă, şi nici apă n-aveau! Vezi, 
când omul e la necaz, cât poate? Iar când are pâine şi apă de 
izvor, şi-şi poate face ceai cu zahăr şi are poame de poate face 
compot şi poate fierbe cartoful, fasolea, orezul şi altele, declară 
că nu poate posti. Să nu ne dea Dumnezeu să ajungem în situaţia 
să vedem cât putem posti! Şi s-ar putea să ajungem în această 
situaţie, că dacă nu postim de bunăvoie, ne sileşte Dumnezeu de 
nevoie. Nu vrem să postim de bunăvoie, s-ar putea să postim de 
nevoie. Dar atunci postul nu ne va fi folositor, ci chinuitor. Să 
credem că Dumnezeu ştie cât putem posti. Zici că nu vei trăi 
mult dacă ai să mănânci de post? Iată, mâine-s o sută de ani de 
când în Sfântul Munte al Athonului trăia un cuvios părinte. Iar 
un alt călugăr, când era tânăr, s-a dus la bătrân şi 1-a întrebat: 
„Părinte, câţi ani ai?". „Fiule, am 115 ani". "Cum ai trăit, Sfinţia 
Ta, că te văd încă tare la 115 ani, ba văd că vii încă la 

biserică?!". Şi a zis bătrânul: „Fiule, eu de mâncări grase m-am 
păzit, carne n-am băgat în gura mea, nici lapte, nici brânză, nici 
mâncări grase, nici untdelemn mult, ci foarte puţin am 
întrebuinţat în viaţa mea, în cei 115 ani". Şi a zis acela: „Dă-mi 
şi mie blagoslovenie să ţin aşa". Şi a zis bătrânul: „Iţi dau, dar ai 
să ai lupte ca să te înveţi cu postul. îţi trebuie voinţă, puţină 
luptă. Dar dacă dai voinţă, iei putere. Cu cât te lupţi mai mult, cu 
atât îţi dă Dumnezeu mai multă putere la orice faptă bună, nu 
numai la post". Şi a început să postească şi acesta, dar el a luat 
un post şi mai aspru decât acela. A zis: „Doamne, eu am să 
mănânc numai muguri de copaci şi numai rădăcini de pământ: 
morcovi, sfeclă, cartofi şi ce-o mai fi în pământ , şi untdelemn n- 
am să mănânc. Să ştiu eu că n-am văzut untdelemn în viaţa 
mea". Ştiţi cât a trăit acesta din urmă? 230 de ani! Acesta este 
Sfântul Leonte de Agra, care a trăit până-n veacul trecut în 
Sfântul Munte. A trăit 230 de ani şi muncea la piatră şi la 
biserică şi la metanie şi făcea nevoinţă pustnicească şi stătea în 
frig şi alerga. Dar a avut credinţă. N-a zis oare Hristos că nu 
numai cu pâine va trăi omul, ci şi cu cuvântul lui Dumnezeu? 
Pune credinţa în Dumnezeu, nu în mâncare! N-auzi ce spune 
marele apostol Pavel: „Bine este a vă întări în inimile voastre cu 
darul, nu cu mâncările, din care nu s-au folosit cei ce au umblat 
în ele" {Evrei 13, 9)? Ce rămâne din pântecele plin? Putoare! Ce 
este îmbuibarea pântecelui? Slujire de idol! Căci spune marele 
apostol: „al căror Dumnezeu este pântecele". Se închină la 
pântece ca la Dumnezeu! Când e o dată flămând, înjură, se 
mânie pe femeie că nu i-a făcut mâncare bună şi socoteşte că a 
făcut mare lucru când a postit şi el o zi. Vai de noi şi de noi, de 
postul pe care-1 postim noi şi de creştinii de astăzi! Să ştim că de 
nu vom posti de dragostea lui Hristos şi pentru porunca 
Bisericii, atunci vom posti de nevoie şi Dumnezeu va da secetă, 
şi foamete, şi robie, şi ce-o mai vrea El. Căci în mâna Lui sunt 
toate plăgile şi va bate pe toţi, aşa cum a bătut Egiptul. Şi atunci 
o să vedem că putem posti, chiar şi fără să vrem. 

Copilul dimineaţa, când se scoală, îi pui bucata în mână 
şi-i dai de dulce. Dă-i mai bine un ceai, că-i mai sănătos, învaţă-1 
să postească şi o să fie sănătos şi cu trupul, şi cu sufletul, şi o să 
înveţe carte mai uşor. Cine ţi-a spus că nu va putea să înveţe 
carte dacă n-are pântecele plin? Aşa spunea unul, că nu poate 
învăţa că n-are calorii destule! Dar câte calorii a avut Sfântul 
Ioan Gură de Aur când a tâlcuit toată Scriptura?! Câte calorii 
avea el când mânca puţină zeamă de orz o dată la trei zile şi 
dormea numai atâta cât se putea ţine cu mâinile de nişte funii ce 
atârnau din podul casei?! Cât poţi dormi ţinându-te cu mâna de 
funie?! Aceia au fost cu adevărat oamenii Duhului Sfânt, nu ai 
cărnii. In ei a suflat Duhul Sfânt. Spune dumnezeiescul Efrem 
Şirul: „Seamănă Dumnezeu, dar seamănă şi satana. Satana 
seamănă în locuri umede, în pântece pline, iar Dumnezeu în 
trupuri uscate şi în pântece uscate". „Din sămânţa sudorii 
postului - zice Sfântul Ioan Scărarul - creşte spicul întregii 
înţelepciuni. Iar îmbuibarea pântecelui goneşte mintea cea 
subţire". 

Să ştie toţi care gândesc că pântecele plin şi capul beat 
pot să înveţe carte sau să treacă examenele grele! Nimic mai 
neadevărat! Mai uşor înveţi cu post, cu înfrânare, cu rugăciune, 
cu frică de Dumnezeu. Cu acestea puteţi face şi şcoală, puteţi şi 
munci, şi să fiţi şi sănătoşi. Auzi ce spune Marele Vasile în 
Hexaimeron, în cel de-al patrulea cuvânt despre post: „Bucatele 
cele grase şi de multe feluri, neputând să le mistuie stomacul, 
multe boale au adus în lume, iar înfrânării şi postului de-a pururi 
îi urmează sănătatea; şi cine va posti mai mult, acela va trăi mai 
mult". 

Acestea nu sunt cuvintele mele, ci ale Marelui Vasile, 
îngerul în trup, ochiul Bisericii, gura cea de foc a Duhului, care 
a fost îndreptar tuturor soboarelor ecumenice în privinţa 
canoanelor, a posturilor şi a legii morale în Biserică. Dar unii 
spun: „Şi dacă îmi dă părintele blagoslovenie să mănânc de 
dulce?". îţi dă pentru că stărui, pentru că spui că nu poţi, că ai 

ficatul bolnav, că te doare o coastă, că mori dacă posteşti. Dar 
făcând aşa, dovedeşti că n-ai credinţă. Nu vezi că şi doctorii dau 
post? Ei dau cel mai mult post şi regim. Ai stricat organismul, 1- 
ai otrăvit cu toxine, cu cărnuri, cu grăsimi. Căci corpul e ca o 
maşină şi, dacă tot bagi într-însa, o strici, iar apoi te duci la 
doctor. Doctorul, ce să mai facă? E obosit la cap, că nu vii 
numai dumneata, vin sute pe capul lui. Şi-ţi spune să mănânci 
numai brânză de vaci, numai ceai, numai legume, numai 
compot. Vrea din nou să-ţi redea sănătatea, dar nu prin 
îmbuibare. Acestea vi le spun acum, că e postul Naşterii lui Iisus 
Hristos. Astăzi foarte puţini postesc. Şi dacă unii postesc, nu 
postesc cum trebuie. Multe femei nu pot ţine din cauza 
bărbatului. Dar altele se chinuiesc şi ţin postul cum pot, ba-i 
înfrânează şi pe copii. Dacă ea a postit şi şi-a înfrânat şi copiii, 
de ce nu se înfrânează şi el? Se va duce în gheenă, căci nu numai 
că nu posteşte el, dar strică şi postul ei, îi strică şi sufletul ei, de 
nu poate să se apropie din cauza lui de Prea Curatele Taine. Vai 
de bărbatul acela şi de femeile acelea care nu vor să postească şi 
nu vor să se păzească întru curăţenie! Pentru că fiecare avem să 
luăm plată după faptele noastre şi fiecare avem să dăm seama de 
starea noastră. Dacă vreţi să simţiţi bucuria Naşterii lui Iisus 
Hristos, bucurie pe care au avut-o păstorii şi îngerii la Naşterea 
Domnului, postiţi, rugaţi-vă, păziţi curăţenia, faceţi milostenie, 
spovediţi-vă cu sinceritate, şi cei cărora vă vor da voie 
duhovnicii, aceia împărtăşiţi-vă cu curăţenie, iar atunci veţi 
simţi, pe de-a-ntregul şi cu adevărat, ce înseamnă Naşterea lui 
Iisus Hristos. AMIN! 

PREDICA LA LĂSATA SECULUI 

POSTULUI CELUI MARE 

(Duminica izgonirii lui Adam din Rai - Matei 6, 14-21) 

Fraţi creştini, 

Sfânta şi dumnezeiască Evanghelie de astăzi ne învaţă 
trei lucruri mari, trei fapte mari şi bune: nepomenirea răului, 
postul şi milostenia. 

Nu fără înţelepciune s-a pus această Evanghelie la 
începutul Postului Mare, ci cu mare înţelepciune şi cu scop 
preabun, ca să ne înveţe pe noi când este primit postul nostru, 
care-i postul cel adevărat, şi de ce anume trebuie însoţit postul 
nostru, ca să fie bine primit înaintea lui Dumnezeu. Aţi auzit ce 
zice dumnezeiasca Evanghelie: „De veţi ierta voi greşalele 
fraţilor voştri, vă va ierta şi vouă greşalele Tatăl vostru care este 
în cer. Iar de nu veţi ierta voi greşalele fraţilor voştri, nici Tatăl 
vostru Cel din ceruri nu vă va ierta vouă greşalele voastre". Iată 
iubirea de oameni a lui Dumnezeu arătată în Evanghelia de 
astăzi! El nici nu porunceşte, nici nu legiuieşte, ci face o 
tocmeală cu oamenii, ca un Părinte preabun cu fiii Săi. E ca şi 
cum ar zice tatăl către fecior: "Dragul tatii, dacă ai să ierţi pe 
fraţii tăi, te iert şi eu pe tine, iar dacă nu, nici eu nu te iert". Deci 
n-a zis Dumnezeu: "Vă poruncesc să iertaţi pe fraţi!", sau "Vă 
dau lege", sau "Vă ameninţ cu moartea". Nimic din toate acestea 
nu vedem în Evanghelia de astăzi. 

Cu foarte multă dragoste ne învaţă Prea Bunul 
Dumnezeu în Evanghelia aceasta cum trebuie să facem spre a fi 
iertaţi de El. Şi ce ne învaţă? Să iertăm păcatele fraţilor noştri, 
ca şi Dumnezeu să ne ierte pe noi. Ea este o condiţie a iertării 

noastre şi una dintre cele şapte cereri din Rugăciunea 
Domnească. Aţi auzit spunându-se şi acolo: „Şi ne iartă nouă 
greşalele noastre, precum şi noi iertăm greşiţilor noştri". Deci în 
măsura în care vom ierta noi pe fratele nostru, să aşteptăm şi noi 
mila şi iertarea de la Dumnezeu. In această rugăciune ne spune 
din nou că, de vom ierta greşalele fraţilor noştri, şi Tatăl nostru 
ne va ierta nouă; iar dacă noi nu iertăm, nici El nu ne iartă. Iar 
după ce ne-a dat această prea mare învăţătură a nepomenirii 
răului, adică să nu ţinem mânie şi supărare pe fraţii noştri care 
ne-au greşit şi să-i iertăm, a adăugat în Evanghelia de astăzi şi o 
altă învăţătură, zicând: „Şi când postiţi, să nu fiţi ca făţarnicii 
care, când postesc, îşi smolesc feţele lor, ca să se arate 
oamenilor că postesc. Amin vă zic vouă că-şi iau plata lor". 

Pe vremea Mântuitorului exista tagma fariseilor, arhie- 
reilor şi cărturarilor, care, deşi posteau, nu aveau ca scop 
mântuirea, nici dorinţa de a plăcea lui Dumnezeu, ci toate le 
făceau cu scopul de a fi văzuţi de oameni, ca să fie lăudaţi de ei. 
Şi voind Prea Bunul nostru Mântuitor ca să scoată din rădăcină 
această rea dorinţă a lor şi această făţărnicie a cugetului, le 
spune: „Când postiţi, să nu fiţi trişti ca făţarnicii". Pentru că 
aceia când posteau îşi smoleau faţa lor şi se arătau scârbiţi, slabi 
şi întristaţi, ca să ştie toată lumea că ei postesc". Făcând ei aşa, 
ce spune oare Mântuitorul? „Amin zic vouă, că-şi iau plata lor". 

Fraţilor, fapta cea bună aduce răsplătire, iar dreptatea lui 
Dumnezeu răsplăteşte fapta bună. Dar vai de noi dacă ne luăm 
plata aici! Căci atunci ce mai aşteptăm dincolo? Fapta bună 
aduce răsplătire de la Dumnezeu. Iată pilda cu bogatul şi cu 
săracul Lazăr. Ce i-a spus bogatului Avraam? "Fiule, adu-ţi 
aminte că ai luat cele bune în viaţa ta". Care au fost cele bune 
luate de bogatul cel nemilostiv în viaţa aceasta? Cât de rău a fost 
bogatul acela, oricât se desfăta el, oricât se îmbrăca el în porfîră 
şi vizon, oricât bea vin asculta muzică, oricât n-avea el grijă de 
Lazăr cel sărac, totuşi avea şi el poate o faptă bună, sau poate 
mai multe. Şi pentru acelea, Dumnezeu i-a dat viaţă lungă, i-a 

dat bogăţie, casă îndestulată, ca să aibă de unde bea şi mânca. Şi 
când a vrut să mai ceară de la Avraam răsplătire şi a nădăjduit să 
o ia şi dincolo, Avraam i-a spus adevărul: „Adu-ţi aminte, fiule, 
că ţi-ai luat cele bune în viaţa ta". Aceasta o ştia şi bogatul. El 
s-a gândit: „Doamne, rău am fost, dar am făcut şi ceva bine". 
Poate o faptă de milostenie, poate o faptă de dreptate. Dar auzi 
ce i se spune pentru cele puţine bune făcute de el: „Ţi-ai luat 
plata ta". A luat-o aici, căci i-a dat Dumnezeu viaţă lungă, 
petrecere, bogăţie, cinste şi celelalte, câte s-au spus în 
Evanghelie. 

Prin urmare, Dumnezeu e drept şi preadrept, plăteşte 
totdeauna fapta bună. Aşa şi fariseii din Evanghelia de azi: 
posteau, dar dacă posteau voiau să ştie toată lumea că ei postesc 
şi să se arate la toţi că sunt mari postitori. Dar atunci cu ce folos 
s-au ales din postul lor? Zice Mântuitorul: „Amin zic vouă, că-şi 
iau plata lor". De la cine? Nu de la Dumnezeu, ci de la oameni. 
Că-i ştia toată lumea şi-i lăuda că sunt mari postitori. 

Să ne ferească Dumnezeu de asemenea post! Să nu 
postim cu scopul de a plăcea oamenilor, de a ne ieşi vestea de 
postitori. Căci atunci ne luăm plata aici, pe pământ, şi ne ducem 
dincolo cu mâinile goale. 

Şi ca să ne arate Mântuitorul ce trebuie să facem ca să ne 
ferim de făţărnicie şi de postul acesta fals, ne spune: „Iar tu când 
posteşti, unge-ţi capul tău şi spală-ţi faţa ta, ca să nu te arăţi 
oamenilor că posteşti şi Tatăl, Care ştie nevoinţa postului întru 
ascuns, îţi va răsplăti ţie la arătare". Când? Fapta cea bună pe 
care o face omul în ascuns aici, se va arăta acolo, la Judecata de 
apoi, înaintea tuturor miriadelor de îngeri şi a tuturor popoarelor 
lumii. De aceea ne-a şi învăţat altădată despre milostenie, cum 
să o facem, căci a zis: „Ce face dreapta ta, să nu ştie stânga..." 
şi celelalte. Sau: „Tu, când te rogi, intră în cămara ta, încuie uşa 
şi roagă-te Tatălui tău în ascuns, şi Tatăl tău, Care vede cele în 
ascuns, îţi va răsplăti la arătare". Iată cum ne-a învăţat ca şi 
postul, şi milostenia, şi rugăciunea să le facem în ascuns. 

Dar veţi zice, după dreptate: "Cum să postesc, părinte, în 
ascuns? Doar e un post legiuit de Biserică, deci trebuie să-1 ţin, 
şi aceasta o ştie toată lumea. Cum să mă rog în ascuns, dacă stau 
la Liturghie în biserică şi dacă mă închin lui Dumnezeu când 
trec pe lângă o biserică?". Cum să fac milostenie în ascuns? 
Dacă mă duc la târg, un sărac cere de la mine milostenie, şi ca să 
o fac numai în ascuns, ar trebui să nu-i dau atunci nimic, ci să 
mă duc acasă la el, să-i dau în ascuns". De aceea să ascultaţi 
tâlcuirea Evangheliei de astăzi. 

Fapta bună are trup şi suflet. Trupul faptei bune este 
lucrarea ei. Deci ori că posteşti, ori că te rogi, ori că priveghezi, 
ori că faci milostenie, ori că ajuţi, ori că primeşti pe cel străin, 
ori că îngrijeşti de bolnavi, sau orice faptă bună vei face, acestea 
sunt trupul faptei bune. Dar fapta bună are şi suflet, şi la acest 
suflet caută Evanghelia de astăzi. Care-i sufletul faptei bune, 
care e viaţa ei? Scopul pentru care o faci. Auzi ce spune 
dumnezeiescul Părinte Efrem Şirul: „Când mintea va părăsi 
scopul bunei credinţe, toate faptele bune nu mai folosesc la 
nimic". 

Auzi ce spune şi Sfântul Părinte Maxim Mărturisitorul, 
marele filosof şi coroana teologiei greceşti din secolul al VII- 
lea: „Este o postire, o milostenie şi o rugăciune care sunt 
urâciune la Dumnezeu, când acestea au căzut de la scopul bunei 
credinţe şi al slavei lui Dumnezeu", când adică nu se fac după 
voia lui Dumnezeu, după plăcerea Lui. Dar veţi întreba: "Cum 
să fac eu, părinte, faptă bună, ca să fie după voia lui Dumnezeu 
şi spre slava Lui?". Iată cum: când ai să faci o faptă bună, 
cercetează mai întâi scopul. Oare pentru ce fac eu fapta bună? 
Nu cumva ca să-mi iasă vestea că sunt mare postitor, sau mare 
milostiv, sau mare primitor de săraci? Nu cumva ca să-mi iasă 
vestea că sunt om mare, dacă fac cutare clădire pentru folosul 
public, sau cutare biserică, sau cutare pod, sau cutare fântână, 
sau orice binefacere pentru folosul obştei? Şi dacă vezi în tine 
acest gând, nu trebuie să te opreşti de la fapta bună şi să n-o mai 

faci. Nu, Doamne fereşte! Căci atunci ar trebui să nu mai lucrăm 
fapta cea bună. Ci să schimbăm scopul. Iar mijlocul de a izgoni 
slava deşartă este să îndesim rugăciunea şi să facem fapta bună 
cât mai în ascuns. Şi mijlocul de a goni mândria, care este maica 
slavei deşarte, este de a pune toate isprăvile noastre pe seama lui 
Dumnezeu. Deci, pot să postesc, pot să mă rog, pot să fac 
milostenie, pot să primesc străini, să fac orice faptă bună, dar 
toate isprăvile acestea să le pun pe seama lui Dumnezeu. Căci 
Dumnezeu mi-a ajutat să le fac: nu le-am făcut eu, ci Dumnezeu 
prin mine. Căci zice Pavel: -„Toate le pot în Hristos, Cel ce mă 
întăreşte, dar nu eu, ci darul lui Dumnezeu care este în mine". 

Deci, luaţi seama, Evanghelia de azi cere să faci fapta 
bună în ascuns, să posteşti în ascuns, dar altădată te învaţă altfel. 
„Aşa să lumineze lumina voastră înaintea oamenilor, ca să vadă 
faptele voastre cele bune şi să slăvească pe Tatăl vostru Cel din 
ceruri". Ai auzit? Aici te învaţă să faci fapta bună la arătare, ba 
chiar să lumineze fapta ta cea bună tuturor, s-o vadă toţi, ca să 
Se slăvească de toţi Dumnezeu el din ceruri. Dar auzi care e 
scopul? Slava lui Dumnezeu. S-o faci cu scopul ca Dumnezeu să 
fie slăvit, nu tu. Iar în altă parte zice: „Nimenea, aprinzând 
lumina, nu o pune sub obroc, ci în sfeşnic, ca să lumineze în 
toată casa" {Matei 5, 15). Aici iarăşi ne învaţă să facem fapta 
cea bună la arătare. Dar atunci cum să împăcăm noi o 
Evanghelie cu cealaltă? Oare se contrazice Evanghelia? Doamne 
fereşte! Hristos nu Se contrazice cu El însuşi, căci El e 
Adevărul. Dar de ce îmi cere aici să nu ştie stânga mea ce face 
dreapta mea şi când mă rog să mă încui în cămară, şi când 
postesc să nu mă smolesc, ca să nu ştie nimenea că postesc, iar 
dincolo mă învaţă să fac fapta bună la arătare, să vadă oamenii 
ce fac eu, ca să facă şi ei la fel şi să Se slăvească Dumnezeu? 
Cum trebuie să împăcăm aceste două Evanghelii? Căutând calea 
de mijloc, calea împărătească. 

Fapta bună s-o facem deci şi în ascuns, şi la arătare, să 
ne rugăm şi în ascuns, şi la arătare, să facem milostenie şi în 

ascuns, şi la arătare. Să facem fapta bună, dar să nu pierdem din 
vedere scopul adevărat. Când facem fapta bună, scopul nostru să 
fie numai slava lui Dumnezeu. Şi după ce am ales acest scop, 
facem fapta bună fără frică şi fără grijă, că nu o strică pe ea nici 
slava deşartă, nici dracii. Eu să fac orice faptă bună pentru că mă 
tem de Dumnezeu că mă va duce în munca iadului, dacă n-o fac. 
Şi dacă o fac îmi va răsplăti mila lui Dumnezeu în vremea morţii 
şi în ziua Judecăţii. Dacă vezi aceasta în mintea ta şi faci fapta 
bună, fă-o fie la arătare, fie în ascuns. 

Dar oare ce înseamnă cuvântul din Evanghelia de azi: 
„Tu când posteşti, unge capul tău şi spală faţa ta"? Oare ne cere 
cu adevărat să ne ungem pe cap şi să ne spălăm? Căci Hristos n- 
a făcut aceasta. Nu găsim în Evanghelii ştirea că Şi-a pieptănat 
mereu părul şi 1-a uns cu mirodenii, nici că şi-a dat cu pudră pe 
faţă. Deci ce vrea să zică prin aceasta? Să nu luăm partea 
exterioară a Evangheliei, căci slova omoară, iar Duhul dă viaţă. 
Să luăm partea duhovnicească a Evangheliei, care se ascunde 
sub slovă. înţelegerea cea duhovnicească a cuvântului este alta, 
nu ca să mă pieptăn pe cap şi să mă spăl. Nu aceasta o cere 
postul. Nu! Aici capul este mintea. După cum capul e cel mai 
mare dintre toate mădularele trupului, aşa mintea este cea mai 
mare împărăteasă peste toate faptele bune. Şi a unge capul 
înseamnă a unge gândurile minţii. Dar cu ce? Cu lucrarea 
Duhului Sfânt. Ce a spus Iisus în altă Evanghelie? „Că şi perii 
capului vostru sunt număraţi de Dumnezeu". 

Credeţi voi că aici e vorba de părul văzut? Fără îndoială 
că şi pe acesta îl ştie Dumnezeu, dar perii capului înseamnă aici 
gândurile minţii. Câte gânduri răsar în mintea noastră, şi bune şi 
rele, toate sunt cunoscute de Dumnezeu. De aceea să fim foarte 
atenţi în toată vremea ce gândim, ca gândurile noastre să răsară 
din inimă curată şi să placă lui Dumnezeu. Aceasta înseamnă 
aici „unge capul tău": să ungem mintea noastră cu înţelegerile 
duhovniceşti, cu lucrarea Sfântului Duh, s-o ungem cu mila faţă 

de aproapele nostru şi cu mare şi neţărmurită dragoste faţă de 
Dumnezeu. 

Iar când spune: „spală faţa ta", prin faţă înţelegem 
lucrarea din afară. Faţa noastră este purtarea din afară în viaţă, 
purtarea faţă de fratele meu, apoi mâncarea, băutura, 
îmbrăcămintea. In toate să avem dragoste, smerenie, ascultare, 
milostivire, facere de bine, bunătate. Toate acestea arată starea 
dinăuntru a unui suflet în purtarea lui din afară. Căci a zis 
Mântuitorul în altă parte: „După roadele lor îi veţi cunoaşte" 
(Matei 7, 16). Care roade? N-a zis de cele dinăuntru, că pe 
acelea nimenea nu le cunoaşte, ci de cele din afară. Un om bun 
se vede din purtarea lui, se cunoaşte din lucrarea cea din afară. 
Din acestea se vede ce aşezare duhovnicească are în inima lui. 
Deci, faţa omului este lucrarea şi viaţa cea din afară a omului, 
sau arătarea omului prin purtarea lui de fiecare minut şi de 
fiecare zi. Aşa se înţelege „unge-ţi capul tău şi spală faţa ta". 
Mintea noastră să fie unsă pururea cu înţelegeri duhovniceşti, iar 
viaţa noastră în toate zilele să fie spălată, adică purtarea noastră 
să fie curată şi fără vicleşug în toate împrejurările vieţii, prin 
lucrarea faptelor bune {Kiriacodromion, 1857, p. 668). 

Dar dumnezeiasca Evanghelie de astăzi ne mai dă în 
continuare şi o altă învăţătură. Până aici, ne-a învăţat 
nepomenirea răului, sau, altfel spus, cum să iertăm pe aproapele 
nostru, ca să fim şi noi, la rândul nostru, iertaţi de Dumnezeu; şi 
[ne-a mai învăţat] cum să postim, care e a doua faptă bună. 

A treia faptă bună pe care o aduce în mijloc Evanghelia 
de astăzi este milostenia. Şi ce spune Hristos despre ea? „Nu vă 
adunaţi vouă comori pe pământ, unde molia şi rugina le strică, 
unde furii le sapă şi le fură, ci vă adunaţi comori în ceruri, unde 
nici molia nici rugina nu le strică, nici furii nu le sapă şi nu le 
fură". Deci, după ce ne-a învăţat mai întâi nepomenirea răului, 
nerăutatea şi cum să postim, acum ne învaţă şi cel mai mare 
lucru, milostenia. Căci milostenia şi postul sunt aripile rugăciu- 

nii. Niciodată rugăciunea noastră nu zboară mai repede la 
Dumnezeu ca atunci când e ajutată de post şi de milostenie. 

Aţi auzit de Cornelie sutaşul, primul convertit dintre 
păgâni, prin iluminare şi prin har, fiind chemat la botez prin 
descoperirea apostolului Petru. Cornelie postise până la ceasul al 
nouălea din zi (ora 3 după-amiaza), când în timp ce se ruga i-a 
stat înainte îngerul Domnului, zicându-i: „Rugăciunile tale şi 
milosteniile tale sunt întru pomenire înaintea lui Dumnezeu" 
{Fapte 10, 4). Postul nu-1 păzeau, deci, numai iudeii, ci şi 
păgânii. Şi de niniviteni, n-aţi auzit ce post au ţinut? Şi erau 
păgâni. Şi tăierea-împrejur nu era înainte de Hristos numai la 
evrei, ci era şi la păgâni, la egipteni şi la etiopieni, care până 
astăzi păstrează tăierea-împrejur, şi la asirieni şi la multe alte 
popoare se răspândise de la Avraam această poruncă a tăierii- 
împrejur. 

Evanghelia de astăzi, învăţându-ne despre milostenie, 
arată unde să punem comoara. Două locuri sunt unde putem să 
punem comoara: ori pe pământ, ori în cer. Şi dacă o aduni pe 
pământ, vai de tine, omule, că se leagă inima ta de dânsa! Căci 
auzi ce spune mai încolo: „Că unde va fi comoara voastră, acolo 
va fi şi inima voastră". Ţi-ai adunat bani, haine, casă, grădini, 
feciori, nepoţi şi strănepoţi, cu multe bogăţii, ţi-ai adunat argint, 
vite, oi, stare multă materială - inima ta se leagă de acestea. 
Inima se învârteşte mereu în jurul lor până moare. Ca piatra de 
moară, spune Sfântul Ioan Scărarul, se învârte mintea lui în jurul 
averii lui şi inima lui este mereu în jurul ei. 

Iar cel înţelept, cel cu frică de Dumnezeu, care-şi trimite 
comoara în cer, nu mai are grijă de nimic. Cela ce are comoară 
pe pământ, când s-a făcut seară, zice: „Măi femeie, pune zăvorul 
la uşă şi adă pistolul să-1 pun sub cap! Du-te şi vezi, sunt 
încuiate vitele în grajd? Vezi, legaţi-s câinii? Vezi, furca de fier 
e la îndemână? Vezi, cuţitul e aci? Dacă vin hoţii, să ne 
apărăm". Mare grijă are el! De ce? Să nu vie hoţii să-i ia averea. 
„Caută, femeie, în lăzile acelea, mai pune naftalină, că acolo ai 

atâtea paltoane, să nu putrezească! Vezi, mai unge încălţările 
cele multe, că se strică! Ia vezi unde-s banii, ai grijă unde i-ai 
pus, în cutia aceea, în lădiţa aceea! Ia seama să nu vadă copiii, 
să nu ştie cineva! Vezi să nu se strice mobila! Vezi catrinţa 
cutare şi cojocul cutare, nu cumva au pătruns în ele moliile?!". 
Vai de el! Aşa-i grija omului care strânge aici averi: se teme de 
molii, se teme de hoţi, se teme să nu-1 prade, pentru că inima lui 
e legată aici de multe, de averea câtă o are şi vrea să şi-o 
păzească. Dar nu-i aşa cu cel ce are comoară în cer. 

Cel ce are comoară în cer, n-are grijă de hoţi. Ştie că 
acolo nu le mai fură nimenea, că acolo molia nu le strică şi 
rugina nu are nici o putere să roadă aurul şi argintul lui. Le-a dat 
lui Dumnezeu şi le va lua însutit, că toate au devenit 
duhovniceşti şi mai presus de minte. Aşa face omul înţelept: îşi 
adună comoara în cer, să nu aibă grijă nici de tâlhari, nici de 
rugină şi nici de molii. Iar cel ce şi-a adunat-o pe pământ, până 
la moarte e legat de ea. Acel ce a trimis-o în cer i se pare că n-a 
făcut nimic şi mereu face milostenie, post, primire de străini, 
facere de bine, ajută văduvele, face casă sau cumpără vacă la 
cutare şi face orice ar putea să mai adauge la comoara lui din 
ceruri, că acolo-i sigur că nu i le mai ia nimenea. Şi, de fapt, 
cine să le mai ia din mâna lui Dumnezeu?! Cine poate să scoată 
din mâna lui Dumnezeu ceva, fără de ştirea şi voia Lui?! 

Deci, fraţilor, Mântuitorul ne-a spus că unde-i comoara 
noastră, acolo-i şi inima noastră. Dacă Dumnezeu o spune, 
nimenea nu poate să spună că nu-i aşa. Aşa a spus Hristos şi aşa- 
i în vecii vecilor. Ferice, deci, de trei ori ferice de omul care 
începe să-şi adune comoara în ceruri şi în fiecare zi trimite ceva 
acolo, căci în ziua morţii şi în vremea Judecăţii va găsi acolo, 
înmiit şi duhovniceşte, bogăţii care în veacul veacului îl vor 
desfăta şi-1 vor bucura pe dânsul! 

Dar, iubiţi credincioşi, să mai vorbim de post, căci de el 
n-am vorbit cât trebuie. Suntem în preajma Postului Mare. Ce 
zic creştinii din ziua de azi? "Ce atâta post?". Ce zice cel slab în 

credinţă? "Mă tem că voi muri de atâta post, că am să-mi scurtez 
viaţa". El se teme că va muri, că va scădea la kilograme. "Dacă 
am să mănânc de post, am să scad atâtea kilograme în postul 
acesta". Dar oare mântuirea stă în a pune pe tine mereu 
kilograme, să fii greu la cântar? Dar ce zice celălalt 
necredincios, care nu se teme numai de aceasta, ci nici nu crede? 
El zice: „Postul nu e poruncă, căci s-a scris că nu ce bagă în gură 
spurcă pe om, ci ce iese din gură". Aşa zic sectarii, şi rătăciţii, şi 
oamenii uşuratici, oamenii ce se răzvrătesc împotriva 
adevărului. Dar te întreb: nu-i poruncă postul? Cine ţi-a spus că 
nu-i poruncă? Şi cine altul ţi-a spus că nu-i porunca cea mai 
veche decât toate, decât numai satana, care urăşte postul? Care 
poruncă credeţi că e mai veche decât postul? Nici una. Pentru ce 
a fost scos tot neamul omenesc din rai? Oare nu pentru că n-a 
postit? Căci a zis Dumnezeu către strămoşii noştri Adam şi Eva: 
„Adame, din toţi pomii raiului ai să mănânci, iar din pomul cu- 
noştinţei binelui şi răului să nu mănânci!". Deci i-a dat Prea 
Bunul Dumnezeu lui Adam poruncă să nu mănânce din pomul 
cunoştinţei binelui şi răului. Aşadar postul e porunca cea dintâi a 
lui Dumnezeu. Căci ce înseamnă porunca să nu mănânce, decât 
că 1-a oprit de la o mâncare, i-a dat să postească? „Ai să mănânci 
din toţi, dar din acela n-ai să mănânci." I-a dat un post chiar în 
rai. înainte de a fi boala, i-a dat vindecarea; înainte de rană, i-a 
dat doctoria firii omeneşti. Ce spune marele Vasile? „Pentru că 
n-am postit, am ieşit din rai şi am fost izgoniţi afară. Să postim, 
ca iarăşi să intrăm în rai!" (Hexaimeron, 4). Deci, să luăm seama 
că cea mai veche poruncă şi cea dintâi a fost porunca postului. 
Postul a fost pus încă din rai, deodată cu lumea, deodată cu 
neamul omenesc. Dar va zice cel iscoditor, şi mai ales sectarul: 
„în decalog, în cele zece porunci, nu există porunca postului. De 
ce n-a mai dat-o Dumnezeu şi pe Muntele Sinai?". Dar tăierea- 
împrejur există în cele zece porunci? Nu. Şi nu este poruncă şi 
aceea? Porunca postului i-a dat-o Dumnezeu lui Adam, iar 
porunca tăierii-împrejur lui Avraam, după un timp îndelungat de 

la zidirea lumii. Dar de ce nu s-a pus în decalog, sau în cele zece 
porunci, nici una, nici alta? De ce n-a mai pus postul? N-a fost 
nevoie să le mai pună, că ştiau toţi patriarhii şi toţi proorocii că 
aceste două porunci, adică tăierea-împrejur şi postul, erau cele 
mai vechi porunci; întâi postul şi apoi tăierea-împrejur. Dar veţi 
zice: „Părinte, tăierea-împrejur nu mai este la creştini, deci nici 
postul nu mai trebuie să fie". Ba este. Cine ţi-a spus că nu este? 
Ea va dăinui până la sfârşitul lumii, dar nu tăierea-împrejur cea 
după trup. Auzi ce zice Pavel: „Voi aveţi tăierea-împrejur nu cea 
trupească, ci tăierea inimii în duh, sunteţi tăiaţi împrejur cu 
tăiere nefăcută de mână" {Romani 2, 27-29). Aţi auzit că această 
tăiere-împrejur a inimii în duh, prin care tăiem toate gândurile 
cele rele de la mintea şi de la inima noastră, rămâne veşnică? 
Căci zice: „Câţi aţi primit tăierea-împrejur cea în duh, v-aţi 
îngropat cu Hristos prin botez". Câtă vreme avem botezul, care 
se face la opt zile, întocmai ca tăierea-împrejur în Legea Veche, 
avem tăierea-împrejur dinspre toate lucrurile satanei. Ce-am zis 
la botez, la lepădări? „Mă lepăd de satana şi de toate lucrurile 
lui!". „N-am zis de una sau de două - cum spune Sfântul Efrem 
Şirul -, ci de toate". De care toate? De desfrâu, de beţie, de 
furtişag, de zavistie, de lăcomie, de ţinerea minte a răului, de 
iubirea de argint, de trufie, de semeţie, de lenevie, de toate 
lucrurile satanei. Iată tăierea-împrejur cea nouă, în duh. Le-a 
tăiat pe toate de la botez şi trebuie să ţinem această nouă tăiere- 
împrejur şi făgăduinţă până la moarte, că toţi am făgăduit 
aceasta la botez, la tăierea-împrejur cea duhovnicească. 

în altă parte se spune despre ea: „în ziua Judecăţii ni se 
va cere haină curată ca la botez". Deci, după cum tăierea- 
împrejur, fiind o poruncă veche, în Hristos s-a desăvârşit, s-a 
făcut duhovnicească şi a încetat tăierea-împrejur care era o 
umbră în Legea Veche, tot astfel porunca postului, care e mai 
veche cu mii de ani decât porunca tăierii-împrejur, rămâne 
veşnică. Căci toţi patriarhii şi toţi proorocii au postit. Şi apostolii 
au postit când au plecat la propovăduire, şi însuşi Mântuitorul 

lumii a postit 40 de zile şi 40 de nopţi în Muntele Carantania, 
unde I s-au dat cele trei atacuri sau ispite de către diavol. 

Deci, iată, fraţilor, porunca postului este cea dintâi şi cea 
mai veche; pentru aceea a postit şi Moise de două ori câte 40 de 
zile, ca şi Ilie şi Daniil {Ieşirea 34, 28; Deuteronomul 9, 18; 
Daniel 9, 3). 

Dar vei zice: „Nu pot, părinte, să postesc, că mâncarea-i 
slabă şi pic jos, şi nu mai pot, şi dac-oi posti, mor înainte de 
vreme!". Cine altul ţi-a spus aceasta, decât diavolul şi 
necredinţa? Ce spune Marele Vasile: „Cine va posti mai mult, 
acela va trăi mai mult". Postul este maica sănătăţii. Auzi ce 
spune în Hexaimeron (Cuv. 4) Marele Vasile: „Bucatele cele 
grase şi bucatele cele de multe feluri, neputând să le mistuie 
stomacul, multe boale au adus în lume. Iar înfrânării şi postului 
pururea îi urmează sănătatea". 

Du-te la doctor, să te înveţe el postul! Ai mâncat mereu 
carne, care-i plină de toxine, ai mâncat mâncări grase, murături, 
mâncări grele, ţi-ai stricat ficatul, şi stomacul, şi mintea, şi 
sufletul. Pentru ce? Pentru că n-ai mâncat raţional, ca un om, ci 
te-ai lăcomit ca un dobitoc, ba chiar mai rău ca el. Ce ţi se 
întâmplă acum? Păcatul te trimite la doctor. Auzi ce spune prea 
înţeleptul Isus Sirah: „Dumnezeu i-a dat şi doctorului ştiinţa, iar 
omul înţelept nu se va sminti de doctor. Dar să ştie una ca 
aceasta, că cel ce mânie pe Făcătorul său, va cădea în mâinile 
doctorului" (38, 15). 

Ai auzit de ce ajungem la doctor: pentru păcatele 
noastre. L-am mâniat pe Dumnezeu şi ne trimite la un doctor să 
ne taie, să ne opereze, să ne scoată dinţii, să ne facă toate 
necazurile. De ce? Că am supărat pe Doctorul cel Mare din cer. 

Dar nu există mai mare doctorie pentru trup ca postul. 
Cel mai mare doctor al trupului este postul, numai să ţinem 
postul cu măsură, cum spune Marele Vasile. Iar măsura înfrâ- 
nării şi a postului se ia după măsura puterii trupului. Cea mai 
mare doctorie pentru toată omenirea este postul, căci Dumnezeu 

nu 1-a pus degeaba. Mâncarea de post e cea mai uşoară şi cea 
mai sănătoasă. Dar ţie nu-ţi place mâncarea de post. Şi ştii de 
ce? Pentru că e stomacul îmbuibat cu alte mâncări. Dar când nu 
ţi-o plăcea ceva de post, fă precum cel din Pateric, care pusese 
de gând să postească până la ceasul al nouălea (3 după- amiază); 
dar atunci nu-i plăcea mâncarea. Şi a zis atunci: „Te las să mai 
rabzi vreo trei ceasuri". După trecerea acestora i se părea că-i e 
foame, dar zise: „Mai stai trei ceasuri". Şi seara, cele ce i se 
păreau mai devreme că n-au gust i se părură cozonac! 

Nu mânca o zi-două, şi când vei mânca, mănâncă puţin, 
să nu te saturi. Vei vedea că ai să mănânci şi vreascuri. Pâinea 
goală şi cu apă ţi se va părea că-i cozonac. Căci pricina pentru 
care n-ai gust de mâncare este îmbuibarea, fiindcă zice Sfântul 
Nicodim Aghioritul: „Una din pedepsele lui Dumnezeu pentru 
cel lacom cu pântecele este că pierde gustul mâncării". De ce n- 
are gust de mâncare? Fiindcă a încărcat stomacul peste măsură, 
a stricat râşniţa stomacului, s-a îmbuibat peste măsură. Cel ce 
posteşte ştie ce spun; lui îi pare mămăliga cu ceapă sau cu 
usturoi sau cu murături, când o mănâncă seara, ca un cozonac. 
N-aţi păţit aşa ceva? Când posteşti, e bună mâncarea; de aceea, 
când n-ai gust de mâncare, ia postul în ajutor şi te face doctor 
pentru stomacul tău, căci când vei mânca cu plăcere mâncarea 
cea mai uşoară, te-ai făcut sănătos. Dar cel mai mulţumit e 
altcineva: e sufletul. 

Ce spune Sfântul Teofan Zăvorâtul? „N-ajută nici o 
doctorie trupului, cât îi ajută mulţumirea sufletului". Când ţi-ai 
mulţumit conştiinţa şi eşti în pace cu toţi, posteşti cu plăcere şi 
n-ai nici o supărare. Mulţumirea sufletească te întăreşte, ca să fii 
sănătos şi cu o bucăţică de pâine şi apă şi în acelaşi timp să fii 
uşor şi la minte şi la trup. Ii vei întrece şi pe cei ce stau numai cu 
cârnaţi şi cu carne dinainte. Pentru că nu se întăreşte inima 
omului cu mâncare, ci cu harul. Ce spune Apostolul? „Bine este 
a se întări inimile voastre cu darul, iar nu cu mâncările" {Evrei 
132, 9). Tăria cea din mâncări e pătimaşă şi plină de toată 

spurcăciunea, iar tăria cea din duh îi aduce omului sănătate, 
linişte şi fericire vremelnică şi veşnică. 

Aţi auzit de proorocul Daniil şi de cei trei coconi din 
Vavilon, aflaţi în robie? Erau de neam împărătesc din Ierusalim, 
oameni gingaşi, crescuţi în palate, pe timpul regelui Ioachim. 
Dar au fost în robie în Vavilon şi fiindcă erau tineri şi frumoşi şi 
foarte înţelepţi, i-a pus la curtea împăratului Nabucodonosor mai 
mari peste toţi chaldeii şi filosofii de atunci, iar pe Daniil, mare 
sfetnic al lui Nabucodonosor. Acest Nabucodonosor era un 
împărat avan, pus de Dumnezeu peste multe popoare ale 
pământului; el stăpânea 127 de ţări şi era închinător la idoli. La 
masa lui erau cărnurile cele mai bune şi băuturile cele mai alese, 
ca la unul ce era cel mai mare împărat de pe faţa pământului 
(Daniel 4, 19). 

Şi când i-a adus pe aceşti tineri la palat şi a poruncit 
împăratul să-i hrănească de la masa lui, ei au spus că nu 
mănâncă carne şi mai bine vor muri decât să mănânce cele 
jertfite la idoli. Iar mai marele famenilor le-a spus: „Iată, dacă 
nu veţi mânca bucate şi carne de la masa împăratului, veţi slăbi 
şi împăratul va înţelege pricina şi îmi va tăia capul şi mie şi 
vouă". Iar ei au răspuns: „Dă celorlalţi tineri câţi are împăratul 
cărnuri şi băuturi de la masa lui, iar noi zece zile vom mânca 
fructe şi seminţe, şi apoi să ne pui faţă în faţă cu aceia, să vedem 
dacă ei vor fi mai frumoşi pentru că mănâncă bucate alese şi 
cărnuri, şi noi mai slabi pentru că ne hrănim cu seminţe şi 
fructe". Şi s-a făcut aşa. Iar când i-a scos în faţa împăratului, 
erau mult mai frumoşi decât ceilalţi, aşa cum auziţi în fiecare zi 
la rugăciunea colivei: „... Care pe cei trei tineri şi pe Daniil, 
care se hrăneau cu seminţe, i-ai arătat mai frumoşi decât pe cei 
ce se hrăneau cu multe desfătări" (Daniel 1, 15). Dar de ce erau 
mai frumoşi? Pentru că nu şi-au întărit inima cu carne şi băuturi, 
ci au întărit-o cu Duhul lui Dumnezeu, cu rugăciune şi cu 
curăţenia vieţii lor. Şi a zis împăratul să rămână lângă el, şi ei au 
rămas, şi ştiţi minunile pe care le-au făcut. Căci Daniil a fost 

aruncat în groapa cu lei de două ori şi a rămas nevătămat, iar cei 
trei coconi au stat în cuptorul cel ars de şapte ori şi nu i-a atins 
para focului care se revărsase afară din cuptor de 49 de coţi. Ei 
stăteau în cuptorul cel de foc ca în duh de rouă şi aduceau slavă 
Sfintei Treimi. De ce? Pentru că postul şi rugăciunea i-au scăpat 
pe ei de foc, iar Daniil cu postul şi rugăciunea a astupat gurile 
leilor. Postul face mari minuni. A făcut în trecut şi va face în 
vecii vecilor. El nu ne lasă să slăbănogim când postim. Să nu 
credeţi că aceasta-i totul, să mâncăm bine şi să bem bine, până 
murim. Asta e deviza epicurienilor, a acelor filosofi care aveau 
pântecele drept Dumnezeu. Dar veţi zice: „Părinte, cutare e 
bolnav tare, a slăbit de boală, a paralizat şi dacă-i mai dai de 
post, moare". La aceasta îţi răspund: Biserica nu omoară 
trupurile oamenilor. Biserica e omorâtoare de patimi şi nu de 
trupuri. Canonul apostolic spune clar: „Dacă vreun episcop, sau 
preot, sau diacon, sau citeţ, sau cântăreţ, sau creştin nu posteşte 
Sfântul şi Marele Post, precum şi miercurea şi vinerea, de este 
cleric să fie caterisit, iar de este mirean să fie afurisit...". Iar la 
urmă pune o clauză: „... afară de caz de boală". Cine-i bolnav 
foarte tare şi e constatat de un doctor cu frică de Dumnezeu că 
are nevoie de supraalimentaţie, acela să mănânce de dulce şi nici 
un păcat nu are (vezi Pidalionul de la Neamţ, 1844). 

Dar auzi ce spune Marele Vasile: „Acela care s-a uscat 
de vreo boală şi stă la pat şi este rănit şi-1 întoarce altul şi este 
constatat de doctor că are nevoie de lapte, brânză sau chiar de 
carne, acela poate să mănânce de dulce". Dar nu acela pe care-1 
doare stomacul sau n-are gust de mâncare. Acela nu-i bolnav 
trupeşte, ci sufleteşte. N-a postit şi boala i-a venit de prea multă 
mâncare. Acesta n-are nici o dezlegare de la Dumnezeu. 

Aşadar, Biserica dezleagă în cazuri cu totul excepţionale, 
în cazuri cu totul de nevoie, când cineva s-a uscat de vreo boală 
şi-1 întoarce altul. Acela poate să se dezlege, dar până când? 
Până se va întări, şi atunci iarăşi să ia postul. Nu dezleagă aşa de 
uşor Biserica, după cum am auzit că se întâmplă pe la ţară, că-i 

dă voie preotul să postească o săptămână şi-1 împărtăşeşte. Apoi 
iar dezlegare şi iar mâncare de dulce. Aceasta nu se poate! Nici 
arhiereii, nici sinodul, nimenea nu poate dezlega posturile din 
Biserică. 

Noi trebuie să ţinem cu mare sfinţenie predania celor 
patru posturi, a miercurii şi a vinerii, şi ferice de creştinii care 
ţin şi lunea. Că lunea-i pentru sănătate şi pentru îngerii păzitori. 

Fraţi creştini, înainte de a termina predica aceasta, am să 
vă mai spun ceva. Nu vă puneţi nădejdea numai în mâncare. 
Căci vai de noi şi de noi: dacă nu postim de bună voie, va voi 
Dumnezeu să postim fără de voie, fie aici pe pământ, fie acolo 
în gheenă, unde bogatul cel nemilostiv îşi dorea măcar un vârf 
de deget înmuiat în apă! Să ne ferească Dumnezeu pe toţi de 
aceasta! 

Să postim din dragoste şi din convingere. Căci zice 
Sfântul Prooroc Zaharia către poporul lui Israil: „Ascultă, 
Israile, va fi ţie postul al patrulea, şi al cincilea, şi al şaselea, şi 
al şaptelea, şi al optulea, şi al nouălea, şi al zecelea, cum ţi-au 
arătat proorocii din Legea Veche". Ce înseamnă postul al 
patrulea şi al zecelea şi celelalte? înseamnă lunile. Ei la fiecare 
zece luni aveau un anumit post, înainte de venirea Domnului. 
Căci mai zice: „Şi-ţi va fi ţie postul acela spre veselie şi curăţie 
şi mântuire, şi vei veseli pe Dumnezeu, şi va aduce peste tine 
sănătate şi belşug, iertare de păcate". Ai auzit că şi înainte de 
Hristos erau rânduite posturile Legii vechi de patriarhi şi 
prooroci? N-a fost zi, de la zidirea lumii, ca un popor să n-aibă 
post. Aţi auzit de niniviteni, că prin trei zile de post şi de 
rugăciune au scăpat de urgia Domnului, ca să nu se piardă. Şi 
ninivitenii erau un popor păgân, care avea împărăţia lângă 
Eufrat. Postul a existat şi există la toate popoarele lumii, şi la 
chinezi, şi la indieni, şi la toate popoarele semite. Că originea 
postului e foarte veche, e de la începutul lumii, şi toate 
popoarele au crezut că trebuie să postească. Cu atât mai mult 
noi, creştinii, trebuie să postim. 

Dar noi, creştinii, nu postim ca fachirii sau ca yoghinii 
indieni, nici ca bonzii din Japonia sau ca budiştii din China. Nu 
postim postul acela exagerat de luni de zile. Aceia nu mănâncă 
până ce taie carne din ei şi nu mai curge sânge, ca să intre în 
Nirvana, raiul lor şi al lui Brahma. Nu, noi postim cum ne învaţă 
Biserica, cu măsură. Mâncăm o dată sau de două ori pe zi. La 
început şi dacă eşti prea slab, mănâncă şi de trei ori, dar nu strica 
postul şi nu mânca de dulce. Şi trebuie să ştiţi că postul 
creştinesc nu se mărgineşte numai la mâncare. Degeaba postiţi, 
dacă nu ţineţi curăţenia, cei care sunteţi însuraţi. Auzi ce spune 
proorocul Ioil: „Vestiţi post, vestiţi vindecare, cinstiţi post, 
cinstiţi vindecare; să iasă mirele din aşternutul său şi mireasa din 
cămara sa" {Ioil 2, 15-16). Ce va să zică aceasta? In vremea 
postului, bărbatul şi femeia să postească, dar să păzească şi 
curăţenia. 

Am avut o sumă de cazuri de soţii care n-au putut, 
săracele, să se împărtăşească, pentru că n-au păzit curăţenia, căci 
soţii au fost prea lacomi în privinţa asta. Ele au postit de 
mâncare, dar dacă n-au păzit curăţenia, nu li s-a putut da Sfânta 
împărtăşanie, că nu dau voie canoanele. Deci, să păziţi curăţenia 
în toate posturile. Şi apoi, vă mai trebuie un post duhovnicesc. 
Când postim de bucate, să postească şi limba, să nu vorbească 
de rău, să nu spună glume, să nu cânte cântece lumeşti, să nu 
săvârşească desfrâuri şi răutăţi. Să postească şi ochiul, să nu 
privească la fărădelegi. Să postească urechea de la cântări şi de 
la petreceri. Căci spune Solomon: „Ochiul tău drepte să vadă şi 
urechea ta drepte să audă". Să postească mâna, să nu iscălească 
zapise nedrepte, să nu lovească pe fratele, să nu fure cu ea 
nimic. Să postească piciorul, să nu meargă la adunări rele şi la 
baluri şi la fărădelegi în posturi. Să postească şi gustul, să guste 
numai bucate îngăduite de legea postului; să postească şi 
mirosul de mirosuri de friptură şi de prăjituri, ci doar miros de 
zarzavat să fie în bucătăria noastră; să postească, deci, toate 
simţirile. 

Să postească omul cu toate cele cinci simţuri, dar să se 
păzească şi inima lui de răutate, să fie cu nerăutate. Acesta este 
postul duhovnicesc. Pe lângă acesta, dacă vrei ca postul să se 
ridice la cer, să fie însoţit de rugăciune şi de milostenie. Aţi 
auzit că ne cere să strângem comori în ceruri. Când posteşti, 
ceea ce nu mănânci în ziua aceea, dacă poţi, dă la săraci. Vine o 
babă şi spune: „Eu postesc, părinte, dar în ziua aceea nu dau 
nimic din casă, că am auzit că-i rău lucrul acesta". Auzi ce-o 
învaţă dracul, că e rău să dea când posteşte! Iar Sfânta Carte 
spune invers: când posteşti, pâinea pe care n-o mănânci, să o dai 
la săraci în ziua aceea. In ziua în care posteşti, mai mult să faci 
milostenie. Pe ea a învăţat-o altă babă ca atunci când posteşte să 
nu dea ceva din casă, că-i face farmece. Auzi ce credinţă greşită 
şi rea! 

Nu-i adevărat, ci mai cu seamă când posteşti să faci bine, 
şi cât nu mănânci tu, să dai la altul, să îndulceşti pe altul care-i 
mai sărac decât tine şi care ar vrea să mănânce şi n-are ce. E o 
obişnuinţă rea şi vicleană să nu dai din casă când posteşti. Cine a 
spus, care Evanghelie, care prooroc, care apostol, care din sfinţi 
a învăţat aşa? Doar vreo babă zăpăcită, pe care a învăţat-o alta, 
şi aşa mai departe. Asemenea tradiţii nu sunt deloc în duhul 
Bisericii. 

Când posteşti, să faci milostenie, şi când nu posteşti, 
iarăşi să faci! Noi, creştinii, trebuie să ţinem posturile predate de 
la Biserica lui Hristos în măsura în care putem. Pentru cel prea 
bolnav şi slab postul se dezleagă, dar cum am zis, întâi să aibă 
grijă să se spovedească şi să se împărtăşească cu Sfintele Taine, 
şi să se unească cu Hristos. Şi dacă-i prea slab cu trupul, îl 
dezleagă duhovnicul. Dar întâi să aibă grijă de suflet. Se poate 
întâmpla ca prin Sfânta împărtăşanie sau pin Sfântul Maslu, sau 
prin alte rugăciuni, să se facă sănătos chiar şi fără dezlegare de 
la post. 

Să ţineţi cu mare grijă predaniile Bisericii şi posturile, că 
nimenea nu are putere de la sine să le dezlege. Dacă zice cineva 

că dezleagă, fiecare dezleagă pe socoteala lui. Noi nu putem 
învăţa aceasta, că n-am învăţat de nicăieri că putem dezlega 
sfintele posturi aşa uşor cum cred unii. 

Să postim dar şi de bucate, şi de gânduri păcătoase, să 
postim cu ochii, cu mâinile şi cu toate simţirile, şi să ne ajute 
Mântuitorul ca prin acest post trupesc şi duhovnicesc să ne 
apropiem mai mult de El. AMIN! 

PREDICĂ DESPRE COPILUL ÎNDRĂCIT 
(Evanghelia Duminicii a X-a după Rusalii - Matei 17, 14-23) 

Iubiţi credincioşi, 

Sunt un fel de oameni care se cheamă scafandri, şi care 
se bagă în adâncul oceanelor şi pe fundul mărilor, şi caută acolo 
mărgăritare care adesea se găsesc în scoicile de pe fundul mării. 
Dar ca să găsească un mărgăritar ca acela, câtă osteneală trebuie 
să-şi ia asupra-şi aceştia, primejduindu-şi uneori chiar şi viaţa! 

Aşa ni se cade şi nouă, creştinilor, care avem credinţa 
dreptmăritoare şi dumnezeiescul botez, să ne afundăm pururea 
în dumnezeieştile Scripturi, să adâncim pururea mintea noastră 
în dumnezeieştile şi preaadâncile înţelesuri ale ei, căci numai 
aşa vom afla mărgăritarele cele preasfinte şi preafolositoare 
pentru mântuirea sufletelor noastre. 

Aţi auzit Evanghelia de astăzi. Dacă o iei după slovă, 
Evanghelia e scurtă, dar dacă vrei să tâlcuieşti fiecare verset în 
parte, poţi să faci o predică foarte lungă. Dar nu e vreme acum, 
în cadrul dumnezeieştii Liturghii, să facem cu de-amănuntul 
tâlcuirea acesteia, ci vom da doar nişte spicuiri din înţelesul ei. 

Se spune în ea: „în vremea aceea s-a apropiat de Iisus un 
om oarecare". Evanghelia nu ne spune cine era omul acela, din 
care parte a Palestinei, ce stare avea: era bogat, era sărac, era 
înţelept, era mai simplu, era bolnav sau era sănătos? Spune doar 
simplu că a venit un om oarecare, cu o rugăminte. Şi care era 
rugămintea lui? A adus la Iisus Hristos un copil al său, care era 
cuprins de drac, mai cu seamă în timp de lună plină. 

Dumnezeiescul Evanghelist Marcu spune încă şi cum se 
îndrăcea. Când îl apuca diavolul, zice că îl trântea pe jos şi făcea 

spume. Iar dumnezeiescul Luca spune mai mult, anume că striga 
tare, ţipa, urla, se bătea cu capul de pietre, spumega şi avea faţa 
cu totul schimbată şi cu totul înfricoşată. 

Dar de ce a spus dumnezeiescul Evanghelist Matei că 
tocmai la lună plină era cuprins de drac? Nu sunt şi astăzi o 
mulţime de bolnavi de felul acesta, ce se zic epileptici, care vin 
la noi la mănăstire şi le citim tocmai când e lună plină, căci zic 
ei că tocmai atunci se îmbolnăvesc? Oare ce legătură are luna cu 
boala aceasta ce se numeşte epilepsie? Are vreo legătură? Nu, 
Doamne fereşte! 

Dumnezeiescul Părinte Ioan Gură de Aur spune că 
dracii, vrând să hulească zidirea lui Dumnezeu, pândeau această 
venire a lunii pline, ca să muncească tocmai atunci pe cei daţi în 
stăpânirea lor de Dumnezeu. Aceasta pentru ca oamenii să 
hulească pe Dumnezeu, dând vina pe lună. Adică să zică: "Iată, 
luna e pricină că eu sunt bolnav de epilepsie, luna e de vină că 
eu sunt îndrăcit!". Şi aşa, să hulească pe Ziditorul şi zidirea cea 
preabună şi preacurată a lui Dumnezeu. Că a zis Dumnezeu, la 
zidirea cea dintâi, că erau toate cele făcute de El bune foarte 
{Facerea 1,31). 

Mai sunt şi azi oameni care dau vina pe lună şi pe zodii. 
Ei zic: "Eu n-aş fi făcut aşa de mult rău dacă aş fi fost născut 
într-o zodie bună". Sau: "E zodia mea, m-am născut în zodia 
Racului, deci trebuie să merg înapoi ca racul". Iar altul: "M-am 
născut în zodia Taurului şi trebuie să fiu bătăuş". In sfârşit, altul: 
"Eu m-am născut în zodia Scorpiei şi trebuie să fiu viclean ca ea 
şi să înţep pe alţii cu cuvântul". Sau alţii: "Eu m-am născut în 
martie, sau în zodia Peştelui sau a Vărsătorului, sau a Cumpenei; 
de aceea sunt eu nehotărât". Ce nebunie! 

Dumnezeiescul Vasile cel Mare zice în cuvântul din 
Hexaimeron de la facerea lumii, când vorbeşte despre facerea 
stelelor în ziua a patra: „Omule nebun, ce legătură poate să aibă 
zodia de pe cer cu naşterea ta pe pământ?!". Niciodată nu are 
legătură steaua de pe cer cu naşterea ta. Ne-am făcut răi din 

cauza răutăţii noastre, din cauza voinţei noastre. Am dat voinţa 
noastră în mâna satanei, ne-am făcut răi de bunăvoie, nu de silă. 
Nu ne-a silit nici luna la rău, nici zodiile, nici constelaţiile 
cerului, ci răutatea noastră şi voia noastră proprie, iar aceasta 
munca veşnică ne-o aduce. 

Iată dar care era pricina că dracul lua în stăpânirea lui pe 
cei îndrăciţi în timpul lunii pline: ca oamenii să hulească zidirea 
cea preabună a lui Dumnezeu, adică luna, sau, cum zic alţii, 
stelele, sau zodiile. 

Şi ce ne spune în continuare Evanghelia de azi? A zis 
tatăl copilului: „Doamne, rău pătimeşte, se îndrăceşte la lună 
plină". Apoi: „Că de multe ori îl aruncă în apă ori în foc". Oare 
ce să fie focul şi apa? Chiar numai de natură vorbeşte 
Evanghelia? Nu, Doamne fereşte! Dacă te-ai lua numai după 
litera Evangheliei, te-ai face sectar. 

Dar focul şi apa au aici şi alt înţeles, mai înalt. Toate 
patimile de care omul suferă pe faţa pământului vin mai cu 
seamă din două părţi ale firii noastre: din partea mânioasă a 
sufletului şi din partea poftitoare a lui. Dar pe lângă ele mai este 
şi partea raţională, care n-are a face cu aceste patimi dobitoceşti, 
legate de simţiri. 

Sufletul omului are astfel trei părţi şi din fiecare se nasc: 
eresul, credinţa strâmbă, nebunia, hula, nediscernământul, nedreap- 
ta socoteală, nechibzuinţa, nemulţumirea de binefacerile lui 
Dumnezeu şi ale oamenilor şi cele asemenea. Iar celelalte două 
părţi, care sunt închipuite în Evanghelia de astăzi prin apă şi foc, 
sunt mânia şi pofta. 

Din partea mânioasă se nasc în om aceste păcate: mai 
întâi ura de oameni, care e egală cu uciderea, căci zice 
dumnezeiescul Ioan Evanghelistul: „Cel ce urăşte pe fratele său, 
ucigaş de om este" {Ioan 1, 13-15); apoi e zavistia, sau bucuria 
de răul altuia, pizma, râvna cea rea, răutatea, mânia, iuţimea, 
ţinerea de minte a răului şi cele asemenea. Toate sunt păcate ale 
părţii celei mânioase, adică ale mâniei. 

Iar celelalte păcate, ca lăcomia pântecelui, desfrânarea, 
beţia, lenea, dezmierdarea, moleşeala, trândăvia şi celelalte 
asemenea, sunt păcate ale părţii poftitoare a sufletului. Când 
omul cade în acestea, este îndrăcit. Căci zice tatăl copilului: 
„Doamne, de multe ori 1-a aruncat pe el în foc şi de multe ori în 
apă". Focul este mânia şi toate păcatele care se nasc din mânie; 
iar apa este pofta. Deci, de câte ori suntem în păcatele urii, ale 
zavistiei, ale pizmei, ale iuţimii, ale bârfirii, ale nemulţumirii, 
ale răpirii, ale dorinţei de răzbunare, când ţinem minte răul 
asupra altuia, de tot atâtea ori suntem aruncaţi de satana în focul 
mâniei. Şi de câte ori ne îmbuibăm pântecele, şi ne îmbătăm, şi 
curvim, şi preacurvim, şi ne destrăbălăm împotriva firii, şi ne 
lăsăm prinşi de dezmierdare, de lene şi de trândăvie, adică de 
moleşeala voinţei de a lucra fapta cea bună, de atâtea ori suntem 
trântiţi de satana în apa poftelor noastre. Aşa se înţelege ceea ce 
spune tatăl copilului: „Doamne, de multe ori 1-a aruncat pe el în 
foc şi de multe ori în apă". 

Aşa ne îndrăcim şi noi în fiecare zi, când satana ne dă în 
patimile cele mânioase, apoi din cele mânioase ne aruncă în ale 
părţii celei poftitoare, adică în apa poftelor şi a răutăţilor 
noastre. 

Dar ce spune mai departe omul lui Iisus Hristos? 
„Doamne, l-am adus pe el la ucenicii Tăi şi n-au putut să-1 
vindece". Oare n-aveau credinţă ucenicii lui Hristos, de n-au 
putut să vindece un îndrăcit? Dar câte minuni şi semne n-au 
făcut ei mai înainte?! Căci zice Scriptura că le-a dat putere să 
învie morţii, să izgonească dracii şi să tămăduiască toată boala şi 
toată neputinţa în popor (Matei 9, 8; Ioan 3, 2). Dar de ce n-au 
putut acum ucenicii lui Iisus Hristos să-1 vindece pe acest 
bolnav? Iată de ce: darurile Duhului Sfânt, cum sunt darul 
proorociei sau darul tămăduirii, când se dau sfinţilor, nu se dau 
pentru totdeauna, nici pentru toate lucrurile; proorocii 
prooroceau numai când îi insufla Duhul Sfânt, şi nu în toate 
lucrurile, nici despre toate, ci numai despre acelea pe care li le 

spune Duhul Sfânt, de care ştie Duhul Sfânt că este de folos să 
le ştie şi ei. Iată, bunăoară, Ieremia proorocul! Era mare prooroc, 
sfinţit din pântecele maicii sale, dar nu putea să proorocească 
întotdeauna. De multe ori el vorbea cu poporul şi cu ucenicii şi-i 
mustra, şi ei făceau altfel, iar când venea Duhul Sfânt şi începea 
să proorocească, îi spunea lui Baruh: „Vino aproape de mine şi 
scrie ce proorocesc eu acuma, că acestea sunt venite de la Duhul 
Sfânt". Simţea că a venit Duhul Sfânt şi cele ce va grăi el în acel 
ceas sunt vrednice de a fi scrise să rămână în dumnezeiasca 
Scriptură, în care le vedem şi astăzi (Ieremia 45, 1-5). 

De aceea n-au putut ucenicii să vindece pe acel bolnav. 
După cum darul proorociei nu se dă totdeauna şi nici pentru 
toate lucrurile celor ce proorocesc, aşa nici darul tămăduirilor, 
pe care 1-a dat Mântuitorul sfinţilor Săi ucenici şi apostoli, nu 
era totdeauna cu dânşii, ci numai când voia Dumnezeu să 
tămăduiască printr-înşii, şi numai pentru ceea ce voia Dumne- 
zeu. 

Deci în acel moment luase Iisus Hristos darul tămăduirii 
de la Apostolii Săi, ca să nu poată tămădui pe copilul acela. Dar 
de ce 1-a luat? Pentru că a văzut şi la dânşii o oarecare 
necredinţă. Nu lipsă totală de credinţă, ci împuţinare de credinţă. 
Acea împuţinare de credinţă a numit-o Mântuitorul necredinţă. 
A văzut la ei o îndoială. Căci când au văzut cum copilul acela 
cade jos, spumegă, scrâşneşte din dinţi, se bate cu capul de 
pământ, urlă, bagă spaima în lume, s-au îndoit că ar putea să-1 
tămăduiască. Şi această îndoială a lor a văzut-o Văzătorul de 
inimi, Iisus Hristos. Din pricina aceasta i-a mustrat mai târziu 
pentru necredinţa lor. 

Şi de aceea zise bietul om: „L-am dus la ucenicii Tăi, dar 
n-au putut să-1 tămăduiască". Şi atunci ce-a făcut Mântuitorul? 
Preablândul nostru Mântuitor, Cel plin de toată sfinţenia, Cel ce 
a fost însuşi Izvorul sfinţeniei şi al blândeţii, S-a mâniat. Şi 
mâniindu-Se, a zis: „O, neam rău şi necredincios, până când voi 
fi cu voi, până când vă voi suferi pe voi?". Auzi? Oare de ce S-a 



70 

mâniat Mântuitorul şi de ce a făcut mustrare la plural şi nu la 
singular? Mântuitorul S-a mâniat pentru că a văzut la om 
necredinţă şi viclenie. Căci la Evanghelistul Marcu se spune că 
omul a zis: „De poţi ceva, ajută-ne nouă!" (Marcu 9, 22). 
Aceasta arată că n-a venit la Iisus Hristos cu toată credinţa, ci cu 
un fel de viclenie. Mă duc să vedem, nu cumva are să poată să 
tămăduiască pe copilul meu? Această viclenie şi această 
necredinţă a mustrat-o Iisus Hristos, dar nu ca fiind numai a 
acelui om, ci ca a întregului popor. N-a zis: "O, omule 
necredincios şi viclean, pentru ce vii la Mine dacă n-ai credinţă, 
şi zici: «Dacă poţi ceva, ajută-ne nouă!»?". Nu a făcut mustrarea 
aşa. Ci ne-a dat pildă pentru toate veacurile şi vremile. Că viaţa 
lui Iisus Hristos este şi va fi prototipul vieţii creştine până în 
veac. Ne-a arătat prin aceasta şi nouă că atunci când cineva a 
greşit, să nu-1 mustram pe acela de faţă cu altul. Căci în acest 
caz omul slab în credinţă se deznădăjduieşte. Ci vorba 
românească: "Bate şeaua să priceapă calul", adică ne învaţă să 
mustram pe toţi, ca şi cum toţi ar fi vinovaţi, şi aşa acela care-i 
vinovat, care-i cu musca pe căciulă, să ştie că pe el l-am mustrat. 

Aşa a făcut şi Iisus Hristos la mustrarea omului aceluia 
viclean şi puţin credincios, care era tatăl acelui copil lunatic. 
Căci a zis: „O, neam rău şi necredincios, până când voi fi cu voi, 
până când vă voi suferi pe voi?". A folosit mustrarea pentru 
multe persoane, la plural, ca să nu-1 deznădăjduiască. Că dacă i- 
ar fi zis numai lui în faţa lumii: "O, omule rău şi necredincios şi 
viclean..." - îl deznădăjduia, că era om slab în credinţă. Iar prin 
el i-a mustrat pe toţi, ca mai tare să-1 doară pe cel ce era vinovat. 

Aşa s-a întâmplat şi aici. Dar după această mustrare 
făcută la plural, sau în chip obştesc, ce-a mai zis Iisus Hristos? 
A zis: „Aduceţi-1 pe el la Mine!". Pe cine? Pe copilul acela care 
era îndrăcit, care făcea spume în timpul lunii pline şi pătimea 
aşa de greu. Şi când l-au adus, ce a făcut Mântuitorul nostru 
Iisus Hristos? A certat pe dracul, iar acesta a ieşit din el, şi 
îndată s-a tămăduit copilul şi 1-a dat pe el tatălui său, să-1 ducă 

acasă. Vedeţi? L-a tămăduit Mântuitorul nostru Iisus Hristos, 
dar mai întâi a mustrat viclenia şi necredinţa tatălui său, vorbind 
ca pentru mai multe persoane. 

Văzând dumnezeieştii ucenici şi apostoli că minunea 
aceasta s-a făcut aşa de uşor de către Iisus Hristos şi de ei nu s-a 
putut face, L-au luat pe El deoparte şi L-au întrebat: „Doamne, 
de ce n-am putut şi noi să scoatem dracul acesta?". L-au luat 
deoparte pentru că le era ruşine de popor, apoi pentru că simţeau 
că aici e o taină. Poate vor afla de la Iisus Hristos pentru care 
pricină, pentru care păcat sau neputinţă a lor nu l-au putut 
vindeca. Luându-L la o parte, Iisus Hristos le-a spus: „Iată 
pentru care pricină: pentru necredinţa voastră n-aţi putut să-1 
vindecaţi". I-a mustrat pe ucenici pentru că a văzut la ei puţină 
îndoială, puţină necredinţă şi această puţină necredinţă a lor a 
numit-o Mântuitorul necredinţă. Şi apoi, le-a împărtăşit un lucru 
mare: „Amin zic vouă, că de aţi avea credinţă numai cât un 
grăunte de muştar (adică cât o sămânţă de ceapă, şi încă una 
mică), aţi zice muntelui acestuia: ridică-te de aicea şi du-te 
dincolo, şi de veţi fi credincioşi, va fi vouă aşa, după credinţa 
voastră." Le-a arătat că ei nu au credinţă nici cât un grăunte de 
muştar. Dar noi, păcătoşii, câtă credinţă avem? Dacă pe Apostoli 
i-a mustrat Hristos, vă daţi seama cât de puţină credinţă avem 
noi. De aceea nu se împlinesc cererile noastre prea repede, 
pentru că suntem prea puţin credincioşi. 

Dar oare, fraţilor, spune Evanghelia lui Iisus Hristos 
adevărul? Doamne fereşte, dacă am zice nu! Cine va huli că în 
Evanghelie sau în toată dumnezeiasca Scriptură este un cuvânt 
nedrept sau rătăcit, anatema este, potrivit dumnezeieştilor 
canoane ale Sfinţilor Apostoli şi ale Sfinţilor Părinţi. Tot 
cuvântul lui Dumnezeu este adevăr veşnic. Dar noi citim în 
istoria Sfinţilor Apostoli şi în Evanghelie şi nu găsim nicăieri că 
Iisus Hristos ar fi mutat munţii. 

Avem însă câţiva sfinţi mari care au mutat munţii cu 
rugăciunea: Sfântul Ioachim, Patriarhul Ierusalimului; Sfântul 

Platon, Episcopul Alexandriei; Sfântul Marcu de la Muntele 
Fracesc din Abisinia, care n-a văzut 85 de ani faţă de om; 
Sfântul Averchie, Episcopul Eratoliei, cel întocmai cu Apostolii, 
precum şi Sfântul Grigore Taumaturgul - marele făcător de 
minuni - a mutat un munte şi un râu, poruncindu-le să se ducă în 
altă parte. Toţi aceşti sfinţi au mutat munţii cu rugăciunea, însă 
nu este vreme să vă spun istoria lor, căci ar fi predica prea lungă. 

Dar de ce sfinţii au făcut minuni mai mari decât Iisus 
Hristos? Pentru care pricină? Şi de ce Hristos n-a mutat munţii 
în Evanghelie? Căci poate vă veţi întreba: "Cum, sfinţii, care 
sunt robi ai lui Iisus Hristos, au făcut minuni mai mari decât 
Dânsul?!". Ei bine, să vă lămuresc acest lucru. 

Când a venit Mântuitorul nostru Hristos în lume, El a 
făcut minuni atâta cât putea să cuprindă lumea şi cât era de ajuns 
ca să creadă omul pentru mântuirea sa. El a înviat un mort de 
patru zile, pe Lazăr, şi pe alţii de câte o zi. Dar Sfântul 
Gheorghe a înviat un mort de patru sute de ani, iar Sfântul 
Macarie unul de şase sute de ani. Iată minuni mai mari decât ale 
lui Hristos. Dar pentru ce? Pentru că Hristos a spus: „Cel ce 
crede întru Mine, minunile pe care le fac Eu, şi mai mari decât 
Mine va face" (Ioan 14, 12; Matei 17, 20). Deci dacă sfinţii n-ar 
fi făcut minuni mai mari decât Iisus Hristos, nu s-ar fi împlinit 
cuvântul sau proorocia Lui. Insă cerul şi pământul vor trece, dar 
cuvintele Lui nu vor trece (cf. Ioan 10, 35; Matei 24, 35). 

De aceea sfinţii au făcut în vremea lor minuni mai mari 
decât Mântuitorul, dar nu cu puterea lor, ci cu puterea Aceluiaşi 
Dumnezeu Iisus Hristos, Care lucra printr-înşii. Căci El a zis la 
înălţare: „Mă sui la Tatăl Meu şi la Tatăl vostru şi la Dumnezeul 
Meu şi la Dumnezeul vostru, şi orice veţi cere întru numele 
Meu, vă voi da vouă". S-a suit acolo unde era mai înainte cu 
slava dumnezeirii Sale. Niciodată nu a lipsit ca Dumnezeu de 
acolo, dar acum a îndumnezeit trupul şi a ridicat firea 
omenească de-a dreapta puterii, şi de acolo a dat putere mare 
Sfinţilor Săi Ucenici şi Apostoli, ca să facă minuni, să învie 

morţii, să gonească duhurile, să facă chiar minuni mai presus şi 
mai mari decât le-a făcut El însuşi pe pământ. Prin urmare, nu 
sfinţii le-au făcut, ci tot Iisus le-a făcut prin sfinţii Săi, ca să se 
împlinească cuvintele lui David care zic: „Minunat este 
Dumnezeu întru sfinţii Săi" {Psalmi 67, 36). 

Iată pentru ce au mutat sfinţii munţii cu rugăciunea şi n- 
am vreme să vă spun alte pilde de alţi sfinţi, care au făcut 
minuni încă şi mai mari. 

Şi după ce a spus Mântuitorul acestea, ce le-a mai spus 
Apostolilor? Le-a mai spus că acest neam de draci nu iese decât 
cu rugăciune şi cu post. 

Iată cele două arme preaputernice date de Dumnezeu 
creştinului ca să facă minuni şi semne, şi să învie morţii, şi să 
gonească dracii: postul şi rugăciunea! întâi credinţa şi apoi 
acestea două. Credinţa tare, postul şi rugăciunea fac minuni şi 
astăzi, şi vor face în veacul veacului. Cine n-are credinţă, nu 
cunoaşte minunile lui Dumnezeu care se fac în tot minutul. De 
aceea a şi spus Mântuitorul: „De va fi ochiul tău curat, tot trupul 
tău va fi luminat". Care ochi? Ochiul sufletului, care este 
mintea. El trebuie să creadă, ca să fie curat de necredinţă. Deci 
acestea sunt armele preaputernice puse în mâna credinţei 
fiecăruia: postul şi rugăciunea. Cu ele poate omul să se 
tămăduiască pe sine şi poate să tămăduiască şi pe alţii. 

Sfântul Antonie cel Mare avea un ucenic numit Pavel cel 
Prost. Era prost cu firea, dar nu cu mintea şi cu sufletul. Era sim- 
plu, dar era foarte tare în credinţă, smerit foarte şi mare postitor. 
Iar acestea îi luminau mintea. înainte de a veni la călugărie, el a 
fost căsătorit, dar era foarte credincios şi foarte blând şi cu totul 
lipsit de răutate. A venit odată cu carul cu lemne din pădure şi a 
găsit pe soţia sa cu un om în pat, că era soţia lui cam curvă. Dar 
el nici n-a înjurat-o, nici n-a ocărât-o, nici n-a blestemat-o, ci 
atâta i-a zis: „Dacă-ţi place de acela, rămâi cu el; eu mă duc să 
mă fac călugăr". A lăsat deci şi casă, şi boi, şi femeie, şi s-a dus 
la Sfântul Antonie cel Mare, în muntele unde petrecea el în 

Egipt, având 20.000 de ucenici pustnici în toată pustia schetică 
de lângă Alexandria. Şi când a ajuns Pavel la Sfântul Antonie, 
acesta văzându-1 om bătrân, din lume, 1-a întrebat: „Ce vrei, 
omule?". Acela zice: „Am venit să mă fac călugăr". „Păi, n-ai să 
poţi. Viaţa călugărească cere renunţare multă, cere post, 
priveghere, sărăcie, pocăinţă, osteneală, sudoare, plecarea 
genunchilor, lacrimi, suspine, şi trebuie să fii foarte hotărât ca să 
poţi răbda toate ale călugăriei până la sfârşit". „Părinte, am să 
fac cum zici Sfinţia Ta, că de aceea am venit: să mă fac 
călugăr". Sfântul Antonie îi zise: „N-ai să poţi, frate, du-te 
acasă, eşti om obişnuit cu femeia, cu copiii, n-ai să poţi. Aici 
avem draci, avem lupte mari". „Ba nu mă duc; eu am venit să 
mă fac călugăr". L-a mai întrebat Sfântul Antonie: ,Ai de 
mâncare?". Zise acela: „N-am, am venit să mă fac călugăr; ce-or 
mânca ei, călugării, voi mânca şi eu". Şi-i zice: „Stai la poartă 
aici, ca să vezi cum e călugăria până la urmă..." Sfântul Antonie 
avea chilia îngrădită cu gard de piatră şi, încuind uşa, i-a spus: 
„Stai la poartă aici, stai şi încearcă!". 

L-a lăsat opt zile şi opt nopţi, crezând că Pavel se va 
duce îndată ce i se va face foame. Dar n-a fost aşa, căci acest 
Pavel n-a venit să ispitească viaţa călugărească, ci a venit să se 
jertfească până la moarte pentru crucea lui Iisus Hristos şi pentru 
călugărie. Când s-a dus iarăşi la el, l-a găsit la poartă, în 
genunchi, rugându-se. îi zise: „Omule, n-ai plecat?". „Nu". „Ai 
ceva de mâncare?". „Nu". „Ţi-a dat cineva de băut?". „Nu". „Şi 
cum, că doar sunt opt zile de când te-am lăsat?". „Bine, dar de 
acum nu mă mai duc de aici". „Dar de ce?". „Păi, am să mă fac 
călugăr". S-a minunat atunci Sfântul Antonie şi a cunoscut că 
Dumnezeu l-a trimis acolo, şi s-a temut să-1 mai alunge. „Vino 
încoace, frate!". L-a luat la masă şi, ştiind că Pavel n-a mâncat 
de opt zile, i-a dat mai mulţi pesmeţi, zicându-i: „Mănâncă, 
fiindcă ai venit acum din lume!". Dar el se uita la Sfântul 
Antonie. Şi a mâncat Sfântul Antonie un pesmet, a mâncat şi el 
unul. Şi Sfântul Antonie zise: „Mai mănâncă, frate, mănâncă-i 

pe toţi!". „Dar Sfinţia Ta de ce nu mănânci?". „Eu sunt călugăr". 
„Şi eu am să mă fac călugăr". Şi n-a mai vrut să mănânce şi a 
început nevoinţa Sfântului Antonie. 

Sfântul Antonie era de 40 de ani în pustie, mâncând 16 
grame de pesmet pe zi şi bând puţină apă de izvor, şi el a început 
aceeaşi nevoinţa cu Sfântul Antonie, şi la post, şi la priveghere. 
Şi după ce a stat o lună cu el, spre a-i vedea puterea, 1-a dus apoi 
la o stâncă de aproape, i-a dat un târnăcop, o daltă şi un ciocan 
să sape în stâncă şi să-şi facă o chilie. Iar Pavel şi-a săpat peştera 
aproape de a Sfântului Antonie şi au petrecut împreună mai bine 
de 20 de ani în pustia aceea. Şi pentru smerenia şi postul lui 
aspru şi lepădarea lui de lume, i-a dat Dumnezeu darul de a face 
minuni, că era mare rugător şi mare postitor. Şi de multe ori 
veneau la Sfântul Antonie, marele făcător de minuni, oameni 
îndrăciţi, epileptici şi, neputând marele Antonie să-i tămăduiască 
pe unii dintre ei, îi ducea la Pavel cel prost, zicându-le: „Hai, că 
un dar ca acesta are ucenicul meu Pavel." 

Şi a venit odată la Sfântul Antonie o femeie care era 
foarte îndrăcită şi fusese la mulţi sfinţi în pustie şi la multe 
mănăstiri, dar nu se tămăduise. Şi s-a rugat Sfântul Antonie 40 
de zile şi nu s-a tămăduit. Pe aceasta o chinuia dracul foarte rău, 
fiindcă era stăpânită de o căpetenie a iadului din cele mari, un 
domn al puterilor văzduhului, cum îi numeşte apostolul Pavel. Şi 
atunci a dus-o pe această femeie la ucenicul său Pavel. Şi-i zice: 
„Pavele, vezi femeia asta? Să scoţi dracul dintr-însa, că eu nu-1 
pot scoate!". „Da, Părinte, dacă porunceşti Sfinţia Ta, dar cum 
să-1 scot?". „N-ai voie nici să mănânci, nici să bei, ci să te rogi 
tot timpul, până va ieşi dracul din ea". „Da, Părinte". Şi s-a suit 
Pavel pe o stâncă şi a ridicat mâinile la cer şi a stat aşa 30 de zile 
şi 30 de nopţi, ca un stâlp; nici n-a dormit, nici n-a mâncat, nici 
n-a băut nimic. Din când în când se uita la femeie, c-o ţineau 
legată neamurile ei cu lanţuri, şi zicea: „Ieşi, drace, din zidirea 
lui Dumnezeu, pentru rugăciunile Părintelui Antonie!". Şi la 30 
de zile, când a coborât mâinile jos, s-a dus şi a însemnat-o cu 

semnul crucii, zicând: „Aşa zice Părintele Antonie: cu 
rugăciunile lui să ieşi, diavole, din zidirea lui Dumnezeu!". Şi a 
început să iasă din gura femeii un balaur, care s-a întins pe 70 de 
stânjeni lungime. Şi când a ieşit, s-a făcut în văzduh mare ca 
para focului şi apoi s-a stins. Şi femeia a rămas moartă trei zile 
şi trei nopţi; de credeau toţi că i-a ieşit sufletul. Şi s-a spăimântat 
Sfântul Antonie şi toţi oamenii care erau de faţă de acea minune 
şi foarte s-au cutremurat văzând acel drac aşa de uriaş. 

Şi a întrebat Sfântul Antonie pe Dumnezeu: „Doamne, 
ce fel de diavol a fost acesta, că aşa de greu s-a izgonit?". Şi i-a 
spus îngerul Domnului: „Antonie, acesta n-a fost un drac prost 
de aceia pe care-i goneşti tu. Tu, fiindcă eşti deştept, goneşti pe 
dracii cei proşti şi simpli. Acesta a fost din cei deştepţi, care 
stăpânesc vămile văzduhului, o căpetenie a iadului, şi nu-1 putea 
scoate decât un călugăr smerit. Pavel are mai multă smerenie 
decât tine şi ţine mai mare post şi mai mare nevoinţă, pentru 
aceasta i-a dat Dumnezeu darul de a scoate acest drac înfricoşat. 
Deci să ştii că Pavel e mai mare înaintea lui Dumnezeu decât 
tine, pentru smerenia, rugăciunea şi înfrânarea lui, mai presus 
decât ale tale, că a venit la bătrâneţe şi te-a întrecut pe tine". Şi a 
smerit pe Sfântul Antonie. Iar femeia după trei zile a început să 
se mişte şi au împărtăşit-o cu Prea Sfintele Taine, şi aşa s-a făcut 
sănătoasă şi s-au dus rudele cu dânsa. 

Vedeţi, fraţilor, cu postul, cu rugăciunea, cu smerenia şi 
cu credinţa, cum s-au făcut minuni prea slăvite? Cu această 
putere au fost înarmaţi şi Sfinţii Apostoli de către Iisus Hristos. 
Şi de aceea i-a mustrat puţin pentru necredinţă, că s-au îndoit 
puţin, şi pentru acea îndoială n-au putut scoate acel duh. De 
aceea a spus Hristos: „Acest neam - adică neamul acesta de 
draci, că-s mai multe feluri de neamuri - nu iese decât cu post şi 
cu rugăciune". Deci să ştiţi că şi cei mai răi şi mai cumpliţi draci 
se duc de la om, dacă omul e tare în credinţă, în post şi în 
rugăciune, cu darul Domnului nostru Iisus Hristos, Cel împreună 
slăvit cu Tatăl şi cu Duhul Sfânt, în veci. AMIN! 

PREDICĂ DIN DUMINICA SLĂBĂNOGULUI 

(Minunea de la scăldătoarea Vitezda - Ioan 5, 1-15) 



Hristos a înviat! 
Iubiţi credincioşi, 

Dumnezeiasca Evanghelie de astăzi este de aşa fel, că 
parcă n-are nevoie de tâlcuire. Dar cuvintele dumnezeieştilor 
Scripturi se aseamănă cu ierburile cele binemirositoare, cu 
menta, sau cu busuiocul, sau cu altele, care din ce le freci mai 
mult în palmă, tot mai frumos miros, sau cu obiectele de aur sau 
de argint, care, dacă le frecăm şi le curăţim, tot mai tare 
strălucesc şi tot mai mult îşi arată frumuseţea şi podoaba lor. 

De aceea şi cuvintele dumnezeieştilor Scripturi, cu cât se 
tâlcuiesc mai mult, răspândesc o mireasmă tot mai mare a Duhu- 
lui Sfânt şi reflectează o lumină tot mai puternică. 

Aţi auzit cum începe dumnezeiasca Evanghelie: „In 
vremea aceea S-a suit Iisus în Ierusalim". De unde S-a suit? Din 
Galileea neamurilor. In Galileea, la Cana, făcuse prima minune. 
Tot acolo făcuse şi ultima minune, cu sluga sutaşului împără- 
tesc, pe care îl vindecase, iar vestea aceasta venise până la 
Ierusalim. Deci Mântuitorul S-a suit din Cana Galileii în 
Ierusalim, la sărbătoarea evreilor, care se cheamă Cincizecime. 

Şi acolo - zice dumnezeiasca Evanghelie - S-a pogorât 
la o scăldătoare numită scăldătoarea oilor. De ce S-a dus 
Stăpânul Iisus în acel loc? Pentru că ştia mai dinainte ce are de 
făcut acolo. 

Şi de ce se numea scăldătoarea aceea a oilor? Pentru că 
acolo, când se aduceau jertfele sângeroase la templu, se spăla 
carnea oilor şi a mieilor, care era tăiată prin junghiere, şi 
măruntaiele lor, care se aduceau arderi-de-tot. Această 

scăldătoare a oilor se mai chema evreieşte Vitezda, care 
înseamnă „casa facerii de bine" (Kiriacodromion, p. 61). Şi 
pentru ce se chema aşa? Pentru că la acel izvor se făcea mare 
facere de bine celor bolnavi, deşi foarte rar. Această scăldătoare 
era înconjurată de cinci pridvoare, cum aţi auzit în Evanghelia 
de astăzi. Scăldătoarea era în mijloc, iar împrejur se aflau 
pridvoarele pentru cei bolnavi. Pe ele zăceau orbi, şchiopi, 
uscaţi şi slăbănogi, aşteptând mişcarea apei. Cum se mişca apa 
aceasta? Ne-o spune dumnezeiasca Evanghelie mai departe: 
„îngerul Domnului la vreme se pogora şi tulbura apa". îngerul 
se pogora o dată pe an şi tulbura apa, şi cei ce erau în 
pridvoarele acelea, pe paturi, toţi bolnavii şi uscaţii, se sileau să 
intre îndată în apă. Şi care avea putere să intre cel dintâi în apă, 
după tulburarea ei, acela se făcea sănătos. 

Dar de ce numai unul se făcea sănătos în scăldătoarea 
aceea? Şi de ce îngerul Domnului se cobora numai o dată pe an, 
să tulbure apa? Şi care era vremea acelei tulburări? Vremea n-o 
ştia nimeni. Dar faptul că numai unul se vindeca, sau numai unul 
se curăţa de păcatele sale şi se vindeca, era simbol pentru Legea 
Darului, că n-avem voie niciodată să botezăm doi oameni 
deodată, ci numai unul. Ar fi o hulă şi o călcare a legilor creştine 
ortodoxe, dacă s-ar boteza doi deodată. Coborârea îngerului 
peste scăldătoare era simbolul coborârii Duhului Sfânt peste cel 
ce se botează în apa sfinţită de El (Kiriacodromion, p. 61). 

Dar ce spune dumnezeiasca Evanghelie mai departe? 
Venind Mântuitorul la această scăldătoare, a aflat acolo un 
slăbănog de 38 de ani. Văzându-1 Mântuitorul pe acela, I S-a 
făcut milă şi-1 întrebă: „Vrei să te faci sănătos?". Dar oare de ce 
îl întreabă? Nu ştia Dumnezeu că el voia să se facă sănătos? Sau 
care dintre bolnavi nu vrea să se facă sănătos? Auzi, să mai 
întrebi un bolnav de 38 de ani dacă vrea să se facă sănătos! De 
ce îl întreabă, deci, Hristos? Iată de ce întreabă. La orice 
vindecare pe care a făcut-o Hristos, mai întâi cerea credinţă de la 
cei pe care voia să-i vindece. Iar acestuia, care era un om 

păcătos şi pentru păcatele lui zăcea acolo de 38 de ani, îi era de 
trebuinţă voinţă tare ca să se căiască. Deci nu se putea vindeca 
decât dacă se hotăra cu toată voinţa lui să pună început bun, ca 
de azi înainte să se facă sănătos şi cu sufletul. Deci Hristos îl 
întreabă, de fapt: "Vrei să urmezi lui Dumnezeu şi să nu mai faci 
păcate?". Aceasta îl întreabă Hristos, când îl întreabă dacă vrea 
să se facă sănătos. Nu vorbea de sănătatea trupului, ci a 
sufletului. 

Iar el, săracul, n-a mai apucat a spune că vrea, ci a 
început a mărturisi amărăciunea sufletului său cea de 38 de ani: 
„Doamne, n-am om care să mă bage în scăldătoare!". Vezi câtă 
răutate aveau aceia care treceau pe lângă un bolnav sau aceia 
care ajutau pe cei bolnavi? Poate vor mai fi fost acolo bolnavi, 
dar nici unul de 38 de ani. Acesta suferea cel mai demult şi nu 
voia nimeni să-1 ajute să intre în scăldătoare. Şi el Ii spuse 
Mântuitorului: "Doamne, n-am un om cu tragere de inimă, n-am 
un om cu inimă bună, n-am un om să-i fie milă de mine, şi de 
aceea, până să merg eu, intră altul, şi eu am rămas aici de 38 de 
ani şi m-am uscat netămăduit!". 

Iar Mântuitorul n-a mai aşteptat să-L roage nimic, ci i-a 
zis imediat: „Scoală-te, ridică-ţi patul şi umblă!". Vezi ce ne 
învaţă Mântuitorul? Când vedem un om în necaz, în scârbe, în 
pagube şi-n boală, să n-aşteptăm să ne roage mult timp să-i 
facem bine, ci chiar mai înainte de a ne ruga el, să facem îndată 
fapta cea bună trebuitoare lui. Şi la cuvântul lui Hristos 
Dumnezeu - Care a zis la început să se facă lumină şi s-a făcut 
lumină, să se facă tăria şi s-a făcut, să se dea apele în lături şi să 
se arate uscatul şi celelalte - slăbănogul s-a sculat deplin 
sănătos, şi-a luat patul său pe umeri şi umbla. Şi l-au văzut 
fariseii şi cărturarii şi legiuitorii Legii Vechi, şi au început să-1 
mustre, zicând: „Nu se cade în ziua sâmbetei să ridici patul 
tău!". Iată zavistia şi răutatea, iată viclenia celor ce conduceau 
atunci poporul Legii vechi! De aceea îi mustra Mântuitorul: 
„Morminte văruite, şi orbi, şi nebuni!". N-au întrebat: „Omule, 

cum de te-ai făcut sănătos aşa de repede, că te-am văzut zăcând 
38 de ani şi acum ai putere să ridici patul tău şi să umbli?!". De 
sub masca Legii celei vechi, îl mustră că-şi ridică patul sâmbăta. 
Auzi câtă zavistie, numai ca să nu recunoască minunea lui 
Hristos! 

E adevărat, se scria în Sfânta Scriptură să nu se ridice o 
greutate în ziua de sâmbătă. Dumnezeu a zis prin proorocul 
Ieremia: „Nu veţi ridica greutăţi în ziua sâmbetei, nu veţi duce 
lucruri de greutate pe umeri" (Ieremia 17, 20-21). Dar oare 
trebuiau să se gândească la aceasta, când au văzut pe bietul 
slăbănog, căruia i se măcinau oasele acolo de 38 de ani, că-şi 
duce patul pe umeri? Nu trebuia să biruiască minunea asupra 
literei celei moarte a Legii? Dar zavistia niciodată nu vede 
partea bună, niciodată nu vede binele altuia. Bietul slăbănog 
voia să treacă prin mulţime, că era popor mult. Dar ei, stăruind, 
l-au întrebat: „Dar cine ţi-a spus ţie să-ţi iei patul şi să umbli cu 
el în ziua sâmbetei, şi să calci astfel porunca legii?". El zise: 
„Un om care m-a vindecat, acela mi-a spus". Adică Acela Care-i 
spusese lui "Ridică-te!", tot acela îi spusese să-şi ridice şi patul. 
Şi auzind ei aceasta, căutau să afle cine este acela, iar până la 
urmă slăbănogul a trebuit să spună că Iisus este Acela Care 1-a 
vindecat şi că tot El îi spusese să-şi ridice şi patul. Aceasta este 
istorisirea Evangheliei. 

Ci acum să scoatem altă învăţătură din Evanghelia de 
astăzi. 

Fraţilor, aşa cum razele soarelui luminează în toate 
părţile, aşa luminează şi cuvântul lui Dumnezeu într-o pericopă 
a Evangheliei, sau dintr-un singur cuvânt, milioane de 
învăţăminte. Noi însă vom scoate acum numai ce ne trebuie 
nouă din acest izvor de lumină care este Evanghelia de astăzi, 
adică învăţătura care trebuie pentru fiecare din noi. Iată ce 
luminează mai mult şi iată ce trebuie să ţinem minte mai mult 
din Evanghelia de astăzi: că Dumnezeu pedepseşte păcatul. Căci 
Iisus, întâlnind pe slăbănog după ce acesta îl mărturisise iudeilor 

ca vindecător al său, auzi ce îi spune: „Iată, te-ai făcut sănătos, 
de acum să nu mai greşeşti!". Dar pentru ce? Zice: „Ca nu 
cumva să ţi se întâmple ţie ceva mai rău." Adică: pentru păcatele 
tale te-am pedepsit 38 de ani şi acum am venit Eu, izvorul milei 
şi al iertării, şi te-am iertat şi te-am curăţit; dar de acum nu te 
mai îndulci de păcat, nu te mai întoarce la păcat, ca să nu-ţi fie 
ceva mai rău. 

Să ştiţi, fraţilor, că toate boalele, toate scârbele, toate 
pagubele, toate supărările, toate primejdiile şi toate răutăţile vin 
pentru păcatele noastre. Căci spune Isus Sirah despre bolnav: 
„Cel ce mânie pe Făcătorul său, va cădea în mâinile doctorului" 
(38, 15). Iată, pentru păcatele noastre trebuie să ne ducem la 
doctor. L-am mâniat pe doctorul sufletelor din cer şi ne dă pe 
mâna doctorului trupesc să ne taie, să ne opereze, să ne 
necăjească. Pentru păcate, deci, cădem în mâinile doctorului, 
pentru păcate vin scârbe şi primejdii, nu numai peste noi, ci 
peste toată lumea. Dumnezeu a pedepsit păcatul nu de azi sau de 
ieri, ci de la începutul lui. Cain a fost primul om care a făcut 
păcat după căderea oamenilor în lume şi a ucis pe fratele său 
Abel. De aceea 1-a pedepsit Dumnezeu cu şapte pedepse şi i-a 
pus şi alt canon. Căci zice: „Cine te va ucide pe tine, de şapte ori 
să fie mai blestemat decât tine!" {Facerea 4, 15). 

N-am timp să vă vorbesc despre cele şapte pedepse, căci 
cuvântul nostru merge în altă direcţie, nici despre blestemul cel 
înşeptit care a venit asupra lui Lameh, care 1-a ucis pe Cain din 
greşeală. Dar şi păcatele dinainte de potop au fost înecate cu 
apă. E vorba de împărăţia uriaşilor, care a durat două sute de ani 
înainte de potop şi ale căror fărădelegi nu se pot descrie, cum 
spun Sfinţii Părinţi, şi de care Scriptura spune că erau foarte răi 
înaintea lui Dumnezeu. Pentru ei şi pentru păcatele lumii celei 
dinainte de potop, a venit potopul şi a înecat toată lumea. A 
cruţat Dumnezeu doar opt suflete din lumea cea dintâi. Pentru 
păcate a pierdut Dumnezeu cele cinci cetăţi din apropierea 
Sodomei şi Gomorei, pentru păcate a înecat pe egipteni cu toată 

oastea în Marea Roşie. Căci erau împietriţi şi nu voiau să dea 
drumul poporului Israil din robie, ca să aducă jertfă lui 
Dumnezeu în pustie. Pentru păcate, dacă străbatem dumneze- 
iasca Scriptură, a orbit Ozia, pentru că a intrat în biserică şi a 
pus mâna pe tămâielniţă, de a crăpat catapeteasma bisericii şi el 
s-a umplut de lepră (II Paralipomene 26, 16-19). Pentru păcate 
Senaherib împăratul a venit cu oştirile sale şi într-o noapte a 
trimis Domnul pe îngerul Său şi a tăiat 185.000 de ostaşi, pentru 
că veneau să robească Ierusalimul fără ca Dumnezeu să-i fi po- 
runcit. Şi dacă mai privim în Scriptură, vedem că pentru păcate 
au fost pedepsiţi nu numai cei păcătoşi, ci şi cei drepţi, când au 
săvârşit unele păcate. 

Ce-a păţit Avraam, care era prietenul lui Dumnezeu şi 
căruia Dumnezeu i-a zis: „Eu sunt Domnul, Care te-a scos din 
Urul Caldeii, ca să-ţi dau pământul acesta de moştenire". Iar 
Avraam, îndoindu-se, a răspuns: „Stăpâne Doamne, pe ce voi 
cunoaşte că-1 voi moşteni?". Atunci a zis Domnul către Avraam, 
aplicându-i pe loc pedeapsa pentru această îndoială a cugetului 
său: „Să ştii bine că urmaşii tăi vor pribegi în pământ străin, 
unde vor fi robiţi şi apăsaţi patru sute de ani. Dar pe neamul 
acela, care îi va robi, îl voi judeca Eu" {Facerea 15, 7-14). 

Vedeţi cât e de urât lui Dumnezeu păcatul? Un singur 
cuvânt al oamenilor drepţi e vrednic de o pedeapsă de sute de 
ani, nu numai pe seama lor, ci şi a urmaşilor lor. Şi aceasta 
numai pentru un cuvânt de îndoială al lui Avraam, care era 
prietenul lui Dumnezeu şi, fiind foarte smerit, zicea: „Doamne, 
sunt praf şi cenuşă", şi căruia Dumnezeu i-a zis: „Nu te vei mai 
numi Avram, ci Avraam", adică "tată al mai multor neamuri". 

Şi n-a stat poporul lui Israil numai 400 de ani în robia 
Egiptului, ci 430 de ani. Şi a întrebat Moise: „Doamne, nu s-au 
împlinit oare cei 400 de ani de canon pe care i-ai spus mai 
demult lui Avraam". Şi i s-a răspuns că anii s-au împlinit, dar 
păcatele poporului, nu. Deci, pentru păcate le-a mai dat încă 30 
de ani, şi a stat poporul lui Israil în robia faraonilor 430 de ani. 

Dar ce a păţit pentru păcat şi Moise, cel mai ales om al 
lui Dumnezeu? Căci se spune la Numeri: „Moise însă era omul 
cel mai blând dintre toţi oamenii de pe pământ" (12, 3). N-ar fi 
putut nimeni să aibă răbdarea lui Moise, să rabde un popor aşa 
de cârtitor şi de îndărătnic, care mânia de atâtea ori pe 
Dumnezeu; să rabde atâtea cu ei 40 de ani în pustie. Dar i-a dat 
Dumnezeu darul blândeţii. Şi acest blând Moise era atât de ales, 
că Dumnezeu a pedepsit-o şi pe Măria, sora lui, fecioară şi 
proorocită, şi a scos-o din tabără pentru că a grăit cuvânt 
împotriva fratelui ei, zicând: „Ce, numai cu Moise a vorbit 
Dumnezeu?". Şi de aceea a zis Dumnezeu către Măria, sora lui 
Moise: "De ce ai grăit de rău pe fratele tău? Căci chiar de va fi 
prooroc în lume şi în Israil, nu va fi nimeni ca Moise, ca să 
vorbesc cu el faţă către faţă, cum vorbeşte tatăl cu fiul său. Şi 
pentru că ai greşit şi l-ai vorbit de rău, tu şi Aaron, tu vei ieşi din 
tabără leproasă". Şi s-a umplut toată de lepră şi a scos-o afară 
din tabără opt zile, pentru că a vorbit de rău pe fratele său, care 
era prooroc mare şi conducătorul lui Israil. Şi după aceea s-a 
rugat Moise şi a adus jertfă şi Aaron, şi a iertat-o Dumnezeu pe 
sora lor. 

Dar acest Moise, care a făcut minuni, care a fost, cum 
zice Scriptura, dumnezeul lui Faraon, a zis cu multă smerenie: 
„Nu mă trimite, Doamne, la Faraon, ca să scot pe Israil din 
robie. Eu sunt om gângav şi nepriceput, nu pot să vorbesc". 
Dumnezeu însă i-a poruncit: "Du- te, Moise! Du- te cu fratele tău, 
Aaron, care vorbeşte bine. Ţie-ţi voi da pricepere şi lui limbă, tu 
vei fi capul lui Aaron, iar Aaron va fi gura ta, şi te voi pune pe 
tine capul lui Aaron şi dumnezeul lui Faraon. Şi voi face minuni 
şi voi bate Egiptul prin mâinile tale" {Ieşirea 4, 16). Şi nici 
atunci Moise n-a voit să se ducă. De trei ori a refuzat porunca, 
zicând: "Doamne, trimite pe cine vrei, trimite pe cine are 
pricepere; eu nu mă duc, că sunt un cioban prost şi n-am să pot 
scoate un popor de 638 de mii din robia lui Faraon, de a cărui 
furie am fugit acum 40 de ani şi am stat aici păstor de oi în 

pustia Madian". „Du-te, Moise!". „Nu mă duc, Doamne!". 
Dumnezeu vorbea din rug, din pară de foc, şi i-a zis: „Scoate 
încălţămintea din picioarele tale, că locul pe care stai e sfânt!". 
Şi el tot nu se încumeta la o misiune aşa de mare. „Să mă duc 
eu, un gângav, un cioban nepriceput, să mă duc în faţa lui 
Faraon, să scot un popor din robia de 430 de ani?! Nu pot, 
Doamne, sunt un om păcătos, neputincios!". „Moise, ce ai în 
mână?". „Un toiag, Doamne". „Dă-1 jos!". Şi toiagul s-a făcut 
şarpe. „Ia-1 de coadă!". Şi iarăşi s-a făcut toiag. Şi i-a zis 
Dumnezeu: „Iată, aşa ai să faci în faţa lui Faraon şi are să te 
creadă". 

După ce 1-a înarmat Dumnezeu cu toiagul şi cu puterea 
facerii de minuni şi i-a spus că-i dă pe fratele său, Aaron, în 
ajutor, a luat curaj şi s-a dus. Şi a făcut mari semne înaintea lui 
Faraon, după cum ştiţi, a bătut Egiptul cu cele zece plăgi şi a 
scos din robia cea amară poporul lui Israil. 

Dar oricât de iubit a fost Moise lui Dumnezeu, a fost 
pedepsit şi el numai pentru o îndoială ca aceasta: când a trecut 
poporul Marea Roşie şi a ajuns la marea cea amară, din care nu 
se putea bea apă, Moise a zis către Dumnezeu: „Doamne, 
cârteşte poporul, mor dobitoacele. Am văzut apă în pustie, dar e 
amară". „Moise, ia un lemn şi scufundă-1 în apă!". Şi când a 
băgat lemnul în apă, s-au îndulcit apele de la Mara. Acest lemn 
era simbolul Sfintei Cruci, căci noi, când dăm de amărăciune în 
viaţă, când dăm de necazuri, de scârbe, de boale, de pagubă, de 
războaie, de robii, dacă ne aducem aminte de lemnul Crucii lui 
Hristos, se îndulceşte amărăciunea vieţii noastre şi ne liniştim. 
Căci ne întrebăm: "Dar Mântuitorul cum a răbdat?". Şi atunci se 
îndulceşte apa vieţii noastre. 

Mari simboale şi taine erau acelea! Căci spune marele 
apostol Pavel că Legea Veche era umbră a celor viitoare. Cele 
din Vechiul Testament s-au luminat în Legea Darului. 

După ce au văzut minunea de la Mara, au ajuns la răsărit 
de muntele Sinai; şi poporul cârtea iar că moare de sete; şi a zis 

Dumnezeu lui Moise: "Poporul acesta Mă amărăşte, cârteşte, n-a 
văzut minunile Mele, n-are credinţă". Iar Moise zise: "Doamne, 
dă-le apă că mor şi mă omoară cu pietre că i-am scos din 
Egipt!". Zise Dumnezeu: „Moise, ia toiagul, du-te la stânca 
aceea uscată (era stânca Rafidin), loveşte în stâncă şi va ieşi apă 
multă şi vor bea şi dobitoacele, şi poporul!". Dar Moise, aşa 
blând, aşa temător de Dumnezeu şi sfânt cum era, s-a îndoit 
puţin, ca şi Avraam. Şi mergând la stânca Rafidin n-a spus: 
„Ascultă, Israile, din stânca aceasta are să vă dea Dumnezeu 
apă", ci a zis un cuvânt de îndoială. Lovind stânca, n-a zis: „Beţi 
apă de aici, din izvor!". Nu, ci a zis: „Ascultaţi-mă, cei neascul- 
tători, au din piatra aceasta voi scoate vouă apă? Şi ridicând 
Moise mâna sa, a lovit piatra cu toiagul de două ori, şi a ieşit apă 
multă, şi au băut adunarea şi dobitoacele lor. Iar Domnul a zis 
către Moise şi către Aaron: Pentru că n-aţi crezut că Mă sfinţiţi 
înaintea fiilor lui Israil, pentru aceea nu veţi băga voi adunarea 
aceasta în pământul pe care l-am dat lor!" (Numerii 20, 10-12). 

Am citit Viaţa lui Moisi de Isaiia Răcăciuni, mare rabin 
din Bucureşti, şi acolo se spune că Moise a lovit stânca prima 
oară cu îndoială şi a ieşit întâi sânge, şi abia a doua oară a 
izvorât apă. Stânca Rafidin închipuia coasta lui Iisus Hristos de 
pe cruce, care a fost împunsă cu suliţa de Longhin sutaşul, şi din 
care a curs sânge şi apă, prin care se săvârşeşte mântuirea nea- 
mului omenesc. Căci sânge şi apă avem în potirul din care ne 
împărtăşim. Nu putem să ne împărtăşim cu Prea Curatele Taine 
dacă nu avem şi apa cea binecuvântată sau sfânta căldură. Ve- 
deţi ce taine şi simboale se lucrau în chip umbrit pentru Legea 
Darului, în toate cele arătate mai înainte prin Sfinţii Prooroci? 

Pentru că Moisi n-a zis de prima dată: „De aici veţi bea 
apă", ci „Au din piatra aceasta voi scoate vouă apă?", Dumne- 
zeu i-a grăit: „Moise, de ce ai stat la îndoială, de ce nu M-ai 
proslăvit înaintea fiilor lui Israil? De ce ai zis: «Au doară de aici 
am să vă dau apă?»?". Moise a răspuns: „Doamne, am greşit". 
Atunci Dumnezeu i-a zis: „Pentru că ai greşit, trebuie să faci aici 

canon vremelnic, ca să nu faci dincolo canon veşnic. Pentru că 
ai greşit, n-ai să vezi Pământul Făgăduinţei. Ai suferit 
amărăciunea pentru cârtirea poporului, ai suferit arşiţa şi 
osteneala, ai răbdat necazurile, au vrut să te ucidă cu pietre. Dar 
oricâte ai suferit, nu sunt de ajuns să te scape de pedeapsa pentru 
îndoială. N-ai să vezi Pământul Făgăduinţei!". Şi dacă aţi citit 
Scripturile, ştiţi că n-a intrat în Pământul Făgăduinţei, ci a murit 
la muntele Nebo (Deuteronomul 34, 1-5). Dumnezeu i-a arătat 
numai de dincoace de Iordan acel pământ: „Iată pământul din 
care curge miere şi lapte, dar tu n-ai să intri acolo. Are să intre 
numai Ietro, socrul tău, Isus al lui Navi şi Holev, dintre cei care 
au pornit cu tine din Egipt". 

Vezi că sunt pedepsiţi şi cei drepţi când păcătuiesc? Bine 
zice dumnezeiescul Ioan Scărarul aşa: „Păcatul monahilor cu 
gândul e mai mare decât păcatul mirenilor cu lucrul". Pentru ce? 
Pentru că ei ştiu multe. Şi este scris: „cei tari, tare se vor cerca"; 
şi „cui i se va da mult, mai mult se va cere de la dânsul"; sau: 
„mai mult se va bate sluga care ştie voia Domnului şi n-o face". 
Deci, să băgăm de seamă, cei ce suntem cu Crucea şi cu Evan- 
ghelia în mână, că păcatele noastre cu gândul sunt mai grele 
decât cele cu lucrul ale mirenilor. 

Să mergem mai departe. A pedepsit Dumnezeu pe Cain, 
a pierdut cu apa potopului toată lumea cea de dinainte de potop. 
I-a înecat pe egipteni în ape, i-a pedepsit pe Moise şi pe 
Avraam, şi pe sora lui Moise. Dar poate vor zice unii: "A 
pedepsit Dumnezeu greu pe tot omul cu păcate grele, dar nu a 
pedepsit aşa de tare păcatele cele mici". Şi cele ale lui Avraam şi 
Moise erau mici îndoieli de credinţă. Dar Iacob Apostolul 
spune: „Bărbatul îndoielnic este nestatornic în toate căile sale" 
(1, 8). Iar apoi spune că cei ce nu cred cu tărie sunt ca nişte nori 
fără de apă, purtaţi de vânt. Adică precum norul secetos poate fi 
purtat în toate părţile, şi omul îndoielnic lesne se clatină, zicând: 
„O fi sau n-o fi aşa?". Dumnezeu Se supără că nu crede cu tărie 
în El. Şi s-a zis la Apocalips: „Fiindcă eşti căldicel - nici 

fierbinte, nici rece - am să te vărs din gura Mea!" (3, 16). 
Dumnezeu nu vrea să fim căldicei. Vrea să fii tare şi fierbinte 
până la moarte; aceasta e credinţa neîndoielnică care face mi- 
nuni şi duce pe om aproape de Dumnezeu. 

Dar am să vă dau alte două pilde, una din Legea Veche 
şi alta din Legea Darului. Veţi vedea din ele de ce păcatele 
acestea mici sunt pedepsite şi ele greu de Dumnezeu. Am văzut 
cum pe slăbănog 1-a ţinut Dumnezeu 38 de ani bolnav până a 
venit El în trup, şi altfel poate avea să rămână aşa până la 
moarte. A venit însă Izvorul milei şi al dreptăţii ca să ne arate că 
pentru păcate a suferit acest slăbănog 38 de ani. 

Dar ce a păţit David? Şi cine era David? Auzi ce spune 
Dumnezeu prin Samuil: „Pe David, fiul lui lesei, l-am găsit după 
inima Mea". David a fost cioban la oi. Dar Dumnezeu 1-a ales 
rege al lui Israil. Dumnezeu 1-a trimis pe Samuil în Vitleem şi i- 
a spus: „Umple cornul tău cu untdelemn, că vreau să pun alt 
rege în locul lui Saul, care s-a răzvrătit şi nu Mă ascultă!". Şi 
lesei, tatăl lui David, şi-a adus pe toţi fiii, şapte la număr, toţi 
voinici, frumoşi şi tari, şi i-a arătat lui Samuil: „Iată feciorii mei! 
Dacă îşi alege Dumnezeu rege din familia mea, trebuie să-i arăt 
pe cei mai buni şi mai frumoşi". Şi a zis Samuil: „Nu a ales 
Dumnezeu pe nici unul din aceştia". Răspunse lesei: „Mai am 
un băieţel de vreo 16 ani, dar e la oi, la munte. Nu cred să-1 
aleagă Dumnezeu chiar pe acela, că acela-i cel mai mic şi cel 
mai prost". Zise Samuil: „Adu-1 şi pe acela încoace". Şi a venit 
acela, cu gluga în spate şi cu praştia, căci vâna vulpi. Şi când 1-a 
văzut Samuil pe acest băieţel bălai, cu părul blond şi cu ochii 
albaştri, a zis Duhul Sfânt către el: „Toarnă untdelemnul peste 
dânsul şi de azi înainte va veni Duhul Sfânt peste el!". Şi a venit 
Duhul Sfânt în ziua aceea peste David şi 1-a ales rege peste Israil 
pe un băiat de la oi. Şi i-a zis Dumnezeu lui Samuil: "Ia seama 
că n-am uns pe nici unul din ceilalţi şapte feciori, voinici şi 
frumoşi. Omul caută la faţă, iar Eu caut la inimă" {I Regi 6, 17). 
Şi a mai zis: „Acum Mi-am găsit bărbat după inima Mea". L-a 

ales pe băieţelul acela de la oi, căci Dumnezeu caută la inimă, n- 
are nevoie de înţelepciunea noastră, de frumuseţea noastră, de 
puterea noastră. Şi ştim câte popoare a biruit David, câte lucruri 
minunate a făcut. 

Dar a greşit o dată şi el şi s-a căit cu amar. A greşit cu 
Verseva, săvârşind preacurvie şi ucidere de om, de care s-a căit 
toată viaţa. Şi pentru această greşeală a fost pedepsit. Dar a mai 
săvârşit o greşeală, căci i-a spus Dumnezeu: „Cât ai să fii 
împărat peste Israil, să nu numeri poporul. Eu am spus lui 
Avraam că se va înmulţi ca stelele cerului. Deci, după cum nu 
poţi să numeri stelele cerului, aşa să nu numere nimeni pe 
Israil!". Şi a ţinut el o bucată de vreme ascultarea aceasta, dar 
odată, cum se scrie la Cronici, a mişcat Satana inima lui David, 
ca să-şi numere poporul său, să vadă câţi bărbaţi are care poartă 
arme de război şi câtă putere de oştire are. Şi a dat ordin lui 
Ioab, cel mai de seamă general, să numere poporul. Şi 1-a 
numărat, şi a venit şi a dat raportul împăratului: „Măria Ta, am 
numărat poporul şi am găsit opt sute de mii de bărbaţi tari care 
poartă sabie şi cinci sute de mii din seminţia lui Iuda". Deci 800 
şi cu 500, erau 1.300.000 de ostaşi care puteau să susţină 
războiul. Şi când a auzit David că are atâta oştire, a început să se 
mândrească, zicându-şi: „Măi, dar multă oştire am!". Şi atunci i- 
a spus Dumnezeu: "Ce-ai făcut?". "Doamne, am greşit!". "Ai 
greşit, căci ţi-am spus să nu numeri poporul". 

Deci, a trimis Dumnezeu la el pe Gad proorocul, precum 
1-a trimis altădată pe Natan proorocul să-1 mustre pentru cealaltă 
greşeală. Şi i-a spus Gad: „Iată ce grăieşte Dumnezeu: fiindcă ai 
numărat poporul şi n-ai ascultat pe Dumnezeu, care ţi-a spus să 
nu-1 numeri, îţi dă Dumnezeu putinţa să alegi una din trei 
pedepse: ori trei ani de secetă în toată ţara, ori să fugi trei luni 
din calea vrăjmaşilor tăi, ori să fie trei zile moarte în Israil". Şi 
s-a gândit puţin David şi a zis: „Mai bine să cad eu în mâna lui 
Dumnezeu decât în mâna lumii, adică decât să mă gonească 
vrăjmaşii sau să fie secetă trei ani. Adică mai bine să moară trei 

zile oameni din popor, că ştiu îndurările lui Dumnezeu". Şi 
îndată ce a vorbit David, a venit îngerul Domnului şi a întins 
sabia peste tot Iordanul. Şi începând de la prânz, într-o zi de 
vară, şi până seara, a ucis îngerul Domnului 70.000 de bărbaţi, 
în Ierusalim. Şi când a văzut David că au murit 70.000 de 
oameni pentru greşeala lui, şi că vor să mai moară încă două zile 
şi jumătate, s-a întors cu faţa la Dumnezeu şi a zis: „Doamne, eu 
sunt păstorul, eu am greşit, omoară-mă, pierde-mă pe mine şi 
toată casa mea! De ce baţi oile în loc de păstor? Am greşit eu, 
bate-mă pe mine!". Căci era strigare şi jale în Ierusalim. „Bate- 
mă pe mine, Doamne, chinuieşte-mă, dar lasă poporul, lasă 
poporul!". Şi a venit îngerul Domnului şi i-a spus: "Davide, Şi-a 
adus aminte Dumnezeu de îndurările Sale şi de viaţa ta plăcută 
de mai înainte şi mi-a dat poruncă să trag mâna înapoi de pe 
Ierusalim". Şi mai zise: „Iată, mă duc în aria lui Aravna 
Iebuseul; vino acolo să aduci jertfe de iertare şi pentru 
împăcarea lui Dumnezeu!". Şi s-a dus îngerul. Şi când a venit la 
aria lui Aravna Iebuseul, că era vremea secerişului, şi 1-a văzut 
şi Aravna pe înger că ţinea sabia cu vârful în jos şi curgea 
sângele de pe amândouă părţile ei, s-a speriat Aravna şi a fugit 
la regele. Iar regele avea poruncă să se ducă la aria aceea. Şi 
întâlnindu-se ei, i-a spus regele: „Omule, vinde-mi aria aceasta 
pe care a sfinţit-o îngerul Domnului prin venirea sa". Şi acela 
zise: „Stăpâne, îţi dau toate: şi boii, şi uneltele, şi aria degeaba, 
că eu sunt robul tău". Zise David: „Nu, viu este Dumnezeu, n- 
am să iau nimic de la tine degeaba; vreau să plătesc în argint, că 
vreau să fac aici jertfelnicul lui Dumnezeu şi nu vreau să fiu 
mustrat că ţi le-am luat fără bani". Şi i-a plătit lui Aravna 
Iebuseul şi a cumpărat aria şi a făcut David jertfelnicul acolo, şi 
a adunat poporul şi au plâns de dimineaţa până seara, şi aşa a 
încetat mânia Domnului în Ierusalim şi s-a auzit cuvânt că a 
primit iertare de la Dumnezeu. 

Aţi văzut ce pedeapsă mare a adus Dumnezeu pentru că 
David a numărat poporul? Au murit 70.000 de oameni şi aveau 

să mai moară, dacă nu era îndurarea lui Dumnezeu, pe care 
David a cerut-o, rugându-se să vie peste el mânia Domnului. 

Astfel de întâmplări avem nenumărate şi în Legea 
Darului. Dar vă voi spune numai una şi voi încheia. 

întreabă unul: "Dacă spun o minciună, e păcat?". Ce 
păcat e dacă oi minţi o dată? Ia seama! Dacă spune omul o 
minciună şi se pocăieşte, o iartă Dumnezeu. Dar în faţa cui o 
spui? O minciună spusă în faţa unui preot, în faţa unei feţe 
bisericeşti, e păcat mare, dar în faţa unui prooroc e şi mai mare. 
Iar în faţa unui apostol e de atâtea ori mai mare. Apoi mai 
depinde şi de cine a minţit. Un om de rând, sau un om mare? 

La începutul creştinismului, toţi creştinii care au crezut 
în Hristos erau una. Căci se spune la Faptele Apostolilor că au 
crezut în Hristos o dată trei mii şi apoi cinci mii de oameni, şi 
era inima celor ce au crezut una, şi toţi vindeau averile lor şi 
aduceau preţul lor la picioarele apostolilor. Adică, totul era de 
obşte, cum vedem la mănăstire. Creştinii veneau la biserică şi 
făceau mesele lângă biserică. Când ieşeau din biserică, stăteau 
toţi la masă, şi petreceau toţi în rugăciune şi în cuvântul lui 
Dumnezeu. Aşa a fost la începutul Bisericii creştine. Mesele 
erau agape, sau prilejuri de arătare a iubirii dintre ei. La aceste 
mese nu era numai mâncare, ci şi cuvântul Domnului. Preotul, 
sau diaconul, sau apostolul îi hrănea pe creştini şi cu cuvânt de 
învăţătură. Aceste mese erau un lucru foarte plăcut lui 
Dumnezeu. Căci Ii plăcea ca creştinii să fie una, pentru că 
Hristos, când a venit în lume, cum zice Sfântul Teodor Studitul, 
n-a dus nici viaţă pustnicească, nici schivnicească, ci a dus cu 
ucenicii Săi viaţă de obşte, având o pungă şi o masă însoţite de 
cuvântul lui Dumnezeu. 

Dar în această obşte, toţi creştinii trebuiau să aibă cele de 
trebuinţă, haine şi hrană. Deci pe lângă alţii care aduceau preţul 
moşiei la picioarele apostolilor, şi-a vândut moşia şi un oarecare 
Anania cu soţia sa, Safira, ca să dea şi ei preţul la obşte, unde se 
hrăneau toţi, unde se hrăneau şi săracii şi se făcea faţă 

trebuinţelor Bisericii. Dar s-au sfătuit unul cu altul să nu dea 
chiar tot, spunându-şi: „Să lăsăm ceva la o parte, că suntem 
bătrâni şi poate o să avem trebuinţă de ceva". Astfel au pus ceva 
deoparte din banii luaţi pe moşie şi o parte au hotărât s-o dea 
Bisericii. Dar nu s-au dus să-şi spovedească gândul acesta 
vreunui apostol. Nu i-au spus: "Iată, Doamne, ce am gândit: 
vrem să dăm o parte Bisericii şi o parte să rămână a noastră", 
căci nu ar fi fost nici un păcat. S-au sfătuit deci să mintă pe 
apostoli. Au zis unul către altul: "Să dăm atâta; de te-a întreba 
cu cât am vândut ţarina, să nu spui drept, ci să spui c-am vândut- 
o cu atâta cu mai puţin!". S-au sfătuit să-i mintă pe Sfinţii 
Apostoli ai lui Hristos, pe stâlpii Bisericii, care conduceau 
obştea din Ierusalim! Astfel sfătuindu-se ei, când a ajuns Anania 
în faţa lui Petru, acesta 1-a întrebat: "Anania, cu cât ai vândut 
ţarina?". Parcă apostolul, care era plin de Duhul Sfânt, nu ştia cu 
cât a vândut-o? Anania zise: "Cu atâta, Doamne". "Ai minţit, 
Anania, că ai vândut-o cu atâta. Ai socotit să minţi pe Duhul 
Sfânt!". Şi îndată a căzut Anania jos şi a murit. Şi l-au luat alţii 
şi l-au dus să-1 îngroape. Şi îndată a intrat şi Safîra, dar ea nu 
ştia ce-a păţit bărbatul său, că nu mai era acolo. "Cu cât aţi 
vândut, Safira, ţarina al cărei preţ vreţi să-1 daţi Bisericii?". "Cu 
atâta, Doamne". Şi Petru zise: „Ai minţit Duhului Sfânt asupra 
sufletului tău. Iată, cei ce l-au dus pe bărbatul tău, că te aşteaptă 
şi pe tine". Şi a căzut şi ea jos moartă, şi au dus-o şi pe ea şi au 
înmormântat-o {Fapte 5, 5-10). 

Deci luaţi pildă că păcat de moarte este şi minciuna, mai 
ales când se face în faţa unor feţe bisericeşti şi pentru lucruri 
sfinte şi care se dau Bisericii sau lui Dumnezeu. In general, 
păcatul - fie mic, fie mare - atrage după el pedeapsă asupra 
noastră, şi dacă nu suferim pedeapsa aici, avem să o suferim 
dincolo. Dar să ne ferească Dumnezeu să o suferim dincolo! De 
aceea - spune un sfânt din Pateric - dă-mi, Doamne, boală aici, 
chinuieşte-mă aici, trimite-mi şi draci din iad să mă muncească, 
numai să nu mă chinuieşti dincolo, că acolo pedeapsa nu are 

sfârşit! Acolo nu ţine boala, şi chinul, şi căinţa, şi viermii un an, 
sau o sută de ani, ci veşnic. Căci precum veşnic este Dumnezeu, 
veşnică este şi viaţa raiului, şi veşnică este şi munca iadului. 

Fraţii mei, totdeauna când vă sculaţi după o boală, să vă 
aduceţi aminte că boala aceasta a fost un mijloc de a vă curaţi, 
de a vă uşura, de a vă lumina viaţa. Căci zice dumnezeiescul 
Părinte Isaac Şirul: „Precum focul curăţă rugina de pe fier, aşa 
boala curăţă păcatele de pe om". O boală, dacă o suferi cu 
mulţumire şi dacă te spovedeşti şi-ţi pare rău de păcatul săvârşit, 
îţi ridică tot canonul, pentru că în boală nu se cere omului nici 
post de mâncare, nici metanie, nici priveghere. Cine primeşte 
boala cu mulţumire şi cu dragoste, ca un pedepsit de la 
Dumnezeu, îşi curăţă sufletul său de păcate în timpul de aici. Iar 
dacă se curăţă şi mai trăieşte şi este sănătos, să-şi aducă aminte 
de cuvântul Mântuitorului din Evanghelia de astăzi: „Iată, te-ai 
făcut sănătos, acum să nu mai greşeşti, ca să nu-ţi fie ţie ceva 
mai rău!". AMIN! 

PREDICĂ LA DUMINICA TUTUROR SFINŢILOR 

(Matei 10, 32-33 şi 37-38; 19, 27-30) 

Iubiţi credincioşi, 

Astăzi Biserica lui Hristos cea dreptmăritoare face 
pomenirea nu a unui sfânt, nu a doi, nu a zece, nu a o sută, nu a 
o mie de sfinţi, ci a tuturor sfinţilor. Mare sărbătoare este astăzi. 
Căci dacă „pomenirea dreptului este cu laude", pomenirea 
drepţilor şi a tuturor sfinţilor, cu câtă laudă nu se face! 

Astăzi, fraţilor, s-a împlinit proorocia marelui prooroc 
Isaiia, care zice: „Veseleşte-te, cea stearpă, care nu năşteai... 
căci mai mulţi sunt fiii celei părăsite decât ai celei cu bărbat, 
zice Domnul" (54, 1). Cu adevărat, Biserica cea stearpă din 
păgâni astăzi prăznuieşte mulţimea cea nenumărată a sfinţilor 
săi. Astăzi Biserica cea stearpă din păgâni, logodită cu Hristos, a 
născut şapte, cum a zis, prin Duhul Sfânt, proorocită Ana: „... 
ea stearpă va naşte de şapte ori..." (7 Regi 2, 5). Care-s cei 
şapte? Dumnezeieştii Părinţi spun că toate cetele sfinţilor din 
ceruri şi toţi drepţii se împart în şapte cete. întâi este Maica 
Domnului, al doilea sunt Apostolii, al treilea Proorocii, al 
patrulea Ierarhii, a cincea este ceata Mucenicilor, a şasea ceata 
cuvioşilor Părinţi şi a şaptea ceata tuturor drepţilor celor din 
veac adormiţi. Numărul şapte mai înseamnă fără sfârşit, că nu va 
înceta vreodată Biserica lui Hristos să nască sfinţi, fiindcă şapte 
nu are margini. 

Dar ştie oare cineva numărul sfinţilor? Nu! Dar al 
îngerilor? Nici pe acela nu-1 ştie. Ce spune marele prooroc Iov? 
„Oastea cerului cine o va număra?" (Iov 25, 3). Tot aşa şi de 
sfinţi ne arată Duhul Sfânt că nu se ştie numărul lor. Sfinţi, cum 
ştiţi, sunt prietenii lui Dumnezeu (Psalmi 138,17; Ioan.\5, 44). 



94 

Dar dacă sunt prietenii lui Dumnezeu, să căutăm şi alte mărturii 
despre felul cum sunt ei şi cât sunt de mulţi. Să auzim pe proo- 
rocul care zice: „Cât îmi sunt de iubiţi prietenii Tăi, 
Dumnezeule!". Şi după ce arată stăpânirea lor asupra dracilor, 
asupra lumii, asupra trupurilor, asupra tuturor patimilor, zice 
Duhul Sfânt: „Foarte s-au întărit stăpânirile lor" (Psalmi\3&, 17; 
Iov 42, 48; Iacov 5, 16). Căci prietenii lui Dumnezeu au stăpânit 
în lumea aceasta peste patimile lor, iar după ce s-au desăvârşit în 
ceruri, stăpânesc împreună cu Hristos peste toată lumea. Şi după 
ce arată stăpânirile lor, Duhul Sfânt ne arată că noi nu putem şti 
numărul lor. Căci spune: „Număra-voi pe dânşii şi mai mult 
decât nisipul se vor înmulţi" {Psalmi). Cine a putut sau poate 
vreodată să numere nisipul mării? Ia o mână de nisip şi vei 
vedea că trebuie să stai luni de zile ca să o numeri. Dar nisipul 
care înconjoară toate mările de sub cer, cine-1 va număra 
vreodată? S-au înregistrat în martirologiul roman, în minee, în 
proloage şi în vieţile sfinţilor câţiva sfinţi. Dar aceştia sunt mult 
prea puţini faţă de numărul lor din ceruri. S-au înregistrat zece 
milioane nouă sute şaizeci şi şase de martiri, dar numărul lor, 
cum am spus, nu-1 ştie nimeni, pentru că e mai mare decât 
nisipul mării. Câţi sunt martiri numai cu voia, câţi se mântuiesc 
în fiecare zi! Sfântul Ambrozie al Mediolanului a văzut o mare 
de catran, din care ieşeau mii şi mii de porumbei, care zburau la 
cer. Şi a zis despre ei că sunt sufletele care în fiecare ceas se 
mântuiesc din iad prin mijlocirea Bisericii lui Hristos. Biserica, 
trupul lui Hristos, îi trimite la capul ei Cel din cer. 

Deci nu se pot număra toţi sfinţii, precum nici toţi 
îngerii. 

Dar oare de ce s-a pus azi Evanghelia care începe aşa: 
„Cel ce va mărturisi pentru Mine înaintea oamenilor, voi 
mărturisi şi Eu pentru dânsul înaintea Tatălui Meu Care este în 
ceruri"? Şi iarăşi: „Cel care iubeşte pe tatăl său, pe mumă, sau 
pe frate, sau pe soră, sau holde, sau moşii, sau altceva din lumea 
aceasta, mai mult decât pe Mine, nu este vrednic să fie ucenic al 

Meu". De ce s-a pus tocmai azi Evanghelia aceasta? Cei ce-au 
rânduit pericopele evanghelice n-au fost oameni neînvăţaţi. Au 
fost sfinţi mari şi au ales fiecare parte a Evangheliei după 
sărbătoarea potrivită ei. Ştiţi de ce s-a pus azi textul acesta: „Cel 
ce va mărturisi pentru Mine înaintea oamenilor, voi mărturisi şi 
Eu..."? Pentru că toţi sfinţii lui Dumnezeu cei din veac L-au 
mărturisit pe El în două feluri: prin cuvânt şi prin fapta lor. Aşa 
au mărturisit proorocii pe Dumnezeu, aşa apostolii, aşa martirii, 
aşa cuvioşii, aşa ierarhii, aşa cuvioasele muceniţe, aşa drepţii cei 
din veac. 

Dar, de ce e nevoie de mărturisire ca să te poţi face 
sfânt? Sau de ce trebuie să fii drept ca să te mântuieşti? De ce e 
nevoie să-L mărturisim pe Hristos? Iată de ce. Omul nu-i numai 
o fiinţă de lut, fără suflet. Omul are două părţi, are o parte 
văzută şi una nevăzută. Dar acestea se unesc într-un singur 
ipostas, aşa se cheamă omul întreg, alcătuit din trup şi din suflet. 
Şi nu-i drept ce zic unii: e de ajuns să cred în inima mea în 
Dumnezeu, dar de mărturisit aceasta în faţa tuturor nu-i nevoie. 
Aceştia se înşeală. In ziua Judecăţii, chiar cuvintele Evangheliei 
de astăzi vor mustra pe toţi aceia care socotesc că-i de ajuns să 
creadă în taină, fără să mărturisească, atunci când e nevoie, pe 
Hristos. 

Căci spune marele apostol Pavel: „Cu inima să credeţi 
spre dreptate şi cu gura să mărturisiţi spre mântuire" {Fapte 8, 
37; Romani 10, 9-10). Deci, când credem în Hristos înlăuntru, 
negreşit trebuie să-1 mărturisim şi în afară. Să audă şi alţii 
mărturisirea noastră şi să vadă şi alţii faptele noastre. Căci a 
spus Domnul în Evanghelie: „Aşa să lumineze lumina voastră 
înaintea oamenilor, ca văzând faptele voastre cele bune, să 
slăvească pe Tatăl vostru Cel din cer" (Matei 5, 16). Nu-i de 
ajuns să crezi în taină, ca să te mântuieşti. Când eşti întrebat, 
trebuie negreşit să mărturiseşti, căci dacă te vei ruşina, sau dacă 
te vei teme, sau vei urmări alte interese şi nu vei mărturisi la 

arătare, nu poţi să fii cu Iisus Hristos. Şi El Se va lepăda de tine 
înaintea Tatălui Său şi înaintea tuturor îngerilor din ceruri. 

Dar de ce s-a spus mai departe în Evanghelie: „Cel ce 
iubeşte pe tatăl său, sau pe mama sa, sau pe nevasta sa, sau pe 
copiii săi, sau pe fraţii, sau pe surorile sale, sau via, sau moşia, 
sau chiar viaţa sa - cum se spune la Luca - mai mult decât pe 
Mine, nu este vrednic să se numească ucenic al Meu". Oare e 
bine să urâm noi pe tata, şi pe mama, şi pe fraţii noştri, şi pe 
prietenii noştri? Oare nu se spune în porunca a cincea din 
Decalog: „Cinsteşte pe tatăl şi pe mama ta, ca să-ţi fie ţie bine, şi 
să trăieşti ani mulţi pe pământ"? Oare nu cumva se contrazice 
Evanghelia cu Decalogul? Nu, Doamne fereşte! 

Ca să ne putem lămuri, să ne aducem aminte de porunca 
cea dintâi din Lege. Ce spune aceea? „Să iubeşti pe Domnul 
Dumnezeul tău din toată inima ta şi din tot sufletul tău şi din 
toată puterea ta" (Deuteronomul 6, 4). De ce a numit trei părţi 
din om? Cu mare dreptate porunceşte Dumnezeu să-L iubim din 
toată inima, din tot cugetul şi din toată puterea. El ne-a dat nouă 
şi sufletul, şi mintea, şi trupul. Când auzi: „din toată inima", sau 
în altă parte: „din tot sufletul", să înţelegi partea cea nevăzută. 
Când zice: „din tot cugetul", înţelege mintea omului. Iar când 
zice: „din toată puterea", înţelege virtutea trupului. Deci trebuie 
să iubim pe Dumnezeu din toată fiinţa noastră. Iar în porunca a 
doua din Lege a dat un îndreptar pentru iubirea aproapelui. „Iar 
pe aproapele tău să-1 iubeşti ca pe tine însuţi" {Matei 22, 37-40; 
Marcu 12, 29-31). Ia seama că în porunca întâi din Lege, când 
cere să iubim pe Dumnezeu, nu arată graniţa până unde să-L 
iubim. Ci cere să-L iubim fără de margini. Dar când a vorbit de 
iubirea aproapelui, în care intră şi tata, şi mama, a pus o graniţă: 
ca pe tine însuţi. îmi eşti tată, îmi eşti mamă, soră, cumnată, văr, 
nepot, dar eu vreau să mă mântuiesc, şi ca să mă mântuiesc 
trebuie să fac cutare faptă bună sau cutare. Dar te iubesc atâta 
cât mă urmezi pe mine în credinţă. Iar dacă tu, tată sau mamă, 
sau soră, mă tragi pe mine de la Dumnezeu, sau mă îndemni să 

calc o poruncă a lui Dumnezeu, sau să fac o nedreptate, eu nu te 
pot iubi pe tine mai mult decât pe Hristos. Aşadar, nu trebuie să 
urâm pe părinţi, sau pe fraţi, sau pe oricare alt om din lume, căci 
zice: „nu vei urî pe tot omul". Dar când acel om vrea să mă 
despartă de Dumnezeu, atunci trebuie să ştiu că nu-mi mai este 
prieten, căci este vrăjmaşul lui Dumnezeu. Căci s-a scris: „Pe 
cei ce Te urăsc pe Tine, Doamne, i-am urât" {Psalmi). 

Ce se spune la apostolul şi evanghelistul Luca? „Cel ce 
nu urăşte pe tatăl sau pe mama sa, sau pe fratele său, nu poate să 
fie ucenicul Meu". Auzi, se spune că trebuie să-i urăşti! Dar 
când trebuie să-i urăşti? Şi când trebuie să-i iubeşti? Să-i iubeşti 
când te ascultă, când merg pe calea lui Dumnezeu, şi să-i urăşti 
când se despart de Dumnezeu. Căci când omul se desparte de 
Dumnezeu, s-a făcut vrăjmaşul lui Dumnezeu şi Duhul Sfânt 
zice că dacă el urăşte pe Domnul şi poruncile Lui, şi tu trebuie 
să-1 urăşti pe dânsul: „Pe cei ce Te urăsc pe Tine, Doamne, i-am 
urât şi neprieteni s-au făcut mie şi cu urâciune desăvârşită i-am 
urât pe ei" {Psalmi; Romani 12, 9). Ai auzit? Când cineva care 
îţi era ţie ochi sau mână sau picior, adică ţineai la el ca la ochiul 
drept şi la mâna dreaptă şi te foloseai de el, s-a răzvrătit 
împotriva lui Dumnezeu şi nu mai vrea să meargă după Hristos, 
să-1 urăşti din toată inima, cu urâciune desăvârşită. Iată cu ce 
cumpănă se măsoară iubirea! Iată cum trebuie măsurată 
dragostea lui Dumnezeu şi dragostea faţă de aproapele! Către 
Dumnezeu trebuie să fie fără margini, iar către aproapele 
mărginită. Numai atâta te iubesc pe tine, cât mă iubesc şi pe 
mine, şi mai mult nu, că nu-mi dă voie porunca a doua din Lege. 

Deci, n-avem voie să iubim pe nimeni şi nici o zidire din 
veacul acesta mai mult decât pe Dumnezeu. Nici pe tatăl şi pe 
mama, nici banii, nici vitele, nici păsările, nici averea, nici 
bogăţia, nici dregătoria, nici cinstea, nimic mai mult ca pe 
Dumnezeu, dacă vrem să fim ucenici ai lui Iisus Hristos. Căci o 
dată ce am iubit zidirea mai mult decât pe Ziditorul, ne facem 

vrăjmaşi ai lui Dumnezeu şi ne despărţim de Dumnezeu după 
dreptate, că ne-am închinat zidirii şi nu lui Dumnezeu. 

Ce spune Evanghelia mai departe? Petru, când a auzit că 
nu trebuie să iubeşti pe tată sau pe mamă mai mult decât pe 
Dumnezeu, s-a gândit la sine. Căci, amintindu-şi că atunci când 
1-a chemat Mântuitorul pe lacul Tiberiada, unde era pescar 
împreună cu Andrei, cu Iacov şi cu Ioan, el a lăsat totul, a spus 
lui Hristos cu îndrăzneală: „Iată, noi am lăsat toate şi am urmat 
Ţie. Oare ce va fi nouă?". Da, el a lăsat totul. Nu numai 
corăbioara şi luntrea şi lopata au lăsat Petru şi Andrei. Nu. Dacă 
lăsau numai atâta, nu erau ucenici ai lui Iisus Hristos. Ei au lăsat 
şi tată, şi mamă, şi soră, şi frate, şi patimile lor. 

Nu-i de ajuns să laşi numai averea pentru Hristos. 
Trebuie să laşi şi ura, şi zavistia, şi desfrâul, şi furtişagul, şi 
minciuna, şi răutatea, şi pâra, şi invidia, şi lenevia, şi nebăgarea 
de seamă, şi toată fărădelegea şi păcatul. Atunci ne facem cu 
adevărat ucenici ai lui Hristos, când lăsăm toate. Şi când zicem 
„toate", arătăm şi păcatele, şi patimile cele sufleteşti. Toate 
trebuie lăsate ca să ajungem ucenici ai lui Hristos. 

Câtă vreme inima noastră e lipită de ceva din lumea de 
aici, de o femeie, sau de bani, sau de casă, sau de dregătorie, sau 
de cinste, sau de tată, sau de mamă, sau de rudenie, sau de 
prieteni, sau de cunoscuţi, sau de trai bun, sau de beţie, sau de 
orice ar fi, ea nu poate să placă lui Dumnezeu. Nu putem să 
iubim şi pe Dumnezeu, şi pe Mamona (care în limba siriană 
înseamnă "bogăţie"). Nu putem iubi pe Dumnezeu şi păcatul, 
Doamne fereşte! 

Dumnezeu cere inima noastră. „Dă-Mi, fiule, inima ta!" 
{Pilde 23, 26). Câtă vreme inima noastră nu-i cu Dumnezeu, 
suntem mincinoşi, şi făţarnici, şi vicleni. Inima noastră e atunci 
nedreaptă. Căci a zis marele Pavel lui Simon Magul: 
„Vrăjmaşule a toată dreptatea, inima ta nu-i dreaptă cu 
Dumnezeu!". Dumnezeu se uită la inima lui, că inima lui e 
legată de bani. Căci el spusese apostolului: „Dă-mi şi mie darul 

acesta ca să pot să tămăduiesc pe oameni!". Credea că Duhul 
Sfânt se cumpără cu bani! O, vrăjmaşule a toată dreptatea şi 
fiule al satanei şi al diavolului, văd că inima ta nu-i dreaptă cu 
Dumnezeu! Pavel era plin de Duhul Sfânt. Petru la fel. De aceea 
îi spune lui Simon vrăjitorul că inima lui nu-i legată de 
Dumnezeu, ci de bani şi de slava veacului acestuia. Iar 
Dumnezeu se uită la inimă, şi câtă vreme vede că inima noastră 
nu-i cu Dânsul, nu putem fi ai Lui. El cere să-L iubim din toată 
inima şi din tot cugetul. 

Câtă vreme mintea noastră e legată de grijile veacului, 
de ban, nu poate fi a lui Hristos. Câtă vreme trupul nostru e 
scufundat în lucrarea păcatului, nu poate fi al lui Hristos. La fel 
nici inima, dacă nu-1 iubeşte pe El. Deci, fiinţa noastră s-a 
despărţit de Hristos prin păcatele ei şi de aceea ni se cere să-L 
mărturisim şi cu faptele, şi cu gura, şi să-L iubim din toată 
inima, din tot cugetul şi din toată puterea. 

Deci, când marele apostol Petru şi ceilalţi au zis: „Iată, 
noi am lăsat toate", au zis: "Am lăsat vicleşugul, necredinţa, 
făţărnicia şi mândria, am lăsat şi traiul bun, am lăsat şi avere, şi 
rudenie, şi ne-am lipit cu inima numai de Tine. Ei puteau deci să 
fie ucenici ai Lui. 

Şi ce le făgăduieşte Hristos? „Voi, care aţi lăsat toate 
pentru Mine [adică averea, cinstea, dregătoria, păcatele şi 
patimile, şi cele dinlăuntru, şi cele dinafară], când va şedea Fiul 
Omului pe scaunul Slavei Sale, veţi şedea şi voi pe 
douăsprezece scaune, judecând cele douăsprezece seminţii ale 
lui Israil" (Matei 19, 27-28). Auzi câtă cinste le dă? 

Dar oare credeţi că scaunele de acolo vor fi de aur, sau 
de lut, sau de lemn, sau de marmoră? Pe astfel de scaune vor 
şedea Petru, şi Pavel, şi Andrei, şi Vartolomeu, şi Filip, şi Toma 
şi toţi ceilalţi? Doamne fereşte! Cele douăsprezece scaune pe 
care vor sta cei doisprezece apostoli arată slava şi mărirea şi 
cinstea pe care le vor avea în jurul lui Hristos, când vor judeca 
împreună cu el toate neamurile, când va chema cerul de sus şi 

pământul de jos, ca să aleagă pe poporul Său. Atunci, apostolii 
care s-au ostenit cu Hristos şi au luat parte la ispitele Lui, care 
L-au iubit pe Dânsul din toată inima, din tot cugetul, din toată 
puterea, şi până la urmă au primit moartea pentru dragostea Lui, 
vor sta pe douăsprezece scaune de slavă. Căci nu zice Hristos că 
vor şedea pe scaune de lemn, când zice că Fiul Omului va veni 
să şadă pe scaunul Slavei Sale. El ne dă aici să înţelegem că nici 
apostolii nu vor sta pe scaune de materie, ci pe scaune de slavă 
şi de cinste. In acelaşi înţeles zice: „Mă duc să vă pregătesc vouă 
loc, ca unde sunt Eu, şi ucenicul Meu să fie". Deci nici apostolii 
nu vor şedea pe scaune de aur sau de argint, ci pe scaune de 
slavă, potrivit cu credinţa şi cu darul Duhului, după mărimea 
ostenelilor lor. Vor avea scaune de slavă, de mare slavă. Căci 
când zice marele apostol Pavel: „Şi stea de stea se deosebeşte în 
slavă", se înţelege că slava fiecărui sfânt se va deosebi de a 
celorlalţi. 

Dar cum vor judeca apostolii cele 12 seminţii ale lui 
Israil? Noi am auzit că nici Tatăl nu judecă pe nimeni, căci zice 
Evanghelia: „Tatăl nu judecă pe nimeni, ci toată judecata a dat-o 
Fiului" {Matei 16, 27; 25, 31). Şi dacă nici Tatăl nu judecă, cum 
o să judece Apostolii? în ce fel judecă ei cele 12 seminţii ale lui 
Israil? 

Iată cum tâlcuiesc acest lucru dumnezeieştii Părinţi. 
Unul va fi Judecătorul - Iisus Hristos. Căci Tatăl a dat toată 
judecata Fiului, cum se spune şi în psalmi: „Doamne, judecata 
dă-o împăratului şi dreptatea Ta Fiului împăratului" {Psalmi 71, 
1). Fiul va judeca toate popoarele cu cele şase întrebări şi va 
cerceta inimile tuturor. Căci atunci se vor descoperi - zice - 
cugetele multor inimi. Iar El spune că vor judeca împreună cu El 
şi apostolii, şezând pe scaune de slavă. Vor judeca seminţiile lui 
Israil. Căci şi ei au făcut parte din ele. Atunci va zice 
Judecătorul către evrei: "Cum aceştia au urmat Mie, şi M-au 
iubit din toată inima, şi au împlinit poruncile Mele, şi au 
propovăduit numele Meu în toată lumea, şi până la urmă au 

primit moarte în cele mai mari chinuri pentru dragostea Mea, şi 
cum de voi n-aţi crezut? Că n-am adus apostoli din India, nici 
din China, nici din Japonia, n-am adus din alte popoare păgâne, 
ci din voi i-am ridicat pe aceşti doisprezece oameni, ca să vă 
înveţe pe limba voastră şi să vă arate adevărul. Iar voi n-aţi voit 
să credeţi, ci aţi rămas în întuneric". 

Deci, aşa au să judece apostolii pe cele 12 seminţii ale lui 
Israil. A judeca înseamnă aici "a mustra", aşa zic Sfinţii Părinţi. 
Aceşti doisprezece apostoli vor mustra, deci, dar mai ales va 
mustra Hristos pe poporul evreiesc pentru necredinţa lui, arătându- 
le că aceştia au crezut şi iată la ce cinste s-au suit, la câtă slavă, 
învrednicindu-se să stea lângă scaunul Său. El va spune: "Iată câtă 
cinste le-am dat, pentru că au crezut şi M-au mărturisit în toată 
lumea. Iar voi n-aţi vrut să credeţi, de aceea duceţi-vă de la Mine, 
blestemaţilor, în focul cel veşnic!". Aşa vor judeca apostolii, 
adică vor mustra cu prezenţa lor, cu slava lor, cu cinstea lor din 
ceasul acela poporul evreiesc, că nu le-a urmat lor şi învăţăturii 
lor. Dar şi Pavel spune în altă parte: „Au nu ştiţi că sfinţii vor 
judeca lumea?" (I Corinteni 15, 15). 

Nu numai apostolii, ci şi sfinţii vor judeca lumea. Dar 
cum? La fel ca şi apostolii. Sfinţii n-au venit dintre îngeri pe 
pământ, n-au firi netrupeşti, milioanele de sfinţi nu au venit din 
altă planetă, nici din cer, ci din popoarele pământului. Şi ei au 
fost oameni, şi au flămânzit, şi au suferit dureri, şi au avut frică 
şi osteneală, şi au avut carne şi sânge, şi rudenii şi neamuri, şi 
bogăţii şi cinste, şi toate câte le avem şi noi, dregătorii şi copii; 
dar au iubit mai presus de toate pe Dumnezeu, şi pentru 
dragostea Lui s-au jertfit până la ultima picătură de sânge. Şi 
atunci Dumnezeu va zice tuturor popoarelor: „Vedeţi pe aceşti 
sfinţi, care au fost ca şi voi oameni pe pământ? Dar au urmat 
Mie şi au păzit poruncile Mele. De ce n-aţi făcut şi voi aşa?". 

îmi aduc aminte că eram copil când mi-am pus în gând 
să merg la mănăstire. Aveam un moş în sat la mine, Neculai 
Sava, un moş după tată, care nu s-a căsătorit toată viaţa şi ducea 

viaţă sfântă, fiind dascălul bisericii. Purta o barbă mare, albă. Şi 
când a auzit că vreau să plec la mănăstire, mi-a dat un ceaslov 
mic, cu slova veche. Şi ştiţi ce am citit eu întâi în ceaslovul 
acesta cu slova veche? Condacul zilei de astăzi! Şi scria acolo: 
„Ca nişte pârgă a firii, Ţie, Săditorului făpturii, lumea îţi aduce, 
Doamne, pe purtătorii de Dumnezeu mucenici..." şi celelalte. 
Auzi ce sunt sfinţii lui Dumnezeu? Sunt pârga firii omeneşti. 
Dumnezeu are tot dreptul să ia, din toate popoarele pământului, 
pârgă, că el a făcut toate popoarele; El le dă viaţă, El le dă hrană, 
lumină, apă, căldură şi tot ce le e de trebuinţă. Şi întru El şi prin 
El ne mişcăm. Nu putem să clipim o dată din ochi fără 
Dumnezeu, pentru că viaţa din noi e de la El şi întru El trăim şi 
prin El ne mişcăm. Deci, sfinţii sunt ca o pârgă, ca un rod bine 
copt şi ales din toate popoarele pământului. Şi această pârgă a 
neamului omenesc, aceste milioane de sfinţi vor judeca lumea 
atunci. Cum? Va zice Stăpânul: "Tu spui că n-ai putut să-Mi 
urmezi Mie, că ai avut femeie. Dar şi aceştia au avut femei, că 
n-au fost toţi feciorelnici. Tu spui că n-ai putut să vii după Mine, 
că ai avut avere, că erai în cinste, în dregătorie, că te-ai temut de 
munci. Dar şi aceştia au avut toate acestea, toate ale firii 
omeneşti, dar inima lor au pus-o în mâna Mea, şi mintea lor şi 
toată fiinţa lor s-a lipit de Mine. M-au iubit din toată inima şi 
toate celelalte le-au socotit gunoaie: şi averea, şi dregătoria, şi 
cinstea, şi frumuseţile, şi beţiile, şi îmbuibările, şi desfrâurile; 
toate dulceţile lumii acesteia vremelnice şi stricăcioase le-au 
urât din tot sufletul şi M-au iubit numai pe Mine". 

Şi aşa vor judeca sfinţii lumea, când toate popoarele 
pământului vor vedea milioane şi milioane de sfinţi aleşi din 
toate popoarele, strălucind mai tare decât soarele întru împărăţia 
cerului. Câtă jale va fi atunci! Cum se spune în Uşa pocăinţei, 
râuri de lacrimi vor curge atunci din ochii popoarelor, mai mari 
decât mările de pe faţa pământului; căci se vor face mări de 
lacrimi. Dar vai, nu vor mai folosi atunci la nimic! Căci vor 
vedea de câtă cinste se bucură sfinţii, de câtă podoabă, de câtă 

slavă, de câtă mângâiere, iar ei au rămas să se ducă în gheenă, în 
foc, să-i mănânce viermii neadormiţi de acolo, în tartar, în 
scrâşnirea dinţilor. Căci va fi o despărţire nu pentru un an, nu 
pentru doi ani, nu pentru o sută, nu pentru o mie, nu pentru sute 
de mii, ci pentru veacul veacului. 

Ce se spune la Evanghelia Judecăţii: „Şi vor merge 
aceştia [adică drepţii] la viaţa veşnică, iar ceilalţi la muncă 
veşnică" (cf. Matei 25, 31-46). Ce jale va fi atunci şi cum vor 
mai plânge! Dar la ce va folosi plânsul atunci? Nu va mai folosi 
la nimic când vor vedea slava sfinţilor, când sfinţii îi vor mustra 
pe toţi, îi vor judeca pe toţi, şi le vor zice: "Şi noi am fost ca voi, 
dar nu ne-am legat cu lumea aceasta, nici cu materia, nici cu 
banul, nici cu dulceaţa, nici cu rudeniile. Noi am iubit pe 
Dumnezeu din toată inima, din tot cugetul, din toată puterea, şi 
Dumnezeu a trăit în noi şi noi în Dumnezeu; şi am fost gata 
oricând şi în orice clipă să murim pentru Dumnezeu. Şi am şi 
murit, şi cu omul cel dinlăuntru, şi cu cel din afară, când a cerut 
vremea". Aşa, fraţilor, aşa vor judeca lumea sfinţii şi apostolii, 
cu slava şi cu cinstea pe care o vor avea la Dumnezeu. Aşa vor 
mustra toate popoarele pământului, ceata apostolilor pe evrei, a 
celorlalţi sfinţi pe popoarele lor, pentru că nu s-au pocăit şi nu 
le-au urmat lor şi învăţăturii lor. 

Fraţi creştini, dar oare de ce mai spune Evanghelia de 
azi: „Şi tot cel ce va lăsa pentru Mine casă sau moşie, însutit va 
lua în veacul acesta, şi viaţa veşnică va moşteni"? Aici parcă ar 
părea cu neputinţă. Cum adică? Am lepădat toate pentru Hristos 
şi voi avea chiar aici mai mult decât am lăsat? Oare se va 
întâmpla aceasta? Da, aşa se va întâmpla. Ce au făcut apostolii? 
Au lepădat o mreajă, şi aceea cârpită, şi o luntre stricată, dar pe 
urmă - se spune în Faptele Apostolilor — toţi creştinii din obştea 
cea dintâi vindeau averile şi bogăţiile lor şi le aruncau la 
picioarele apostolilor. Au fugit de avere şi toate averile le-au 
moştenit, cum spune Sfântul Efrem Şirul. Au plecat 12 bărbaţi 
din Ierusalim, fără toiag, şi toată lumea au stăpânit şi au păstorit; 

au plecat fără traistă şi toate bogăţiile lumii le-au adunat, pentru 
că era Dumnezeu cu dânşii. Căci unde e Dumnezeu, nu le 
lipseşte nimic celor ce se tem de Dânsul (Psalmi 33, 9-10). 
Pentru că au aruncat la Dumnezeu grija lor, iar El i-a hrănit. Dar 
zice şi de casă, că o vor câştiga însutit. Casa Domnului 
Dumnezeu este Biserica. Căci spune Mântuitorul: „Casa Mea 
casă de rugăciune este, iar voi aţi făcut-o peşteră de tâlhari!". 
Câte case de acestea, câte biserici nu s-au sfinţit până astăzi? 
Sfântul Gheorghe a lăsat toate pentru Hristos, dar câte mii de 
biserici nu are pe faţa pământului? Şi Sfântul Dumitru şi Sfinţii 
Apostoli Petru şi Pavel, şi atâţia martiri şi sfinţi, ca Sfântul 
Nicolae sau Sfântul Spiridon, au pe numele lor mii şi zeci de mii 
de biserici pe tot globul pământesc, unde sunt creştinii. Toate 
acestea sunt casele lor, că lor li s-au închinat, şi lui Dumnezeu. 
Vezi, sfinţii se cinstesc şi pe pământ de aproape două mii de ani 
şi au atâtea case de rugăciune, atâtea biserici, nu sute, nu mii, ci 
zeci de mii; dar şi în ceruri, în Biserica celor întâi născuţi, 
pururea se prăznuiesc şi pururea se veselesc cu veselia cea 
negrăită. 

Aşa să înţelegeţi că însutit va lua. Cel ce cinsteşte pe 
Dumnezeu are şi aicea cinste. Căci zice: „Cel ce Mă slăveşte pe 
Mine, îl voi slăvi". 

Dar ce spune Evanghelia la urmă? „Cei dintâi vor fi pe 
urmă şi cei de pe urmă vor fi întâi". Cum se tâlcuieşte aceasta? 
întâi a fost poporul evreiesc; el a fost chemat înaintea noastră de 
Dumnezeu, încă de pe vremea lui Avraam. El este poporul care 
s-a închegat din neamul lui Avraam, este poporul lui Israil. El a 
avut chemarea înaintea noastră, au fost făcuţi prieteni cu 
Dumnezeu mai demult, ei proorocii, ei patriarhii, ei jertfelnicul, 
ei Biserica Legii vechi, ei cunoştinţa de Dumnezeu cea dintâi. 
Dar când a venit Stăpânul proorocilor şi Ziditorul lor, n-au 
crezut. Şi astfel ei, cei dintâi, vor fi cei de pe urmă, pentru că n- 
au crezut. Dar cuvântul acesta mai are şi altă tâlcuire. El 
vorbeşte de cei smeriţi. Omul smerit se socoteşte cel mai de pe 

urmă dintre toţi, pentru că se socoteşte din adâncul inimii cel 
mai păcătos, cel mai neputincios, cel mai rău, cel mai nevrednic 
de mila lui Dumnezeu şi de cinstea de la oameni. Dar în ziua 
Judecăţii va fi altfel. Căci se zice: „Dumnezeu celor smeriţi le dă 
har şi celor mândri le stă împotrivă" {Matei 23, 12). 

In ziua aceea, când va judeca Dumnezeu inimile, nu va 
căuta la mitre arhiereşti, nici la coroane împărăteşti, nici la 
dregătorii înalte. Va căuta la inimile noastre. Cel mai umil ţăran, 
cel mai necăjit om, cel care stă în gunoi la vreo târlă, şi se roagă 
cu lacrimi lui Dumnezeu, sau e la închisoare şi se roagă, sau e 
undeva străin, sau bolnav undeva în pat, suspinând din adâncul 
inimii către Dumnezeu, sau e o văduvă săracă, căreia nu-i 
deschide nimeni uşa şi zace cu copiii ei în necaz şi în scârbe, dar 
se roagă lui Dumnezeu. Toţi aceştia vor fi în ziua Judecăţii mai 
mari decât împăratul lumii de astăzi şi a celei de mâine, şi a 
celei de alaltăieri. Că Dumnezeu nu va căuta la faţă, cum i-a 
spus lui Samuil, când a ales pe David. 

Dumnezeu caută şi acum la inima omului, dar cu atât 
mai mult atunci, în ziua Judecăţii. Se vor slăvi atunci cei smeriţi, 
cei nebăgaţi în seamă, cei ocărâţi, cei prigoniţi pentru dreptate, 
cei săraci cu duhul, care se socotesc pururea săraci de fapta 
bună, cei ce flămânzesc pentru dreptate şi doresc să facă 
dreptate şi toţi pe care i-a fericit Hristos. Se vor ferici atunci cei 
nebăgaţi în seamă, cei ce au fost ca gunoiul pământului. 

Cele proaste şi nebăgate în seamă ale lumii vor ruşina pe 
cei înţelepţi. Cele slabe vor ruşina pe cele tari. De aceea zice că 
cele de pe urmă vor fi cele dintâi. Cei pe care nu-i băgăm noi în 
seamă acuma, dacă se roagă lui Dumnezeu din toată inima, vor 
străluci mai mult decât soarele în împărăţia cerului, şi împăraţii 
lumii şi toţi puternicii pământului vor fi atunci gunoi înaintea lui 
Dumnezeu, dacă nu vor fi avut credinţă în El. Căci El este drept 
şi dreptatea Lui rămâne în veacul veacului. 

Iubiţi credincioşi, v-am întocmit un mic cuvânt la 
Evanghelia de astăzi. Mai sunt multe de vorbit despre ea şi 

despre sfinţii lui Dumnezeu. Dar dacă aş vorbi numai de un 
sfânt, ar trebui să vorbesc ani de zile. Dar despre toţi sfinţii, cine 
poate vorbi?! Poate cineva să aibă o mie de guri şi să vorbească 
la nesfârşit, şi tot nu poate să descrie faptele sfinţilor. Aţi auzit 
cum numără Apostolul de astăzi ostenelile sfinţilor: prin credinţă 
- zice - au biruit războaie, au suferit de sabie, de foame, de sete, 
de frig, s-au fierăstruit, au rătăcit în cojoace, în piei de capre. Şi 
lumea nu e vrednică de ei. Ce să spun de toţi sfinţii? E prea greu 
de spus. Atâta spun numai, că sfinţii lui Dumnezeu L-au iubit pe 
Dumnezeu din toată inima, din tot cugetul şi din toată puterea 
lor. S-au făcut în lumea aceasta fii după dar ai Lui, cum suntem 
şi noi prin dumnezeiescul Botez, iar dincolo se vor veseli în 
vecii vecilor de Dânsul. Că unde este Stăpânul, acolo vor fi şi 
slugile lui. AMIN! 

PREDICĂ DESPRE CHEMAREA APOSTOLILOR 

(Predică la Duminica a doua după Pogorârea Sfântului Duh 

-Matei 4, 18-23) 

Iubiţi credincioşi, 

Sfânta şi dumnezeiasca Evanghelie de astăzi are o 
mulţime de învăţături mântuitoare. Dar două luminează mai 
mult dintr-însa. Acestea sunt: cea despre chemarea lui 
Dumnezeu şi cea despre ascultarea faţă de El. 

Dumnezeu Atotţiitorul, Care a făcut cerul şi pământul, 
de la începutul lumii, ca un Ziditor şi Dumnezeu a toate, are 
putere să cheme toate zidirile Sale şi toate ascultă de El. El - 
cum a zis proorocul - cheamă cerul de sus şi pământul de jos. El 
cheamă apa mării şi o varsă pe faţa a tot pământul. El cheamă 
norii, le porunceşte să se adune şi să formeze ploile. El cheamă 
grindina şi furtuna. El cheamă vânturile şi le scoate din 
vistieriile Sale. El cheamă căldura focului şi razele soarelui să 
lumineze pe pământ. El a pus o rânduială lunii şi stelelor. Pe 
toate le cheamă şi toate ascultă de Dânsul. 

El cheamă păsările cerului, şi vin la noi primăvara din 
locuri depărtate, şi iarăşi toamna le cheamă înapoi, şi se duc de 
unde au venit. Şi care zidire nu ascultă de Ziditorul său, dacă El 
este pretutindenea şi e Atotstăpânitor şi Atotştiutor? 

El nu cheamă numai stihiile neînsufleţite sau pe cele 
necuvântătoare. De la zidirea lumii, El a chemat pe aleşii Săi. El 
a chemat pe Noe cu 125 de ani înainte de potop şi i-a poruncit 
de-a făcut corabie spre izbăvirea de potop. El a chemat pe 
Avraam, părintele a toate neamurile, dintr-un popor păgân, din 
ţinutul Ur, din neamul Chaldeilor, şi 1-a făcut tată al multor 
neamuri. El a chemat pe Moise legiuitorul, care a fost prototipul 
şi închipuirea lui Hristos în Legea Veche. L-a chemat la El în 
muntele Horeb şi l-a trimis să scoată din robia lui Faraon 

638.000 de suflete. El a chemat pe David proorocul de la oi şi 1- 
a făcut împărat peste Israil şi mare prooroc. El a chemat pe toţi 
proorocii şi pe toţi aleşii Săi. 

Şi toţi cei chemaţi de Dânsul, care primesc Duhul lui 
Dumnezeu, şi au credinţă, şi cunosc pe Ziditorul lor, şi au frica 
lui Dumnezeu în inima lor, II ascultă. Acestea au fost zise despre 
chemarea lui Dumnezeu până la venirea Legii darurilor. 

Iar când a venit însuşi Cuvântul lui Dumnezeu şi S-a 
îmbrăcat în trup, cum zice dumnezeiescul Evanghelist Ioan că 
„Cuvântul trup S-a făcut şi S-a sălăşluit întru noi" {Ioan 1, 14), 
când a venit însăşi înţelepciunea şi Cuvântul lui Dumnezeu, a 
chemat dintre oameni mai întâi pe Apostoli. Aţi auzit din 
dumnezeiasca Evanghelie de astăzi cum a chemat El ca pe cei 
dintâi pe apostolii Săi. 

Aţi auzit citindu-se din Sfânta Evanghelie că „umblând 
Iisus pe lângă lacul Ghenizaretului - care se mai numeşte şi 
Marea Tiberiadei -, a văzut pe doi fraţi, pe Petru şi pe Andrei, 
fratele lui, care aruncau mreaja în mare, că erau pescari". Oare 
de ce a rânduit pronia lui Dumnezeu ca tocmai atunci Iisus să fie 
pe malul Mării Tiberiadei, când cei doi viitori apostoli, doi fraţi, 
aruncau mreaja în mare? Iată pentru ce. Pentru că Hristos avea 
să-i facă pe dânşii pescari de oameni şi a voit să arate de mai 
înainte că datoria apostolului şi a predicatorului este să arunce 
mreaja - adică cuvântul lui Dumnezeu - în marea lumii acesteia, 
tulburată de necazuri, de ispite şi de păcate. Evanghelia spune 
anume că erau pescari ce aruncau mreaja în mare. Oare de ce 
ţine să spună anume că erau pescari? Ar fi putut spune simplu că 
erau la pescuit, dar Evanghelia spune anume că erau pescari. 
Ştiţi de ce o spune aceasta? Atotputernicul Dumnezeu şi 
Mântuitorul nostru Iisus Hristos, prin acest cuvânt, că erau 
pescari, vrea să arate întregii lumi, tuturor filosofilor ei, tuturor 
împăraţilor, tuturor puternicilor, tuturor cărturarilor, tuturor 
celor care vor cerceta Evanghelia lui Hristos, că cei dintâi 
ucenici ai lui Hristos au fost nişte oameni săraci şi neînvăţaţi. Ce 

poate fi mai sărac ca un pescar necăjit şi simplu? Şi de ce a 
arătat-o aceasta Dumnezeu? Pentru ca să arate că El, când vine 
în lume, n-are nevoie de înţelepciunea noastră, nici de 
priceperea noastră. 

Dumnezeu poate să lucreze prin cele mai neputincioase 
fiinţe, cum a vorbit odată prin gura măgăriţei lui Valaam 
(Numerii 22, 26-32). Dumnezeiescul apostol Pavel a spus că 
Dumnezeu a ales pe cele proaste ca să ruşineze pe cele înţelepte, 
pe cele neputincioase şi de neam slab şi nebăgate în seamă, ca să 
ruşineze pe cele tari şi de neam slăvit, ca astfel să vădească mai 
mult puterea Lui şi pentru ca să nu se laude nici un trup înaintea 
lui Dumnezeu (7 Corinteni 1, 27-29). De aceea, Iisus Hristos, 
Dumnezeul nostru, când vine în lume, îşi alege ucenici dintre 
oameni săraci şi simpli, nişte pescari. Dar de ce a chemat 
deodată doi fraţi, pe Petru şi pe Andrei, fratele său? Ca să arate 
că toţi cei ce vor crede întru Hristos, prin mreaja cuvântului 
acelora, [se cade] să trăiască în iubire ca fraţii şi că sunt fraţi 
prin dumnezeiescul Botez şi prin sfânta credinţă cea în Domnul 
Iisus Hristos. De aceea a ales mai întâi ca apostoli doi fraţi. Şi 
după ce i-a ales, aceştia lăsând acolo mreaja, au urmat după Iisus 
Hristos. Când i-a chemat Iisus Hristos, ei n-au mai zis: 
„Doamne, avem treabă, iată, am pregătit mreaja de prins peşte". 
Nu! In clipa când i-a chemat Iisus Hristos, nu au mai aflat nici o 
pricină, că mai au treabă de făcut, ci-n aceeaşi clipă, lăsând 
mreaja, au mers după Iisus. 

Nici proorocul Elisei, când a fost chemat să fie în locul 
lui Ilie Tesviteanul, nu a arătat atâta sârguinţă şi atâta ascultare 
precum cei doi apostoli fraţi. Căci ce spune Scriptura? Când s-a 
coborât Ilie şi a trecut Iordanul, pe calea pustiei Damascului, şi a 
venit la Elisei proorocul, care lucra cu 12 perechi de boi, şi a 
aruncat cojocul pe el şi a zis: „Dumnezeu te-a ales pe tine, 
Elisei, fiul lui Safet, prooroc în locul meu", acesta, auzind că 
Dumnezeu îl cheamă la proorocie, a zis către Ilie Tesviteanul: 
„Dă-mi voie să mă duc să sărut pe tatăl meu şi pe mama mea şi 

pe fraţii mei, şi apoi voi veni". După ce s-a dus şi şi-a luat ziua 
bună de la familie, s-a dus apoi şi a tăiat boii şi a făcut praznic, 
dând plugul şi celelalte unelte de pomană. După aceea a mers 
după Ilie, ca să fie proorocul lui Dumnezeu cu dar îndoit, după 
cum spune în Scriptură (III Regi 19, 16-21). 

Dar la aceşti dumnezeieşti apostoli nu se vede una ca 
asta. îndată ce i-a chemat, au lăsat mreaja în mare; au lăsat-o 
acolo unde s-a întâmplat să fie în clipa aceea, mergând după 
Iisus Hristos. Dar oare aceşti ucenici, cei dintâi chemaţi, 
cunoşteau ei pe Iisus Hristos? Ştiau de El? Da, îl cunoşteau. 
Căci şi Andrei şi Petru au fost întâi ucenicii lui Ioan Botezătorul, 
care le-a arătat cu degetul pe Mântuitorul la Iordan şi a zis: „Iată 
Mielul lui Dumnezeu, Cel ce ridică păcatele lumii!". De atunci 
au înţeles că Iisus Hristos e mai mare ca Ioan Botezătorul. Iar 
altă dată, Ioan Botezătorul le-a spus: „Vine după mine Cel mai 
mare decât mine, Căruia nu sunt vrednic a-I dezlega cureaua 
încălţămintelor Lui" (Matei 3, 1 1; Marcu 1, 8). Şi: „Aceluia I Se 
cade a creşte, iar mie a mă micşora. Cel ce are mireasă, mire 
este, iar ea se cade să se bucure". 

Hristos este Mirele şi mireasa Lui este Biserica. Dumne- 
zeiescul Înainte-Mergător ştia acest lucru şi a zis aceste cuvinte 
în următorul înţeles: când va veni Mirele Bisericii, eu sunt sluga 
Bisericii; eu trebuie să mă bucur că sunt împreună cu El. 

Deci aceşti doi ucenici chemaţi astăzi cunoşteau pe Iisus. 
Chiar din gura povăţuitorului lor, de la Ioan Botezătorul, ştiau că 
El e Mielul lui Dumnezeu, şi că vine de sus, şi că-i mai mare 
decât Ioan Botezătorul. De aceea, îndată ce i-a chemat, au şi 
mers după Iisus. 

Iar după aceasta, ce mai spune dumnezeiasca 
Evanghelie? Mergând Iisus mai înainte, a mai dat de doi pescari. 
De cine? De Iacov al lui Zevedeu şi de Ioan, fratele lui. Băgaţi 
de seamă că în numărul celor 12 apostoli sunt doi Iacov. Unul se 
cheamă Iacov al lui Alfeu, sau Iacov cel Mic, iar altul este Iacov 
al lui Zevedeu şi al Salomeii şi văr de trup cu Mântuitorul nostru 

Iisus Hristos. Dumnezeiasca Evanghelie zice că pe aceşti doi 
apostoli, pe Iacov al lui Zevedeu şi pe Ioan, fratele lui, i-a văzut 
pe mare cu tatăl lor şi i-a chemat. „Veniţi după Mine - le-a zis - 
şi vă voi face pe voi pescari de oameni!". Şi lăsând ei pe 
Zevedeu, tatăl lor, în corabie, au mers după Iisus. Dar de ce n-a 
mers şi Zevedeu? Cum de au mers copiii şi tatăl n-a mers? Iată 
de ce. Zevedeu n-a crezut că Iisus Hristos este Fiul şi Cuvântul 
lui Dumnezeu şi de aceea inima lui era legată mai mult de 
corabia lui şi de peştele pe care-1 pescuia, decât de Iisus Hristos. 
Iar cei doi fii ai lui, cunoscându-L cu duhul şi auzind de 
minunile Lui, pe care le făcea în Galileea şi în părţile acelea, n- 
au mai stat la îndoială. „Acesta-i Mesia, Acesta-i Dumnezeu!" - 
şi-au zis ei. Şi au lăsat pe tatăl lor în marea tulbure a lumii 
acesteia şi cu corabia (care simbolizează nestatornicia veacului 
de acum, căci pururea se clatină şi pururea-i mişcată de valuri), 
şi au venit la Iisus Hristos. Era al doilea rând de apostoli, alţi doi 
fraţi. 

Deci în aceeaşi zi Mântuitorul i-a chemat pe patru din 
cei mai de frunte apostoli, pe Andrei şi pe Petru, pe Iacov şi pe 
Ioan. Căpeteniile sau vârfurile apostolilor, stâlpii cei mari care 
au întemeiat mai târziu Biserica, au fost chemaţi într-o singură 
zi. Au fost chemaţi de două ori câte doi fraţi, ca iarăşi să arate că 
toţi cei ce vor crede în Hristos trebuie să trăiască ca fraţii şi că 
sunt fraţi în credinţa în Acelaşi Dumnezeu. După ce i-a chemat 
Mântuitorul şi pe aceştia, se zice în Evanghelie: a umblat Iisus 
prin toată Galileea şi prin tot ţinutul de pe lângă mare, 
propovăduind şi învăţând în sinagogile evreieşti cuvântul lui 
Dumnezeu, făcând semne şi minuni mari şi tămăduind bolnavii 
de neputinţele lor. 

Aceasta e Evanghelia de azi, pe scurt. 

Fraţi creştini, astăzi am vrut să vă vorbesc de chemarea 
lui Dumnezeu, şi de ascultarea omului de Dumnezeu, şi de 
ascultarea tuturor zidirilor Sale. Dar am voit mai ales să vorbesc 
despre chemarea neamului cel cuvântător al oamenilor, să vă 

spun în câte chipuri ne cheamă Dumnezeu pe noi. Dumnezeu 
cheamă popoarele pământului cu foamete, cu secetă, cu 
neplouare, de parcă le-ar spune: "Iată, Eu sunt Acela despre 
Care spune Ieremia Proorocul că voi da ploaie peste zece cetăţi 
şi peste două nu voi ploua, şi iarăşi, voi da ploaie peste două 
cetăţi şi peste zece n-am să dau ploaie, ca să vă arăt că Eu sunt 
Dumnezeul norilor şi Tatăl ploilor, cum a zis Iov" (cf. Iov 12, 
16; 26, 8; 38, 25-28). Auziţi pe Dumnezeu spunând: „Voi da 
ploaie peste zece cetăţi şi peste două nu voi da, şi iarăşi peste 
două voi da şi peste zece n-am să dau" {Ieremia 5, 24). 

La televizor, când se dă buletinul meteorologic, se arată 
harta ţării, spunându-se: aici plouă, şi se arată vreo 10-15 puncte 
unde plouă în ţară; văzând odată aceasta, foarte m-am folosit. S- 
a arătat că în vreo 10-15 puncte ploua, iar în cea mai mare parte 
a ţării nu ploua. Şi mi-am adus aminte de cuvintele proorocului 
Ieremia. Mi-am zis: iată, acum se împlinesc sub ochii noştri, că 
plouă în câteva sate şi în 20-30 nu plouă. Deci în mâna lui 
Dumnezeu sunt ploile, şi norii, şi furtunile, şi vânturile. Căci 
spune Hristos: „Anii şi vremile le-a pus Tatăl întru a Sa 
stăpânire" {Matei 24, 27-36; Fapte 1, 7). Nimeni nu-I poate cere 
socoteală Lui de ce a dat secetă sau furtună, nimeni nu poate 
opri vânturile şi ploile, nimeni nu le poate aduce, decât mâna cea 
atotputernică a lui Dumnezeu. Deci, iată, uneori ne cheamă 
Dumnezeu cu secetă, alteori cu grindină, alteori cu fulgere, când 
trăsneşte pe mulţi, alteori ne cheamă cu foamete, alteori cu 
boale. 

Alteori dă Dumnezeu boală şi molimă, şi nu este casă 
unde să nu fie un bolnav. Şi aceasta o poate face când voieşte. 
Alteori ne cheamă cu războaie, alteori cu robie, alteori cu glasul 
Scripturilor când zice: „Veniţi la Mine toţi cei osteniţi şi 
împovăraţi, şi Eu vă voi odihni pe voi" {Matei 11, 28). Şi altă 
dată zice: „Cel ce vrea să vie după Mine, să se lepede de sine, 
să-şi ia crucea sa şi să-Mi urmeze Mie" {Matei 10, 38). 

Deci, iată că ne cheamă Dumnezeu şi prin stihii, prin 
cutremure, prin secetă şi prin neplouare, ne cheamă prin boale şi 
prin necazuri, prin scârbe, prin toate cheamă popoarele la El, să 
cunoască că este un Tată în cer şi că poate face cu popoarele 
Sale câte voieşte. 

Ce spune Isaia? „Doamne, Tu ai zidit pământul ca pe o 
nimica şi toate popoarele pământului înaintea Ta sunt ca o 
picătură dintr-o cadă" (Isaia 40, 15). Ce putere are o picătură 
dintr-o cadă? Sau ce este de vei lua o lingură de apă din noianul 
cel fără de margini al mărilor? Aşa suntem noi de puţini şi de 
slabi înaintea lui Dumnezeu! Cheamă Dumnezeu prin glasul 
Scripturii, cheamă prin glasul zidirilor ce pornesc asupra noastră 
cu secetă, sau cu ploaie prea multă, sau cu cutremur, sau cu 
arşiţă. Dar cheamă şi în alt fel. 

Cum? Prin glasul conştiinţei. Nu vezi, cum păcătuim sau 
greşim, ne mustră cugetul îndată. Te întreabă: "Omule, de ce ai 
făcut aceasta?". De ce-ai furat de la vecinul, de ce ai luat femeia 
altuia, de ce ai omorât pruncul nevinovat în pântece, de ce ai râs 
de cele sfinte, de ce fumezi, de ce nu mergi la biserică duminică 
şi sărbătoarea? De ce nu creşti copiii în frica lui Dumnezeu, de 
ce nu posteşti cele patru posturi de peste an, şi vinerea şi 
miercurea, şi te faci asemenea cu iudeii? De ce urăşti pe fratele 
tău, de ce huleşti pe Dumnezeu când eşti în scârbă? 

Prin toate ne mustră conştiinţa când greşim. Ea e glasul 
lui Dumnezeu, Care ne cheamă la El: "Omule, ai greşit! Eu te 
iert. Dar să nu mai faci! Vino la Mine, căci la Mine e izvorul 
iertării, al iubirii şi al milostivirii. Pune început bun de azi 
înainte, să nu mai păcătuieşti!". 

Deci, conştiinţa e glasul lui Dumnezeu în inima noastră. 
Această lege s-a pus înainte de toate legile omeneşti. 

Zic o seamă de oameni puţin credincioşi: "Dară, noi, 
creştinii, o să fim judecaţi după Evanghelie şi o să ne pedepseas- 
că Dumnezeu. însă pe popoarele care nu cunosc pe Dumnezeu, 
cum e China, cum e Japonia, care se închină la zei, şi la vrăjitori, 

şi la filosofi, cum are să le pedepsească Dumnezeu? Căci n-au 
avut Evanghelia şi n-au ştiut că e păcat, iar de aceea nu se pot 
îndrepta". 

Auzi ce spune dumnezeiescul apostol Pavel în epistola sa 
cea către romani: „Cele nevăzute ale lui Dumnezeu, de la 
începutul zidirii lumii, prin făpturi înţelegându-se se văd, veşnica 
Lui putere şi Dumnezeire" (Romani 1, 20). Deci, toate popoarele 
lumii, în ziua Judecăţii, se vor judeca după patru legi. Aşa 
dogmatisesc Sfinţii Părinţi. Cei ce n-au avut legea scrisă, se vor 
judeca după două legi: după legea conştiinţei, pe care a pus-o 
Dumnezeu în om la zidirea lui, şi după legea zidirilor. Cum, după 
legea zidirilor? Iată cum: toate care sunt în jurul nostru vorbesc cu 
noi. Căci spune Sfântul Grigorie de Nyssa: „Ca o trâmbiţă din 
înaltul cerului vorbesc zidirile cu noi şi strigă că este Un Ziditor" 
(Viaţa lui Moise). Şi ce spune proorocul David: „Cerurile spun 
slava lui Dumnezeu şi facerea mâinilor Lui o vesteşte tăria" 
(Psalmi). Cum vorbesc cerurile cu noi? Cum vorbeşte tăria cu noi 
şi vesteşte puterea lui Dumnezeu? Iată cum. 

Când te uiţi seara la cerul înstelat şi-1 vezi plin de stele, 
şi împodobit ca un candelabru plin de lumină, şi vezi luna plină 
strălucind pe cer şi rânduiala cea prea frumoasă cu care se 
conduc stelele, şi galaxiile, şi constelaţiile cerului cu atâta 
precizie, încât nici cei mai mari savanţi ai lumii nu ajung să 
îndrepte calendarul după ele, atunci zici cu proorocul: „Doamne, 
ce este omul, ca să-1 pomeneşti pe el, sau fiul omului, că-1 
cercetezi pe el?" (Psalmi). Şi atunci îţi dai seama că aceste stele, 
aceste mişcări ale lor sunt făcute şi purtate de mâna lui 
Dumnezeu. El a fost Creatorul, El e cârmuitorul lor. Iţi dai 
seama că lumea aceasta are o minte care le îndrumează, că este 
un Dumnezeu Care le-a făcut şi o mână nevăzută care le poartă 
de grijă, ca şi nouă. Aşa vorbesc cerurile cu noi, încât văzându- 
le, cunoaştem prin ele pe Ziditorul cerului. Când ne uităm la soare 
şi-1 vedem cum luminează, că nu putem să-1 privim decât câteva 
minute şi orbim, ne aducem aminte de Cel ce a făcut soarele atât 

de frumos, atât de luminos. Şi ne dăm seama că Cel ce 1-a făcut 
pe el, Soarele Dreptăţii, străluceşte de miliarde de ori mai mult 
ca el. Şi aşa, soarele laudă pe Dumnezeu. Căci se zice: „Lăudaţi- 
L pe El, soarele şi luna, lăudaţi-L pe El, toate stelele şi lumina!". 
Cum laudă Soarele pe Dumnezeu? Cum îl laudă luna, stelele, 
cerurile, tot firmamentul, toată zidirea? Prin existenţa şi prin 
mişcarea lor. Căci „altele sunt contemplaţiile zidirilor şi altele 
sunt legile lor" (Sfântul Maxim Mărturisitorul, Filocalia). 
Contemplaţia are loc când ne gândim la Cine le-a făcut. Iar 
legile lor sunt rânduielile după care se mişcă în univers. Şi 
amândouă sunt făcute de Dumnezeu: existenţa lor şi legile după 
care se mişcă ele. Aşa vorbesc cu noi soarele, luna, stelele şi 
cerurile, florile şi păsările, animalele şi fiarele, văile şi apele, 
noianurile şi aerul, vânturile şi toate stihiile. Toate vorbesc cu 
noi şi ne spun că este Un Ziditor, Un Dumnezeu în cer Care le-a 
făcut, le ţine şi le mişcă. 

Deci, după legea conştiinţei şi după legea zidirilor se vor 
judeca cei ce n-au avut legea cea scrisă. începând de la Moise, 
căruia Dumnezeu i-a dat Tablele Legii pe Muntele Sinai, 
poporul iudeu se va judeca după Legea cea scrisă, iar toate 
popoarele care au cunoscut Evanghelia se vor judeca după 
Legea Darului, Legea dragostei şi a desăvârşirii. 

De la începutul lumii, astăzi şi veşnic, zidirea vorbeşte 
despre Ziditorul ei. Un necredincios oarecare străbătea Oceanul 
Atlantic, pe un vapor mare, pe un transatlantic. Şi un sărman 
misionar predica pe vapor, noaptea, despre Dumnezeu, despre 
minunile Lui care se văd pe cer, sus, pe pământ şi în aer. Iar 
necredinciosul, ca să ia în batjocură pe misionar, a luat binoclul 
şi se tot uita lung la stele. Iar misionarul lui Hristos predica cu 
foc, pentru că Dumnezeu dă putere multă în cuvânt celor ce-L 
binevestesc pe El şi-L predică pe Dumnezeul cel adevărat, pe 
Stăpânul zidirii. La urmă, vine cel necredincios şi zice către 
preot: "Părinte, tot predici pe Dumnezeu, dar eu m-am uitat cu 
binoclul la stele şi nu L-am văzut, nu ştiu unde e". Iar 

misionarul lui Hristos i-a spus: "Bine zici, frate, că nu-L vezi, şi 
în acest fel nici n-ai să-L vezi în veacul veacului. Dar ştii de ce? 
Ca să-L vezi pe Dumnezeu, trebuie să cureţi inima de 
necredinţă, de păgânătate. Căci aşa ne învaţă pe noi Evanghelia, 
spunându-ne în fericirea a şasea: «Fericiţi cei curaţi cu inima, că 
aceia vor vedea pe Dumnezeu» {Matei 5, 7). Deci, drept ai zis că 
nu L-ai văzut, şi nici n-ai să-L vezi în veacul veacului, până ce 
nu-ţi vei curaţi inima ta de necredinţă, de răutate şi de păcate. 
Atunci ai să-L vezi pe Dumnezeu, prin lumina credinţei". 

Aşa şi azi. Sunt mulţi oameni care nu aud chemarea lui 
Dumnezeu. Şi dacă nu o auzim, are să puie biciul pe noi, are să 
ne cheme mai aspru. Dacă ne vom întoarce, El are să dea ploaie 
timpurie, şi belşug, şi sănătate, şi fericire, că în mâna Lui este 
viaţa şi moartea. Iar dacă nu, ştie El cum să tragă frâul calului! 
Căci zice Ilie Miniat că lumea aceasta este ca un cal sirep, care 
aleargă pururea spre pierzare, aleargă la păcate, spre fundul 
iadului. Dar Dumnezeu e meşter să puie frâu acestui cal 
neastâmpărat. Şi care e frâul calului? Care e frâna lui Dumnezeu 
cu care trage lumea la Dânsul? E seceta, sunt bolile, robiile, 
războaiele, moartea, suferinţele şi toate necazurile. Când e 
război, ce cerem? "Dă, Doamne, pace". Când suntem bolnavi, 
cerem: "Dă-ne, Doamne, sănătate". Când nu plouă: "Dă-ne, 
Doamne, apă, că murim de sete". Când suntem robi: "Scapă-ne, 
Doamne, de robie". Deci, bine ne face Dumnezeu. Ştie El să ţie în 
frâu această lume, care aleargă ca un cal sirep la prăpăd, la 
pierzare. Auzi ce spune proorocul: „însă cu zăbală şi cu frâu, 
Doamne, fălcile lor vei strânge, a celora ce nu se apropie de Tine" 
(Psalmi 31, 10). Nu ne apropiem de bună voie, ne pune zăbală şi 
frâu şi ne întoarce înapoi, pentru că are putere. Căci este 
Dumnezeu care poate să coboare în iad, să ridice, să omoare, să 
facă viu. 

Deci, fraţii mei, când vom înţelege că Dumnezeu ne 
cheamă prin boale, prin suferinţe, prin pagube, prin necazuri, 
prin robie, prin secetă, să nu stăm împietriţi, ci să ne întoarcem 

acasă la Tata şi să zicem: "Iartă-ne, nouă, Doamne, păcatele şi 
ne miluieşte pe noi, Doamne". Şi atunci Bunul Dumnezeu ne 
iartă, pentru că El nu ne ceartă din ură. Adevăratul părinte nu 
bate pe copiii săi din ură, Doamne fereşte! Care tată sau mamă 
ar vrea să-şi bată copiii degeaba, să-şi bată joc de dânşii? Nu! Ci 
dacă vede că azi n-ascultă, şi mâine n-ascultă, şi poimâine n- 
ascultă, şi-i încăpăţânat, şi-i răspunde împotrivă, şi face după 
voia lui cea rea, atunci pune mâna fără să vrea pe varga, sau pe 
curea, sau pe băţ. Pentru ce? Căci vede că acest copil a pornit pe 
căi rele şi merge din rău în mai rău, se duce în prăpastie şi, dacă 
îl va bate mai pe urmă, va fi prea târziu. 

Aşa face şi Dumnezeu cu noi. Noi suntem toţi fiii lui 
Dumnezeu după dar. Auzi ce zice Scriptura: „Eu am zis: 
«Dumnezei sunteţi şi fii ai Celui Prea înalt toţi». Iar voi ca nişte 
oameni muriţi, şi ca unul din boieri cădeţi" {Psalmi 81, 6-7), 
adică asemenea unuia dintre draci. Dacă suntem fiii lui 
Dumnezeu după dar şi avem darul de fii prin Sfântul Botez, 
avem Biserica Mamă şi pe Dumnezeu Tată, după cum zicem 
pururea: „Tatăl nostru Carele eşti în ceruri..."; dacă-i aşa, să 
stăm pururea cu ochii minţii la Tatăl nostru şi să ştim că dacă nu 
vom voi de bună voie să-L iubim şi să-L cunoaştem că există, El 
va pune mâna pe varga. Dar mai bine să ascultăm din dragoste şi 
să-L iubim pe Dumnezeu şi să facem poruncile Lui din 
cuminţenie, ca El pururea să aibă milă de noi şi să ne poarte de 
grijă. 

Apostolii au ascultat de Hristos, proorocii au ascultat, 
cerul ascultă, pământul ascultă, vânturile ascultă, marea ascultă, 
ploaia ascultă, rouă ascultă, grindina ascultă, stelele ascultă, 
soarele ascultă, noianurile şi toată natura ascultă, numai omul, 
fiinţa cea raţională, nu vrea să asculte de Părintele său Cel 
ceresc. Dar băgaţi de seamă că mâna lui Dumnezeu are şi varga 
cu care ne poate bate! 

Deci să stăm bine, să luăm aminte! Să nu uitaţi, de astăzi 
înainte, că orice necaz care vine peste noi este o chemare a lui 

Dumnezeu. Căci zice: „Dumnezeu bate pe tot fiul pe care-1 
primeşte". 

Şi să nu cârtim dacă suntem chemaţi într-un fel sau altul, 
căci spune apostolul Pavel: „Fiecare întru ceea ce este chemat, 
întru aceea să rămână". 

Te-a chemat Dumnezeu sărac, nu dori să te îmbogăţeşti; 
te-a chemat să fii călugăr, călugăr să rămâi până la moarte; te-a 
chemat să fii preot, preot vrednic să fii; te-a chemat să fii 
meseriaş, meseriaş bun şi cinstit să fii; te-a chemat să fii filosof 
sau mecanic, sau în alt serviciu, aşa să rămâi! Dar să slujeşti cu 
cinste, să cunoşti că Dumnezeu este Cel ce te-a chemat într-un 
fel sau altul, şi fiecare dintre noi întru ceea ce este chemat, întru 
aceea să rămână! AMIN! 

PREDICĂ DESPRE CEI DOI ÎNDRĂCIŢI 
(La Evanghelia Duminicii a cincea după Rusalii 

- Matei 8, 28-34; 9, 1) 

Iubiţi credincioşi, 

Cu cât pătrundem în Sfintele Scripturi mai adânc, prin 
teologie şi prin tâlcuire, cu atât ne dau şi ele mai bogat mireasma 
Duhului Sfânt şi înţelegem mai mult cuprinsul lor. 

Mântuitorul spune: „Cercetaţi Scripturile, căci ele 
mărturisesc pentru Mine". Deci ştim din gura lui Hristos că 
Sfintele Scripturi sunt mărturii ale lui Dumnezeu. Proorocul 
David zice: „In calea mărturiilor Tale, Doamne, ne-am desfătat 
ca de toată bogăţia" (Psalmi 118, 14). Mare adevăr este în aceste 
cuvinte! Cine aleargă pe calea mărturiilor, sau pe calea 
dumnezeieştilor Scripturi şi pe calea înţelesurilor duhovniceşti, 
din ele pururea se veseleşte de înălţimea tainelor care se află în 
ele. Duhul Sfânt fericeşte mai departe pe cei ce le cercetează, 
zicând: „Fericiţi cei ce cearcă mărturiile Lui, că din toată inima 
II vor căuta pe Dânsul" (Psalmi 118, 2). Duhul Sfânt însuşi 
fericeşte pe omul care cearcă mărturiile Lui, adică cearcă cu de- 
amănuntul înţelesul duhovnicesc al Sfintelor Scripturi. Pentru 
care pricină caută omul cu toată inima pe Dumnezeu în calea 
Scripturilor? Pentru înţelegerea celor ce citeşte. Căci rugându-se 
la Dumnezeu să-i descopere ochii minţii, înţelege taine mari şi 
negrăite, atâta cât este cu putinţă omului a înţelege. Şi atunci 
aleargă cu toată puterea pe calea poruncilor lui Dumnezeu. 

Dumnezeiasca Evanghelie de azi începe aşa: „In vremea 
aceea, a venit Iisus Hristos în latura Gherghesenilor", sau a 
Gadarenilor. Gadara şi Gherghesa erau două cetăţi aproape una 

de alta, cale de două ceasuri. Şi pentru că erau atât de apropiate, 
se chemau uneori latura Gadarenilor, cum zice Sfântul Apostol 
şi Evanghelist Matei, iar alteori latura Gherghesenilor, cum zice 
Sfântul Evanghelist Luca. Pe acolo ajunsese Mântuitorul nostru 
odată, propovăduind Evanghelia împărăţiei lui Dumnezeu, şi 
vindecând bolnavii, şi făcând minuni. Şi când a ajuns în această 
latură a Gherghesenilor sau a Gadarenilor, i-au ieşit înainte doi 
îndrăciţi foarte cumpliţi, care locuiau în mormânturi. Dar de ce 
locuiau îndrăciţii în mormânturi? 

Mormintele erau prin acele părţi un fel de crăpături de 
stânci, sau un fel de cripte. îndrăciţii nu puteau sta în case, ci se 
ascundeau în acele cripte. Deci doi din aceşti îndrăciţi au ieşit 
înaintea Mântuitorului şi dumnezeiasca Scriptură spune că erau 
foarte cumpliţi, şi din cauza lor nimeni nu putea să treacă pe 
calea aceea, căci toţi se speriau de ei şi fugeau din calea lor. Dar 
de ce Luca spune numai de un îndrăcit, povestind această 
întâmplare, în timp ce Matei şi Marcu vorbesc de doi? Să nu 
credeţi că se contrazic dumnezeieştii apostoli şi evanghelişti. 
Doamne fereşte! Nu se contrazic. Luca descrie pe larg pe 
îndrăcitul pe care 1-a vindecat Mântuitorul mai întâi. El era cel 
mai rău şi era din Gadara, iar Mântuitorul nu s-a întâlnit cu cei 
doi îndrăciţi în acelaşi loc şi deodată. Pentru că era cel mai 
cumplit, Sfântul Luca spune despre el că-1 legau în lanţuri şi 
lanţurile nu se puteau ţine de el. Celălalt era din cetatea 
Gherghesa, dar pentru că amândoi erau din latura acelor două 
cetăţi, evangheliştii Matei şi Marcu, vrând să scurteze, cum e 
obiceiul uneori în Evanghelie, nu mai spun că unul era dintr-o 
cetate şi celălalt din alta, ci vorbesc în general de doi îndrăciţi. 
Aşa se înţelege de ce Matei şi Marcu vorbesc de doi îndrăciţi, iar 
Luca numai de unul. 

Şi ce-au făcut îndrăciţii aceştia, mai bine zis dracii din 
ei, când au văzut pe Iisus Hristos, Dumnezeul nostru şi 
Mântuitorul lumii? Au început a striga foarte tare către Dânsul: 
„Ce este nouă şi Ţie, Iisuse, Fiul Dumnezeului Celui Prea 

înalt?". Adică, ce ai cu noi? Noi nu Ţi-am făcut Ţie nimic, noi îi 
chinuim numai pe oamenii aceştia, care sunt daţi nouă tot de 
puterea Ta, şi pe care-i avem în stăpânire, şi în care noi locuim. 
Dar apoi, temându-se de puterea Mântuitorului, au zis: „Ai venit 
să ne munceşti pe noi mai înainte de vreme?". Auzi ce spun 
dracii? Din această pericopă evanghelică învăţăm trei lucruri 
mari. întâi, că şi dracii au credinţă şi cunoştinţă. Al doilea, că se 
tem foarte tare de puterea dumnezeiască, să nu-i alunge în 
gheena, la munci desăvârşite, mai înainte de Judecata viitoare. Şi 
al treilea, că muncile iadului sunt foarte grele, dacă se tem şi 
dracii de ele. 

Deci nu toţi dracii se află la muncă desăvârşită pentru 
căderea lor, aşa cum nici păcătoşii nu se află acolo, cum spun 
dumnezeieştii Părinţi. De aceea ziceau dracii aceştia: „De ce ai 
venit să ne munceşti înainte de vreme?". Adică, nu-Ţi ajunge că 
ai să ne munceşti desăvârşit începând din ziua Judecăţii? Ai 
venit să ne munceşti pe noi înainte de Judecată, acolo [unde ne 
este dat] să ne muncim? Că mulţi din ei au rămas în văzduh, 
cum zice marele apostol Pavel către Efeseni: „domnii puterii 
văzduhului", „duhurile răutăţii răspândite în aer"; sau cum zice 
marele prooroc David: „Mulţi sunt cei ce se luptă cu Mine de la 
înălţime". Aşa şi dracii sălăşluiţi în cei doi oameni, încă nu erau 
în gheenă, ci erau din cei din văzduh. Ei intraseră în aceşti doi 
îndrăciţi şi se temeau ca nu cumva Hristos să-i scoată din 
oameni şi să-i trimită în gheena unde se munceau alţi 
conducători de-ai lor, care intraseră de la început acolo. 

Dar dumnezeiescul evanghelist Luca mai spune ceva în 
Evanghelia sa. Zice că Hristos a întrebat pe draci: "Cum vă este 
numele?". Căci şi dracii au nume. Şi au zis dracii din cei 
îndrăciţi: "Legheon ne este numele". Adică eu nu sunt numai 
unul, ci suntem şase mii de draci, Legheon însemnând şase mii, 
pentru că legiunea romană avea şase mii de ostaşi. Deci erau în 
doi oameni şase mii de draci; dar cu toate că erau aşa de mulţi, 
se rugau lui Hristos să nu-i trimită în gheenă. Dar oare dracul 

n-are putere, de au trebuit să fie atât de mulţi într-un om? Are 
foarte multă putere, căci spune Iov: „Adâncul fierbe ca o căldare 
de el şi cine va descoperi pieptul armurii lui?". Şi proorocul 
Isaia, vorbind ca despre împăratul Tirului şi al Sidonului, zice de 
căderea satanei: „Erai un heruvim ocrotitor şi te plimbai în 
mijlocul cetelor celor scânteietoare din cer, şi toate flautele şi 
muzicile cerului te lăudau pe tine. Şi frumuseţile tale te-au 
înşelat pe tine, te-au uns pe tine, adică te-ai vopsit cu carbineul 
de aur, cu iachint, cu hrisolit, cu topaz, cu ametist, cu berii şi cu 
celelalte pietre scumpe". Auzi cum era satana înainte de cădere? 
Era un heruvim ocrotitor, înfrumuseţat cu mare podoabă, sau 
cum mai zice Isaia, era luceafărul care răsare dimineaţa din 
ceruri {Isaia 14, 12-20). Căci zice: „Cum ai căzut din fala ta, 
stea de dimineaţă!". Vezi cine era şi câtă putere avea? 

A venit la Sfântul Serafim de Sarov un boier care avea 
rugăciunea inimii şi, încrezându-se în darul rugăciunii, zice către 
Sfântul Serafim: "Eu nu mă tem de draci, că nu mai au nici o 
putere asupra robilor lui Hristos". Şi a zis Sfântul Serafim: "Ce 
zici? Nu te temi de draci? N-au nici o putere? îţi spun, fiule, că 
un drac are putere să întoarcă numai cu o unghie pământul pe 
cealaltă parte". Dar de ce? Pentru că au fost îngeri. Dar această 
putere o au numai când şi cât le îngăduie Dumnezeu. Ştiţi de ce? 
Pentru că „puterea drăcească - cum spune Sfântul Grigorie 
Cuvântătorul de Dumnezeu - este circumscrisă, este îngrădită de 
puterea Dumnezeirii". Şi de aceea n-are el putere, când nu-1 lasă 
Cel Atotputernic. Frânele puterii satanei sunt în mâna lui 
Dumnezeu; el e câinele lui Dumnezeu, sabia lui Dumnezeu, 
biciul lui Dumnezeu, şi nu poate să plece nicăieri fără poruncă. 
Iată ce scrie la Iov (cf. cap. 2): Intr-una din zile au venit toţi 
îngerii Domnului înaintea Lui şi a venit şi satana. Şi Dumnezeu 
1-a întrebat pe el: De unde vii tu? Şi a zis: Doamne, am 
cutreierat tot pământul şi toate de sub cer şi iată am venit de 
faţă. Şi 1-a întrebat: Ţi-ai pus în minte - în gând adică - ceva 
despre robul meu Iov? Că nu este nimeni pe pământ temător de 

Dumnezeu asemenea lui. Atunci satana a cerut voie să-1 
ispitească şi când i-a dat voie să-1 ispitească pe Iov, ce a făcut 
diavolul? într-un ceas cele şapte mii de oi, trei mii de cămile, 
cinci sute de perechi de boi, cinci sute de asine, le-a făcut praf şi 
cenuşă; a pogorât foc din cer şi le-a ars pe toate. I-a dărâmat şi 
casele într-un cutremur. Ai văzut ce poate el? Dar numai când îi 
dă Dumnezeu voie. Deci, cum v-am spus, toată puterea 
drăcească e îngrădită de puterea Dumnezeirii şi el nu poate face 
nimic până nu îi dă voie Dumnezeu. 

Dar să citim Evanghelia mai departe. Ce au zis mai 
departe aceşti draci? Au început a-L ruga pe Hristos, bănuind 
cine-i de faţă. Ce şi-au zis ei? Acesta Care e de faţă este Fiul lui 
Dumnezeu Cel Prea înalt. Credeau aceasta dracii şi mărturiseau: 
"Te ştim pe Tine Cine eşti, eşti Fiul lui Dumnezeu Cel Prea 
înalt". Auzi mărturisire drăcească? Vezi credinţa drăcească? Dar 
oare credinţa aceasta a dracilor e mântuitoare? Nu, nicidecum. 
Sfântul Apostol Iacov ne învaţă că „şi dracii cred în Dumnezeu 
şi se cutremură" (Iacov 2, 19). 

De ce se cutremură dracii? Erau şase mii în faţa lui Iisus 
şi tremurau ca varga, şi se rugau să nu-i trimită în gheena mai 
înainte de vreme. Ce le folosea lor credinţa, dacă n-au zis: 
„Iartă-ne, Doamne, ne pocăim, ne vom face slugile Tale!". N-au 
zis; ei se temeau numai şi se cutremurau; dar credinţa lor nu era 
lucrătoare şi mântuitoare. 

Când credinţa e numai cunoscătoare, nu mântuieşte pe 
nimeni. Adică, dacă cred eu că există Dumnezeu şi cunosc 
aceasta, numai cu atât nu mă mântuiesc. Căci zice Sfântul 
Apostol Iacov: „Tu crezi că este Dumnezeu? Bine faci, dar şi 
dracii cred şi se cutremură". Ce folos au de credinţa lor? Este o 
credinţă cunoscătoare şi iscoditoare care nu foloseşte nimănui. 
Ea nu mântuieşte nici pe draci, nici pe oameni. 

Dar este o altă credinţă, despre care spune 
dumnezeiescul apostol Pavel. Care? Credinţa cea lucrătoare, 
care se lucrează. Prin ce? Prin dragoste. Cel ce are credinţa 

aceasta lucrătoare, care se lucrează prin dragoste, păşeşte de la 
credinţă la fapte. Se smereşte, ascultă, miluieşte, iartă, posteşte, 
priveghează, duce viaţă curată, cu sfinţenie, iartă pe toţi cei ce 1- 
au supărat şi, cu darul lui Dumnezeu, totdeauna este milostiv, 
cum şi Tatăl nostru milostiv este. Aceasta este credinţa 
lucrătoare, sau credinţa care se lucrează prin dragoste {Galateni 
5, 6; / Tesaloniceni 1, 3). 

Deci, ţineţi minte că şi dracii au credinţă, dar numai 
credinţă cunoscătoare, şi vai de noi, păcătoşii, dacă ne vom 
asemăna cu ei, dacă numai vom crede că este Dumnezeu, dar nu 
vom lucra poruncile Lui! Se va împlini cu noi cuvântul care 
zice: „Mulţi vor zice Mie în ziua aceea: Doamne, Doamne, au 
nu cu numele Tău am vindecat, nu cu numele Tău am 
propovăduit? Şi voi zice către ei: Duceţi-vă de la Mine, 
blestemaţilor, în focul cel veşnic, nu vă cunosc pe voi!". Dar de 
ce? M-aţi cunoscut ca Dumnezeu şi aţi făcut chiar minuni în 
numele Meu, dar dacă n-aţi lucrat poruncile Mele, nu vă cunosc 
pe voi! 

Aşa, fraţilor, să nu ne asemănăm dracilor, care nu 
împlinesc poruncile lui Dumnezeu! Dar să vedem ce spune 
Evanghelia mai departe. 

Zice că acolo, lângă lac, păştea o turmă mare de porci. 
Evanghelistul Matei spune că era o turmă mare, iar celălalt 
evanghelist ne spune şi câţi porci erau: două mii de porci. Ia 
gândiţi-vă ce mare turmă era: două mii de porci care păşteau! Şi 
s-au rugat dracii: „Doamne, dacă ne scoţi pe noi din aceşti doi 
oameni, dă-ne voie să ne ducem în turma aceea de porci". Şi a 
ascultat Hristos rugăciunea dracilor şi a zis: "Mergeţi!". Şi 
îndată ce le-a dat voie, au intrat diavolii în turma de porci, şi s-a 
aruncat turma în mare şi s-a înecat. Oare de ce a ascultat 
Mântuitorul rugăciunea dracilor? A ascultat-o, fiindcă rânduia 
prin draci o pedeapsă celor ce aveau porcii. "Doamne - au zis 
dracii -, dacă ne scoţi din zidirea făcută după chipul şi 
asemănarea Ta, din oamenii aceştia care pot să fie Biserica Ta, 

după ce plecăm noi, nu-ţi cerem să ne ducem în alt om, în altă 
zidire după chipul şi asemănarea Ta, ci trimite-ne în porcii 
aceia". Dracii se odihnesc de aceea pururea în oamenii cei 
lacomi ca porcii, curvari şi preacurvari, care se tăvălesc în 
mocirla curviei ca porcii. De aceea au zis: "Dă-ne voie să ne 
ducem din oameni în aceste dobitoace care, deşi sunt ale Tale, 
sunt murdare, leneşe şi lacome, fiind chipul patimilor trupeşti la 
care noi îi învăţăm pe oameni". 

Şi a zis Hristos: "Mergeţi!". De ce le-a dat voie? Pentru 
că porcul este un animal greoi, leneş, lacom, mocirlos şi murdar, 
aşa cum e un om păcătos care se tăvăleşte în lăcomie, şi în beţie, 
şi în mocirla fărădelegilor curviei. Le-a dat voie, pentru a arăta 
simbolul omului în care locuiesc dracii. 

Dracii, temându-se de munca din gheena, şi-au zis: "O fi 
mai rău în porci şi în mare şi oriunde ne-am duce decât în om, 
dar numai în gheenă să nu ne trimită". Oare de ce se tem dracii 
de gheena? Am spus-o puţin mai sus, dar aci vom desluşi mai pe 
larg acest lucru. Iată de ce. Aţi citit în dumnezeiasca Psaltire 
cuvântul: „Paharul Domnului este neamestecat şi plin de 
amestecătură" {Psalmi 74, 7). Oare ce să fie asta? Paharul 
mâniei şi al iuţimii Domnului este, zice, neamestecat şi plin de 
amestecătură. Iată ce vrea să însemne aceasta, după mărturia 
dumnezeiescului tâlcuitor al Apocalipsului, Sfântul Andrei al 
Cezareei, care a dat cea mai înaltă tâlcuire la Apocalips. El pune 
în legătură cuvântul acesta cu muncile cele de după Judecată. 
Paharul Domnului, zice el, este amestecat cu vin, dar este 
totodată neamestecat şi plin de amestecătură. Ce vrea să spună 
aceasta? Focul iuţimii mâniei Domnului în veacul de acum, când 
vine asupra noastră, a tuturor popoarelor pământului, vine 
amestecat cu milă. De aceea spune că paharul este amestecat. 
Până la sfârşitul lumii, până în ziua Judecăţii, vor veni multe 
răni peste popoarele lumii: robie, războaie, foamete, secetă, 
boale, holeră, ciumă, turburări. Dar toate acestea vor veni 
amestecate cu mila lui Dumnezeu. Până în ziua Judecăţii, focul 

mâniei lui Dumnezeu vine amestecat pururea cu milă. Ne-a robit 
Dumnezeu, dar ne dezrobeşte. Ne-a îmbolnăvit, poate să ne 
ridice din boală, dacă ne rugăm. Vine peste noi secetă, dacă ne 
rugăm, o depărtează. Deci, cum zice Sfântul Maxim 
Mărturisitorul, "precum nopţile urmează zilelor şi zilele 
urmează nopţilor, aşa şi în veacul de acum, bucuriile urmează 
scârbelor şi scârbele vin iarăşi după bucurii". 

După bucurii vin necazurile şi după necazuri iarăşi 
bucurii. Nu se judecă Dumnezeu acuma deplin cu noi. Dar când 
va veni paharul iuţimii mâniei Domnului neamestecat? In ziua 
Judecăţii. Dar şi atunci, auziţi ce spune: "Că paharul Domnului 
este cu vin neamestecat şi totuşi plin de amestecătură". Ce vrea 
să zică? Atunci nu va mai fi amestecat paharul mâniei Domnului 
cu milă. Şi, totuşi, zice că va fi plin de amestecătură. Cum se 
tâlcuieşte? Iată ce spune dumnezeiescul Andrei: în ziua 
Judecăţii, iuţimea mâniei Domnului va veni şi peste draci, şi 
peste cei ce au făcut voia lor, peste toţi oamenii fără de milă, 
fără de cruţare. Dar amestecătura de care vorbeşte înseamnă 
mulţimea şi felurimea muncilor. Muncile nu vor fî la fel pentru 
toţi. Nu se va munci tâlharul şi curvarul la fel cu cel ce a jurat 
strâmb, sau cel ce ajurat la fel cu cel ce a hulit. Nu! Muncile vor 
fi veşnice, dar nu deopotrivă pentru toţi. Vor fi feluri şi feluri de 
munci, după cum fericirile raiului sunt iarăşi felurite. Căci zice 
Hristos: „Să nu se tulbure inima voastră, în casa Tatălui Meu 
sunt multe locaşuri. Eu Mă duc să vă pregătesc vouă loc". După 
cum în rai sunt multe locaşuri, aşa în iad sunt multe feluri de 
munci şi neasemănate chipuri de munci, pe care numai Unul 
Dumnezeu le ştie. în Apocalips, dumnezeiescul Ioan a văzut o 
carte cu şapte peceţi. Şi au plâns şi îngerii, şi oamenii, pentru că 
nimeni din oameni, nici din cer, nici de pe pământ, nu s-a putut 
afla să deschidă cartea cu şapte peceţi. Şi atunci a auzit un glas: 
Nu vă temeţi, cartea cu şapte peceţi o va deschide Mielul, Leul 
cel din seminţia lui Iuda, adică Iisus Hristos, care este însăşi 
înţelepciunea şi Cuvântul lui Dumnezeu. Ştiţi ce înseamnă car- 

tea cu şapte peceţi? Acelaşi Sfânt Andrei spune: prin cartea cu 
şapte peceţi se înţelege mintea lui Dumnezeu. Căci se spune: „Şi 
am văzut o carte mare cu şapte peceţi, pe care nimeni dintre 
oameni nu putea să o citească, nici s-o înţeleagă, şi în cartea 
aceasta erau scrise toate lucrurile, toate faptele, toate cuvintele şi 
toate gândurile oamenilor" (Apocalipsa 5, 1). 

Dacă ne-am cerceta pe noi şi am vrea să scriem viaţa 
noastră, câte am vorbit, şi câte am gândit, şi câte am lucrat, şi 
câte am auzit, şi câte am înţeles, ar trebui să facem numai pentru 
un om o carte mai mare decât zece vagoane. Atâta de felurit şi 
de repede gândeşte mintea omului! Deci, cum să cuprindă o 
carte cu şapte peceţi toate gândurile şi toate cuvintele 
oamenilor? Aceasta este deci o carte nemărginită, este 
înţelepciunea sau mintea lui Dumnezeu. In mintea Lui sunt 
cuprinse toate lucrurile, toate cuvintele, toate gândurile, tot ce 
am făcut înaintea Lui este scris acolo, că El este necuprins după 
duh, după înţelegere şi după minte. 

Fraţii mei, de aceea ziceau dracii: "Nu ne trimite, nu ne 
munci în gheena mai înainte de vreme, suntem noi munciţi 
destul, am căzut din darul Tău, am fost îngeri, eram fiinţe 
uşoare, luminoase, curate, neprihănite, ne îndulceam de slava Ta 
în ceruri, pururea vedeam faţa Sfintei Treimi, cât era cu putinţă 
nouă, înţelegeam teologia adâncă despre Tine. Şi apoi ne-ai dat 
jos din cer, stăm prin văzduh, ne-am băgat prin dobitoace, prin 
oameni, stăm în locuri spurcate, stăm în păduri, în pustie, în 
lacuri. Ne rugăm, lasă-ne aici, că-i destulă muncă, faţă de 
dregătoria, de cinstea noastră cea dintâi, nu ne trimite mai 
înainte de vreme în gheenă!". 

Iată cât se tem dracii de gheena! Cu atât mai tare ar 
trebui să ne temem noi şi să nu mai facem voia lor. De gheena se 
tem dracii foarte tare, căci ea este iadul pe care-1 vor moşteni de 
la Judecată pentru veşnicie, şi ei, şi toţi care vor face voia lor. 
Acolo paharul iuţimii mâniei Domnului va veni neamestecat cu 

mila. Dar să trecem mai departe, la celelalte învăţături din 
Sfânta Evanghelie. 

Şi s-au aruncat dracii cu turma de porci în mare, iar 
păstorii ei, văzând aceasta, au fugit cu spaimă în cetatea Gadara. 
Aţi văzut? S-au dus cu spaimă şi cu strigăt mare: "Oameni buni, 
ieşiţi să vedeţi, a venit un prooroc, a vindecat doi îndrăciţi de 
care nu se putea apropia nimeni! A scos dracii din ei şi i-a trimis 
în porci, dar iată ce au păţit porcii noştri, s-au înecat toţi în 
Marea Galileii!". 

S-au înecat în lacul Ghenizaret două mii de porci. 
Spaimă mare, căci era averea acelei cetăţi. Dar dreptatea lui 
Dumnezeu a îngăduit paguba pe care au suferit-o stăpânii 
porcilor şi fiindcă în cetatea gherghesenilor locuiau alături de 
păgâni şi evrei, care, deşi nu aveau aceeaşi credinţă cu păgânii 
cu care trăiau împreună, nu numai că hrăneau porci pentru 
negoţul lor, dar şi mâncau din cărnurile lor, călcând prin aceasta 
Legea lui Moise. Şi ce spune dumnezeiasca Evanghelie? Au 
ieşit toţi locuitorii cetăţii, cu mic cu mare, de la bătrân şi până la 
copil, căci îi cuprinsese spaima. Toţi se întrebau: "Cum a venit 
un vânt, a luat porcii şi i-a dus în mare, şi am rămas fără ei?! Ce 
putere are acest prooroc, care a scos draci cu cuvântul şi i-a 
băgat pe porci în mare?!". Dar frica lor a fost o frică bi- 
necuvântată? Fraţilor, frica Domnului cea curată - zice psalmis- 
tul - rămâne în veacul veacului. Dar este şi o frică rea, o frică 
pătimaşă. Căci zice proorocul: „Acolo s-au temut de frică, unde 
nu era frică". Aceasta este o frică rea, care întunecă mintea, şi pe 
aceasta o aveau gadarenii. Dacă era cealaltă frică, cea curată, a 
Domnului, ei, când ar fi văzut minunea aceasta, ar fi căzut cu 
toţii la Hristos şi ar fi spus: "Iartă-ne, Doamne, mântuieşte-ne, 
Doamne, credem în Tine!". Dar ce-au făcut gadarenii? I-au spus 
lui Hristos: "Du-Te din locurile noastre, du-Te de pe aici!", căci 
i-a cuprins frica. Aceasta este răsplata, mulţumirea gadarenilor, 
că le-a vindecat îndrăciţii şi le-a arătat puterea Sa în minunea 
săvârşită acolo. Aceasta este o frică rea, adusă de draci. 

Heruvimii şi Serafimii se cutremură în faţa Domnului, dar cu 
care frică? Cu cea curată. „Frică - zice Isaia proorocul - au 
Serafimii dimprejurul Domnului, din care fiecare are şase aripi, 
şi cu două îşi acoperă feţele, cu două picioarele şi cu două 
zboară şi umplu văzduhul, strigând cu glas mare: Sfânt, Sfânt, 
Sfânt Domnul Savaot, plin este cerul şi pământul de slava Lui!". 
Aceasta este bună, frica cea sfântă care rămâne în veacul 
veacului, şi peste îngeri, şi peste oameni, şi pe care să ne-o dea 
Dumnezeu şi nouă. E frica prin care omul, deşi se teme de 
Dumnezeu, II şi iubeşte. La gadareni n-a fost această frică, ci o 
frică pătimaşă, căci au zis: "Acest Hristos, Care a avut putere să 
trimită porcii în mare, va veni aici, ne va schimba obiceiurile şi 
credinţa, ne va pune cine ştie ce legi şi rânduieli, şi ne va 
pedepsi pentru păcatele noastre. Mai bine să-i spunem să plece 
de aici. Să nu mai pricinuiască cine ştie ce pagube, cu minunile 
chiar, aşa cum ne-a pricinuit până acum". Era frică rea, frică 
pătimaşă. Numai o frică este binecuvântată: frica de Dumnezeu, 
cea care ne aduce la picioarele Lui, ca să ne rugăm Lui. 

Frica prin care ne temem să nu păgubim în avere, să nu 
pătimim ceva rău în lumea aceasta, este frica de diavol. Această 
frică au avut-o gadarenii, de aceea L-au rugat pe Hristos să-i 
părăsească. Şi Mântuitorul, blând şi prea bun, văzând 
împietrirea, necredinţa lor, nemulţumirea lor, răutatea lor, S-a 
suit în corabie şi S-a dus în cetatea Sa. Care-i cetatea lui 
Hristos? Mântuitorul s-a născut în Betleem. Dar ştiţi că a crescut 
în Nazaret până la 30 de ani, iar de la 30 de ani, când S-a 
botezat, nu mai stătea nici în Betleem, nici în Nazaret, ci în 
Capernaum, lângă Marea Galileii. Deci, S-a dus în cetatea Sa de 
lângă mare. 

Iubiţi credincioşi, să mai tragem încă o învăţătură din 
Evanghelia de astăzi şi apoi vom încheia. 

Din această Evanghelie noi am putea trage mii de 
învăţături, din fiecare cuvânt, şi am putea face multe predici 

despre ea. Dar nu putem să ne lungim prea mult, ci trebuie să 
scurtăm cuvântul. 

Să ţineţi minte: Evanghelia de astăzi e de cel mai mare 
folos pentru oamenii nemulţumitori. Vai de omul acela care, 
când Dumnezeu îi face un bine, îl uită! 

Se află un om în război pe front; cad proiectilele în 
stânga şi în dreapta, cad obuzele, trag mitralierele, se 
bombardează, nu se vede de foc şi de flăcări. Şi omul nostru 
zice: "Doamne, dacă mă scoţi de aici, călugăr mă fac. Doamne, 
dacă mă scoţi de aici, toată averea mea o dau săracilor. Doamne, 
dacă oi scăpa, nu mai fumez, nu mai trăiesc cu femeia altuia". 
Face mii de făgăduinţe lui Dumnezeu când este în primejdie şi 
necaz. Dar când a venit acasă uită tot şi, în loc să-I mulţumească 
lui Dumnezeu că 1-a izbăvit, se face ca o aspidă surdă, care-şi 
astupă urechile de la orice îndemn bun. 

Altul vrea să facă o casă şi, când porneşte, spune: 
"Doamne, ajută-mi să capăt lemn, să pot scoate autorizaţie de la 
conducere, să pot căpăta piatră, să câştig un ban, să găsesc de 
lucru. Ajută-mi, Doamne, să fac casa". Şi când a terminat-o, în 
loc să aducă mulţumire lui Dumnezeu, uită, se pune pe băut, 
intră într-însa beat şi înjurând. Aceasta este mulţumirea lui faţă 
de Dumnezeu, Care 1-a ajutat să înalţe casă. Uită că i-a dat 
mijloace şi putere să o ridice. Altul vrea să-şi mărite, să-şi 
însoare copiii, altul să scape de o judecată - şi face făgăduinţe 
mari: "Am să fac, Doamne, aşa, dacă mă vei scoate la liman"; 
dar, după ce 1-a scos, a uitat tot. 

Bine a zis Sfântul Isihie Sinaitul: „Precum apa stinge 
focul, aşa uitarea stinge lucrarea cea bună din minte". 
Dumnezeu ne face pururea bine, iar noi uităm. El ne-a dat minte, 
viaţă, sănătate, trup, lumină, căldură, apă, ploi, hrană, dulceţuri, 
poame de tot felul, vin, untdelemn, grăsime. Tot ce avem e de la 
El, cum zice apostolul: „Toate de la El şi prin El şi întru El 
sunt". Şi iarăşi: „Ce ai, omule, ce n-ai luat?". Ce ai, omule? Ai 
trup, minte, sănătate, ochi, livezi, vite, păsări, libertate. Şi din ce 

ai, ce n-ai luat de la Dumnezeu? Şi dacă le-ai luat, de ce te 
mândreşti, ca şi cum ar fi ale tale proprii? Toate sunt de la 
Dumnezeu şi întru El. Căci zice apostolul: „Intru El şi prin El ne 
mişcăm." Deci, dacă toate sunt de la Dumnezeu, şi prin El, şi 
întru El, ce mai este al nostru? „Şi voi - zice - sunteţi ai Lui şi 
răscumpăraţi cu sângele Lui". 

Şi cât ar trebui să-L iubim pe Dumnezeu? Câtă 
nemărginire şi neţărmurire de dragoste are Sfânta Treime! Iar ea 
ne cere în porunca întâi: „Să iubeşti pe Domnul Dumnezeu tău 
din toată inima ta, din tot cugetul şi din toată puterea"; adică din 
inima noastră, din suflet, din cugetare, minte şi virtute, şi cu 
trupul, adică cu toată fiinţa. Dar de ce? Pentru că El ne-a dat-o şi 
fiinţa noastră nu se poate despărţi de El, nici nu poate creşte, 
nici nu poate să se mişte fără El. Şi dacă atâtea daruri avem de la 
Dumnezeu şi atâtea bunătăţi, pururea trebuie să-i mulţumim, 
pururea să umplem gura noastră de mulţumire. Azi dimineaţă o 
femeie a plătit două pomelnice pentru vii şi zice: "Mulţumim 
Prea Sfântului Dumnezeu pentru binefacerile Lui, că ne-a ajutat 
nouă". Sunt şi suflete recunoscătoare. Ştiţi ce a făcut femeia 
aceea? L-a mişcat pe Dumnezeu ca să-i facă şi mai mult bine. 
Căci aşa spune Sfântul Isaac Şirul: „Dacă-I mulţumeşti lui 
Dumnezeu pentru puţin, II mişti să-ţi facă şi mai mare bine". El 
zice aşa: "Dacă tu, omule, îmi mulţumeşti pentru puţin, pe urmă 
Eu am să-ţi fac şi mai mare bine, şi în veacul de acum, şi în cel 
viitor". Deci, fericit şi de trei ori fericit este creştinul care 
mulţumeşte lui Dumnezeu în toată vremea pentru binefacerile 
Lui. 

Aşa, Abel, la începutul zidirii, a adus jertfele curate ale 
oilor, ca jertfă de mulţumire lui Dumnezeu {Facerea 4, 4). Aşa 
Noe, după potop, a adus jertfă de mulţumire că a scăpat de apele 
potopului. Şi zice dumnezeiasca Scriptură că a căutat Dumnezeu 
spre Noe şi spre arderile şi spre jertfele lui, şi le-a mirosit întru 
miros de bună mireasmă {Facerea 8, 20). De ce? Pentru că şi 
Abel şi Noe au adus jertfe de mulţumire. Acela a adus că i-a dat 

Dumnezeu oi, cestălalt că 1-a scăpat Dumnezeu de potop. 
Avraam a adus şi el de trei ori jertfă de mulţumire şi a făcut trei 
jertfelnice: unul la stejarul cel înalt din Sichem, al doilea la 
Betel şi al treilea în pământul Hebronului, pentru că 1-a 
blagoslovit Dumnezeu şi i-a spus: „Avraame, Avraame, voi 
înmulţi sămânţa ta ca stelele cerului". Şi I-a adus jertfă de 
mulţumire, ba l-ar fi adus la urmă şi pe Isaac jertfă, cea mai 
înaltă jertfă pe care ar fi putut să o aducă, mulţumind lui 
Dumnezeu; el n-ar fi cruţat nici pe unicul născut fiu al său, pe 
care 1-a câştigat de la Dumnezeu la bătrâneţe. Isaac a adus şi el 
jertfă de mulţumire. Şi Dumnezeu i-a înnoit făgăduinţa pe care i- 
o făcuse tatălui său şi a zis: "Pentru Avraam, robul Meu, voi 
înmulţi sămânţa ta" {Facerea 18, 18). Iacov, de asemenea, a adus 
jertfă lui Dumnezeu în Sichem şi a înălţat stâlp şi jertfelnic, 
pentru că 1-a scăpat Dumnezeu din mâna lui Esau, fratele său, şi 
s-a întors de la Laban, cel lacom de bani. Şi spunea: "Cu toiagul 
acesta am trecut Iordanul, Doamne, şi acum mă întorc cu două 
tabere" {Facerea 32, 10). 

A adus jertfa de mulţumire şi Moise, când se bătea cu 
Amalic şi 1-a biruit în pustie {Ieşirea 33, 7). A adus jertfă de 
mulţumire Isus al lui Navi, când a cucerit cetatea Ierihonului, 
unde erau grupaţi cei şapte împăraţi {Isus Navi 8, 30). A adus 
jertfă de mulţumire Samuil, când i-a ajutat Dumnezeu să facă 
pace cu amoreii, şi a zidit jertfelnic Domnului în Armatem 
{I Regi 7, 12-17). Şi nu ne ajunge vremea să spunem câţi au adus 
jertfe de mulţumire lui Dumnezeu. 

Auziţi pe apostolul Pavel, care spune: „Neîncetat vă 
rugaţi, întru toate mulţumiţi" {Efeseni 5, 20; Coloseni 3, 15-17). 

Deci, fraţii mei, să vă rămână în inimi scris din 
Evanghelia de astăzi: 

Totdeauna când îţi ajută Dumnezeu să faci un gard, o 
fântână, un grajd, o casă, o punte, să măriţi o fată, să însori un 
băiat, să-ţi iei un loc de casă, să-I aduci lui Dumnezeu jertfa de 

mulţumire şi să-I mulţumeşti din toată inima, căci prin aceasta II 
pleci pe Dumnezeu să-ţi facă mai mare bine în viitor. 

Iar dacă nu-I veţi aduce mulţumire, şi dacă veţi uita 
binefacerile Lui, veţi fi asemenea gadarenilor de astăzi, care au 
gonit pe Mântuitorul din cetatea lor, ca şi cum aţi zice: "N-avem 
nevoie de Tine, nu vrem să-Ţi mulţumim Ţie pentru minunile 
Tale şi pentru puterile Tale, nu vrem să primim binefacerile 
Tale!". Să nu fie! 

Dumnezeu şi Prea Curata Lui Maică şi toţi Sfinţii să ne 
ajute tuturor să-I mulţumim pururea lui Dumnezeu din toată 
inima pentru binefacerile Lui. AMIN! 

PREDICA DESPRE 
DRUMUL SUFLETULUI DUPĂ MOARTE 

Pomenirea morţilor o făceau creştinii demult la Liturghia 
Sfântului Iacov (cf. Sfântul Simeon Tesaloniceanul, IX, 72 şi 
cap. VI, p. 375), întâia Liturghie, care se întocmise încă din 
timpul celui dintâi episcop al Ierusalimului. In ea se rânduise 
slujbă specială pentru morţi. Dar mai târziu, rânduindu-se alte 
slujbe pentru morţi, s-a văzut cât de mare folos aduc cele 
patruzeci de panahizi pentru cei răposaţi. S-au descoperit multe 
taine. 

De aceea vă voi spune mai întâi care este pricina pentru 
care se face pomenire la trei zile după moarte, apoi la nouă zile 
şi la patruzeci de zile. Pe urmă, dacă va rândui Dumnezeu, vă 
voi mai spune nişte istorioare în legătură cu cele patruzeci de 
panahizi şi patruzeci de Liturghii. Acestea le spun după 
învăţăturile Sfinţilor Părinţi şi după descoperirile ce s-au făcut 
unor Sfinţi. Iată, dar, ce se întâmplă cu sufletul omului după ce 
moare, până la vremea de patruzeci de zile: 

în ziua întâi când moare omul, sufletul lui stă acolo 
unde a ieşit din trup, şi dacă trupul este acolo, îl ţine îngerul de 
la botez lângă trup timp de 24 de ceasuri. Să zicem că trupul e 
pe o laiţă sau în sicriu, sau pe catafalc, sau pe o masă. îngerul 
nostru de la botez, care este ajutătorul nostru până la moarte, ne 
păzeşte şi stă o zi şi o noapte lângă trup. E ca şi cum ai avea o 
haină pe care ai purtat-o mulţi ani şi, când s-a învechit, te-ai 
dezbrăcat de dânsa şi o laşi pe un pat sau în cui, şi te uiţi la ea 
că-i ruptă şi veche, şi-ţi aduci aminte: cu haina asta am fost şi la 
nuntă, şi la biserică, şi la târg, sau atunci şi atunci. Cam aşa se 
întâmplă şi cu sufletul când se dezbracă de trup. Trupul este o 
haină în care a stat sufletul, sau o casă a lui. In ziua întâi când se 
dezbracă de această haină a trupului, sufletul se mai uită la ea, 

înainte de a se despărţi pentru multă vreme unul de altul. Dar îl 
mai ţine şi îngerul de la botez lângă haina aceasta cu care a fost 
îmbrăcat. 

Şi se minunează sufletul foarte când vede cum se des- 
compune trupul lui şi ce miros dezgustător împrăştie, şi nu-i 
vine a crede că a stat în acest lăcaş de care nu se alege nimic. 
Acum îşi aduce aminte de ceea ce spune proorocul David: 
„Scoate, Doamne, din temniţă sufletul meu, ca să se 
mărturisească numelui Tău". Şi-i arată îngerul: "Vezi, suflete, 
trupul acesta care se descompune? Cu acesta ai fost în căile cele 
bune, dar pentru acesta ai făcut şi atâtea păcate; cu acesta ai 
făcut metanii, cu acesta ai mers în biserică, dar cu acesta ai fost 
şi la desfrâu, şi la beţii, şi la jocuri, şi la nunţi, şi la furat, şi la 
distracţii, şi la alte răutăţi". La toate acestea stă şi cugetă 
sufletul. Căci sufletul după moarte - după ce iese din trup - lu- 
crează mai repede ca fulgerul, căci este fiinţă raţională şi gândi- 
toare, şi nu mai e îngreunat de trup. Şi de aceea îşi aminteşte cu 
mare iuţeală nu numai de cuvintele pe care le-a vorbit în viaţă, ci 
şi de toate gândurile pe care nu le-a vorbit (cf Uşa pocăinţei, 
cap. 3, p. 252). Dacă omul ţine minte acum ce a grăit când era 
copil, sau ce a gândit de multe ori, cum nu-şi va aminti cu mult 
mai uşor de toate atunci când se dezbracă de această ţarină a 
trupului, care este o grosime mare pe el? 

Deci 24 de ceasuri ţine îngerul de la botez sufletul lângă 
trup, cu puterea lui Dumnezeu, ca să-i arate încă o dată lăcaşul 
în care a vieţuit pe pământ; şi-i spune: "Să ştii, suflete, că atunci 
când va suna trâmbiţa cea mare a Judecăţii, cum spune 
apostolul, ai să te îmbraci din nou cu acest trup şi vei sta 
dinaintea Dreptului Judecător, ca să dai seama de cele ce ai 
lucrat - cum zice apostolul - în trup, fie bune, fie rele". Acestea 
se întâmplă în ziua cea dintâi. Noi plângem pe cel mort că ne-a 
părăsit, dar el e încă de faţă. Ziua întâi stă lângă trup. 

In ziua a doua după moarte, se întâmplă un lucru mai 
înfricoşat. Se întâmplă ceea ce spune proorocul David: „Pentru 

ce mă tem în ziua cea rea, când mă va înconjura fărădelegea 
vrăjmaşilor mei?" {Psalmi 48, 5). Adică, tot ce ai lucrat în viaţă, 
ţi se arată deplin şi concret în ziua a doua. In această zi, îngerul 
păzitor duce sufletul pe unde a umblat toată viaţa, chiar dacă ar 
fi înconjurat el globul pământesc de o mie de ori. Sufletul merge 
ca gândul şi ca fulgerul. De ar fi trăit omul cât de mult, sufletul 
se duce pe unde a trăit, căci merge cu mare repeziciune. Vezi, 
când ne mai rugăm cu gândul, acum sunt în cer, acum sunt 
înapoi. Nici n-am pronunţat bine ceva cu limba şi gândul a luat- 
o înaintea limbii. Aşa de repede merge şi sufletul după ce iese 
din trup. 

Şi îngerul care îl însoţeşte îi spune: "Iată, suflete, aici ai 
curvit, aici ai furat, aici ai băut, aici ai glumit, aici ai râs, aici te- 
ai îmbătat, aici te-ai mâniat, aici ai vorbit vorbe murdare, aici ai 
jucat, aici ai chiuit, aici ai făcut cu ochiul, aici ai bătut din 
palme, aici ai fost în cârciumă şi ai pus lăutarii să-ţi cânte". Pe 
urmă îi arată şi cele bune: "Iată, aici ai făcut metanii, aici ai 
plâns, aici ai mers la Sfânta Liturghie, aici ai ajutat pe un sărac, 
aici ai ajutat pe cineva care era bolnav, aici ai cercetat pe unul 
din temniţă, aici ai ascultat Sfânta Liturghie, dincoace ai ascultat 
predica, aici ai cântat o cântare religioasă, aici ţi-a fost milă de 
un om necăjit". Şi-i arată aşa, pas cu pas, minut cu minut, unde a 
fost şi ce a făcut, şi sufletul rămâne încremenit când vede că-i 
arată aşa de bine toate mişcările. Şi nu poate zice nimic, pentru 
că tot ce-i spune a făcut cu adevărat şi o ştie. îngerul îi arată 
toate cele făcute de el cât timp a fost în trup şi sufletul 
recunoaşte toate. Cum să nu fie adevărat, dacă îngerul a călătorit 
cu el, a fost pe umărul lui, în chip nevăzut, şi a scris toate 
împrejurările vieţii şi gândurile lui? 

Iar în ziua a treia se întâmplă un lucru mai înfricoşat. In 
ziua aceasta i se dau sufletului încă şase îngeri, care cu cel de la 
Botez sunt şapte, şi îşi începe călătoria spre cer, că are de trecut 
vămile văzduhului. Sunt 24 de vămi, pe unde trebuie să treacă 
sufletele noastre. La ele suntem cercetaţi de cele mai mari 



137 

căpetenii ale iadului pentru toate faptele, toate cuvintele şi toate 
gândurile (vezi Tainele vieţii viitoare, cap. 3, p.93). Şi sufletul 
trece pe la vămi însoţit de cei şapte îngeri, ca fulgerul, şi dracii îi 
arată toate relele câte a făcut, dacă nu le-a spovedit. Dacă omul 
s-a spovedit curat la duhovnic, Duhul Sfânt a şters de pe 
zapisele drăceşti păcatele pe care le-a făcut omul cu lucrul, sau 
cu cuvântul, sau cu gândul, sau cu voia. I le-a şters dacă le-a 
spovedit, i-a părut rău de ele şi a încetat de a le mai face. In 
acest caz, diavolii scot zapisele, dar când se uită la ele, le văd că 
sunt albe. Dar dacă nu s-a mărturisit, sau nu s-a mărturisit curat, 
le văd scrise. Şi-i arată: "Vezi aici ce-ai făcut?". Iar cele 24 de 
vămi încep cu vama păcatelor celor mai obişnuite ale noastre: cu 
păcatele vorbirii deşarte. Căci cine e atât de stăpân pe limbă să 
nu zică vreo vorbă deşartă? Se ştie cât este de aplecat omul să 
vorbească de rău şi să spună glume. De aceea, ca să treci prima 
vamă uşor, când te duci la spovedanie, întâi aceasta s-o spui: 
"Părinte, am vorbit vorbe deşarte"! A doua vamă este a 
minciunii; a treia - a vorbirii de rău, a clevetirii; a patra - a 
lăcomiei... şi aşa mai departe, căci nu este timp să vi le spun pe 
toate. Sufletul trece prin toate vămile, căci [nimeni şi nimic] nu-1 
poate opri, pentru că trebuie să se ducă în ziua a treia la 
Dumnezeu. Dar i se arată fiecăruia păcatele lui şi ştie că după 
patruzeci de zile are să cadă jos de la vama cutare, adică are să 
se ducă la muncile veşnice, dacă nu s-a mărturisit şi nu s-a 
pocăit de fărădelegile lui. Deci, în ziua a treia, după ce a trecut 
vămile, însoţit de cei şapte îngeri, sufletul ajunge la Prea Sfântul 
Dumnezeu, la Scaunul Prea Sfintei şi de viaţă făcătoarei Treimi. 
Atunci ajunge prima dată sufletul la Dumnezeu, fără trup. Deci 
Biserica, ca o mamă bună şi duioasă, a treia zi după moarte, face 
pomenire celui mort. Nu ştiu dacă la dumneavoastră este acest 
obicei, ca atunci când se vine de la înmormântare să se facă 
masă acasă, întru pomenirea celui adormit. E bine să o faceţi 
aceasta, că aşa e regula Bisericii. Când se vine de la 
înmormântare, e bine să se facă o mică masă, să se dea de 

pomană haine ale mortului, să se dea de pomană mâncare, să se 
facă ceva rugăciune şi pomenire pentru sufletul care s-a dus 
dintre cei vii. 

Pentru ce se face această pomenire de trei zile? Pentru că 
sufletul a ajuns prima dată la Dumnezeu şi e bine să ne rugăm ca 
Dumnezeu să-1 binecuvânteze cu linişte şi cu pace şi cu darul 
Sfântului Duh. 

Iar din ziua a treia sufletul trebuie să treacă prin rai şase 
zile. Cel păcătos trece prin rai ca şi cel drept. Dar vai şi amar 
câtă deosebire este între unul şi altul! Cât se bucură cel drept 
când trece prin rai, când ştie că are să moştenească raiul, şi cât 
se scârbeşte cel păcătos, când vede ce a pierdut. Sufletul trebuie 
să treacă şase zile prin rai, însoţit de îngerii cei buni, ca să vadă 
toate frumuseţile raiului. Şi deşi merg cu iuţeala gândului, nu 
pot dovedi să le vadă pe toate, că raiul e nemărginit. Acolo vede 
sufletul raiul desfătării, acolo - pământul celor blânzi, acolo - 
palatul Noului Sion, acolo - mireasa Mielului (cum se spune la 
Apocalips), acolo - Ierusalimul cel ceresc, acolo - sânul lui 
Avraam, şi toate câte le pomeneşte dumnezeiasca Scriptură 
despre rai; vede atâtea frumuseţi, cum zice apostolul Pavel, vede 
cele ce ochiul nu le-a văzut şi urechea nu le-a auzit şi la inima 
omului nu s-au suit, căci acestea a pregătit Dumnezeu celor ce-L 
iubesc pe Dânsul (Luca 23, 43; II Corinteni 12, 14; Apocalipsa 
2, 7). Numai o floare din rai - zice unul din sfinţi - dacă ai 
aduce-o pe faţa pământului, n-o poţi cumpăra cu toate comorile 
lumii, atâta-i de frumoasă! Acolo, cum zice Marele Vasile, 
florile pururea înfloresc şi niciodată nu se veştejesc 
(Hexaimeron). Şi atâta mireasmă şi atâta frumuseţe şi atâta 
cântare este acolo, şi atâta lumină, atâta bucurie, atâta dreptate şi 
atâta pace întru Duhul Sfânt, şi atâta mângâiere duhovnicească, 
încât este cu neputinţă limbii celei de ţărână a omului să poată 
povesti ce vede sufletul acolo. Şi văzând sufletul aceste 
frumuseţi, aceste minunăţii, când trece prin rai, dacă ştie că a 
făcut fapte bune şi a murit mărturisit şi împărtăşit cu Prea 

Curatele Taine şi împăcat cu Biserica, are mare bucurie, căci 
simte că după patruzeci de zile va fi rânduit undeva pe acolo, 
până la dreapta Judecată, şi are să se veselească de atunci 
înainte. Dar dacă se ştie păcătos, îşi zice: "Vezi ce ai pierdut? 
Prost am mai fost şi păcătos am mai fost, rău şi nebun am mai 
fost! Cum am făcut numai voia trupului cel de ţărână, a cărnii 
aceleia pe care o mănâncă acum viermii în pământ, şi cum am 
pierdut eu aceste frumuseţi care nu sunt pentru o mie de ani, nici 
pentru milioane de ani, ci pentru veşnicie!". Şi-i pare foarte rău. 
Iar îngerul de la botez îi spune: "Suflete, de câte ori îţi spuneam 
eu ţie: lasă păcatul, părăseşte fumatul, beţia, înjurătura, 
desfrânarea, furatul - şi nu m-ai ascultat! Iată că de acum ai 
pierdut aceste frumuseţi, de care nu te-ai făcut vrednic nici să le 
vezi, dacă nu voia Dumnezeu să-ţi îngăduie să vezi ce ai 
pierdut". 

Şi aşa merge şase zile prin rai; şi cu cele trei zile care au 
trecut până a ajuns la cer, la Scaunul Prea Sfântului Dumnezeu, 
se fac nouă zile. Iar în ziua a noua, sufletul este adus de înger a 
doua oară la Scaunul Prea Sfintei şi de viaţă făcătoarei Treimi. 
Şi de aceea se face pomenirea celor morţi la nouă zile (Viaţa 
repausaţilor noştri, p.23). Atunci se roagă Sfânta Biserică, 
mama noastră cea duhovnicească, pentru fiul ei, pentru sufletul 
acela care a fost botezat în cristelniţă în numele Sfintei Treimi, 
ca Dumnezeu să caute cu milă şi cu îndurare asupra lui, când 
vine a doua oară să se închine. 

Şi după ziua a noua, când vine a doua oară să se închine 
la Scaunul Prea Sfintei Treimi, sufletul este blagoslovit de 
Dumnezeu şi este trimis să meargă prin iad treizeci de nopţi şi 
treizeci de zile. Şi merge prin iad cu iuţeala fulgerului şi nu mai 
pridideşte să vadă atâtea munci şi atâtea chinuri cu care se 
muncesc sute de popoare care n-au cunoscut pe Dumnezeu şi 
mii şi milioane de creştini care, deşi L-au cunoscut, L-au supărat 
şi n-au făcut voia Lui. Şi când trece prin iad, i se dau sufletului 
un fel de îngeri, care sunt un fel de gardă a lui Dumnezeu, 

numiţi zapcii. Şi îngerul de la botez merge cu el neîncetat. Iar 
aceia au culoarea aripilor ca razele soarelui când apune. Şi 
numai unul din ei este mai înfricoşat la vedere decât toate 
muncile iadului. Şi aceştia sunt garda, care păzeşte sufletul când 
are să treacă prin iad, că acei diavoli mare ură au pe sufletul 
nostru. 

Şi trece prin iad treizeci de zile şi treizeci de nopţi, şi 
acolo vede ce a spus Mântuitorul în Evanghelii: vede gheena, 
vede tartarul, unde zice Mântuitorul că focul celor de acolo nu 
se stinge şi viermele lor nu doarme, şi unde e scrâşnirea dinţilor. 
Acolo vede iadul cel mai de jos şi fântâna adâncului, acolo vede 
iezerul cel de foc, cum se spune în Apocalips, şi toate muncile 
cele nenumite şi negândite, care nu se pot spune de vreo limbă; 
şi aude mii şi miliarde de glasuri, care ţipă, şi se vaită, şi se 
muncesc; şi vede feţele cele urâte ale dracilor pe care, dacă le-ar 
vedea omul cât este în viaţă, nu mai poate rămâne sufletul în 
trup, ci sare din trup şi rămâne mort într-o clipă. 

Şi trec aşa treizeci de zile. Şi dacă sufletul se ştie pe sine 
drept, are mare îndrăzneală, căci îi spune îngerul de la botez: 
"Vezi, suflete, dacă m-ai ascultat pe mine, dacă ai fost blând, şi 
milostiv, şi postitor, şi ai mers la biserică, şi i-ai iertat pe cei 
care ţi-au greşit, şi te-ai păzit de păcatele grele, de moarte, iată 
de ce munci, care sunt pentru vecii vecilor, ai scăpat!". Iar dacă 
se ştie păcătos, plânge cu amar, căci ştie că într-una din acele 
munci va fi rânduit şi el până la Judecata de apoi, ba şi după 
Judecată, dacă nu mai are cine să-1 pomenească şi să-1 scoată. 

Şi după ce trece treizeci de zile prin iad, în ziua a 
patruzecea sufletul este adus de îngeri a treia oară la Scaunul 
Prea Sfintei şi de viaţă făcătoarei Treimi. De aceea, în ziua a 
patruzecea se face pomenire de patruzeci de zile pentru cel mort. 
Şi atunci se face judecata particulară a sufletului, adică judecata 
prin care rânduieşte Dumnezeu unde va sta sufletul până la 
judecata universală, sau la bine, sau la rău. 

Iată v-am arătat drumul sufletului până la patruzeci de 
zile, ca să ştiţi de ce faceţi pomenirea la trei zile, la nouă zile şi 
la patruzeci de zile. Şi după patruzeci de zile, după ce a fost 
judecat sufletul în chip provizoriu şi rânduit unde va sta până la 
Judecata din urmă, de a nimerit în iad, mai rămâne o portiţă 
deschisă, ca să poată ieşi de acolo. Dacă el a murit împăcat cu 
Biserica, dar nu cu totul afundat în păcate grele, căci s-a 
spovedit, dar n-a apucat să facă vreun canon, Biserica poate 
mijloci - prin neamurile lui, prin dumnezeiasca Liturghie, prin 
pomeniri şi prin slujbe - să-1 scoată de acolo, să-1 ducă la 
bucuria cea fără de margini. Iar dacă nu are neamuri bune şi 
credincioase, şi dacă acestora nu le pasă de el, rămâne acolo să 
se muncească până la Judecata din urmă, şi de atunci mai 
departe în vecii vecilor, fără de sfârşit. 

Acum am să vă spun o istorioară despre puterea celor 
patruzeci de panahizi, care stau în legătură cu cele spuse până 
acum. 

Odinioară s-a întâmplat un război mare între bizantini şi 
perşi. Căci împărăţia greco-romană s-a întins până în Asia, 
departe, lângă hotarele perşilor. Şi în războiul acesta care a fost 
între perşi şi bizantini, o mulţime de creştini, întâmplându-se 
prin voia lui Dumnezeu să fie bătuţi, au rămas prizonieri la 
perşi. Şi perşii, după ce i-au luat prizonieri pe creştini, i-au legat 
în lanţuri, i-au trecut în ţara lor şi, ca să-i muncească mai mult, i- 
au pus să facă un tunel unde aveau să bage proviziile de război 
sau alte lucruri. Şi săpând acolo prizonierii creştini, prin 
rânduiala lui Dumnezeu, s-a întâmplat de s-a dărâmat tunelul. Şi 
când s-a dărâmat tunelul, i-a omorât pe toţi. Dar ce s-a 
întâmplat? Unul singur a rămas viu. Căci s-a întâmplat că acolo 
unde a căzut muntele deasupra lui, au fost două pietre mari, 
uriaşe, şi pietrele acelea s-au aşezat colţ la colţ, şi dedesubtul lor 
a rămas o încăpere mare, că puteau să stea în ea douăzeci de 
oameni. Dar ce folos că a rămas acolo? Avea el oleacă de aer, că 
era încăpere mare, dar n-avea lumină, nici mâncare, nici băutură, 

şi nici nu ştia nimeni că a mai rămas un om în viaţă acolo sub 
munte. Apoi şi fiindcă erau prizonieri străini, nu s-au mai 
îngrijit să-i scoată pe cei morţi şi să dea astfel şi peste cel rămas 
în viaţă. Că dacă ar fi fost vorba de niscai din ţara lor, s-ar fi silit 
să-i scoată, dar aşa, nu s-a mai gândit nimeni la asta, ci i-a lăsat 
morţi acolo pe toţi. Iar acela, săracul, a rămas şi el acolo. Dar era 
foarte credincios, având femeie acasă, care era şi mai cre- 
dincioasă decât dânsul. Venind curând după înfrângere la satul 
lor unul din tovarăşii lui de arme, femeia 1-a întrebat: "Pe 
bărbatul meu nu l-ai văzut?". El zise: "Bărbatul tău a fost prins 
de perşi împreună cu alţii şi am auzit că i-au pus să sape un 
tunel, şi a căzut tunelul peste ei şi au murit". 

Biata femeie, dacă a auzit că bărbatul ei a căzut prizonier 
şi a murit, ca o creştină bună ce era, zise: "De acum să-i fac cele 
patruzeci de parastase sau panahizi". Şi s-a gândit ea: "Să încep 
chiar de pe acum". 

El a stat săracul o vreme îngropat acolo sub pământ; şi la 
capătul a mai multe zile slăbise şi ajunsese aproape de moarte. 
Femeia, îndată ce a aflat cele pentru bărbatul ei, s-a dus la 
biserică şi a adus jertfă pentru pomenirea lui. Atunci, în 
vechime, Sfânta Liturghie se slujea la sate aşa cum se slujeşte la 
noi la mănăstire, adică zilnic. Dar în vremea aceea, nu ca azi, 
veneau toţi creştinii la biserică, cum se spune în Faptele 
Apostolilor (2, 42), că „erau pururea zăbovind în biserică şi întru 
frângerea pâinii". Ea a început să-i facă parastasele şi să-i aducă 
la biserică un sfert de litru de vin, o prescură şi câteva lumânări 
pentru parastas. Preotul scotea la Liturghie şi o părticică pentru 
robul lui Dumnezeu care murise, după cum i-a spus femeia. Dar 
ce s-a întâmplat? Dumnezeu voia să descopere puterea celor 
patruzeci de panahizi. Ce s-a întâmplat, dar? Bărbatul vedea în 
fiecare zi, cam pe la ora 10 dimineaţa, că venea un tânăr 
îmbrăcat în alb, despica muntele ca fulgerul şi aducea câteva 
lumânărele, o sticlă de vin şi o prescură, i le lăsa acolo, apoi 
dispărea. Şi s-a gândit el: „Măi, săraca femeia mea, Dumnezeu 

s-o întărească, îmi poartă parastasele, că ea crede că am murit!". 
Şi el ce făcea? Aprindea lumânările şi la lumina lor mânca 
prescura şi bea vinul adus. Şi cât avea lumină, de mânca 
prescura şi bea vinul, era foarte mulţumit. Iar pe urmă sta la 
rugăciune şi mulţumea lui Dumnezeu de purtarea lui de grijă, 
că-i trimite lui acolo, sub pământ, cele ce duce femeia lui la 
biserică. Şi se gândea el în mintea lui: „Femeia îmi face 
parastasele. Dar ce are să se întâmple mai târziu? Ştiu că până la 
patruzeci de zile are să-mi aducă acestea aici îngerul Domnului. 
Dar după patruzeci de zile, ce are să se întâmple oare cu 
mine?!". 

Şi s-a întâmplat că femeia a făcut parastasele douăzeci 
de zile, şi la douăzeci de zile a avut treabă să se ducă la cireada 
cu vaca, cum se duce la ţară dimineaţa, şi a întârziat să ducă 
atunci coliva la biserică. A pus ea deoparte tot ce să ducă, dar, 
întârziind, şi-a zis: „Las' că oi duce mâine, că azi nu mai am 
timp!". Şi în ziua aceea nu i-a adus lui îngerul prescura, vinul şi 
lumânările. Şi el a început a plânge, zicând: „Vai de mine, mi se 
pare mie că soţia mea numai douăzeci de panahizi mi-a făcut! 
Azi n-a mai venit îngerul Domnului să-mi aducă prescura, vinul 
şi lumânările". Dar ea, biata femeie, dacă n-a dus în ziua aceea 
coliva, a adus a doua zi două. Şi a doua zi a venit îngerul 
Domnului şi i-a adus mai multe lumânări, două sticle cu vin şi 
două prescuri. Şi s-a bucurat el tare, când a văzut că femeia are 
de gând să-i facă patruzeci de panahizi. Şi a mâncat acolo, a 
băut, s-a luminat iar cu lumânările acelea. Şi se gândea el: 
„Doamne, Dumnezeule, dacă atâta milă şi atâta îndurare ai făcut 
cu mine, aicea sub pământ, sub muntele acesta purtându-mi de 
grijă, cu ce să-ţi răsplătesc eu, ce pot eu, om păcătos, să fac 
pentru Tine spre a-Ţi mulţumi?". Şi plângea din adâncul inimii 
şi mulţumea lui Dumnezeu, pentru mila Lui cea negrăită, că-i 
poartă de grijă, să nu moară aşa de repede, ci să mai trăiască o 
vreme. Şi zice: „Tu, Doamne, Care mi-ai purtat de grijă şi ai dat 
în gând soţiei mele să-mi poarte patruzeci de panahizi, ajută-mi 

cu mila Ta şi mă scoate de aici, că Tu le poţi pe toate. Iar dacă 
voi muri la patruzeci de zile, să-mi fie iertate păcatele mele". El 
nu ştia ce are să se întâmple la patruzeci de zile. Deci, a 
continuat aşa şi în fiecare zi îngerul i-a adus jertfa pe care o 
ducea soţia lui la biserică. Iar în ziua a patruzecea, stând el la 
rugăciune, a venit îngerul Domnului ca fulgerul, a spintecat 
muntele în două, 1-a luat de părul capului şi 1-a pus acasă pe 
prispă, tocmai în Grecia, în satul de unde era el. 

Şi când s-a trezit, a văzut şi a cunoscut satul, dar n-a ştiut 
cât de repede a fost adus. Şi când a venit el, soţia era dusă la 
biserică. Şi când a venit ea acasă, vede un militar pe prispă. „Vai 
de mine, cine este acela?!". De la poartă i-au slăbit picioarele de 
emoţie, de frică. „Vai de mine, acesta-i bărbatul meu, şi eu azi 
am isprăvit cu cele patruzeci de panahizi şi tocmai acum a venit 
şi el!". Şi când a văzut-o şi el, a început a plânge. Ea zicea: „Vai 
de mine, omule, de unde vii tu?! Eu am auzit că eşti mort, şi ţi- 
am făcut patruzeci de panahizi!". Iar el zicea: „Cu adevărat, 
mare milă ţi-ai făcut cu mine, vino în casă!". Şi s-au adunat toţi 
vecinii şi ziceau: "A venit vecinul de care se zicea că e mort!". 
Şi-1 întrebau oamenii: „Cum ai venit, cum ai scăpat de la pieire, 
că se auzea că ai fost robit şi a căzut tunelul peste voi?!". „Toate 
sunt adevărate - a zis el. Când ne-a prins, îndată ne-a pus să 
săpăm un tunel, şi tunelul a căzut peste noi şi ne-a acoperit 
acolo, şi au murit toţi". Şi le-a spus ce s-a întâmplat cu el, cum 
au căzut două pietre la adăpostul cărora a putut sta, cum în 
fiecare zi îngerul Domnului i-a adus o prescură, o sticluţă cu vin 
şi câteva lumânări. Şi a întrebat-o pe soţie: „Aşa-i că la douăzeci 
de zile ai uitat să duci prescura la biserică?". Ea zise: „N-am 
uitat, ci n-am avut timp". „Dar a doua zi ai dus două?". „Da, 
două". „Două am primit şi eu acolo, şi toate lumânările". Şi s-au 
minunat toţi foarte. „Cum, cine le aducea sub munte?!". „Un 
tânăr îmbrăcat în alb, foarte frumos. Venea, intra prin munte 
cum ai intra prin nor, nu-1 împiedica nimica". Aşa sunt îngerii, 
neîmpiedicaţi de nimic (vezi Sfântul Ioan Damaschin, Dog- 

matica, c. 4, p. 61). Dacă Dumnezeu îl trimite în iad, el n-are 
nevoie să se împiedice de nimic, tot aşa şi în rai. 

Când s-a auzit de minunea celor patruzeci de panahizi, 
1-a chemat preotul pe acel ostaş la episcopul locului, să spună 
din nou tot ce s-a întâmplat. Şi i-a povestit acela de la capăt 
toate, şi s-a scris istoria aceasta ca să se ştie toate cele ce fac 
parastasele pentru morţi, fiind răsplătite de Dumnezeu pentru 
rugăciunea Bisericii în veacul viitor. Că dacă omul acela ar fi 
fost în iad, îngerul nu-i aducea pâine şi vin, că acolo nu poate 
omul să mănânce, ci îi aducea puterea rugăciunii care s-a făcut 
pentru sufletul lui. Dar fiindcă el era încă în trup, i-a arătat că tot 
ce aducea femeia la biserică a folosit trupului şi sufletului lui. 
Iată cum s-a descoperit puterea celor patruzeci de panahizi, iar 
lumea a început şi mai cu dinadinsul să facă parastase pentru 
morţi. 

S-a mai întâmplat încă şi o altă minune în legătură cu 
cele patruzeci de Liturghii. Un stareţ bătrân, ieromonah, avea un 
ucenic. Dar ucenicul acela nu prea asculta de el. Şi de multe ori 
îi spunea bătrânul: „Ascultă, fiule, că ai să te munceşti veşnic!". 
Şi s-a întâmplat că a murit ucenicul cel neascultător, şi 1-a văzut 
bătrânul în iad. Şi i-a spus: „Părinte, te rog, fă pentru mine 
patruzeci de Liturghii, fiindcă am fost neascultător şi rău şi te- 
am amărât!". Şi după ce a făcut bătrânul patruzeci de Liturghii, a 
venit ucenicul îmbrăcat cu un veşmânt ca soarele şi i-a zis: „Cu 
sfintele tale rugăciuni, prin mijlocirea pe care ai făcut-o pentru 
mine, m-am uşurat şi m-am mântuit". 

Dar să vă mai spun o altă istorie cu patruzeci de 
Liturghii. 

Era un preot bătrân la ţară. El slujise în satul acela 40-50 
de ani; şi când a îmbătrânit şi a intrat un fecior al lui în locul lui 
ca preot tânăr, el s-a liniştit la casa lui, că nu mai putea face 
Liturghie. Doar de mai făcea din când în când vreo slujbă pe la 
oameni, un citit, un mărturisit. Şi acest preot suferea de picioare, 
era bolnav de reumatism. Şi ce se gândea el? Să se ducă la baia 

comunală, ca să facă o baie acolo. Şi baia era într-o grădină 
frumoasă, într-o livadă mare. Şi preotul, ducându-se acolo să 
facă baie, ştiţi ce s-a întâmplat o dată şi de mai multe ori? Când 
se ducea acolo în grădină, găsea pe un tânăr plângând şi 
văitându-se foarte tare. Şi bătrânul preot 1-a întrebat: „Tinere, de 
ce plângi?". Iar acela nu grăia nimic, ci intra cu preotul în baie şi 
se arăta foarte bun cu el. Ii trăgea ciubotele bătrânului, îi dădea 
săpunul în baie, îi ajuta bătrânului preot să se îmbrace, să se 
dezbrace, dar tot plângând întruna. Şi preotul, văzând că îl ajută 
aşa de mult la baie, când a ieşit odată din baie, i-a zis: „Stai 
puţin, frate!" - şi a vrut să-i dea bani. Dar acela plângea şi n-a 
primit banii. 

Preotul acela, cât stătea în baie, tot timpul zicea 
rugăciuni. El se ruga şi la Dumnezeu, dar făcea şi baie, ca să-i 
dea Dumnezeu sănătate, că era bolnav tare de picioare. Şi odată 
venind preotul iar să facă baie acolo, 1-a găsit din nou pe acel 
tânăr care plângea tare şi s-a minunat cum de stă acela acolo şi 
plânge, întrebându-se cine poate fi acela. Şi i-a zis: „Bine, frate 
poate ţi-i foame; să-ţi aduc nişte prescuri, că acum n-am nimic" 
Şi preotul s-a gândit: a doua oară când am să vin, am să-i aduc 
nişte prescuri şi nişte vin (că mai avea prescuri de la preotul cel 
tânăr). Deci a venit cu o legătură de prescuri curate şi cu vin, şi 
i-a spus: „Poate vrei să mănânci, poate bei un pahar". Şi când a 
vrut să-i dea prescurile şi vinul, atunci a vorbit tânărul acela, 
care niciodată nu vorbise mai înainte. Şi a început a plânge, 
zicând: „O, Părinte, vai şi amar, dacă ai şti cine sunt eu, nu mi-ai 
aduce pâine şi vin!". „Dar cine eşti, fiule?". „Părinte, Părinte, eu 
nu pot să mănânc, nici să beau. Ştii cine sunt eu? Sunt sufletul 
unui om, mă cheamă Ion şi am fost stăpânul grădinii acesteia. 
Grădina aceasta cu pomi a fost a mea, şi baia aceasta am zidit-o 
pe cheltuiala mea, şi am lăsat-o în folosul comunei, dar am murit 
în floarea vârstei, cu păcate grele. M-am mărturisit eu, dar 
degeaba, că n-am avut vreme când face canon". 

„Şi ce să fac, fiule?". El zise: „Părinte, sunt cincizeci de 
ani de când am murit şi am lăsat baia şi grădina aceasta în 
folosul comunei, dar nimeni nu s-a gândit să se roage pentru 
mine. Iar dumneata, de câte ori ai venit la baie, m-ai pomenit". 
Cu adevărat, bătrânul, când făcea baie, se ruga şi zicea: 
„Doamne, pomeneşte şi iartă păcatele aceluia care a făcut baia 
aceasta", fiindcă era gratuită şi avea toate cele de nevoie. Deci 
urmă acela: "Nimeni nu s-a gândit să mă pomenească şi să se 
roage pentru mine în timpul cât făcea baie, ba chiar au făcut şi 
multe răutăţi în baie. Iar Sfinţia Ta te rogi lui Dumnezeu în 
timpul băii. Şi pentru aceste sfinte rugăciuni ale tale, mi-a dat 
Dumnezeu drumul din iad, să vin să-ţi spun, Părinte Sfinte, că 
dacă mă ajuţi, mare plată ai să ai în ziua Judecăţii, în ziua cea 
mare. Ia prescurile şi vinul ce mi-ai adus, şi să începi a face 
pentru mine patruzeci de Liturghii". Şi după ce a zis aşa, a 
dispărut. Atunci s-a descoperit şi mai tare taina celor patruzeci 
de Liturghii. Şi preotul a început a plânge, căci s-a speriat. A 
luat prescurile şi vinul, şi n-a mai făcut baie în ziua aceea. S-a 
întors înapoi şi-i spuse feciorului său, care era preot tot în acea 
parohie: „Fiule, înainte de a muri, vreau să mai fac o osteneală". 
„Ce vrei să faci, Părinte?". „Să-mi dai voie să slujesc eu 
patruzeci de Liturghii". „Dar Sfinţia Ta nu poţi sluji nici săr- 
bătorile!". „De-oi muri, de-oi trăi, eu trebuie să fac patruzeci de 
Liturghii!". Nu i-a spus pentru ce. Se minunau toţi oamenii din 
sat, auzind că preotul bătrân vrea să se apuce să facă patruzeci 
de Liturghii. 

Şi s-a dus preotul în fiecare zi la biserică, cum era atunci, 
că se slujea Liturghia în fiecare zi. 

"Cine slujeşte?". "Popa cel bătrân". "Dar de ce?". "El a 
zis că înainte de moarte vrea să se împărtăşească de patruzeci de 
ori la rând, cum a făcut el când era tânăr". 

Şi pentru că aflase numele aceluia, că îl chema Ion, a în- 
ceput a scoate părticele la Sfânta Liturghie, pentru iertarea 
păcatelor lui. Şi se minuna foarte preotul cel tânăr, şi cu el tot 

satul, când îl vedea pe preotul cel bătrân aşa de sârguitor. Dar îl 
întărea Dumnezeu. De dimineaţă era la biserică, făcea Sfânta 
Proscomidie, slujea cu toată inima. 

- Dar cum, Părinte, până acum erai bolnav, iar acum poţi 
sluji Sfânta Liturghie? 

- Ei, fiule, am o taină pe care am s-o spun la urmă. . . 
Dar nu le spunea taina. Şi din ce slujea mai tare, tot mai 

tare se făcea bătrânul. II întărea Dumnezeu, ca să-1 poată scoate 
pe acela din iad. Şi când a terminat de făcut preotul douăzeci de 
Liturghii, a venit acasă obosit şi s-a culcat puţin în pat. Şi când 
s-a culcat, şi era aproape să închidă ochii, a văzut un râu de foc, 
care se rostogolea clocotind cu văpăi. Şi se auzeau mii şi 
milioane de glasuri şi ţipete, purtate de el. Şi iată, la o margine a 
râului, vede pe tânărul acela, jumătate afară, bătând din palme: 
„Părinte, Părinte, nu mă lăsa! Iată, cu Sfintele tale Liturghii m-ai 
scos pe jumătate din flăcări!". Şi văzând preotul aceasta, îndată 
s-a trezit speriat şi s-a sculat şi a văzut că este în casă. Şi a 
înţeles că este o descoperire dumnezeiască, spre a vedea cum îl 
scoate prin Liturghiile ce le făcea. 

Deci, sculându-se preotul înfricoşat şi plângând, a 
început să slujească şi seria celorlalte douăzeci de Liturghii, cu 
mai mare credinţă, cu mai mare putere. Şi când a împlinit 
patruzeci de Liturghii, fiind el în Sfântul Altar, vede deodată un 
porumbel frumos şi alb ca zăpada. Şi a venit şi s-a aşezat pe 
capul preotului. Şi paracliserul i-a spus preotului: „Părinte, ai un 
porumbel pe cap". Dar când a vrut să pună mâna pe el, 
porumbelul a zburat şi s-a pus pe Sfânta Masă, pe o cruce înaltă, 
şi a început a vorbi spre preot, care îl asculta cu cutremur: 

- Părinte, până acum mi-a fost foarte greu, dar acum, cu 
sfintele tale rugăciuni şi cu dumnezeiasca Liturghie, mă duc la 
liniştea şi bucuria cea fără de margini. Eu sunt sufletul acelui 
creştin care plângea în grădină întotdeauna şi care, pentru 
Sfintele patruzeci de Liturghii, cu darul lui Hristos şi cu Sângele 
Lui, cel care ne-a răscumpărat pe toţi, mă duc la bucuria cea fără 

de margini. Vei lua mare plată în ziua cea mare a Judecăţii, că ai 
slujit pentru mine, păcătosul, patruzeci de Liturghii şi te-ai 
ostenit la o bătrâneţe ca aceasta. 

Şi preotul nu 1-a mai văzut. Şi s-a spăimântat şi 
paracliserul. Dar s-a auzit glasul şi la cei ce erau în biserică şi s- 
au speriat toţi aflând de cele ce se făcuse, s-au minunat foarte şi 
au slăvit cu mare glas pe Dumnezeu, Cel ce lucrează prin 
Biserica Lui asemenea minuni înfricoşate şi preaslăvite. AMIN! 

PREDICA DESPRE MELHISEDEC, 
ÎMPĂRATUL SALEMULUI ("ÎMPĂRATUL PĂCII") 

Sfântul şi marele ierarh Atanasie cel Mare, Patriarhul 
Alexandriei şi marele stâlp al Bisericii lui Hristos, adevereşte 
istoria sfântă despre Melhisedec, împăratul Salemului, în acest 
chip: 

Acest împărat, străin între oameni, a fost preot al 
Dumnezeului Celui Prea înalt. El a fost socotit fără de mamă şi 
fără de tată, şi nenumărate de neamuri [fără spiţă de neam] au 
fost zilele lui, ca să fie el închipuirea vie a lui Hristos, 
Mântuitorul lumii. Şi iată ce spune marele ierarh Atanasie 
despre el: Mai înainte de a veni şi de a se sălăşlui dumnezeiescul 
Avraam, după porunca dumnezeiască, în părţile chananeilor, 
trăia în hotarele Palestinei o împărăteasă, anume Salem, de 
acelaşi nume cu cetatea Salemului în care împărăţea ea. Această 
împărăteasă a născut pe Salad, iar Salad a născut pe Melhi. Şi 
Melhi a luat de femeie pe Salem, asemenea la nume cu numita 
împărăteasă (Ierusalimul de azi a moştenit mai pe urmă numele 
cetăţii Salem, care s-a scufundat), bunica lui, şi cu acea femeie a 
născut doi fii: pe unul Melhi şi pe celălalt Melhisedec. Deci, era 
Melhi tatăl acestor doi fraţi, închinător la idoli şi desfrânat. 

Şi venind sorocul la care se aducea jertfă idolilor cu 
mare pompă în faţa întregului popor, a poruncit împăratul Melhi 
fiului său Melhisedec, zicând: „Să iei împreună cu tine slugile 
noastre şi, mergând la cireada vitelor, să-mi aduci şapte viţei ca 
să-i jertfesc dumnezeilor mei!". Deci, mergând Melhisedec la 
cireada vitelor şi ridicându-şi pe drum ochii spre cer - după o 
dumnezeiască insuflare - privea cu luare aminte frumuseţea 
soarelui şi luminoasa lui strălucire. Şi a început a zice pentru 
sine: „Cu adevărat, Cel ce a făcut aceste zidiri şi le-a 
înfrumuseţat, şi le ţine pe ele întru bună rânduială, Acela este 



151 

adevăratul Dumnezeu Atotputernic şi Domnul a toate, nestricat, 
nevăzut, nemuritor, şi numai Acestuia se cuvine a I se aduce 
jertfe, iar nu idolilor celor muţi şi surzi şi fără de suflet. Deci, 
mă voi întoarce la tatăl meu să-i spun despre această 
dumnezeiască gândire şi poate mă va asculta şi-şi va veni întru 
simţire, părăsind amăgirea deşartă ce-1 stăpâneşte. Şi întorcându- 
se Melhisedec la tatăl său fără să aducă nimic, i-a spus despre 
Acela Care este cauza tuturor şi de ce s-a întors fără viţei. Şi a 
zis dreptul acesta, de Dumnezeu luminat şi înţelepţit: „Eu am 
socotit, o, tată, cum că nu este cu dreptate ca noi, oameni 
cuvântători şi cu minte, să jertfim viţei idolilor celor muţi şi 
surzi şi fără de simţire. Ci Celui Singur cu adevărat Dumnezeu, 
Care a făcut cerul şi pământul, cu toate din ele". Auzind acestea 
acel fără de Dumnezeu tată, de la fiul său cel de Dumnezeu 
luminat, s-a tulburat foarte şi, îmboldit fiind de dobitoceasca şi 
drăceasca mânie, a zis cu mare iuţime: „Mergi de împlineşte 
îndată porunca ce ţi-am dat, iar de nu vei asculta degrabă, te voi 
ucide!". Deci, ducându-se Melhisedec a doua oară la cireada 
vitelor ca să aducă cei şapte viţei pentru a-i jertfi păgânul 
împărat, a intrat împăratul Melhi la Salem, soţia sa, zicând: „Eu, 
o, femeie, am hotărât să jertfesc la dumnezeii mei pe unul din 
cei doi fii ai noştri, la viitorul praznic". Acestea auzind 
împărăteasa şi cunoscând, ca o mamă iubitoare de fii, că 
împăratul vrea să-1 omoare pe Melhisedec, pentru că a călcat 
porunca lui, a început a plânge cu amar şi a se tângui din greu, 
fiindcă ea îl iubea foarte mult pe Melhisedec. Iar împăratul iubea 
mai mult pe Melhi, fiindcă îi purta numele. Văzând împăratul 
întristarea şi plângerea cea mare şi multa tânguire a împărătesei, 
a zis: „Lasă, pune sorţi între noi şi pe cine va cădea sorţul, acela 
va da pe fiul său". Şi împăratul a luat de partea lui pe Melhi, 
care purta numele lui, iar împărăteasa a luat pe Melhisedec de 
partea sa. Şi după dumnezeiasca rânduială, a căzut sorţul pe 
Melhi şi, cu toate că împăratul s-a mâhnit foarte tare, dar pentru 
cuvântul dat, 1-a gătit pe Melhi pentru jertfă. După această 

tocmeală făcută între ei, a sosit şi Melhisedec cu cei şapte viţei 
de la cireada vitelor. Şi întristându-se foarte tare de cele ce se 
puseseră la cale şi văzând pe mama sa plângând cu amar, a plâns 
şi el mult şi s-a tânguit pentru moartea fratelui său Melhi, cea 
atât de amară. Şi urmând pilda acestui păgân împărat, mulţi taţi 
şi mame au gătit pe fiii lor, adunându-se spre jertfă ca la cinci 
sute de suflete, iar oi şi boi şi alte dobitoace, mare mulţime. 

Deci, sosind ziua păgânescului praznic şi toţi cei din 
cetate şi de prin satele dimprejur intrând în capiştea idolească, 
fericitul şi de Dumnezeu luminatul Melhisedec, neputând suferi 
nebunia tatălui şi a mamei sale şi a întregului popor, în acea zi a 
diavoleştilor lor praznice, fugar de bună voie s-a făcut de la casa 
părintească. Şi suindu-se în Muntele Taborului, a intrat în 
desimea codrului care era pe atunci acolo şi în acea singurătate, 
plecându-şi genunchii, s-a rugat lui Dumnezeu cu mare căldură 
a inimii, zicând: „Doamne, Dumnezeul meu, Cela ce ai făcut 
cerul şi pământul, marea şi toate care sunt într-însele, cele 
văzute şi cele nevăzute, auzi-mă pe mine, nevrednicul robul 
Tău, şi pe câţi s-au adunat la junghierea fratelui meu Melhi în 
vremea acestui diavolesc praznic, pe toţi, de la mic şi până la 
mare, scufundă-i şi îi pierde de pe faţa pământului. Facă-se iad 
locul acela, ca să-i înghită pe toţi acei nebuni şi păgâni oameni". 
Şi - o, preasfântă minune! - îndată s-a împlinit cuvântul 
dreptului Melhisedec. Căci pământul s-a căscat şi fără de veste i- 
a înghiţit pe toţi. Şi n-a mai rămas nici capiştea idolească, nici 
oameni, nici dobitoace, nici zidiri, nici copaci - nimic din acea 
blestemată cetate. Apoi, după puţine zile, pogorându-se din 
munte dreptul Melhisedec şi văzând locul acela al cetăţii scu- 
fundat cu totul în adâncurile pământului, umplându-se de frica 
lui Dumnezeu, s-a suit iarăşi la Muntele Taborului şi a vieţuit în 
desimea codrului şapte ani întregi, hrănindu-se numai cu 
mugurii copacilor, cu ierburi şi cu miere sălbatică, după cum 
mai în urmă s-a hrănit dumnezeiescul Inainte-Mergător Ioan 
Botezătorul. Astfel, el a fost cel dintâi pustnic, mai înainte de 

Ilie Tesviteanul şi de Ioan Botezătorul. Şi fiind el gol de la cap 
până la mijloc, spatele lui s-a făcut precum coaja de broască 
ţestoasă. 

Apoi, după cei şapte ani, a venit glas de la Dumnezeu 
către dumnezeiescul patriarh Avraam, zicând: „Avraame, 
Avraame!", iar el a zis: „Iată, eu, Doamne!". „Pune şaua pe 
asinul tău şi, luând cu tine îmbrăcăminte nouă şi încălţăminte 
nouă, suie-te în Muntele Taborului degrabă şi acolo strigă de trei 
ori în desimea codrului, cu glas mare, zicând: «Omule al lui 
Dumnezeu Celui Prea înalt!». Şi după a treia strigare, va ieşi din 
desimea codrului un mare pustnic. Iar tu, văzând pe acest om, nu 
te spăimânta nicidecum de el, ci rade-1 pe cap, taie-i unghiile, 
îmbracă-1 şi încalţă-1, şi cere-i binecuvântarea!". 

Deci, suindu-se dumnezeiescul Avraam în Muntele 
Taborului şi făcând după a Domnului poruncă, a strigat de trei 
ori în desimea codrului, cu glas mare. Şi iată, îndată a ieşit 
Sfântul Melhisedec, pe jumătate gol şi cu păr lung acoperit. Şi 
văzându-1 dumnezeiescul Avraam, fără de veste, foarte s-a 
înfricoşat şi s-a spăimântat. Iar el i-a zis: „Nu te înfricoşa, omule, 
ci spune-mi cine eşti şi pentru ce ai venit în această pustietate!". 
Iar dumnezeiescul Avraam i-a răspuns: „Domnul m-a trimis ca 
să te rad pe cap, să-ţi tai unghiile, să te îmbrac şi să te încalţ ca 
pe o credincioasă slugă a Sa". Atunci Melhisedec a zis: „Fă 
după cum ţi-a poruncit ţie Domnul!". Şi dumnezeiescul Avraam 
a făcut toate câte i s-au poruncit de Domnul. Iar Sfântul 
Melhisedec, coborându-se după trei zile din Muntele Taborului 
şi luând un corn cu untdelemn şi pecetluindu-1 cu graiul lui 
Dumnezeu, a blagoslovit pe Avraam, zicând: „Binecuvântat eşti 
lui Dumnezeu Celui Prea înalt. Şi de acum numele tău va fi pe 
deplin săvârşit". Iar după câteva zile a venit glas din cer către 
dumnezeiescul Avraam, zicând: „Pentru că nimeni n-a rămas din 
neamul lui Melhisedec, el se va numi fără tată, fără mamă şi 
nenumărat de neamuri, nici început zilelor având, nici sfârşit. Şi 
rămâne în veac închipuit ca Fiul lui Dumnezeu". 

Deci, pentru că singur acest Melhisedec dintre atâtea 
neamuri a cunoscut pe Dumnezeu şi din îndemnarea Lui a 
mărturisit pe adevăratul Dumnezeu al tuturor şi pe Făcătorul 
zidirilor celor văzute şi nevăzute, şi pentru dragostea lui 
Dumnezeu a părăsit dezmierdarea şi odihna rudeniilor, a 
prietenilor, precum şi luminata mărire a împărăţiei sale, şi a 
cinstit mai presus de toate pe Dumnezeu, alegând aspra vieţuire 
a pustiului în locul desfătării celei stricăcioase a lumii, s-a 
învrednicit de la Dumnezeu a se hirotoni în chip nevăzut preot al 
Dumnezeului Celui Prea înalt, ca să lucreze mai înaintea darului 
cele ale darului şi să ungă împăraţi şi preoţi, şi să binecuvânteze 
sfinţind, şi să ofere dumnezeiescului Avraam şi celor împreună cu 
dânsul - că erau 318 slugi de casă ale lui - pâine şi vin când 
acesta se întorcea de la tăierea lui Kedarlaomer (Facerea 14, 17-18), 
şi să închipuiască în sine mai înainte pe Domnul Care avea să Se 
nască din Prea Sfânta Fecioară Măria, şi după aceasta să rămână 
"preot în veac, după rânduiala lui Melhisedec". 

Deci, s-a socotit fără de tată şi fără de mamă, şi 
nenumărat de neamuri, şi preot dumnezeiesc al Celui Prea înalt, 
fiindcă nimeni nu ştia pe tatăl şi pe mama lui, nici pe celelalte 
rudenii care s-au scufundat atunci şi i-a înghiţit pământul. Şi a 
fost în chip nevăzut hirotonit de Dumnezeu pentru multa lui 
dragoste faţă de Dumnezeul cel adevărat. Acesta a binecuvântat 
pe Avraam cu pâine şi vin, când Avraam se întorcea de la 
Kedarlaomer, şi a închipuit cu mii de ani înainte preoţia lui 
Hristos cea din Legea Darului. (Cine vrea să ştie mai pe larg 
această sfântă istorie, să citească în prologul cu slova veche, 
luna mai, în 22 de zile, ediţia din 1855 de la Sfânta Mănăstire 
Neamţ.) 

PREDICA DESPRE FRICA DE DUMNEZEU 

ŞI DESPRE CELE 14 PEDEPSE DUMNEZEIEŞTI 

(Pentru părinţii care nu-şi cresc copiii 

în frica şi certarea Domnului) 

Iubiţi credincioşi, 

Aţi auzit în dumnezeiasca Scriptură că Dumnezeu porun- 
ceşte în Legea Veche să nu trecem cu vederea dobitoacele vrăj- 
maşilor noştri, când acelea vor pătimi rău (cf. Ieşirea 23, 4-5). 

1. Deci, prima pedeapsă pe care o dă Dumnezeu 
părinţilor care nu se grijesc de a-şi creşte fiii în frica şi certarea 
Domnului este tocmai pentru această adâncă nepăsare a lor; căci 
nevoind ei a se îngriji de creşterea fiilor lor după voia 
Domnului, prin aceasta îi au mai rău decât pe nişte dobitoace 
străine. 

2. A doua pedeapsă a lui Dumnezeu vine asupra 
părinţilor, de nu vor creşte pe fiii lor în frica şi certarea 
Domnului, fiindcă ei prin această negrijă îi au mai rău decât pe 
vrăjmaşii lor. Mântuitorul nostru ne porunceşte să iubim pe 
vrăjmaşii noştri {Matei 5, 44). Apoi, câtă urgie a lui Dumnezeu 
nu va veni peste acei părinţi care nu-şi iubesc fiii lor după 
porunca lui Dumnezeu, ci-i lasă pe ei să lucreze orice răutate, 
spre a moşteni focul gheenei. 

3. Iarăşi, în Sfânta Scriptură este porunca de a nu 
defăima pe cei străini (Ieşirea 23, 9). Deci, a treia pedeapsă a lui 
Dumnezeu vine asupra părinţilor de nu se vor griji de a-şi creşte 
fiii în frica lui Dumnezeu, deoarece prin această nepurtare de 
grijă ei se arată faţă de fiii lor mai cu nepăsare decât faţă de un 

oarecare om străin, pe care este dator a nu-1 defăima sau a nu-1 
trece cu vederea. 

4. Iarăşi auzim pe marele Apostol Pavel că, de nu se 
grijeşte cineva de cei ai casei lui, unul ca acela de credinţă s-a 
lepădat şi este mai rău decât un necredincios (7 Timotei 5, 8); 
deci, a patra pedeapsă a lui Dumnezeu care vine asupra 
părinţilor este deoarece prin această nepăsare faţă de casnicii lor, 
ei sunt mai răi decât necredincioşii. 

5. A cincea pedeapsă vor lua de la Dumnezeu părinţii 
care nu se grijesc de buna vieţuire a copiilor lor, căci, prin 
această negrijă, ei nu necinstesc numai trupurile lor, ci chiar şi 
sufletele lor, care sunt nepreţuite înaintea Domnului, după 
mărturia cuvântului care zice: „Ce va da omul în schimb pentru 
sufletul său?" {Matei 16, 20). Deci, chiar dacă numai un fiu ar 
avea cineva, iar prin nepurtarea sa de grijă acesta îşi va pierde 
sufletul, ce răspuns va da în faţa Dreptului Judecător? 

6. A şasea pedeapsă o vor lua aceşti părinţi pentru că ei - 
din pricina nepurtării lor de grijă - nu numai pe casnicii lor îi 
defăima, ci pe înşişi copiii lor, care le sunt mult mai apropiaţi 
decât casnicii {Evrei). 

7. A şaptea pedeapsă a lui Dumnezeu va veni peste 
părinţi atunci când ei nu numai că nu poartă grijă de fiii lor, spre 
a-i creşte în frica Domnului, ci chiar şi pe alţii, care ar putea să-i 
ajute spre acest lucru, nu îi caută. 

8. A opta pedeapsă a lui Dumnezeu asupra părinţilor 
vine atunci când ei nu numai că nu se grijesc să caute povăţuitor 
şi dascăl pentru fiii lor, ci chiar şi pornirea cea bună a lor o 
opresc şi cu orice chip se silesc să pună piedică obiceiurilor lor 
celor bune (de pildă, când opresc pe fiii lor de a merge la 
călugărie, sau de a vieţui în lume cu mare frică de Dumnezeu). 

9. A noua pedeapsă vine asupra părinţilor de la 
Dumnezeu atunci când nu numai că opresc pe copiii lor de la 
fapta bună, ci chiar se luptă pe toate căile spre a-i pedepsi şi a 
nu-i lăsa să lucreze cele bune. Dacă Scriptura zice: „Nu necăji 

pe slugă" (Isus Sirah 7, 21-22), cu cât mai mare pedeapsă nu vor 
lua aceşti părinţi, pentru această răutate a lor? 

10. A zecea pedeapsă o vor lua părinţii de la Dumnezeu, 
când nu se vor griji de creşterea fiilor lor în frica Domnului, 
deoarece păcatul lor nu este numai cu firea mai mare, ci şi cu 
vremea; fiindcă mult mai grea şi mai mare este osânda celor ce 
greşesc acum, în Legea Darului, decât asupra celor ce greşeau în 
Legea Veche, deoarece Legea Darului mult mai desăvârşite 
învăţături are în această privinţă decât Legea cea Veche, care a 
fost numai o umbră a Evangheliei {Evrei 10, 1 şi 26-29). 

11. A unsprezecea pedeapsă a lui Dumnezeu va veni 
peste părinţii care nu-şi cresc fiii în frica şi certarea Domnului, 
fiindcă în Legea Darului însăşi nunta, prin care vin copiii în 
lume, de mai mare cinste s-a învrednicit de la Dumnezeu, 
suindu-se la treapta de Taină a lui Dumnezeu, prin prima 
minune care s-a făcut de către Mântuitorul Hristos la Cana 
Galileii (Ioan 21, 8-10). 

12. A douăsprezecea pedeapsă a părinţilor care nu şi-au 
crescut copiii în frica lui Dumnezeu este întristarea şi scârba pe 
care o vor avea din cauza fiilor celor rău crescuţi (Isus Sirah 30, 
8-13). Copiii răi fac viaţa amară părinţilor, şi viaţa amară mai 
rea este decât moartea (Isus Sirah 30, 17; Pilde 43, 6). Un fecior 
nebun este nenorocirea tatălui său (Pilde 19, 13; 23, 13). Varga 
şi nuiaua dau înţelepciunea, iar copilul lăsat de capul lui va 
aduce scârbă şi ruşine părinţilor săi (Pilde 19, 25-26). 

13. A treisprezecea pedeapsă a părinţilor acestora este că 
vor fi prigoniţi de fiii lor la bătrâneţe, aşa cum a fost prigonit 
David Proorocul de fiul său Abesalom (7/ Regi, cap. 15), 
deoarece nu 1-a pedepsit atunci când 1-a ucis pe fratele său, 
Amon, fiindcă îl iubea pe el mai mult decât trebuia. 

14. A patrusprezecea pedeapsă şi ultima - a părinţilor 
care nu şi-au crescut fiii în frica şi certarea Domnului - este 
aceea că ei vor muri cu morţi jalnice, de scârbe şi de veşti rele 
din partea fiilor lor, şi se vor duce în munca cea veşnică, după 

cum s-a întâmplat şi cu Eli preotul, care a murit de năpraznă, 
auzind de moartea fiilor săi celor răi şi nelegiuiţi (I Regi 4, 17). 

Acestea toate se întâmplă atunci când nici părinţii şi nici 
copiii nu au frica lui Dumnezeu. După dumnezeieştii Părinţi, 
înţelepciunea are două capete: la unul este frica lui Dumnezeu, 
iar la celălalt - dragostea Lui. Dumnezeiescul prooroc David 
zice că „frica Domnului este începutul înţelepciunii"; iar fiul 
său, Solomon, o numeşte pe ea „şcoala înţelepciunii". Isus Sirah, 
arătând că frica Domnului este mai presus decât toate faptele 
bune, zice: „Frica Domnului mai presus decât toate a covârşit". 

Cu frica Domnului se abate tot omul de la rău. Cu 
această frică şi David Proorocul pururea se împodobea, spre a nu 
greşi; de aceea şi zice: „De-a pururea vedeam pe Domnul 
înaintea mea, ca să nu greşesc". Apoi Sfântul Isaac Şirul zice: 
„Frica Domnului început şi temelie a toată fapta bună este". Iar 
Sfântul Ioan Scărarul ne sfătuieşte, zicând: „Să ne temem de 
Dumnezeu măcar cum ne temem de fiară!". 

Marele Vasile şi Sfântul Dorotei, ca şi alţii dintre Sfinţii 
Părinţi, ne arată că sunt două frici de Dumnezeu: prima este a 
celor începători, care nu fac binele pentru Dumnezeu, ci fiindcă 
se tem de muncile viitoare; iar a doua este frica Domnului cea 
curată, care rămâne în veacul veacului (Psalmi 18, 10); aceasta 
se naşte din dragostea lui Dumnezeu şi este o frică fiiască, nu de 
rob sau slugă; şi cu această frică se tem de Dumnezeu toţi cei ce 
II iubesc pe El foarte. Despre aceasta zice psalmistul: „Temeţi- 
vă de Domnul, toţi Sfinţii Lui" (Psalmi 33, 9). Cu această frică 
născută din dragostea lui Dumnezeu era îmbrăcat Marele 
Antonie, când zicea: „Eu nu mă mai tem de Dumnezeu, fiindcă 
II iubesc pe El". Aceasta este dragostea aceea care scoate frica 
afară, despre care zice dumnezeiescul evanghelist Ioan în 
epistola sa cea sobornicească (I Ioan 4, 18). Dar să se ştie că nu 
poate cineva să câştige frica cea desăvârşită, de nu o va câştiga 
mai înainte pe cea dintâi. Aşadar, începutul înţelepciunii este 
frica de Dumnezeu, iar sfârşitul este dragostea Lui; sau, mai bi- 

ne zis, sfârşitul este desăvârşita şi curata frică, cea care se naşte 
din dragostea lui Dumnezeu. 

Deci, frica cea deplină şi desăvârşită a sfinţilor, cu care 
ei se tem de Dumnezeu, are înainte-mergătoare pe frica cea de 
începător, care se mai numeşte şi începătoare. 

PREDICA DESPRE PUTEREA MILOSTENIEI 
ŞI DESPRE POCĂINŢA CEA ADEVĂRATĂ 

Părinţilor şi fraţilor şi iubiţi credincioşi, 

Fiindcă azi în cuvintele Evangheliei, la fericirea a cin- 
cea, aţi auzit pe Mântuitorul nostru zicând: „Fericiţi cei 
milostivi, că aceia se vor milui" {Matei 5, 7), în predica de astăzi 
se va arăta prin oarecari istorioare cât poate înaintea lui 
Dumnezeu milostenia şi cum ajută ea chiar şi celor mai păcătoşi 
dintre oameni de a se întoarce la pocăinţă şi de a se împăca cu 
Dumnezeu, pe Care ei L-au supărat foarte mult cu păcatele şi 
fărădelegile lor. Pentru a cunoaşte adevărul în această privinţă, 
ascultaţi cu atenţie cele ce urmează! 

Era un mare sihastru cu numele Pafnutie, pustnic având 
darul preoţiei, desăvârşit în fapta bună şi făcător de minuni. 
Odată, acest mare sihastru a fost ispitit de gândul acesta: cu cine 
ar fi el asemenea la fapta bună şi dacă mai este cineva dintre 
oameni care să-1 întreacă pe el în lucrarea cea duhovnicească. 
Acesta poate a fost şi un gând de mândrie, sau poate anume a 
venit acest gând în inima sa, ca Dumnezeu să-i arate lui tainele 
Sale, pe care el încă nu le cunoştea. Deci zăbovind gândul acela 
în inima lui, el a alergat la Dumnezeu prin rugăciune şi s-a rugat 
din toată inima ca Domnul să-i descopere acest lucru, adică să-i 
arate cine ar fi asemenea lui cu vieţuirea duhovnicească sau de 
este cineva care îl întrece. Şi aşa, rugându-se el cu stăruinţă către 
Prea Bunul Dumnezeu, a auzit un glas zicându-i: „Pafnutie, încă 
nu ai ajuns în măsura cutărui cimpoiaş care cântă pe la nunţi în 
oraşul Alexandria". La auzirea acestor cuvinte, bătrânul sihastru 
a oftat, a suspinat din greu şi s-a smerit foarte cu mintea şi cu 
inima lui, zicându-şi: „Dacă eu încă n-am ajuns măsura acelui 

lăutar ce cântă pe la nunţi şi dacă acela este mai bun decât mine, 
apoi mare este puterea Mântuitorului meu. Nici n-am să mănânc 
şi nici n-am să beau până nu voi afla pe acel om minunat pe care 
mi 1-a descoperit Domnul". 

Şi aşa bătrânul pustnic şi-a luat toiagul său şi a pornit 
spre oraşul Alexandria. Ajungând el acolo cu multă osteneală, 
căuta pe acel cimpoiaş, întrebând din om în om, până ce 1-a aflat 
în casa lui, pregătindu-se tocmai atunci să se ducă spre a cânta la 
o nuntă. Acela când a văzut pe bătrânul sfânt cu barba albă ca 
zăpada şi cu haine vechi, pustniceşti, pe el, a căzut în genunchi 
dinaintea lui şi s-a închinat până la pământ; apoi, ducându-1 în 
casă, i-a spălat picioarele cu apă rece, după obiceiul locului, căci 
era mare căldură şi fierbinţeală; şi apoi i-a pus masa. 

Dar Sfântul Pafnutie i-a zis: „Mă jur pe Dumnezeul cel 
viu că nu voi gusta din masa ta, nici nu mă voi odihni la tine în 
casă, până ce nu-mi vei spune viaţa ta şi care sunt faptele tale 
cele bune!". Iar cimpoiaşul i-a spus: „Sfinţite Părinte, ce viaţă şi 
ce fapte cauţi la mine, un lăutar care supără pe Dumnezeu 
cântând pe la nunţi?". Atunci sfântul sihastru i-a spus: „Te jur pe 
Dumnezeu să nu ţii taina ascunsă de mine! Căci eu nu de voie 
am venit aici, ci sunt trimis la tine de îngerul Domnului". Atunci 
cimpoiaşul a spus: „Ce lucruri vrei să auzi de la mine, Părinte 
sfinte, că eu în viaţa mea am fost căpetenie de tâlhari şi nu este 
păcat pe care să nu-1 fi făcut?! Iar acum, după cum vezi, sunt 
lăutar şi cânt pe la nunţi. Deci ce fapte bune poţi să afli la un 
asemenea om?!". Iar sfântul i-a zis: „Eu am venit aici nu ca să- 
mi spui faptele tale cele rele, ci pe cele bune. Vezi că te-am jurat 
cu numele Domnului şi nu poţi să tăinuieşti cele ce caut eu la 
tine. Căci eu cu multă osteneală, cu foame şi cu sete din munţi 
depărtaţi am venit până la tine, ca să mă folosesc". Atunci 
cimpoiaşul a chemat pe soţia sa şi i-a zis: "Adu, te rog, un scaun 
pentru sfântul bătrân, că iată stă în picioare şi se osteneşte după 
atâta cale!". 

După ce a şezut bătrânul sihastru pe scaun, cimpoiaşul a 
început a-i spune aşa: „Părinte sfinte, eu păcătosul şi necuratul 
nu sunt vrednic să primesc în casa mea un om asemenea sfinţiei 
tale; căci multe răutăţi am făcut în viaţa mea. Dar fiindcă m-ai 
jurat cu numele Domnului şi fiindcă zici că ai avut vestire de la 
înger să vii la mine, păcătosul cel cu totul nevrednic, apoi îţi voi 
spune sfinţiei tale şi unele fapte bune pe care le-am făcut pe 
vremea când eram şef de tâlhari şi aveam sub conducerea mea 
mai mult de 30 de hoţi asemenea mie. Şi iată ce am a-ţi povesti: 

Mergând noi odată călări pe cai şi pe cămile pentru a mai 
da vreo lovitură şi a prăda pe undeva - căci deşi făceam 
prădăciuni mari şi mai băteam pe câte unii, dar moarte de om n- 
am voit să fac niciodată -, deodată, aflând-ne noi prin pustie, 
iată că întâlnim o fată foarte frumoasă la chip, care mergea pe o 
cărare. Când au văzut-o tovarăşii mei, care erau şi cam ameţiţi 
de vin, au vrut să o prindă şi să o batjocorească. Iar aceea, 
văzându-se în această primejdie şi cunoscând că eu sunt mai 
marele lor, a alergat la mine cu lacrimi şi s-a prins de picioarele 
mele, rugându-se să nu o las pe mâna acelora ca să o 
batjocorească. Şi mi-a spus: «Eu, domnule vătaf, am pierdut 
nişte vite şi acum am rătăcit pe aici, căutându-le, şi iată că am 
căzut în mâinile voastre; dar vă rog foarte mult, pentru 
Dumnezeu, nu mă lăsaţi! Fie-vă milă de mine, care nu am pe ni- 
meni în pustia aceasta ca să mă ajute, decât pe Domnul 
Dumnezeu!». Iar eu i-am zis ei: «Nu te teme, fată, că nu ţi se va 
întâmpla nimic! Numai îţi cer ca şi tu în viaţa ta să te rogi la 
Dumnezeu să facă milă cu mine şi să mă scape de primejdie şi 
de moarte năpraznică». Şi aşa am dat ordin la toţi ca nimeni să 
nu se atingă de ea, ci să o lase să se ducă în pace. Văzând biata 
fată că a scăpat de primejdie şi de batjocură, mi-a sărutat 
picioarele şi mi-a zis: «Să-ţi dea Dumnezeu plată în ziua 
Judecăţii şi să aibă milă de tine, precum şi ţie ţi-a fost milă de 
mine». Şi zicând acestea, s-a dus în drumul ei... 

Mai trecând apoi câţiva ani de hoţie, s-a întâmplat de am 
dat peste altă fată tânără şi frumoasă lângă cetatea Alexandriei, 
în pădure, care ţinea în mână o funie lângă un copac şi se 
pregătea să se spânzure. îndată ce au văzut-o soţii mei au prins-o 
şi voiau să-şi bată joc de ea. Dar eu le-am spus: „Daţi-i pace, să 
vedem ce are de gând!". Şi am întrebat-o: «Ce-i cu tine, fată?». 
Iar ea a răspuns: «Văd că voi sunteţi hoţi. Deci vă rog pe voi să 
mă omorâţi aici, căci nu vreau să mai trăiesc! Iată, dacă nu 
soseaţi voi, cu funia asta eram gata să mă spânzur». «Dar de ce? 
». «Un băiat de bun neam a vrut să mă ia în căsătorie. Dar acum 
nu mai vrea să mă ia pe mine, pe motiv că sunt săracă; iar el are 
avere multă, drept care vrea să ia pe o alta bogată, asemenea 
lui». «Şi ce ţi-a zis mirele tău?». «Mi-a zis că dacă nu am o sută 
de galbeni de aur, nu mă ia. Şi eu am numai patru, că mama mea 
este văduvă şi săracă». Atunci mie mi s-a făcut milă foarte de 
frumuseţea şi tinereţea ei, precum şi de sărăcia şi de necazul ei, 
şi am zis către tovarăşii mei: «Măi, daţi fiecare din voi câte cinci 
galbeni!». Iar eu i-am dat o sută. Şi aşa, cu toţii, i-am făcut fetei 
două sute cincizeci de galbeni, pe care i-am dat în mână, 
zicându-i: «Du-te, copilă, cu Dumnezeu şi să ai parte de o 
căsătorie fericită! Numai ai grijă ca în rugăciunile tale să nu ne 
uiţi nici pe noi! ». Atunci biata fată, văzând această întâmplare 
fericită care i-a schimbat necazul în bucurie, a lăcrămat şi a zis: 
«Să facă Dumnezeu milă cu voi, aşa precum şi voi m-aţi miluit 
pe mine». Apoi, plecând ea, am zis către soţii mei de tâlhărie: 
«Vedeţi, măi fraţilor, cum azi am avut fericita ocazie să scoatem 
un suflet de la moarte? ». Iar unii din ei au şi plâns de bucurie că 
i-am oprit a face rău unui suflet deznădăjduit de viaţă. Apoi am 
aflat că, ducându-se ea la Alexandria şi vestind tânărului că are 
atâţia galbeni, acela o ruga să meargă după el, şi aşa s-au făcut 
toate după dorinţa lor. 

Apoi, altă dată, mergând noi prin văile munţilor, am 
găsit o altă femeie tânără, dar slabă că abia se ţinea pe picioare; 
şi plângea cu amar, că era gata să moară de foame. Şi am întrebat- 

o: «Ce-i cu dumneata pe aici? ». Iar ea, căzând în genunchi, a 
început a spune aşa: «Domnilor, nu vă cunosc, dar vă rog: dacă 
aveţi o bucăţică de pâine, daţi-mi, căci altfel mor de foame! Sunt 
şapte zile de când nu am gustat nimic, nici apă şi nici hrană. 
Soţul meu este căpitan de vapor şi a pierdut corabia într-o 
furtună, dar el a scăpat viu. Insă [stăpânirea] 1-a condamnat la 
închisoare pe viaţă - învinuindu-1 că n-a condus bine corabia şi 
că de aceea a pierdut încărcătura cu averea statului, în valoare de 
cinci mii de galbeni. Şi aşa pe soţul meu l-au ridicat, toată 
averea noastră a fost sigilată, ca să o ia statul, ba încă şi pe 
copilaşii noştri i-au luat. Iar eu de-abia am scăpat cu fuga de n- 
am căzut în mâinile lor şi aşa am venit în pustia aceasta, 
rugându-mă lui Dumnezeu ca ori să mor aici, ori, de asta este 
voia Lui, să mai trăiesc, dar atunci să facă milă cu mine şi, cu 
judecăţile pe care le ştie, să facă minune ca să scap cu zile şi să 
nu mă închidă şi pe mine pe toată viaţa. Aşa m-am rugat, fiind 
hotărâtă mai bine să mor aici de foame şi de sete decât să mai 
merg în cetate, unde ştiu ce mă aşteaptă». 

Aşadar eu, văzând primejdia în care a căzut această 
familie, am zis către acea femeie preanecăjită: «Femeie, cât ai 
zis că a pierdut soţul tău?». Ea a zis: «Ca la cinci mii de 
galbeni». Atunci i-am zis: «Hai cu noi!». Ea zise: «Nu pot 
merge, căci, după cum vedeţi, am slăbit foarte de foame şi de 
sete». Şi atunci i-am dat să mănânce pâine şi să bea apă, iar după 
puţină odihnă, întărindu-se întrucâtva, încet-încet a mers cu noi 
până la peştera noastră tâlhărească. Insă ea foarte se temea, 
neştiind ce hotărâre vom lua asupra ei. Când am ajuns la peşteră, 
ea a căzut în genunchi la rugăciune către Dumnezeu, apoi a zis 
către noi: «Vă rog, fraţilor, să vă fie milă de mine, căci vedeţi în 
ce necaz sunt!». Atunci eu i-am zis: «Femeie, eu sunt căpetenie 
peste banda aceasta de hoţi; priveşte la putina aceasta plină cu 
aur (şi i-am arătat locul unde ţineam averea noastră). Ia-ţi de aici 
cinci mii de galbeni!». Iar ea, uimită, neavând în ce-i pune, şi-a 
luat basmaua de pe cap şi, numărând acei bani, i-a pus în ea. 



165 

Apoi i-am mai dat pâine să se hrănească şi, scoţând-o până 
aproape de cetate, ne-am despărţit de ea, zicându-i: «Du-te, 
femeie, şi plăteşte ceea ce datoraţi statului şi scoate-ţi soţul, 
copiii şi averile voastre!». Aceasta, sfinte Părinte, a fost în viaţa 
mea a treia faptă bună făcută cu femeile. 

Altă dată, mergând cu ceata mea de tâlhari prin pustie, 
ca să ne ascundem prăzile ce le făcusem, am întâlnit doi oameni, 
fraţi de la o mamă, după spusa lor. Aceşti oameni erau numai în 
cămaşă, desculţi, cu capetele goale şi foarte trişti. Eu, văzându-i, 
i-am întrebat: „Unde mergeţi voi aşa prin pustia aceasta?". Iar ei 
au zis: «Domnule, noi am avut sub paza noastră averea unui 
mare dregător împărătesc. Şi fiind noi paznicii acelui aur, într-o 
noapte a venit o ceată de hoţi, a spart casa dregătorului, care 
tocmai atunci era plecat, şi a luat acea avuţie în valoare de zece 
mii de galbeni. 

Când a venit boierul a dat vina pe noi, spunând că am 
fost complici cu acei hoţi la prădarea averii lui. Iar noi, văzând 
primejdia în care am căzut, am fugit, ca să nu ne ia stăpânirea şi 
să ne pedepsească cu amare chinuri şi cu închisoare». Atunci eu 
le-am spus: «Intoarceţi-vă înapoi! Căci pe boierul acela îl ştiu eu 
(căci noi fuseserăm hoţii care îl prădaseră) şi o să-1 facem să-şi 
găsească toate lucrurile care i s-au furat, dar cu condiţia să vă 
dea pace vouă». Ei au zis: «Noi, domnule, nu ne mai întoarcem, 
căci am auzit că chiar cu moarte vrea să ne piardă acel boier». 
«Nu vă temeţi - le-am zis; haideţi cu noi!». Şi aşa ei au prins 
curaj şi s-au întors. Iar când a înserat, ne-am dus cu ei la boier şi 
i-am spus: «Ştii cine te-a prădat?». El a zis: «Nu». I-am zis: 
«Noi, care ne vezi». Apoi am adăugat: «Iată lucrurile tale şi 
banii tăi; ia-le şi să ştii că dacă vei pedepsi pe aceşti paznici 
nevinovaţi, apoi vom veni când nici nu gândeşti şi îţi vom lua şi 
averea, şi viaţa!». Şi aşa acela a făgăduit cu jurământ că nu-i va 
pedepsi pe acei bieţi oameni, care adormiseră tocmai în vremea 
când noi prădasem pe acel boier. 

Aşadar, după o vreme, Părinte sfinte, am căzut şi noi în 
mâna stăpânitorilor, că aşa e viaţa de tâlhar. Ceata s-a desfiinţat, 
eu am fost foarte bătut şi schingiuit. Am dat înapoi pe cât am 
putut din cele furate şi fiindcă nu făcusem în viaţa mea moarte 
de om, am scăpat cu 20 de ani de închisoare. După o vreme a 
fost o oarecare graţiere şi mi s-au mai scăzut din ani, şi aşa am 
venit şi eu la casa mea, având vârsta de peste 50 de ani. Şi 
văzând că nu mai am cu ce trăi, fiind foarte sărac, m-am apucat 
să cânt şi eu din cimpoi pe la nunţi - căci ştiam bine să cânt din 
tinereţile mele - şi să-mi câştig astfel pâinea de toate zilele. Şi 
aşa până azi îmi petrec zilele cu soţia mea, cu care, după ce am 
venit de pe la necazuri, m-am sfătuit să trăim în curăţie, ca fraţii, 
ea învoindu-se bucuroasă la acest lucru, fiind femeie cu frica lui 
Dumnezeu. La sfânta biserică mergem, din toată sărăcia noastră 
facem puţină milostenie, şi pe cât putem ne rugăm şi postim. 
Iată, sfinte Părinte, aceasta este petrecerea noastră pe acest 
pământ!". Atunci Sfântul Pafnutie a zis: „Frate, lasă cântările 
acestea lumeşti, care strică sufletul multora, şi hai cu mine la 
călugărie, iar pe soţia ta du-o la o mănăstire de călugăriţe!". 
Auzind ei de la sfântul bătrân aceste cuvinte, cu mare bucurie s- 
au făgăduit să facă cele poruncite lor. Şi nu după multă vreme, 
cimpoiaşul Ioan - căci aşa îi era numele - a venit în pustie la 
sfântul stareţ. Iar acesta 1-a dus într-o peşteră aproape de el şi 1-a 
învăţat cum să se roage, dându-i o psaltire în mână, spre a o citi 
ziua şi noaptea; iar hrana cea de trebuinţă, o dată pe zi, o primea 
de la bătrânul. Şi aşa a petrecut în sfânta pustnicie fericitul Ioan 
Cimpoiaşul 15 ani. După care, văzându-şi cu 40 de zile mai 
înainte sfârşitul, s-a spovedit de tot ce greşise, s-a împărtăşit cu 
Prea Curatele Taine ale lui Hristos din mâna stareţului celui 
sfânt şi, adormind în Domnul ca un fericit sihastru, s-a dus să se 
odihnească cu sfinţii lui Dumnezeu întru desfătarea cea negrăită 
şi veşnică. 
(Istoria lui Ioan Cimpoiaşul se află într-o veche carte de predici.) 

PREDICĂ DESPRE NEPUTREZIREA MORŢILOR 
(Predică la Sâmbăta Morţilor) 

Părinţilor şi fraţilor şi iubiţi credincioşi, 

De multe ori am fost întrebat de unii dintre monahi, dar 
mai ales de mulţi dintre creştini, care este pricina că pe unii 
morţi îi găsesc oamenii neputrezi în morminte. Pentru 
dezlegarea nedumeririi şi a unora, şi a altora, ne-am gândit 
astăzi să vorbim câteva cuvinte şi în această privinţă. Şi iată ce 
am a zice despre pricinile pentru care nu putrezesc unii morţi: 

întâi, este o pricină firească, atunci când mortul nu putre- 
zeşte uşor din cauza alcătuirii sale fireşti. Marele Vasile arată că 
atâta deosebire se află între alcătuirea unui trup de altul, câtă 
deosebire are focul de aramă, sau arama de vreascuri. Aşadar, să 
ţineţi minte că sunt oameni cu alcătuire tare din fire, şi aceştia 
nu putrezesc mulţi ani în pământ. De aceea aceste trupuri nu este 
bine a le dezgropa după puţini ani. 

A doua pricină este că mulţi din cei ce mor în vreme de 
iarnă, datorită zăpezii şi gheţii, putrezesc mai greu decât cei ce 
mor în vreme de vară. 

A treia pricină pentru care nu putrezesc unii din morţi se 
datorează pământului în care s-au îngropat. Căci este pământ ca- 
re conservă trupul mortului şi nu îi dă voie să putrezească, mai 
ales acela care are în sine sare şi alte materii care împiedică des- 
compunerea trupului. 

Aceste trei pricini arătate până aici se numesc fireşti. Iar 
pricinile ce urmează se numesc mai presus de fire. 

Astfel, a patra pricină a neputrezirii morţilor este legă- 
tura arhiereului sau a preotului, pentru oarecari păcate mari fă- 
cute de aceia în viata lor. 

A cincea pricină a neputrezirii morţilor este că aceia în 
viaţa lor au bătut şi au amărât foarte tare pe părinţii lor şi, fiind 
blestemaţi de ei, au murit fără să se pocăiască de aceste păcate. 

A şasea pricină a neputrezirii mortului este deoarece a 
făcut în viaţă vreo mare nedreptate (Vezi Pidalionul de Neamţ, 
ed.1844, foaia 444, verso). 

A şaptea pricină a neputrezirii mortului este atunci când 
el e dat anatemei pentru păcate din cele mai grele. 

A opta pricină a neputrezirii mortului este dacă a fost 
legat de dumnezeieştile pravile. 

A noua pricină este în cazul sfintelor moaşte ale sfinţilor, 
care cu totul se deosebesc de cauzele de mai sus. 

Iar în ceea ce priveşte semnele după care se pot cunoaşte 
pricinile neputrezirii morţilor, acestea sunt: 

I-III. Cei ce nu au putrezit din cauza alcătuirii trupului 
lor, din cauza pământului în care au fost îngropaţi sau din cauză 
că au murit în vreme de iarnă şi au fost înmormântaţi în locuri 
mlăştinoase, cu zăpadă şi gheaţă, toţi aceştia au semnul acesta: 
de se vor dezgropa şi se vor pune în alte morminte, noi, nu după 
mulţi ani se vor găsi putrezi, fiindcă pricinile neputrezirii lor au 
fost fireşti şi nu mai presus de fire. 

IV. Celor ce n-au putrezit din cauza blestemului 
preoţesc, le putrezeşte în mormânt numai partea dinapoi a 
trupului, iar de cea dinainte se ţine trupul întreg. 

V. Cel ce a bătut şi a amărât foarte pe părinţii săi, şi a 
fost blestemat de ei, şi apoi nicidecum nu s-a spovedit de acest 
lucru şi nu a luat dezlegare, în viaţă fiind, de la arhiereu sau de 
la preot, acelora nu le putrezeşte mâna sau piciorul cu care au 
lovit pe mama sau pe tata. 

VI. Cel ce la dezgropare se arată negru, acela este 
afurisit de arhiereu. 

VII. Cel ce a fost dat anatema, adică sub cea mai grea pe- 
deapsă bisericească, pentru anumite păcate mari (de erezie, 

contra firii, amestecuri de sânge ş. a.), acela când îl dezgroapă se 
arată galben, degetele lui sunt zgârcite şi îi cresc unghiile şi 
părul în groapă. 

VIII. Cel care la dezgropare se arată alb, acela este 
afurisit de dumnezeieştile pravile. 

Cel care la dezgropare se găseşte întreg, dar păr nu mai 
are deloc pe el, acela este îndoială de este blestemat sau nu. 
(Vezi, despre toate aceste cazuri mai sus arătate, în Pravila 
Mare a Bisericii, Târgovişte, 1652, glava XXXVII, pp. 42-48.) 

Alte semne întâlnite la trupurile afurisite mai sunt: 

1. sunt nedezlegate (neputrede); 

2. sunt deformate şi urâte; 

3. sunt greu mirositoare, puturoase foarte; 

4. sunt umflate ca doba; 

5. provoacă spaimă şi cutremur privirilor. 

IX. Iar în privinţa semnelor după care se cunosc Sfintele 
Moaşte ale oamenilor cu adevărat sfinţi, acestea sunt: 

1 . nestricăcioase; 

2. preabine-mirositoare; 

3. uscate şi uşoare; 

4. line şi vesele la vedere; 

5. nu provoacă frică, ci bucurie duhovnicească; 

6. sunt asemenea omului ce doarme liniştit; 

7. izvorăsc din ele feluri de minuni, spre slava 
lui Dumnezeu (vezi Pidalion, foaia 44). 

Ce trebuie să facă creştinii cu morţii lor, de-i vor găsi pe 
ei neputrezi? Dacă unii nu vor putrezi din cauza alcătuirii tari a 
trupului lor, pe aceştia se cade a-i lăsa în mormânt mai mulţi ani, 
10-20 şi chiar mai mult. 

Cei ce nu vor putrezi din cauza pământului în care au 
fost îngropaţi, sau din cauză că au fost îngropaţi în vremea 
iernii, la locuri cu prea multă umezeală şi gheaţă, să-i scoată de 

acolo şi să-i mute în alte locuri mai zvântate, iar acolo vor 
putrezi nu după multă vreme. Iar dacă nici aşa nu vor putrezi, să 
se ştie că sunt sub blestem şi să cheme preotul sau arhiereul care 
i-a legat, spre a-i dezlega. Iar dacă a murit acel arhiereu sau 
preot, să roage pe moştenitorul acelora să-i dezlege şi să-i ierte. 

Dacă cei neputrezi vor avea semnele arătate mai sus, 
înseamnă că au fost blestemaţi fie de arhiereu, fie de preot, de 
părinţi sau de dumnezeieştile Pravile ale Bisericii, şi atunci tot 
aşa să se procedeze: să fie chemat arhiereul sau preotul care 1-a 
legat şi să-i facă moliftele de dezlegare. Iar dacă a făcut cel mort 
vreo nedreptate, neamurile lui să întoarcă acea nedreptate. Dacă 
nu au cu ce, să roage pe cei ce au fost nedreptăţiţi să ierte pe cel 
mort, care le-a făcut nedreptatea. Şi aşa legătura cea pusă asupra 
lui se va dezlega (vezi Nectarie al Ierusalimului în Răspunsurile 
cele asupra începătoriei Papei, fila 206). 

Să se mai ştie că, de se va găsi cineva neputred şi i se vor 
citi moliftele cele de iertăciune de la arhiereu, şi tot nu se va 
risipi trupul lui, adică nu se va desface atunci, să fie încredinţaţi 
cei de faţă că acel om, când era viu, a făcut vreo mare 
nedreptate, şi de aceea nu se dezleagă trupul lui până nu vor 
plăti rudeniile acea nedreptate, iar atunci se va dezlega. 

Iarăşi să se ştie că dacă cineva din oameni a fost afurisit 
pe dreptate şi după Lege de arhiereul sau duhovnicul său, iar el, 
nevrând să mai ceară dreptate, a murit aşa, după moartea sa de 
se va afla trupul lui neputred şi oasele desfăcute, atunci acel om 
nu mai are nădejde de mântuire, căci a murit călcând 
dumnezeieştile Pravile. Iar cel ce a murit şi se află nedezlegat şi 
neputred trupul lui după mai mulţi ani, acela prin trupul lui cere 
iertăciune şi, prin dezlegarea ce i se va face de arhiereu sau de 
preoţi, se dezleagă de afurisenie. Iar în clipa când se va fi 
dezlegat trupul de blestem, se izbăveşte şi sufletul din mâinile 
diavolului şi merge la lumină şi la viaţa de veci {Pravila Mare 
sau îndreptarea Legii - gl. XL, p. 45). 

Acestea de până aici fiind zise despre neputrezirea 
morţilor, despre semnele după care se cunosc pricinile 
neputrezirii lor, precum şi despre cele ce trebuie a face cei vii 
pentru cei morţi pe care îi vor găsi neputrezi, fiindcă mai 
întotdeauna pricinile arătate mai sus ale neputrezirii morţilor se 
întâmplă din cauza păcatelor şi a neîmplinirii canonului ce 
trebuie să facă omul în viaţa aceasta, este de folos a adăuga şi 
unele istorii adevărate în legătură cu cele arătate mai înainte. 

In vremea Prea Sfinţitului Sofronie, Patriarhul Ierusali- 
mului, a murit un om mare şi cuvios cu viaţa, numit Eutropie. 
Iar când a voit Patriarhul să-1 îngroape la mormintele cele 
obşteşti ale Bisericii celei mari din Ierusalim, a găsit acolo 20 de 
trupuri întregi şi nedezlegate. Dar necunoscându-se ale cui au 
fost acestea, a făcut priveghere Patriarhul şi toată Biserica, 
rugându-se lui Dumnezeu să le descopere taina lor. Deci 
Dumnezeu, ascultând rugăciunea lor, a deschis gura unuia dintre 
cei adormiţi, care a zis: „Noi am fost sfinţiţi şi clerici, şi pentru 
lumeşti griji am defăimat predanisita urmare a laudelor lui 
Dumnezeu, pentru care ne-au şi supus la nedezlegată afuri- 
senie". Şi întrebând Patriarhul şi aflând că vreme de 20 de ani nu 
şi-au citit rânduiala, s-au făcut toţi cei sfinţiţi ce se aflau de faţă, 
împreună cu Patriarhul, chezaşi că vor împlini ei rânduiala ră- 
masă timp de 20 de ani a acelora, şi îndată s-au dezlegat 
trupurile lor. 

Dar iată şi o altă istorie, mai aproape de noi. La anul de 
la mântuirea lumii 1785, vara, se afla la Sfânta Episcopie a 
Huşilor un monah cu numele Rafail, cu neamul slovean şi cu 
meşteşugul olar. El, lucrându-şi ziua meşteşugul său la olărie în 
ascultarea episcopiei şi luându-şi o pâine, merticul său, petrecea 
noaptea în dosul sfintei biserici, odihnindu-se întru morminte. 
Acest monah, în una din nopţi, a mers la Daniil, duhovnicul 
episcopiei, la uşa căruia făcând rugăciune, duhovnicul i-a 
deschis. Atunci el a zis: „Cinstite Părinte, un frate mort se vaită 
în mormânt; şi eu, auzindu-1, l-am întrebat ce are de se vaită. El 

mi-a răspuns că vai de creştinul acela care nu-şi mărturiseşte la 
moartea sa toate păcatele sale!". Acestea auzind duhovnicul şi 
socotind că i s-au părut monahului toate acestea, mai ales că 
acela era socotit de toţi ca un neîntreg la minte, 1-a dojenit şi i-a 
spus să nu mai spuie şi altora asemenea lucru. Şi aşa a ieşit 
monahul de la duhovnic, şi nici duhovnicul n-a mai spus cuiva 
de cele auzite. 

Insă a doua noapte, monahul iarăşi venind la duhovnic şi 
asemenea spunându-i, acela iarăşi nu i-a luat în seamă cele 
spuse, ci dojenindu-1, 1-a alungat, spunându-i că are năluciri, de 
vreme ce nimeni nu fusese atunci de curând îngropat în curtea 
episcopiei. Deci cu atât mai mult cei de multă vreme morţi nu 
pot să plângă şi să se vaiete. Atunci monahul cu smerenie a 
răspuns că el ce a auzit îi spune şi nu minte, şi aşa a ieşit. 

Deci venind el şi a treia noapte şi spunând asemenea 
duhovnicului, şi duhovnicul iarăşi voind a-1 depărta, el a adaos 
a-i zice: „De acum înainte însuţi vei da seamă înaintea lui 
Dumnezeu de sufletul acela!". 

Aceasta auzind duhovnicul şi îngrijorându-se ca nu 
cumva să fie într-adevăr vorba de o descoperire a milostivirii 
dumnezeieşti, spre a nu greşi lui Dumnezeu, a hotărât să 
descopere Episcopului lucrul acesta. Deci, după ieşirea de la 
dumnezeiasca Liturghie, venind duhovnicul înaintea Episcopu- 
lui Iacov (care mai pe urmă a fost Mitropolit al Moldovei), i-a 
povestit toate cu de-amănuntul. Auzind acelea şi mult mirându- 
se, arhiereul a poruncit duhovnicului să cheme pe monahul 
Rafail, spre a le arăta mormântul acela, şi totodată să înştiinţeze 
de cele petrecute pe moştenitorii mortului aceluia şi să-i 
îndemne să facă cele de cuviinţă pentru mort, spre a i se mijloci 
iertare. 

Urmând dar duhovnicul poruncii arhiereului şi înştiin- 
ţându-se soţia şi fiul mortului, i-au făcut dezgropare şi au găsit 
mortul întreg desăvârşit, deşi era îngropat de mai mult de şase 
ani. Numele mortului acela era Ganciu, hagiu bulgar. Şi rugând 

femeia şi fiul lui pe arhiereu, a slujit arhiereul cu împreună- 
slujitorii lui dumnezeiasca Liturghie, apoi ieşind la mormânt, au 
scos trupul hangiului şi, făcând prohodul şi citind rugăciunile de 
dezlegare în genunchi, şi tot norodul ce era de faţă strigând cu 
lacrimi: "Doamne, miruieşte", iarăşi l-au îngropat. Deci la 
împlinirea unui an după aceasta, iarăşi l-au cercat şi s-au găsit 
numai oasele goale. Martor la acestea toate a fost arhiereul 
Neofit Scriban, care la acea dată era ierodiacon slujitor la 
catedrala Sfintei Episcopii a Huşilor, şi ni le-a lăsat scrise ca pe 
o aşa de mare şi văzută dovadă a nemărginitei mile a lui 
Dumnezeu (vezi Pidalionul de Neamţ, f. 31 1). 

Spre încheierea cuvântului, vă rog din inimă să nu uităm 
cele auzite în această predică şi să înţelegem din cele de mai sus 
cât de mare este mila lui Dumnezeu şi cât pot rugăciunile Sfintei 
Biserici şi dezlegarea arhierească să ajute celor ce au murit 
nepocăiţi şi nedezlegaţi de păcatele lor. Am arătat mai înainte că 
cel mort - care se găseşte neputred - prin trupul său cel 
neputrezit cere ultimul ajutor de la cei vii ai săi. Şi acest ajutor, 
după cum aţi văzut în cele ce am spus, se poate cere de la Prea 
Bunul Dumnezeu prin Sfânta Liturghie, prin rugăciunile şi 
dezlegarea cea de la arhierei şi duhovnici. 

Prin întâia minune istorisită, care s-a întâmplat cu cei 20 
de pe vremea Sfântului Sofronie, Patriarhul Ierusalimului, ca şi 
prin aceea ce s-a întâmplat la Episcopia de Huşi, la noi în 
Moldova, la anul 1785, prin dezlegarea acelui hagiu bulgar, 
Ganciu, s-a adeverit iarăşi şi în chip văzut puterea cea dată de 
Mântuitorul nostru Iisus Hristos sfinţilor Săi ucenici şi apostoli, 
precum şi urmaşilor lor, atunci când le-a zis: „Luaţi Duh Sfânt; 
cărora veţi ierta păcatele, le vor fi iertate, şi cărora le veţi ţinea, 
vor fi ţinute" (Ioan 20, 22-23). Şi iarăşi când a zis: „Adevărat 
grăiesc vouă: Oricâte veţi lega pe pământ vor fi legate în cer, şi 
oricâte veţi dezlega pe pământ vor fi dezlegate şi în cer" (Matei 
18, 18). 

Deci, aducându-vă aminte de aceste cazuri, pururea să 
credeţi că darul lui Dumnezeu este prezent în Biserica lui 
Hristos şi lucrează, prin slujitorii Bisericii Lui, preaslăvite 
minuni. AMIN! 

PREDICA DESPRE PĂCATELE 
ÎMPOTRIVA CELOR ZECE PORUNCI 

împotriva poruncii întâi greşesc: 

toţi cei fără Dumnezeu; 
toţi cei cu mulţi dumnezei; 

toţi cei ce se leapădă de pronia lui Dumnezeu şi cred în no- 
roc, superstiţii, ursitori, fermecători, vrăjitori, descântători, 
eretici; 

toţi cei ce se nădăjduiesc spre sine şi spre alţi oameni; 
toţi cei ce se deznădăjduiesc de mila lui Dumnezeu; 

toţi cei ce se hotărăsc de a păcătui până la moarte şi a nu se 
pocăi; 

toţi cei ce urăsc pe Dumnezeu şi se leapădă de El; 

toţi cei ce ispitesc pe Dumnezeu şi cer de la El minuni fără 

de nevoie; 

toţi cei ce fură lucruri sfinte şi bisericeşti; 

toţi cei ce cumpără cu bani darul lui Dumnezeu; 

toţi cei ce se lenevesc şi nu nevoiesc a învăţa tainele 
credinţei celei dreptmăritoare; 

toţi cei ce citesc cărţile ereticeşti şi care se împărtăşesc cu 
nevrednicie cu Sfintele şi Prea Curatele Taine ale lui 
Hristos. 

La porunca a Ii-a greşesc: 

toţi cei ce fără mijlocire se închină zidirii în locul 
Ziditorului; 

toţi cei ce cu mijlocire, prin împătimirea către materie, slujesc 
zidirii în locul Ziditorului (ca de pildă: iubitorii de argint, 

curvarii, lacomii cu pântecele, pe care apostolul îi numeşte 
închinători de idoli, zicând: „Omorâţi mădularele voastre cele 
de pe pământ, curvia, iubirea de argint şi lăcomia, care este 
slujire de idoli" [Coloseni 3, 5], şi „cărora dumnezeul lor este 
pântecele" [Filipeni3, 11]); 

toţi cei ce au evlavie făţarnică; 

toţi cei ce cred în visuri şi în vedenii deşarte şi înşelătoare; 

toţi iubitorii de dezmierdări, care iubesc chipurile şi idolii 
patimilor cu mintea şi cu inima lor. 

La porunca a IlI-a greşesc: 

toţi hulitorii, cei ce jură strâmb şi pun pe alţii să jure; 

toţi cei ce zic: „Zău" sau „Dumnezeu ştie"; 

toţi cei ce fac făgăduinţe bune şi le calcă; 

toţi proorocii cei mincinoşi, dascălii cei mincinoşi, ereticii; 

toţi cei ce fac glume cu cuvintele dumnezeieştii Scripturi; 

toţi cei ce hulesc şi cârtesc împotriva lui Dumnezeu la 
necazuri şi supărări; 

toţi cei ce nu suferă cu răbdare şi mulţumire boalele, 
necazurile, pagubele şi alte încercări care le vin, prin 
îngăduinţa lui Dumnezeu, pentru păcatele lor; 

toţi cei ce hulesc adevărul şi Sfintele Scripturi, zicând că în 
Scriptură se află basme şi alte neadevăruri. 

La porunca a IV-a greşesc: 

toţi care nu merg regulat la Sfânta Biserică în ziua 
Duminicii, întru care a mutat Dumnezeu Sâmbăta cea veche, 
fiindcă El este Domn şi al Sâmbetei, şi nu este supus la nici 
o supunere omenească, şi fiindcă în ziua Duminicii a 
binevoit la început a crea lumina, iar la plinirea vremii a 
înviat din morţi; 

cei ce lucrează în Duminici şi în Sfintele Sărbători; 

toţi cei ce prăznuiesc păgâneşte, iar nu creştineşte, şi se duc 
în Duminici şi sărbători la cârciumi, la baluri, la jocuri, la 
filme nepermise, la scrâncioabe, la jocuri de noroc; 

toţi care se îmbată şi curvesc în zilele de Sâmbătă, de 
Duminică şi în Sfintele posturi; 

toţi păstorii duhovniceşti care nu învaţă poporul, în zile de 
Duminică şi-n sărbători, din Sfânta Evanghelie şi din alte 
învăţături ale Sfintei Scripturi. 

La porunca a V-a greşesc: 

toţi copiii care nu cinstesc şi nu ascultă pe părinţii lor; 

toţi cei ce nu ascultă de părinţii lor duhovniceşti, de arhierei, 

de duhovnici, de dascălii Bisericii; 

toţi supuşii care nu ascultă de stăpânii şi de conducătorii 

ţării lor; 

toţi părinţii trupeşti şi duhovniceşti care nu se grijesc de fiii 
lor trupeşti şi duhovniceşti; 

toţi bărbaţii care nu se grijesc trupeşte şi sufleteşte de 
femeile lor, ca şi femeile care nu ascultă de bărbaţii lor când 
aceia le învaţă pe ele cele bune. 

La porunca a Vi-a greşesc: 

toţi cei ce omoară pe alţii cu mâna lor sau prin alte 
meşteşuguri, sau prin pâră şi clevetire; 

toţi cei ce omoară sufleteşte pe alţii, precum sunt ereticii şi 
învăţătorii cei mincinoşi; 

cei ciumaţi care molipsesc pe alţii în vremea ciumei, sau 
holerei, sau a altor boli molipsitoare; 

cei care se aruncă pe sine în primejdie de moarte fără de 
socoteală şi se omoară singuri în orice fel; 

femeile care omoară pe pruncii lor şi cele ce le ajută pe ele 
la acest mare păcat; 

toţi cei care fac sminteală prin pilda vieţii lor celei rele; 

toţi care se bucură de răul şi primejdia aproapelui lor; 

toţi care zavistuiesc şi se mâhnesc pentru binele şi sporirea 
aproapelui lor. 

La porunca a VH-a greşesc: 

toţi cei ce preacurvesc cu femei străine, măritate sau 

nemăritate; 

toţi monahii care au căzut din făgăduinţă; 

toţi cei ce se sulemenesc cu scopul de a atrage pe alţii în 
cursa desfrânării; 

toţi cei ce au căzut în curvie duhovnicească; 

toţi cei ce au îndemnat pe alţii să păcătuiască, sau i-au 
sfătuit prin scrisori şi prin alte mijloace spre păcatul 
desfrânării. 

La porunca a VUI-a greşesc: 

toţi furii, tâlharii, răpitorii, cei ce iau cu sila lucrurile sau 
viaţa altora; 

toţi cei fură în ascuns din averea altora; 

toţi negustorii care fură cu vicleşug, prin cumpene nedrepte, 
şi înşeală la cântar; 

toţi cei cumpără lucruri de furat, ştiind aceasta; 

toţi cei ce iau amanet lucru străin şi îl strică sau nu-1 dau 
înapoi în starea în care a fost; 

toţi cei ce fură prin acte false de la stat, de la Biserică sau de 
la orişicine; 

toţi cei ce lucrează cu vicleşug şi cu nepăsare la lucrul 
aproapelui şi îl fac în pagubă în loc de folos; 

- toţi cei ce nu plătesc cu cât s-au învoit celor ce le-au lucrat 
lor; 

- toţi cei ce amestecă lucrul bun cu cel rău (de pildă: vinul 
curat cu apa, laptele cu apa, smântână cu apa, mierea cu 
untdelemn, seminţele de grâu cu alte seminţe, cu corpuri 
străine, spre a trage mai mult la cântar, ş. a. m. d.; cizmarii, 
croitorii, lemnarii, cojocarii şi alţi meseriaşi care fac lucrul 
rău, sau fură din materialul care li s-a încredinţat spre a face 
lucrul cerut; toţi cei ce mută gardul sau hotarul ş. a.). 

La porunca a IX-a greşesc: 

- toţi cei ce mărturisesc strâmb asupra altora; 

- toţi cei ce jură strâmb spre paguba altora; 

- toţi cei ce primesc şi se învoiesc cu minciunile minţii, adică 
cu păreri greşite asupra altora; 

- toţi cei ce râd de sluţeniile şi neajunsurile fireşti ale altora; 

- toţi cei ce îndeamnă pe alţii să jure strâmb; 

- toţi cei ce clevetesc pe fraţii lor şi îi pârăsc pe ei la alţii, spre 
a le face rău sau pagubă sau necinste; 

- toţi judecătorii care, pentru mită, judecă strâmb; 

- toţi cei care spun minciuni sau îndeamnă pe alţii să spună 
minciuni sau să jure strâmb; 

- toţi cei ce, din zavistie, pun piedică altora, care au dregătorii 
spre folosul de obşte al poporului. 

La porunca a X-a greşesc: 

- toţi cei ce poftesc lucru străin, ca de exemplu: femeie, casă, 
ţarină, bou, slugă, slujnică, haină, avere şi toate câte sunt ale 
aproapelui. 

Să se ştie că: Din cele zece porunci, patru erau scrise pe 
tabla cea dintâi, şi ele învăţau dragostea şi datoriile noastre faţă 
de Dumnezeu, iar celelalte şase porunci erau scrise pe tabla a 

doua, şi ele învăţau dragostea şi datoriile noastre faţă de 
aproapele. Din acestea şase, cinci opresc păcatul cu lucrul: 
"Cinsteşte pe tatăl şi pe mama!", "Să nu ucizi!", "Să nu 
preacurveşti!", "Să nu furi!", "Să nu mărturiseşti strâmb 
împotriva aproapelui!". 

Iar porunca a zecea este cea mai subţire, căci opreşte 
păcatul spre a nu se face nici cu gândul şi nici cu pofta. Cu alte 
cuvinte, această poruncă scoate păcatul din rădăcina lui. Nu 
opreşte numai să nu curvească cineva, ci nici să nu privească cu 
poftă de muiere. Această sfântă poruncă ne învaţă pe noi şi ne 
porunceşte să ne păzim inima noastră de poftele şi gândurile 
cele rele care izvorăsc din ea, căci, după cuvântul Domnului, 
„din inimă ies gândurile cele rele: uciderile, curviile, 
preacurviile, furtişagurile, mărturiile mincinoase, hulele" {Matei 
15, 19). 

Şi în alt loc zice: „Cel ce caută la femeie cu poftă a şi prea- 
curvit cu ea în inima sa". Dumnezeiescul Ioan Gură de Aur zice: 
„Precum flacăra aprinde trestia, aşa pofta aprinde sufletul. 
Precum fumul întunecă şi vatămă ochii, aşa pofta întunecă şi 
orbeşte mintea". Şi iarăşi zice: „Rădăcină a preacurviei este 
pofta cea neînfrânată". 

V-am spus aceasta aşa, pe scurt, ca să înţelegeţi care sunt 
păcatele noastre împotriva celor zece porunci, mai ales că, după 
molifta de spovedanie pe care am citit-o, urmează spovedania, 
atât a monahilor, cât şi a mirenilor. Prin această aducere aminte 
am vrut să vă ajut să ţineţi minte la spovedanie, dacă nu toate, 
măcar unele din ele. Iar dacă nu le puteţi ţine minte, spre a reuşi 
bine spovedania, să vi le scrieţi pe hârtie, şi aşa să le spuneţi cu 
amănuntul, căci spovedania, dacă nu se face cum trebuie, nu 
foloseşte sufletului; ba mai mult, atrage asupra lui mânia 
Domnului, mai ales dacă nu din neştiinţă şi uitare, ci din lene şi 
ruşine nu se sileşte a spune toate înaintea duhovnicului său. 

PREDICĂ DESPRE SFINTELE SĂRBĂTORI 

Părinţilor şi fraţilor şi iubiţi credincioşi, 

Prea Bunul Dumnezeu a lăsat Duminicile şi sărbătorile 
de peste an ca pe nişte limanuri pentru corăbiile sufletelor 
noastre ce aleargă prin valurile şi furtunile vieţii, ca pe nişte 
popasuri de odihnă pentru călătorii împovăraţi ce suntem, 
popasuri duhovniceşti pentru odihna sufletelor noastre, care în 
fiecare zi şi ceas se află în luptă cu valurile veacului de acum. 

După cum ştim cu toţii, omul, muncind, se osteneşte şi 
cu trupul, şi cu sufletul său. Cu trupul fiindcă orice lucru - şi 
mai ales munca cea grea - cere sforţare, trudă şi oarecare durere 
până ce se duce la îndeplinire. Vedem uneori că şi după un ceas 
sau două de muncă grea ne obosim; dar nevoia de cele strict 
necesare pentru viaţa de aici ne face să ne silim la muncă nu 
două-trei ceasuri, ci zile întregi, şi uneori chiar şi nopţile le 
facem zile pentru a lucra şi a spori noi în cele ce ne sunt de 
trebuinţă. Nu e rea munca, ci este un lucru cinstit şi de nevoie 
tuturor oamenilor; ba chiar, după învăţătura Sfintei Scripturi, 
munca este şi obligatorie pentru neamul nostru omenesc {Ieşirea 
20, 9; Deuteronomul 5, 13; Ecclesiastul 9, 10 şi 11,6; Romani 
12, 11; Efeseni 4, 28; / Tesaloniceni 4, 11 ş. a). încă vedem că 
Dumnezeu i-a dat lui Adam poruncă - chiar în rai fiind el - să-1 
lucreze şi să-1 păzească (Facerea 2, 15). Iar după căderea 
strămoşilor Adam şi Eva, mai cu dinadinsul li s-a poruncit să 
muncească şi întru sudoarea feţei lor să-şi mănânce pâinea, până 
ce se vor întoarce în pământul din care au fost luaţi (Facerea 3, 
18-19). Munca este deci de neapărată trebuinţă pentru împlinirea 
nevoilor noastre (Pilde 27, 23-27; Fapte 20, 34) şi pentru împli- 
nirea trebuinţei altora (Efeseni 4, 28; Pilde 13, 4-11). Marele 
apostol Pavel, arătând că munca este un lucru cinstit şi de mare 

nevoie oamenilor, a zis: „Cela ce nu lucrează, nici să nu mă- 
nânce!" (7/ Tesaloniceni 3, 10). 

Dar cum spuneam mai înainte, omul la muncă, şi mai 
ales la muncă grea, oboseşte nu numai cu trupul, ci şi cu sufletul 
său, prin grija şi încordarea atenţiei ce trebuie a depune spre a 
face lucrul bun şi cu spor. Omul oboseşte şi cu partea văzută - 
adică trupul - şi cu cea nevăzută a sa - sufletul - la lucrul său de 
fiecare zi şi ceas. Pentru aceea Prea Bunul Dumnezeu, Care a 
zidit pe om şi ştie neputinţa lui, i-a rânduit lui anumite sărbători 
peste an, ca pe nişte popasuri în care el să se odihnească şi cu 
trupul, şi cu sufletul său de multele sale griji şi osteneli. 

Iar fiindcă sufletul omului e nemuritor şi are ca patrie 
cerul şi veşnicia veacului viitor, Dumnezeu i-a rânduit lui 
sărbătorile spre a le prăznui pe ele nu trupeşte şi păgâneşte, ci 
sufleteşte şi duhovniceşte, după cum auzim că ne învaţă Sfânta 
Scriptură, zicând: „Tot lucrul trupesc nu veţi face într-însele" 
{Leviticul 25, 35); iar în alt loc ne spune dumnezeiasca Scriptură 
ca în zi de sărbătoare să nu facem nici un lucru, fără numai pe 
cele ale sufletului {Deuteronomul 15, 8). Dar care sunt cele ale 
sufletului? Iată care: sfătuirea cea duhovnicească, rugăciunile 
cele de acasă, mergerea la Sfânta Biserică, slavosloviile, citirea 
Psaltirii, ascultarea dumnezeieştii Liturghii, milostenia la săraci, 
citirea Sfintelor Scripturi şi a celorlalte cărţi sfinte, ajutorarea 
văduvelor, cercetarea celor bolnavi, facerea de bine la cei din 
nevoi şi altele de acest fel. Şi măcar că aceste fapte bune se cade 
creştinului a le face în toată vremea, mai cu osebire este însă 
bine a le face pe ele în Duminici şi sărbători. încă li se cade 
creştinilor, în zilele sfinte ale sărbătorilor, a aduce după putere 
din agonisita lor şi jertfă la sfintele biserici, spre a fi 
binecuvântaţi de Dumnezeu ei şi cele ale lor. Deoarece însuşi 
Dumnezeu a poruncit, zicând: „. . . dar nimeni să nu se înfăţişeze 
înaintea feţei Domnului cu mâinile goale, ci fiecare să vină cu 
dar în mâna sa, după cum 1-a binecuvântat Domnul Dumnezeu" 
{Deuteronomul 16, 16-17). Iar dacă cineva este sărac şi nu are 

de unde aduce jertfe la Biserică, apoi să-I aducă Lui duh umilit, 
inimă înfrântă şi smerită, care sunt jertfe bineplăcute lui 
Dumnezeu {Psalmi 50, 18). 

Şi iarăşi Sfânta Scriptură zice: „Şi te vei veseli în ziua 
sărbătorii tale înaintea Domnului Dumnezeului tău, tu şi feciorul 
tău, şi fata ta, şi sluga ta, şi slujnica ta, şi levitul care este în 
cetăţile tale, şi nemernicul, şi săracul, şi văduva care este între 
voi" (Deuteronomul 16, 11). Dar ce fel de veselie ne îndeamnă 
să facem noi înaintea Domnului în zile de sărbătoare? Cu 
adevărat este vorba despre veselia cea vrednică de plăcerea 
Domnului, adică despre cea fără de păcat, despre cea adevărată 
şi duhovnicească. Această bucurie duhovnicească ne-o pri- 
cinuieşte lucrarea tuturor faptelor bune mai sus arătate. 

Iar dacă noi, în loc de faptele care sunt folositoare 
sufletului, vom face în zile de sărbători lucrurile cele rele 
trupeşti, sau mai bine zis păcate grele, atunci sărbătorile 
Domnului nu vor mai fi ale Lui, ci ale noastre. Iar dacă noi vom 
spurca cu păcatele şi cu fărădelegile noastre zilele sfintei 
Duminici şi ale sfintelor sărbători, şi vom prăznui păgâneşte şi 
drăceşte, apoi va veni peste noi mânia cea dreaptă a lui 
Dumnezeu şi vom auzi de la El: „Sărbătorile şi praznicele 
voastre le-a urât sufletul Meu. Făcutu-v-aţi Mie spre saţ şi nu 
voi mai suferi păcatele voastre" (Isaia 1, 14). 

Cine în duminici şi în sfintele sărbători se duce la crâşmă 
şi nu la biserică, unul ca acela să asculte glasul lui Dumnezeu, 
Care zice: „Vai celor ce se scoală dimineaţa şi umblă după 
băutură beţivă aşteptând până seara, că vinul îi va arde pe ei" 
(Isaia 5, 12). Cine în aceste zile sfinte se pune pe băut şi 
tocmeşte lăutari să-i cânte, acela se face părtaş aceluiaşi vai din 
partea lui Dumnezeu, Care zice: „Vai celor ce cu chitare, cu 
alăute, cu timpane şi cu fluiere beau vinul, iar lucrurile lui 
Dumnezeu nu le caută!" (Isaia 5, 13). Cei ce se împodobesc cu 
haine luxoase şi îşi pun podoabe de mult preţ pe cap şi pe mâini, 
spre a fi lăudaţi de oameni, şi se dau cu parfumuri şi miresme 

scumpe, spre a mirosi pe drumuri, aceia să audă glasul 
Domnului, Care zice: „Vai celui fărădelege, că rele vor veni 
asupra lui, după faptele lui!" (Isaia 5, 10). Şi care sunt acele 
rele, iată: „In locul parfumului şi al mirosului celui frumos va fi 
praf şi în loc de brâie scumpe se vor încinge cu funii, în locul 
podoabelor celor de aur ale capului vor avea pleşuvie pentru 
faptele lor şi în locul hainelor celor de porfîră se vor îmbrăca cu 
saci, şi fiul tău cel frumos, pe care îl iubeşti, de sabie va cădea, 
şi vor plânge sicriele podoabele voastre şi veţi rămâne singuri şi 
vă veţi lovi de pământ" (Isaia 4,10 şi 23-24). 

Dar zic iubitorii de dezmierdări, şi cei beţivi, şi cei 
iubitori de petreceri necuvioase: „A bea şi a juca şi a mă 
împodobi cu haine luxoase şi a chefui nu este nici un rău". Unii 
ca aceştia să audă glasul lui Dumnezeu, Care prin Isaia 
Proorocul zice: „Vai celor ce zic răului că este bine şi binelui că 
este rău, celor ce pun lumina întru întuneric şi întunericului îi zic 
lumină, celor ce zic amarului că este dulce şi dulcele îl numesc 
amar!" (Isaia 5, 20). Şi iarăşi zice: „Vai celor înţelepţi întru sine 
şi singuri înaintea lor ştiuţi!". Şi iarăşi: „Vai celor tari, care 
amestecă vinul, celor ce îndreptează pe cel nedrept pentru mită, 
lepădând dreptatea dreptului" (Isaia 5, 21-23). Apoi, arătând şi 
pedeapsa ce urmează asupra lor, zice: „Pentru aceasta, în ce chip 
se arde trestia de flăcări, aşa rădăcina lor ca ţărâna va fi şi 
floarea lor ca praful de pulbere se va înălţa, că n-au voit să facă 
legea Domnului Savaot şi cuvântul Sfântului lui Israil l-au 
întărâtat [nesocotit]" (Isaia 5, 24). 

Asemenea şi Sfântul Ioan Gură de Aur zice către acei 
creştini care au lăsat în ziua de sărbătoare biserica lui Dumnezeu 
şi au alergat la teatre, şi la jocuri, şi la alte privelişti stricătoare 
de suflete: „In ziua de sărbătoare trebuie ca voi să vă odihniţi şi 
să slăviţi pe Dumnezeu. Iar voi la teatre v-aţi suit şi din fum în 
foc aţi sărit, şi în altă prăpastie mai cumplită v-aţi aruncat" (Din 
Cuvânt către cei ce au lăsat Biserica şi s-au dus la teatre şi 
alergări de cai; în Puţul, Buzău, 1833, p. 148). 

Iar fiindcă unii se îndreptăţeau, spunând că nu se 
smintesc de cele ce văd şi aud la teatre şi la distracţii, când se 
duc acolo în zilele de sărbători, Sfântul le dovedeşte cu mărturii 
tari din dumnezeiasca Scriptură marea primejdie sufletească pe 
care o iau de acolo şi, mustrându-i, le zice: „Şi îndrăzneşti a zice 
cum că din vederea cea de acolo nu pătimeşti nimic omenesc? 
Au doară piatră este trupul tău? Au doară de fier eşti? Au doară 
eşti tu mai filosof decât bărbaţii cei mari şi viteji care din simpla 
vedere au căzut? Nu ai auzit ce zice Solomon? «Au va umbla 
cineva pe cărbuni aprinşi şi nu-şi va arde picioarele sale? Au 
doară va ascunde cineva foc în sânul său şi nu-şi va arde hainele 
sale?» {Pilde 6, 27-28)". Şi apoi, arătând vătămarea ce se naşte 
din vederea femeilor celor goale de pe la teatre, le zice: „Măcar 
deşi tu nu te-ai împreunat cu curva (ce ai văzut-o), dar cu pofta 
te-ai împreunat cu dânsa şi cu mintea ai lucrat păcatul. Şi nu 
numai în vremea aceea, ci şi după ce s-a sfârşit teatrul, după ce 
s-a dus ea, idolul ei zace în sufletul tău... Şi nu te mai întorci 
singur acasă, ci duci împreună cu tine şi pe curva pe care ai 
văzut-o acolo şi care, deşi nu mai este de faţă acum, dar prin 
închipuirea minţii tale aprinde în tine focul cel vavilonesc al 
patimei, care te face vinovat de focul gheenei" (ibidem, p. 149). 

Apoi pe toţi acei care fuseseră la teatre şi la priveliştea 
alergărilor de cai în zile de sărbători, îi ameninţă cu pedeapsă 
grea, zicându-le: „Pentru aceasta spun mai înainte şi cu glas 
luminat strig: dacă cineva după sfătuirea aceasta şi după 
învăţătura aceasta va mai merge la vătămarea cea călcătoare de 
lege a teatrelor şi a alergărilor de cai, nu-1 voi mai primi pe el 
înlăuntrul curţilor acestora, nu îl voi mai împărtăşi cu Tainele, 
nu îl voi mai lăsa să se atingă de Sfânta Masă. Ci precum 
păstorii pe oile cele pline de râie le despart de cele sănătoase, ca 
nu şi pe acelea să le molipsească, aşa voi face şi eu. Că dacă în 
vremea veche leprosului i se poruncea să fie izolat şi să-1 scoată 
afară din tabără, măcar împărat de ar fi fost, cu mult mai vârtos 
noi pe cei leproşi cu sufletul îi vom scoate afară din această 

sfântă tabără" (ibidem, p. 150). Şi mustrându-i tot pe aceştia, 
mai departe zice: „Nu te temi, omule, cu acelaşi ochi să priveşti 
spre casa de comedii, unde se săvârşesc lucrurile cele spurcate 
ale preacurviei, şi spre Masa aceasta Prea Sfântă, unde se 
săvârşesc Tainele cele înfricoşate? Cu aceleaşi urechi să asculţi 
pe curvă grăind cuvinte de ocară şi pe Prooroci şi pe Apostoli 
învăţându-te cele de taină?". 

Apoi, arătând marea primejdie ce urmează în familie din 
privirea celor de la teatre şi comedii, zice: „Au nu sunt de aici 
răsturnările vieţilor, stricările minţilor şi războaiele cele din 
familie, vrajbele cele din casă şi geloziile? Căci când prin 
privirea cea de acolo vei desfrâna, făcându-te mai molatec şi mai 
înverşunat şi vrăjmaş a toată curăţia şi înfrânarea, te vei întoarce 
acasă şi vei vedea pe femeia ta negreşit ca fără de dulceaţă, ori 
în ce fel va fi, căci de pofta cea de la teatre aprins fiind, ... pe 
tovarăşa cea de toată viata o vei necinsti şi o vei ocărî" (ibidem, 
p. 154). 

Iată dar cum, din cele de până aici, cu mărturii din Sfânta 
Scriptură şi de la Sfinţii Părinţi, am arătat cât de mare este pri- 
mejdia sufletească pentru creştinii care în zilele de Duminici şi 
sărbători, în loc de a merge la sfânta biserică, se duc la 
priveliştile cele vătămătoare de suflet, la beţii şi la distracţiile 
cele neîngăduite de Legea lui Dumnezeu, unde îşi vatămă 
sănătatea, cinstea şi sufletul lor, care este mai scump decât toată 
lumea (Matei 16, 26; Marcu 8, 36-37; Luca 9, 25). Aşadar, cine 
în zilele sfintelor Duminici şi sărbători nu se duce la sfintele 
biserici, ci se duce de bună voie acolo unde sunt privelişti 
pierzătoare de suflet, acela batjocoreşte zilele sfinte ale 
Domnului şi se face vinovat de mânia cea preadreaptă a lui 
Dumnezeu în veacul de acum, şi de nu se vor îndrepta prin 
spovedanie şi adevărată pocăinţă, apoi vor merge în munca 
iadului cea fără de sfârşit, unde focul nu se stinge şi viermele nu 
moare, precum a zis Mântuitorul nostru Iisus Hristos (Matei 18, 
8; Isaia 66, 24; Matei 5, 22; Marcu 9, 47). 

Dar oare, fraţilor, numai în Duminici şi în sărbători se 
cade nouă a face fapte bune şi [a împlini] poruncile lui 
Dumnezeu? Negreşit că nu. Pentru că viaţa adevăratului creştin 
toată este o sărbătoare înaintea Domnului. Iar aceasta nu o zicem 
înţelegând cum că se cade nouă a sărbători şi a nu lucra în orice 
zi, ci că în orice zi şi ceas ce se cade nouă a lucra cele ce plac lui 
Dumnezeu, oriunde ne-am afla la lucrul nostru şi la slujba care 
ni s-a încredinţat nouă; căci Dumnezeu este de faţă oricând şi 
oriunde am fi noi, El fiind Cel ce umple cerul şi pământul 
(Ieremia 23, 24; III Regi 8, 27; II Paralipomene 2, 6 şi 6, 18 
ş. a.). Şi de vom face lucrul nostru cu sinceritate şi cu frica lui 
Dumnezeu, pururea noi vom fi sărbătorind Domnului. Acest 
lucru îl adevereşte marele dascăl al lumii, dumnezeiescul Părinte 
Ioan Gură de Aur, zicând: „Trebuie să aflaţi că întotdeauna este 
sărbătoare". Apoi adaugă: „Să vă spun pricinile sărbătorilor şi 
atunci veţi cunoaşte că în fiecare zi este sărbătoare... La noi cea 
dintâi sărbătoare este Epifania (Botezul Domnului). Care este 
pricina acestei sărbători? Pentru că Dumnezeu pe pământ S-a 
arătat şi cu oamenii a petrecut (Baruh 3, 38). Pentru că 
Dumnezeu, Fiul Unul-Născut al lui Dumnezeu, era cu noi. Dar 
acest lucru este totdeauna, căci spune Domnul: «Iată, Eu sunt cu 
voi până la sfârşitul veacurilor» (Matei 28, 20). Pentru aceea 
putem sărbători Epifania în toate zilele. Ce însemnătate are 
sărbătoarea Paştelui? Atunci vestim moartea Domnului. Acest 
lucru înseamnă Pastele, dar nici Pastele nu-1 facem într-un 
anumit timp. Căci Pavel, voind să ne slobozească pe noi de 
constrângerea timpurilor şi arătând că se poate prăznui 
totdeauna Pastele, zice: «Ori de câte ori veţi mânca pâinea 
aceasta şi veţi bea paharul acesta, vestiţi moartea Domnului» 
(/ Corinteni 11, 26). Aşadar, pentru că putem să vestim totdeau- 
na moartea Domnului, putem să prăznuim totdeauna Pastele. Şi 
ca să aflaţi că putem să sărbătorim şi Rusaliile totdeauna, şi nu 
este un timp anumit şi nici nu suntem constrânşi de necesitatea 
timpului de a le prăznui, ascultaţi ce zice Pavel: «Pentru aceasta 



188 

sărbătorim» (7 Corinteni 5, 8), căci deşi nu era sărbătoare atunci 
când scria aceste cuvinte, nu era nici Pastele, nici Epifania, nici 
Rusaliile, totuşi arată că nu timpul face sărbătoarea, ci conştiinţa 
curată. In adevăr, sărbătoarea nu este altceva decât veselie şi 
nimic altceva nu face veselie duhovnicească şi spirituală decât 
conştiinţa faptelor bune. Iar cel ce are conştiinţa faptelor bune şi 
fapte bune de acest fel, totdeauna poate să sărbătorească. 
Arătând acest lucru, marele apostol Pavel zicea: «Pentru aceasta 
sărbătorim nu în aluatul cel vechi, nici în aluatul răutăţii şi al 
vicleşugului, ci în azimile curăţiei şi ale adevărului» (7 Corinteni 
5, 8). Vezi că nu te-a legat de constrângerea timpurilor, ci a po- 
runcit să ai conştiinţa curată" (Sfântul Ioan Gură de Aur, Cuv. I 
la Rusalii, în Izvoarele Ortodoxiei, Bucureşti, 1942, pp. 248- 
249). 

Iubiţi credincioşi, 

Iată că am auzit cu cuvintele dumnezeiescului Ioan 
Hrisostom cum se cade a sărbători creştinii sfintele sărbători cu 
fapte bune şi cu conştiinţa curată, şi totodată felul în care putem 
noi în toată vremea să sărbătorim înaintea Domnului, nu cu 
nelucrarea, ci mai vârtos prin lucrarea faptelor bune pe care noi 
le putem lucra, şi pe care trebuie a le lucra şi atunci când lucrăm 
cu mâinile, şi atunci când nu lucrăm. Dacă noi, atunci când ne 
aflăm la munca şi la lucrul cel rânduit nouă, ne vom afla ca în 
faţa lui Dumnezeu, şi ne vom sili a face lucrul nostru cu cinste, 
cu sinceritate, fără vicleşug, minciună şi furtişag, nu vom voi 
răul nimănui, vom fi supuşi celor ce ne conduc, îi vom cinsti pe 
ei ca pe cei rânduiţi de Dumnezeu şi vom păzi ştiinţa gândului 
nostru curată de orice păcat, atunci noi ne vom afla pururea 
prăznuind lui Dumnezeu şi pururea sărbătorind. Iar de vom face 
cele rele cu voia şi cu ştiinţa noastră în vremea sfintelor 
sărbători, apoi nu sărbătoare a lui Dumnezeu este aceasta, ci 
pierzare vremelnică şi veşnică pentru noi. 

Aşadar, fraţii mei, în zadar nu vom lăuda noi cu 
nelucrarea în Duminici şi sărbători, dacă numai cu lucrul 
mâinilor vom înceta, iar de lucrarea celor rele, care mânie pe 
Dumnezeu, nu vom înceta. Căci se cade nouă, o dată cu 
încetarea de la lucrul mâinilor, să încetăm de a lucra acelea care 
vatămă sufletul nostru. Ba şi mai mult, lucrul mâinilor se cade a- 
1 părăsi în Duminici şi sărbători, dar lucrarea faptelor bune 
niciodată, nici un ceas sau minut din viaţa noastră. 

Sărbătorile lui Dumnezeu sunt sărbători duhovniceşti şi 
duhovniceşte trebuie prăznuite. Dar poate va zice cineva: "Cum 
să prăznuim sărbătorile noastre duhovniceşte?". Iată cum: 

- cine cercetează pe bolnavi la casele lor în zilele de 
sărbători şi face milostenie cu ei după a sa putere, acela 
duhovniceşte prăznuieşte; 

- cine sfătuieşte de bine pe fratele său să nu greşească în 
sărbători şi în orice vreme, acela duhovniceşte prăznuieşte; 

- cine lămureşte pe cel nedumerit şi rătăcit de la adevăr 
în zile de sărbătoare, acela duhovniceşte prăznuieşte; 

- cine posteşte sfintele posturi de peste an, Miercurile şi 
Vinerile - şi, de poate, şi Lunile -, acela duhovniceşte prăz- 
nuieşte chiar şi când nu este sărbătoare; 

- cine în zi de sărbătoare merge la sfânta Biserică să 
asculte cuvintele lui Dumnezeu şi dumnezeiasca Liturghie, acela 
duhovniceşte prăznuieşte; 

- cine învaţă pe copiii lui şi îi struneşte a nu se duce în 
zile sfinte la distracţii şi privelişti otrăvitoare de suflet, şi îi 
creşte pe ei în frica şi certarea Domnului, unul ca acela 
duhovniceşte prăznuieşte; 

- cine în zile de sărbători petrece în citirea cărţilor sfinte 
pentru sine şi pentru alţii, acela duhovniceşte prăznuieşte; 

- cine mângâie cu cuvinte de întărire pe cei întristaţi şi 
necăjiţi în vreme de sărbătoare, acela duhovniceşte prăznuieşte; 

- cine primeşte pe cei străini şi călători în casa sa şi îi 
odihneşte pe ei, dându-le cele de trebuinţă, acela duhovniceşte 
prăznuieşte; 

- cine în zile de sărbători se duce să cerceteze pe cei 
bolnavi de prin spitale şi pe cei de la închisori, duhovniceşte 
prăznuieşte; 

- cine ajută pe văduve şi pe cei orfani şi săraci în zile de 
sărbători, acela duhovniceşte prăznuieşte. 

Deci cine petrece astfel în zilele sfintelor sărbători, acela 
duhovniceşte prăznuieşte şi este adevărat fiu al Bisericii lui 
Hristos. Iar cine lucrează cele împotriva acestora în zilele 
sfintelor sărbători, acela este fiu al pierzării şi se face de bună 
voie moştenitor al muncilor celor veşnice ale iadului. De care să 
ne izbăvească pe noi Prea Milostivul Dumnezeu, Cel în Treime 
închinat, Tatăl, Fiul şi Sfântul Duh. AMIN! 

PREDICĂ DESPRE RAI 

Părinţilor şi fraţilor şi iubiţi credincioşi, 

Oare cum aş putea eu, nepricopsitul şi cu totul 
neiscusitul, să zugrăvesc prin cuvinte patria noastră cea veche, 
din care am căzut? Dacă dumnezeiescul şi marele apostol Pavel 
ne spune că „Cele ce ochiul n-a văzut şi urechea n-a auzit şi la 
inima omului nu s-a suit, pe acelea le-a gătit Dumnezeu celor 
ce-L iubesc pe El", apoi cum o limbă de ţărână şi o minte 
întunecată de păcate se va pricepe a spune cele nespuse? 

Dar fiindcă nu este bine nici a tăcea despre acea fericire 
şi frumuseţe, din cele ce ne-am învăţat din Sfânta Scriptură şi 
din învăţăturile Sfinţilor Părinţi, voi îndrăzni a aduce prin cuvânt 
o umbră oarecare a acelor neumbrite şi veşnice veselii, ca prin 
cele prea mici să suim înţelegerea noastră, după putere, la cele 
preamări şi cu preaminunată frumuseţe împodobite. 

Şi cu cuvintele dumnezeiescului ierarh Vasile cel Mare 
să începem a zice că „acolo sunt livezi preadulci la vedere, cu 
multă şi negrăită verdeaţă, şi preafrumos împodobite; acolo 
floarea nu străluceşte puţină vreme şi apoi lipseşte, ci 
îndelungată vreme şi vieţuitoare îi este veselia, şi nesfârşită este 
îndulcirea ei. Buna mireasmă este fără de saţ, frumoasa lor 
culoare de-a pururea străluceşte şi puterea vânturilor nu le 
slăbeşte. Lunile cele noi nu le veştejesc, îngheţurile nu le 
îngheaţă, arsura soarelui nu le usucă; ci un duh măsurat, care dă 
oarecare subţire şi dulce suflare, uşor şi cu dulceaţă suflă asupra 
lor, neîmpilat de vreme şi neveştejit în veac, păzind sporul lor. 
Iar frumuseţea sadurilor celor de acolo este şi ea vrednică de 
facerea şi sădirea Celui ce le-a sădit: unele sunt foioase şi unele 
sunt cu desişuri, altele fac numai o singură ramură pe an, altele 

multe ramuri, altele cu ramuri preaînalte şi din toate părţile 
înverzite..." 

Şi după multe, zice: „Care cuvânt va putea să arate 
mulţimea dulceţii şi frumuseţii aceleia?... Acolo sunt şi neamuri 
de nenumărate feluri de păsări, care prin floarea aripilor şi prin 
dulcea viersuire a glasurilor lor aduc o dulceaţă negrăită, încât 
oamenii cei drepţi de acolo se desfâtează şi se îndulcesc prin 
toate simţurile: pe unele văzându-le, iar pe altele auzindu-le; pe 
altele pipăindu-le, pe altele mirosindu-le şi din altele gustând..." 
Şi apoi zice: „Dacă ochiul nu le-a văzut, nici urechea nu le-a 
auzit, nici la inimă de om nu s-au suit, apoi cine dar este acela 
care să le povestească, şi cum gândul nostru le va încăpea?!..." 

Iar apoi, arătând că îndoit este Raiul, adică este alcătuit 
şi din cele simţite, şi din cele gândite, zice: „Precum în Legea 
Veche, era cu adevărat şi lucrul cel simţit, dar se făcea şi o 
închipuire a acelui înţeles, aşa şi Raiul îl înţelegem şi trupeşte, 
dar îl tâlcuim şi duhovniceşte..." Mai departe, arătând despre 
acele nespuse duhovniceşti veselii, zice: „Acolo pornirile râului 
veselesc cetatea lui Dumnezeu" {Psalmi 36, 4), şi iarăşi că „râu 
ieşea din Eden [desfătare], ca să adape Raiul" {Facerea 2, 6). Şi 
acestea zicându-le despre râurile darului Duhului Sfânt, ce 
veselesc negrăit pe cei drepţi, zice apoi: „Deci ispiteşte -te ca 
prin învăţăturile acestea să vii întru înţelegerea Raiului aceluia şi 
să ajungi şi tu la zorile dumnezeieştii lumini... De eşti trupesc, şi 
mare îndulcire socoteşti din cele simţite, ai închipuirea aceea a 
Raiului celui trupesc şi saturarea cea preadulce, şi te sârguieşte 
către acestea, fiindcă acolo vei afla desfătarea neîncetată. Iar de 
eşti duhovnicesc şi cugeti mai înalte decât îndulcirile cele 
trupeşti, suie-te cu gândul către frumuseţea îngerilor, învaţă-te 
cu de-amănuntul roadele dreptăţii" {Cuv. despre Rai, în 
Hexaimeron, Bucureşti, 1826, ff 70-72). Până aici 
dumnezeiescul şi Marele Vasile, pentru Rai. 

Dar pentru ca toţi cei de faţă să se veselească, şi cei mai 
înalţi cu înţelegerea, şi cei mai puţin înalţi, voi spune o istorie 

minunată a unui sfânt stareţ care a murit şi a fost purtat de doi 
dintre Sfinţii Apostoli prin iad şi prin Rai, şi după aceea a înviat 
şi a spus cu de-amănuntul toate cele ce a văzut şi a ţinut minte. 
Iar povestirea aceasta este în acest fel: 

împăratul Roman al Constantinopolului a avut un frate 
pe care îl chema Cozma. Acesta fiind om cu frica lui Dumnezeu 
şi cunoscând deşertăciunea veacului de acum, şi-a vândut toate 
averile sale şi le-a împărţit săracilor. Apoi, ducându-se la Sfânta 
Mănăstire de la apa Sangarului, care era în munţii din jurul 
Constantinopolulului, s-a făcut monah şi s-a dat pe sine la 
supunere şi ascultare desăvârşită. Monahii din acea mănăstire, 
ştiind cine este el, că este frate cu împăratul, foarte se mirau de 
ascultarea şi de blândeţea cu care se purta faţă de toţi, şi îl aveau 
cu toţii la mare evlavie şi cinste. 

Deci întâmplându-se să moară stareţul lor, cu toţi au 
rugat cu multă stăruinţă pe Cozma Monahul să le fie stareţ. El se 
lepăda de aceasta, rugându-i să-1 lase să se liniştească, deoarece 
de aceea lăsase el dregătoria şi slava cea din lume şi venise la 
mănăstire să se facă monah: spre a trece prin această viaţă străin 
şi nebăgat în seamă. Insă stăruinţa soborului fiind cu dinadinsul, 
în cele din urmă a fost silit să primească asupra sa păstoria 
acelei sfinte monastiri. 

Astfel, punându-se el stareţ prin rugăciunea şi alegerea 
soborului, conducea cu mare frică de Dumnezeu şi cu mare 
blândeţe duhovnicească turma cea încredinţată lui de la 
Dumnezeu. Dar trecând şase ani de la punerea sa ca stareţ în 
acea monastire, i s-a întâmplat lui - prin îngăduinţa lui 
Dumnezeu - de s-a îmbolnăvit de o boală grea. Călugării, văzând 
pe iubitul lor stareţ că este atât de bolnav, s-au întristat cu toţii - 
căci îl aveau la mare evlavie, ca pe un adevărat Părinte 
duhovnicesc - şi cu mare durere de inimă se rugau lui Dumnezeu 
ca să-i mai lungească viaţa spre folosul de obşte al lor. Dar el, 
slăbind din zi în zi, într-una din zile a adormit în Domnul şi s-a 
făcut în mănăstire plângere mare pentru moartea lui. 



194 

Dar - o, minunile Tale, Hristoase Dumnezeule! - a doua 
zi după ce murise, când deja începuseră a se face pregătirile 
pentru înmormântare, el s-a trezit din moarte ca dintr-un somn 
şi, aţintindu-şi ochii în podul casei, şoptea nişte cuvinte 
neîncheiate. Călugării puneau urechea la gura lui să asculte, dar 
nu înţelegeau nimic din cele ce şoptea el. Iar când s-a trezit mai 
tare, a început a zice cu glas către călugării care erau în jurul lui: 
„Unde sunt cele două bucăţi de pâine uscată pe care mi le-a dat 
Părintele Avraam?". Apoi zicea: „Cine mi-a luat cele două 
bucăţi de pâine uscată pe care mi le-a dat Părintele Avraam?". 
Călugării se uitau unii la alţii cu mirare mare şi nu ştiau ce să 
răspundă. Atunci unul dintre ei a îndrăznit a-1 întreba pe 
cuviosul stareţ: „Părinte, sfinţia ta nu ştii că ieri pe la ceasul 
acesta ai murit? Era ceasul al patrulea din zi" (ora 10 dimineaţa, 
cum este la noi astăzi). Iar el a zis: „Da, ştiu că am murit, dar nu 
ştiu în ce ceas anume". Iar ei i-au zis din nou că era pe la ceasul 
acela. Apoi au adăugat: „Dacă ştii, Părinte, că ai fost mort, apoi 
tare te rugăm să ne spui nouă, fiilor tăi, unde ai fost atâtea 
ceasuri şi ce ai văzut acolo?". 

Atunci el, deşteptându-se ca dintr-un somn greu, a zis: 
„Părinţii mei, iată ce vă pot spune: de aş avea minte de înger şi 
înţelegere de heruvim, nu aş putea să vă povestesc cu de- 
amănuntul cele ce am văzut şi am auzit eu acolo. Dar totuşi din 
cele ce Prea Bunul Dumnezeu îmi va ajuta să ţin minte, vă voi 
spune". Şi a început aşa: 

„Ieri, când am slăbit foarte tare şi mi s-a apropiat ceasul 
morţii, mulţi dintre voi eraţi împrejurul patului meu. Tot atunci a 
sosit şi o ceată mare de diavoli, în feluri şi feluri de chipuri, şi 
foarte, foarte grozave şi urâte. Unii din ei boncăneau ca taurii, 
alţii nechezau asemeni cailor, alţii guiţau ca porcii, alţii lătrau ca 
câinii, alţii urlau ca lupii, alţii răcneau ca leii, alţii croncăneau ca 
corbii, alţii cântau ca cocoşii, alţii şuierau ca şerpii şi, în sfârşit, 
făceau fel de fel de glasuri groaznice. Toţi aceştia, înconjurând 
patul meu, aşteptau ieşirea sufletului meu din trup şi strigau 

către mine: «Nu te-ai mântuit! Al nostru eşti, căci nu ai făcut 
destulă pocăinţă pentru păcatele tale cele din lume!». Şi câtă 
vreme vă vedeam pe voi, Părinţilor, în jurul meu, parcă nu mă 
temeam aşa tare, căci mă gândeam că mă veţi ajuta să nu mă ia 
aceia. Dar deodată pe voi nu v-am mai văzut, am rămas singur şi 
îndată am sărit din trup afară. Iar aceia m-au prins şi au început 
a mă bate şi a mă chinui groaznic. Unii mă împungeau cu 
coarnele, alţii mă muşcau cu dinţi ca de leu, alţii mă înţepau cu 
limbi ca de şarpe, alţii turnau peste mine borâturi urâte, alţii mă 
împungeau cu suliţe de foc, alţii mă legau cu funii de foc şi mă 
târau peste nişte râpi. 

Iar eu, săracul de mine, văzându-mă în atâta primejdie şi 
chinuri, mi-am adus aminte că în viaţa mea am cinstit mult pe 
Prea Sfânta Fecioară Măria şi pe Apostolii lui Hristos, Andrei şi 
Ioan Evanghelistul. Deci atunci am început a striga din toate 
puterile la Maica Domnului şi la cei doi Apostoli ai Domnului. 
Iar mulţimea aceea nemăsurată de draci, în timp ce au strigam, 
m-au dus până la o prăpastie foarte mare şi nespus de adâncă, pe 
fundul căreia se auzea clocotind un râu de foc care fierbea cu 
smoală şi catran, şi mii de capete de oameni se vedeau în acel 
foc ţipând cu mare disperare. Lăţimea acestei prăpăstii mi se 
părea că este numai de o aruncătură de piatră, dar adâncimea ei 
auzeam că este până la iad. Iar pe când mulţimea aceea de 
diavoli mă împingea mereu să mă dea şi pe mine în acea 
prăpastie groaznică, eu strigam necontenit, din răsputeri: «Maica 
Domnului, nu mă lăsa!». Şi iarăşi: «Sfinţilor Apostoli ai 
Domnului, Andrei şi Ioan, nu mă lăsaţi!». Şi strigând eu astfel 
din toată puterea, deodată s-a făcut peste acea prăpastie 
înfricoşată un podeţ foarte îngust, ca de o palmă, spre care unii 
draci mă trăgeau, spunându-mi: «Sau te aruncăm în prăpastia 
aceasta, sau să te sui pe punte şi să treci, dacă poţi!». Iar mie îmi 
era mare frică şi de una, şi de alta, şi tot mă smuceam din 
mâinile lor şi strigam: «Maica Domnului, nu mă lăsa! Sfinţilor 
Apostoli ai lui Hristos, Andrei şi Ioan, nu mă lăsaţi!»; şi eram 

peste măsură în osteneală şi frică mare, căci de nicăieri nu 
vedeam nici o izbăvire. 

Dar deodată s-a ivit o lumină mare, venind dinspre 
răsărit, şi am văzut o femeie îmbrăcată în alb, care strălucea ca 
soarele, purtându-se pe un nor prealuminos, iar de-a dreapta şi 
de-a stânga ei se aflau cei doi Apostoli ai lui Hristos, Andrei şi 
Ioan Evanghelistul, în mare slavă fiind. Şi când au ajuns aproape 
de mine Maica Domnului şi dumnezeieştii Apostoli, n-am mai 
văzut pe nici unul dintre diavoli. Iar Maica Domnului a zis către 
Sfinţii Apostoli: «Ioane şi Andrei, Apostoli ai lui Hristos, luaţi 
acest suflet şi îl duceţi pe el până la raiul desfătării, căci prieten 
al meu a fost în viaţa sa, şi slugă adevărată a lui Hristos, 
Dumnezeul meu!». Şi apoi pe Maica Domnului nu am mai 
văzut-o. 

Iar cei doi Apostoli, bătrâni şi cu cuviinţă dumnezeiască 
împodobiţi fiind, m-au luat şi mi-au zis: «Suie-te pe podul acesta 
de deasupra prăpastiei şi nu te teme, căci noi suntem cu tine!». 
Iar eu, văzând adâncimea cea nemăsurată a prăpastiei aceleia şi 
îngustimea acelei punţi, şi totodată auzind huietul şi ţipătul cel 
mare ce venea din fundul ei, mă temeam şi rugam pe Sfinţii 
Apostoli să nu mă lase să cad de acolo. Iar ei mi-au zis din nou: 
«Nu te teme, frate, că eşti cu noi!». Şi aşa am început a merge pe 
punte, unul din apostoli fiind înaintea mea, iar altul sprijinindu- 
mă din urmă, şi aşa am trecut puntea aceea plină de nespusă 
groază. Şi am ajuns îndată la capătul de dincolo. 

Acolo am văzut un arap ce mi se părea că este până la 
nori cu înălţimea şi care stătea aproape de capătul podului 
aceluia îngust. Arapul acela avea faţa precum cerneala, ochii 
înfricoşaţi şi strâmbi, iar din gura lui ieşea pară de foc; mâna 
stângă o avea umflată ca un stâlp gol şi o ţinea deasupra 
prăpastiei aceleia, iar dreapta lui era zgârcită de tot. Şi văzându- 
mă pe mine, a început a scrâşni din dinţi şi a zice: «Ai scăpat din 
mâinile mele, dar nu voi înceta de a duce ispite asupra 
călugărilor din mănăstirea ta! Dacă nu te-am căpătat pe tine, 

apoi măcar pe ucenicii tăi mă voi sârgui a-i pierde!». Iar după ce 
am trecut de arapul acela, eu am întrebat pe Sfinţii Apostoli care 
mă duceau: «Domnii mei, cine este arapul acela aşa de înalt şi 
de groaznic la vedere?». Atunci Sfântul Apostol Andrei mi-a 
zis: «Ai auzit de la marele apostol Pavel de domnul puterii 
văzduhului (Efeseni 6, 12)?». Am zis: «Da». Iar el a zis: «Acesta 
este, satana». «Dar prăpastia aceasta ce este?». Iar apostolul 
Andrei a zis: «Aceasta este gura iadului, care înghite pe toţi cei 
ce au greşit şi au murit nepocăiţi de păcatele lor». Apoi am mai 
întrebat pe apostolul: «De ce arapul are mâna stângă umflată şi o 
ţine în văzduh deasupra acelei prăpăstii?». Şi a zis apostolul: 
«Iată de ce: câţi se urcă pe podul acesta îngust şi nu sunt 
pregătiţi sufleteşte cu faptele bune, el numai ce îi ia de pe pod şi 
îi aruncă jos, în gura iadului. Iar dreapta lui este zgârcită, căci el 
este străin de lucrarea celor drepte». 

Şi după ce am trecut de acela care se chema domnul 
puterii văzduhului şi satana, apoi deodată s-a înfăţişat înaintea 
noastră o câmpie foarte frumoasă, cu miliarde de feluri de flori 
preabine-mirositoare; unele dintre ele erau galbene, altele roşii, 
altele vişinii, altele albastre, altele albe, altele stacojii, altele 
roze, şi ieşea din ele o mireasmă care nu se poate spune. Noi 
mergeam uşori prin văzduh, pe deasupra acelor flori şi ierburi 
preaminunate, când deodată am văzut în acea câmpie luminoasă 
mii şi mii de cete de copii mici cu aripi de aur, care zburau pe 
deasupra acelor ierburi înflorite atât de minunat şi cântau cu 
versuri preadulci: «Sfânt, Sfânt, Sfânt Domnul Savaot, plin este 
cerul şi pământul de slava Lui». Şi oriunde ne uitam, vedeam tot 
cete şi cete de aceşti minunaţi copii înaripaţi, zburând foarte lin 
şi cântând. Noi însă mergeam repede, căci să ştiţi, fraţii mei, că 
sufletele după ce ies din trup, ies ca gândul şi ca fulgerul, după 
cea scrisă: «Alerga-vor în grabă şi mai repede ca razele 
fulgerului se vor întoarce». 

Şi aşa zburând noi peste acea câmpie preaînveselitoare, 
deodată în mijlocul ei am văzut un bătrân foarte minunat, cu 

barbă albă, strălucind ca soarele şi având veşminte foarte 
luminoase pe el. Iar copiii aceia zburau împrejurul lui, el îi 
blagoslovea şi apoi plecau cântând şi lăudând pe Dumnezeu. 
Atunci eu am întrebat pe Sfântul Ioan Evanghelistul: «Sfinte 
Ioane, cine este acel bătrân aşa de luminat şi minunat, şi cine sunt 
aceşti copii aşa de frumoşi şi nevinovaţi, cu aripi de aur, care 
cântă aici fără de încetare spre slava lui Dumnezeu?». Iar Sfântul 
Ioan a zis: «Fiule, vei fi auzit de Avraam Patriarhul, care a 
câştigat mare cinste de la Dumnezeu pentru credinţa şi faptele 
lui. Acesta este Avraam şi sânul lui, de care ai auzit din Sfânta 
Evanghelie. Iar aceşti copii preafrumoşi sunt sufletele care, din 
mila lui Dumnezeu, s-au învrednicit a intra aici, în sânul lui 
Avraam». Apoi a zis: «Trebuie să mergem şi noi să ne închinăm 
Prea Fericitului Patriarh Avraam». Şi am mers, şi când am ajuns 
la preaminunatul acela bătrân, Patriarhul Avraam, ne-am în- 
chinat lui; el a sărutat pe frunte pe cei doi apostoli, iar aceştia 
i-au sărutat mâna. Şi a întrebat Avraam Patriarhul: «Unde duceţi 
acest suflet?». Iar ei au zis: «Poruncă avem de la Mântuitorul 
Hristos şi de la Maica Domnului să-1 ducem până la Raiul desfă- 
tării». Atunci m-a blagoslovit şi pe mine acel sfânt Patriarh şi m- 
a sărutat pe creştetul capului. 

Şi aşa ne-am despărţit şi am început a merge mai departe 
cu Sfinţii Apostoli. Şi zburând aşa printre acele frumuseţi de 
câmpii înflorite, am ajuns la nişte ziduri preaminunate, cu 
temelie de aur şi cu nespusă frumuseţe împestrite în mii de 
culori preasclipitoare; la un loc al zidului am dat de nişte porţi în 
chipul fulgerului, care atâta luminau, încât se părea că răsare 
soarele din ele. Şi la acele porţi erau păzitori nişte tineri 
preafrumoşi la vedere şi preaveseli la feţe, îmbrăcaţi cu 
veşminte asemenea safirului şi cu cingători în multe culori, 
asemenea curcubeului, care străluceau slobozind raze 
prealuminate; ei purtau paveze de aur în mâinile lor, iar când ne- 
am apropiat de porţi, au întrebat aceşti minunaţi tineri pe Sfinţii 
Apostoli: «Unde duceţi acest suflet?». Iar ei au zis: «Avem 

poruncă să-1 ducem până la Raiul desfătării». Şi atunci porţile 
singure s-au deschis şi am intrat şi noi prin ele. Iar trecând de 
ele, am dat de nişte frumuseţi, cu livezi şi pometuri ca stelele 
cerului de multe şi felurite, încât nimeni din oameni nu le poate 
spune cu de-amănuntul frumuseţea lor. Şi pomii din livezile 
acelea mi se păreau că saltă şi cântă. Iar sub fiecare pom era câte 
un cort preaminunat, iar în cort o masă de aur şi un scaun numai 
de aur; şi la fiecare masă şedea câte un om tânăr şi preafrumos, 
ca în vârstă de 30 de ani, şi pe masă avea numeroase bucate şi 
cântăreţi cereşti de multe feluri. Dar foarte mă minunam văzând 
că nici pomii aceia nu erau la fel, nici mesele, nici scaunele şi 
nici bucatele sau băuturile de pe mese. Pe la rădăcinile acelor 
pomi mi se părea că curg izvoare limpezi ca cristalul. Şi în acele 
livezi erau nenumărate feluri de flori preaminunate şi parfumate 
cum nu se poate spune, căci nici una dintre ele nu semăna cu 
cele de pe pământ. In ramurile acelor preafrumoşi pomi cântau 
mii şi mii de păsări melodii şi versuri nemaiauzite în lumea 
pământească, iar floarea aripilor acelor păsări nimeni din oameni 
nu o poate povesti. Şi când am început să ascult cântările lor, am 
înţeles că unele dintre ele cântau versuri din Psalmi, iar altele 
ziceau: «Sfânt, Sfânt, Sfânt Domnul Savaot, plin este cerul şi 
pământul de slava Lui». Altele ziceau: «Fericită este calea întru 
care mergi acum, suflete!», iar altele: «Bine este cuvântat cel ce 
vine întru numele Domnului», şi alte cântări dumnezeieşti, cum 
nu se pot spune. Şi foarte mă minunez şi de negrăita lor 
frumuseţe, şi de dulceaţa cea veselitoare a cântărilor lor. Dar iar 
mă mai minunam pentru că nici pomii aceia nu semănau unul cu 
altul, fiecare având roadele altfel, şi frunzele altfel, şi înflorind 
altfel. Şi ieşea din pomii aceia şi din florile şi roadele lor o 
mireasmă nespusă şi preacurată. Dar nici păsările care cântau în 
acei pomi nu semănau unele cu altele, căci la un pom erau păsări 
albe, la altul albastre, la altul cafenii, cărămizii, vişinii, verzi, şi 
cum am zis, numai Unul Dumnezeu şi Ziditorul lor poate să le 
spună floarea frumuseţii şi deosebirii culorilor lor. Şi nici în 

corturile de sub pomi nu erau toate la fel; ci sub un pom era un 
cort de aur, sub altul de onix, sub altul de rubin, sub altul de 
ametist, de safir şi alte pietre scumpe, cărora nici nu le pot spune 
numele lor. Şi nici cântările păsărilor nu erau la fel în fiecare 
pom, ci cu mare meşteşug şi frumuseţi negrăite se deosebeau 
unele de altele. 

Şi văzând eu atâta minune şi frumuseţe deosebită de la 
un pom la altul, am întrebat pe Sfinţii Apostoli care mă 
conduceau: «Domnii mei şi Sfinţilor Apostoli ai lui Hristos, 
pentru ce este atâta deosebire la frumuseţile din livezile 
acestea?». Iar Sfântul Apostol Andrei mi-a zis: «Frate Cozma, ia 
seama că aceste păsări şi aceşti pomi ce vezi aici nu sunt 
pieritoare şi stricăcioase, asemeni celor de pe pământ; păsările 
acestea nu pot să mai moară vreodată, sau să aibă nevoie de 
hrană pieritoare. Hrana lor este darul Duhului Sfânt care mişcă 
limbile lor şi le dă a grăi, a cânta şi a prooroci cele spre slava lui 
Dumnezeu, nu după cum voiesc ele, ci după cum voieşte Duhul 
Sfânt. Şi dacă te minunezi de felurimea şi deosebirea fru- 
museţilor de aici, apoi adu-ţi aminte de cuvântul Mântuitorului 
nostru din Sfânta Evanghelie, când a zis: Să nu se tulbure inima 
voastră, că în casa Tatălui Meu sunt multe lăcaşuri (Ioan 14, 2- 
3). Aici este lucrul dreptăţii lui Dumnezeu, că fiecare are un 
lăcaş pregătit de Dumnezeu după măsura faptelor bune pe care 
le-a făcut în viaţa sa. Şi fiindcă nu toţi au avut aceeaşi măsură de 
fapte bune, ci unii mai mult, alţii şi mai mult, alţii şi mai mult, 
apoi şi lăcaşul lor cel veşnic şi l-au împodobit după dragostea cu 
care au iubit pe Dumnezeu şi s-au silit la lucrarea poruncilor 
Lui». 

Apoi mergând noi prin acele livezi şi pometuri negrăite, 
am ajuns la un râu care curgea lin, cu o apă ca cristalul, şi de pe 
malurile căruia porneau alte câmpii preafrumos înflorite. Iar în 
preajma râului aceluia erau nişte copaci înalţi, minunaţi la 
vedere, şi nişte păsări mari şi preafrumoase, care cântau cu 
glasuri veselitoare, zicând: «Fericiţi cei cărora li s-au iertat 

fărădelegile şi cărora li s-au acoperit păcatele!». Şi auzind eu 
această cântare sfântă a lor, am întrebat pe Sfinţii Apostoli: 
«Domnii mei, ce zic aceste minunate păsări?». Iar Sfântul Ioan a 
zis: «Frate Cozma, ai auzit că acestea viersuiesc cele ce le dă lor 
Duhul Sfânt. Deci ele prin Duhul Sfânt cântă din psalmi şi 
vestesc că numai aceia au intrat în aceste desfătate grădini, 
cărora li s-au iertat fărădelegile şi li s-au acoperit păcatele». Şi 
am întrebat atunci pe Sfinţii Apostoli: «Dar care păcate se iartă 
de Dumnezeu şi care se acoperă?». Iar Sfântul Andrei a zis: «Se 
iartă numai acelea pentru care omul a făcut pocăinţă din toată 
inima sa, care au fost mărturisite cu umilinţă duhovnicului, de s- 
a primit canon şi dezlegare pentru ele de la duhovnic sau 
arhiereu pe pământ. Iar unele din păcatele cele mici, pe care 
omul nici nu le-a cunoscut că sunt păcate, sau a uitat a le 
mărturisi, acelea se acoperă de mila lui Dumnezeu, ca nu cumva 
pentru acele prea mici păcate să nu poată omul ajunge aici. Noi 
ştim din Sfânta Evanghelie că nimic necurat nu va intra întru 
împărăţia cerurilor {Efeseni 5, 5). Dar fiindcă nimeni nu este 
fără păcat afară de Dumnezeu {Matei 27, 24; Ioan 8, 46), apoi 
nimeni nu ar putea intra aici dacă nu ar completa Dumnezeu cu 
mila Sa nedesăvârşirea omenească în fapta bună. Deci aceste 
păsări, pe care le auzi cântând: «Fericiţi cei cărora s-au li iertat 
fărădelegile şi li s-au acoperit păcatele!», vestesc prin viersuirea 
lor că aceste nenumărate suflete ce se veselesc aici, pe lângă 
pocăinţa lor şi dezlegarea ce au primit-o prin duhovnicii 
Bisericii lui Hristos, au avut şi unele mici păcate de care nu şi-au 
dat seama şi nu s-au pocăit, dar acelea s-au acoperit de negrăita 
milă şi milostivire a lui Dumnezeu, spre a nu fi ele oprite să 
ajungă în dulceaţa şi desfătarea locului acestuia». Atunci am 
spus Sfinţilor Apostoli ai lui Dumnezeu: «Domnii mei, cred că 
aici este Raiul desfătării, unde aveţi poruncă să mă duceţi». Şi a 
zis Sfântul Apostol Andrei: «Nu ştii ce zici, frate, căci abia am 
ajuns la pământul celor blânzi, de care ai auzit în Sfânta 

Evanghelie zicându-se: Fericiţi cei blânzi, că aceia vor moşteni 
pământul {Matei 5,5)». 

Şi încă vorbind noi, am zburat uşor peste râul acela 
minunat, şi trecând de ceea parte, peste câmpii cu livezi de 
negrăită frumuseţe, am ajuns la alte zidiri preaminunate, care 
covârşeau cu neasemănarea pe cele ce le văzusem mai înainte. 
Căci împestritura şi meşteşugul cu care era zidit acest zid, făcut 
numai din pietre scumpe, nu poate limbă de om să le 
povestească. Şi apoi, ajungând la alte porţi preafrumoase şi cu 
strălucire negrăită, care luminau ca fulgerul în toate părţile, 
paznicii lor, nişte îngeri cu strălucire dumnezeiască nepovestită, 
au întrebat pe Sfinţii Apostoli: «Sfinţilor Apostoli ai lui Hristos, 
Dumnezeul nostru, unde duceţi acest suflet?». Iar ei au răspuns: 
«Poruncă avem de la Mântuitorul, prin Prea Sfânta Sa Maică, 
să-1 ducem până la Raiul desfătării». Şi atunci acele sfinte şi 
preaminunate porţi, care fulgerau cu nişte străluciri asemenea 
safirului, s-au deschis singure. Şi trecând noi de ele, am văzut 
nişte munţi de aur şi o mare ca cristalul, foarte luminată, iar în 
dreapta noastră am văzut un palat care avea 12 temelii din 12 
mărgăritare, şi 12 uşi, fiecare fiind tăiată dintr-un mărgăritar 
preaminunat; iar acoperişul acelui palat era asemenea cu aurul, 
dar strălucea de mii de ori mai mult. Şi mi se părea că acest palat 
are lungime şi lăţime nemăsurat de mari. Dar nu am văzut acolo 
nici om, nici fiară, nici pasăre, nici vreun înger. Şi era acolo o 
frumuseţe pe care nici mintea de înger nu o poate povesti, o li- 
nişte negrăită şi o lumină neasemănată faţă de cea de pe pământ, 
care se zicea că vine direct de la lumina dumnezeieştii slave. Şi 
am întrebat iar pe sfinţii mei îndrumători: «Domnii mei, ce este 
şi al cui este acest palat negrăit cu frumuseţea?». Iar 
dumnezeiescul Ioan Evanghelistul mi-a zis: «Acesta este palatul 
Noului Sion, pe care Mântuitorul nostru Iisus Hristos îl va da 
Sfinţilor Săi Apostoli după Judecata cea de apoi, ca o răsplătire 
a ostenelilor lor în predicarea Evangheliei şi pentru mila Sa cea 
negrăită». 

Şi încă vorbind noi, am ajuns la un munte preaminunat 
de aur curat, care strălucea în jurul său cu negrăită lumină şi 
avea sub el un tunel preafrumos şi prealuminat, care se părea că 
străbate până dincolo de el. Insă acel tunel nu era precum cele de 
pe pământ, ci foarte înalt şi prealuminat, cu foarte mare lărgime, 
de mi se părea că şi un oraş mare ar încăpea în el. Şi când am 
ajuns noi acolo, tocmai era pusă o masă mare şi foarte lungă, ce 
se întindea de la un capăt până la altul al tunelului aceluia; iar 
masa aceea era dintr-un fel de piatră scumpă numită Romneon. 
Şi stăteau la ea o mulţime de oameni tineri şi preafrumoşi la 
vedere, pe scaune de aur curat. Pe masă, se vedeau vase de aur 
curat cu bucate cereşti nemaivăzute pe pământ. Şi toţi cei de la 
masa aceea cântau şi slăveau pe Dumnezeu cu o cântare 
duhovnicească preafrumoasă. Din văzduh se auzeau cântări 
îngereşti şi o mireasmă a Duhului Sfânt stăpânea peste tot. 

Iar când am ajuns noi acolo, toţi cei de la masă s-au 
sculat în picioare şi ne-au primit cu veselie duhovnicească, iar 
mie mi-au spus: «Bine ai venit, iubite frate întru Hristos!». Apoi 
am auzit un glas zicând: «Lăsaţi să stea şi acesta la masă!». Şi 
îndată cu cuvântul au venit nişte tineri preafrumoşi, care ne-au 
pus scaune de aur şi ne-am aşezat. Pe când şedeam astfel, uimit 
de cântările duhovniceşti care se auzeau în văzduh, privind în 
jurul meu am început a cunoaşte pe unii din cei ce erau la masa 
aceea, şi foarte mult mă bucuram că i-am întâlnit acolo. Am 
cunoscut pe unii care au fost chiar la palaturile împărăteşti, pe 
alţii care au fost oameni cu frică de Dumnezeu în cetatea 
Constantinopolului, pe alţii din rândurile ostaşilor, pe alţii din 
cinul preoţesc şi călugăresc, şi foarte mă minunam cum au ajuns 
ei aici. Şi am stat la această masă hrănindu-mă cu negrăită hrană 
duhovnicească din cântările ce le auzeam. Atunci Sfântul 
Apostol Andrei mi-a spus: «Frate Cozma, numai până aici am 
avut a merge, căci de aici înainte se începe Raiul desfătării, pe 
care nu acum, ci după o vreme îl vei vedea». Şi îndată am auzit 
un glas în văzduh: «Luaţi de aici pe stareţul Cozma şi duceţi-1 



204 

înapoi în trup, căci foarte îl plâng fiii lui cei duhovniceşti! Iar în 
locul lui să aduceţi pe monahul Atanasie de la monastirea lui 
Traian!». Şi îndată dumnezeieştii apostoli s-au sculat de la masa 
aceea şi mi-au zis: «Frate Cozma, iată că Mântuitorul nostru 
Iisus Hristos S-a milostivit spre fiii tăi duhovniceşti şi pentru 
rugăciunile şi lacrimile lor te vom întoarce la monastirea ta, spre 
folosul de obşte al lor şi al altor multe suflete. Dar cu mila 
Domnului vei ajunge din nou aici şi la Raiul desfătării, când va 
binevoi Domnul». Şi aşa ne-am luat rămas bun de la veselia cea 
duhovnicească ce era la masa aceea, şi toţi ne-au salutat cu 
evlavie la plecare şi mi-au spus: «Iubitul nostru frate, să fie voia 
Domnului cu noi. Amin». 

Şi apoi îndată am zburat ca fulgerul pe alte căi, 
nemaivăzute mai înainte, până ce am întâlnit în calea noastră 
nişte iezere cu munci negrăite: unul era cu foc nestins, şi se 
auzeau din el ţipete şi vaiete înfiorătoare, altul cu întuneric 
groaznic, altul cu gheaţă şi cu frig de neîndurat, altul cu viermi 
neadormiţi şi cu şerpi de foc. Nenumărate suflete se chinuiau în 
acele iezere, cărora nu li se vedea marginea şi nici nu li se ştia 
adâncimea. Trecând astfel pe acolo, am cunoscut din vedere pe 
unii din cei de pe pământ, care şi-au petrecut viaţa în răutăţi şi 
care, văzându-mă cu Sfinţii Apostoli, mă rugau foarte mult să îi 
ajut să scape de acolo. Iar eu mă înfricoşam foarte tare şi 
tremuram numai la vederea lor, şi de nu ar fi fost Sfinţii lui 
Dumnezeu Apostoli cu mine, apoi mi se părea că aş fi murit de 
groază. Şi a zis Sfântul Ioan: «Vezi, frate Cozma, ţine minte, 
căci ai a le povesti pe acestea celor ce trăiesc pe pământ!». 

Şi aşa vorbind noi, am ajuns iar la câmpiile acelea 
înflorite unde era Avraam, şi iar ne-am dus pe la acel Fericit 
Patriarh. Când ne-a văzut acesta, ne-a întrebat: «Dar v-aţi 
întors?». Şi a zis dumnezeiescul Ioan Apostolul: «Aşa, căci 
porunca Domnului este să-1 ducem în trup, ca să mai vieţuiască 
o vreme pe pământ, spre folosul de obşte al ucenicilor săi». Şi 
atunci Părintele Avraam, auzind că Sfinţii Apostoli mă duc 

iarăşi la mănăstirea mea, a zis către ei: «Lăsaţi-1 să-i dau şi eu 
ceva spre ajutor!». Şi mi-a dat trei bucăţi de pâine albă foarte 
curată şi un pahar de aur plin cu vin preabine-mirositor, zicându- 
mi: «Ia, frate Cozma, această hrană spre întărire şi folos!». 
Atunci eu am muiat în paharul cel de aur o bucată de pâine şi 
astfel am mâncat-o; apoi am băut şi vinul acela tot, şi atâta de 
dulce a fost acea hrană şi băutură, încât a străpuns toate simţirile 
inimii mele, aducându-mi o veselie duhovnicească de nedescris. 
După aceea, luând eu cele două bucăţi de pâine albă curată, 
foarte mă bucuram că vi le voi aduce vouă aici, pe pământ. 
După aceea Avraam Patriarhul a îmbrăţişat şi a sărutat pe 
apostolii lui Hristos pe frunte, iar pe mine m-a blagoslovit 
sărutându-mă pe cap, şi aşa am plecat prin acele câmpii înflorite, 
în timp ce milioane de copii cu aripi de aur ne petreceau cu cân- 
tări duhovniceşti care nu se pot vorbi. 

Şi după ce am trecut acele câmpii, am întrebat pe Sfinţii 
Apostoli: «Domnii mei, dar acest loc, unde este atâta frumuseţe 
şi cântare îngerească, cum se numeşte?». Iar ei au zis: «Frate 
Cozma, ţi-am mai spus că este sânul lui Avraam, iar acele 
milioane de copii cu aripi de aur sunt sufletele celor drepţi care, 
prin mila cea negrăită a lui Dumnezeu, s-au învrednicit să intre 
aici». 

Şi încă vorbind noi, am ajuns iar la acel uriaş care mi se 
spusese că este satana şi domnul puterii văzduhului. Iar acela, 
văzându-ne pe noi, s-a dat în lături, dar clătina cu capul şi 
scrâşnea cu dinţii asupra mea, zicând: „Ai scăpat acum din 
mâinile mele şi ai aflat taine mari. Dar nu voi înceta de a aduce 
asupra ta şi asupra mănăstirii tale războaie, până ce încă vei mai 
fi pe pământ!». Atunci Sfinţii Apostoli au zis către mine: «Frate 
Cozma, nu avea nici o grijă! Numai să ai frică de Dumnezeu şi 
să-L iubeşti pe El din toată inima, şi pe Prea Sfânta Fecioară 
Măria, Născătoarea de Dumnezeu, să o ai ocrotitoare ţie şi 
mănăstirii tale. Căci ea are mare cinste şi mare putere dată de Fiul 
ei, Hristos Dumnezeul nostru, şi rugăciunile ei sunt mai puternice 

decât ale tuturor Sfinţilor. Deci să sfătuieşti pe ucenicii tăi 
călugări ca pururea să o laude pe ea şi prin ea să ceară milă de la 
Hristos, Dumnezeul şi Mântuitorul nostru». 

Acestea vorbind noi, iată că ne-am aflat aici şi am 
revenit în trup. Iar dumnezeieştii apostoli ai lui Hristos, 
binecuvântându-mă, s-au făcut nevăzuţi. Deci ceea ce căutam în 
sânul meu erau cele două bucăţi de pâine pe care mi le dăduse 
Sfântul Patriarh Avraam, împreună cu aceea pe care am mâncat- 
o acolo şi cu vinul pe care l-am băut din paharul cel de aur. Dar 
vă rog, duceţi-vă repede la mănăstirea lui Traian [care era 
aproape de mănăstirea lui] şi să vedeţi ce face monahul 
Atanasie!". 

Şi ducându-se ucenicii, l-au aflat că tocmai atunci murise 
şi îl duceau pe o năsălie la biserică. întorcându-se ei, au spus 
aceasta iubitului lor stareţ, iar el a plâns de bucurie, zicând: „Eu 
am văzut fericirea care îl aşteaptă pe el acolo". 

După aceasta, fericitul stareţ Cozma s-a făcut desăvârşit 
sănătos, spre bucuria cea mare a ucenicilor lui, şi apoi 
monastirea Traian din apropiere de bunăvoie a trecut sub 
conducerea lui. Şi aşa a condus el la calea mântuirii pe monahii 
din amândouă monastirile vreme de încă 30 de ani, după care s-a 
mutat la veşnicele lăcaşuri pe care le văzuse mai înainte, prin 
dumnezeiasca iconomie. 

(Acest cuvânt s-a prelucrat după Prologul de pe luna 
octombrie şi după povestirea unui fericit dascăl care a trecut la 
Domnul.) 

SFÂRŞIT ŞI LUI DUMNEZEU LAUDĂ ! 

